[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Az Országgyűlés őszi ülésszakának 5. ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek segítségemre.Köszöntöm kedves vendégeinket és mindenkit, aki figyelemmel kíséri munkánkat. Tisztelt Országgyűlés! A magyar kormány 2013-ban a nemzeti gyászról szóló 237/2001. számú kormányrendelet módosításával november 4ét is gyásznappá nyilvánította. Ezen a napon az 1956-os forradalom és szabadságharc elszánt harcosaira, hőseire és civil áldozataira emlékezünk. 1956. november 4-én, vasárnap hajnali 4 óra 15 perckor a szovjet hadsereg általános támadást indított hazánk ellen. A magyar nép nem nézte tétlenül az eseményeket, az ország több pontján is spontán vagy szervezett fegyveres ellenállás bontakozott ki. Hétköznapi emberek: felnőttek és gyerekek, diákok, hivatásos és sorkatonák, nemzetőrök, rendőrök vették fel a harcot a világ egyik legnagyobb hadserege ellen. Mindannyian tudhatták, a küzdelemben nem egyenrangú felek állnak egymással szemben, a magyar ellenállók mégis elszántan küzdöttek. Ezen a napon innen, az Országházban működő Szabad Kossuth Rádióból hangzott el Nagy Imre miniszterelnök drámai rádióbeszéde, amelyben az ország népéhez és a világ közvéleményéhez fordult. Nem sokkal később a rádióadás megszűnt, az épületet szovjet katonák özönlötték el. A rádióstúdió egykori helyét ma emléktábla jelzi. Tisztelt Képviselőtársaim! Az 1956. november 4i katonai megszállást széles körű megtorlás követte. Akik nem tudtak vagy nem akartak elmenekülni, azokra kivégzés, internálás, börtönbüntetés várt, vagy hosszú évtizedekig a mellőzés és a megvetés napi arculcsapásaival járó, a társadalom perifériájára szorított, megtűrt élet. Összességében több mint 200 halálos ítélet, több mint 20 ezer büntetőeljárás, több mint 200 ezer száműzött, és ki tudja, még mennyi megnyomorított emberi sors. Az október 23-án nagyszabású békés tüntetéssel kezdődő, lélekemelő forradalom minden reménye napok alatt szertefoszlott, de emlékét és vívmányait sem a fegyverek, sem a büntető igazságszolgáltatás, sem pedig az évtizedekig uralkodó diktatúra nem tudta eltaposni, ahogy a mi emlékezetünkből sem tűntek el a forradalom hősei és áldozatai. Kérem a tisztelt Országgyűlést, néma felállással tisztelegjünk a nemzeti gyásznap alkalmából. [[A teremben lévők néma felállással tisztelegnek.]] Köszönöm szépen. Tisztelt Országgyűlés! Bejelentem, hogy László Imre, DK, képviselő 2019. október 29-én, Tóbiás József, MSZP, képviselő pedig 2019. november 1-jén képviselői mandátumáról lemondott. Tájékoztatom önöket, hogy a korábban bejelentett két képviselő, Mirkóczki Ádám és Pintér Tamás lemondására is tekintettel, az országgyűlési képviselők létszáma jelenleg 195 fő. Tisztelt Ház! Szomorú kötelességemnek teszek eleget azzal, hogy tájékoztatom a tisztelt Országgyűlést, az elmúlt időszakban két volt képviselőtársunk elhunyt. Dr. Nagy-Bozsoky József 1990-től 1994-ig volt tagja a magyar Országgyűlésnek, Borsod-Abaúj-Zemplén megye 10. számú választókerületéből, az MDF színeiben szerzett mandátumot. Megbízatása alatt a Honvédelmi bizottság munkáját segítette. Politikai pályafutása mellett patológusként, igazságügyi orvosszakértőként dolgozott. A sátoraljaújhelyi városi kórház igazgató főorvosa, a zempléni orvosi kamara elnöke és a Magyar Máltai Szeretetszolgálat országos főorvosa is volt. Életének 81. évében hunyt el. Dr. Huszár Tibor szintén az első szabad országgyűlési választásokon, 1990-ben a Magyar Szocialista Párt párton kívüli jelöltjeként, annak országos listájáról került be a magyar parlamentbe, és az év végéig volt az Országgyűlés tagja. Széchenyi István-díjas szociológus, egyetemi tanár, a Magyar Tudományos Akadémia levelező, majd rendes tagja volt. 1983-1992 között az Eötvös Loránd Tudományegyetem Szociológiai Intézetének alapító igazgatója volt. Életének 89. évében hunyt el. Kérem a tisztelt Országgyűlést, hogy képviselőtársaink emléke előtt néma felállással tisztelegjünk. [[A teremben lévők néma felállással adóznak az elhunytak emlékének.]] Köszönöm szépen. Tisztelt Országgyűlés! Napirend előtti felszólalásokkal folytatjuk munkánkat. Napirend előtti felszólalásra jelentkezett Gréczy Zsolt képviselő, Demokratikus Koalíció: „Újabb koncepciós per ezúttal Varju László képviselő ellen” címmel. Öné a szó, képviselő úr.
Köszönöm a szót, elnök úr. Tisztelt Ház! Áder János a múlt héten ismét legfőbb ügyésznek jelölte Polt Pétert. Megfelelőbbet, úgy értem, a Fidesz számára megfelelőbbet aligha választhatott volna, talán csak Visinszkijt, Sztálin főügyészét, de ő már nem él. Polt úr nem vádhatóságot, hanem védhatóságot vezet, amely megvédi a fideszes politikusokat a börtöntől. Ez az ügyészség az elmúlt kilenc év során százával tussolta el azokat a koncepciós ügyeket, amelyekben félő volt, hogy a vizsgálat kormánypárti politikusok érintettségét is feltárhatja. Nem látott bűncselekményre utaló jelet a trafikmutyiban, a belvárosi önkormányzati ingatlanmutyiban, a letelepedési kötvényekben, a Quaestor Matolcsy jóváhagyta fiktív kötvénykibocsátásában, 260 milliárd közpénz kimentésében az MNB alapítványaiba, az FBI és az Interpol körözte Ghaith Pharaon vízumában, az azeri baltás gyilkos kiengedésekor azeri számláról érkezett hétmillió dollárban és a Tiborcz Istvánhoz köthető Elios- és Microsoft-botrányokban sem. Nem sikerült bizonyítékot találnia az Orbán-kormány moszkvai agrárattaséja, az orosz prostituáltaknak és bűnözőknek több ezer schengeni vízumot juttató Kiss Szilárd ellen sem. Korábbi képviselőtársunk, dr. Molnár Csaba mondta el egy interjúban, hogy csaknem negyven ügyben kezdeményezett nyomozást Polt Péternél, aki azonban egyik esetben sem talált bűncselekményre utaló jelet. Minden kimutatás szerint hazánk az Európai Unió egy legkorruptabb országa, az ügyészség mégis mindössze három, a közvéleménynek koncként odadobott kis hal, Farkas Flórián, Mengyi Roland és Simonka György képviselők ellen emelt vádat. [[13.10]] Az ügyészség a politikai nyomásgyakorlás és bosszú eszközévé is züllött. Emlékezzünk a Juhász Ferenc volt honvédelmi miniszter és Fapál László ellen, a Szilvásy György és Laborc Sándor ellen vagy a Székely Árpád, Fekszi Márta és társaik ellen a moszkvai kereskedelmi kirendeltség ügyében indított koncepciós perekre. [[Németh Szilárd István: Koncepciós perek…]] Ezeknek a meghurcolt és végül felmentett embereknek egyetlen bűnük volt: a Gyurcsány-kormány idején töltötték be vezető pozícióikat. [[Németh Szilárd István: Az volt a bűnük, hogy hazaárulók!]] Tátrai Miklós és Császy Zsolt elmondta, hogy azért kellett börtönbe vonulniuk, mert nem voltak hajlandóak hamis tanúvallomást tenni a politikai bosszú legfőbb célpontja, Gyurcsány Ferenc ellen. Czeglédy Csabának talán minden bűne az, hogy volt mersze sok pert megnyerni az MSZP és a DK képviseletében, a nevetséges vádakkal bíróság elé állított Varga Béla hadbíró, dandártábornoknak pedig hogy megtagadta Szilvásy György előzetes letartóztatásba helyezését. A Kúria ítélete kimondta, hogy bátran lehet Polt Péter ügyészségét fideszesnek nevezni. Nos, ez a fideszes ügyészség gyanúsítja most Varju Lászlót garázdasággal és súlyos testi sértéssel. Mint emlékezetes, tavaly december 16-17-én néhány ellenzéki képviselő, köztük Varju László is, behatolt az MTVA székházába, ahova egyébként be kellett volna hogy engedjék őket a képviselői igazolványuk felmutatásával, és egy ellenzéki nyilatkozat beolvasását kérték. A képviselőket az országgyűlési törvényben foglalt felhatalmazásuk ellenére a biztonsági őrök akadályozták az épületen belüli szabad mozgásban, és erőszakkal próbálták őket eltávolítani. Itt jegyzem meg, hogy ugyanezt a céget, amelyik a biztonsági szolgálatot ellátta, azóta kirúgta a Magyar Televízió; lehet, hogy a kettőnek volt is köze egymáshoz. Az óbudai bíróság ítéletében kimondta, hogy a képviselők jogszerűen tartózkodtak az épületben, és a velük szemben alkalmazott erőszak törvénytelen volt. Ennek az erőszaknak volt áldozata Varju László, akit egy filmfelvétel tanúsága szerint hét biztonsági őr tepert le a földre, csavarta a kezét, lábát, sőt egyikük még rá is ült. Varju László tehát és ezt szögezzük le újra jogszerűen tartózkodott az épületben, és mivel az ellene intézett támadás jogtalan volt, védekezése a Btk. szerint jogos védelemnek minősül. Akkor sem lenne büntethető tehát, ha a védekezés során csakugyan sérülést okozott volna a rá támadók egyikének; erről egyébként az elmúlt egy évben semmilyen hír nem jött, hogy bárkinek bármilyen sérülése lett volna; hat az egy ellen különben is nehezen lenne kimutatható. Tisztelt Ház! Nem hittem, hogy Polt Péter bármivel meg tud még lepni, de ez a pofátlan pimaszság, hogy a hétszeres túlerő által legyűrt, mentők által elszállított képviselőt vádolják meg testi sértéssel, mégiscsak meghökkentő. Varju Lászlót önök nyilván ki fogják adni, a független bíróság pedig fel fogja menteni. Ezzel Polt Péternek is tisztában kell lennie. Akkor hát mégis miért? Nos, a válasz egyszerű: Orbán Viktor megüzente, hogy az MTVA kizárólag az övé, másnak onnan mennie kell, Polt Péter pedig semmi mást nem tett, csak átadta az üzenetet. Ezt az üzenetet mi pedig nem vagyunk hajlandóak átvenni. Varju László ártatlan [[Közbeszólás a Fidesz soraiból: Meg Czeglédy is! Persze.]] és ezt be is fogjuk bizonyítani. Köszönjük szépen. [[Taps a DK soraiban.]]
Tisztelt Országgyűlés! A kormány nevében Dömötör Csaba államtitkár úr válaszol az elhangzottakra. Államtitkár úr, öné a szó.
Köszönöm a szót, elnök úr. Tisztelt Képviselő Úr! Azt nem is szeretném minősíteni, hogy Czeglédy Csabát mentegeti. Ami a másik felvetett ügyet illeti [[Gréczy Zsolt közbeszól.]] , nem szoktuk részletesen kommentálni azokat az ügyeket és eljárásokat, amelyek a Ház elé kerülnek, mondjuk, azért, mert mentelmi jog felfüggesztéséről van szó, most sem tenném, ez a hatóságok dolga. Csak annyit szeretnék tisztázni, hogy az alapelv, a számunkra fontos alapelv változatlan: a törvényeket mindenkinek be kell tartani, függetlenül attól, hogy milyen párthoz tartozik az illető és milyen a politikai meggyőződése. Ha Varju László nem sértette meg a törvényeket, akkor majd tisztázza magát, ha pedig megsértette, akkor annak következménye lesz. Nem érdemes a mentelmi jog mögé bujdosni. Azért hadd kérdezzem már meg önt, tisztelt képviselő úr, hogy az ön szerint rendben vane az, hogy politikusok rontanak be szerkesztőségekbe ez rendben van? Vagy rendben van az, hogy felmerül a gyanú, hogy egy politikus [[Szabó Timea közbeszól.]] a választás rendje ellen kísérel meg csalást? Ha fennáll a gyanú, hogy az önök képviselői törvénytelenséget követnek el, akkor ne minket kérjenek számon, hanem őket. Azt azért tudomásul veszem, hogy az eléggé nehéz lesz abban a pártban, ahol Gyurcsány Ferenc a vezető. Egyébként meg könnyen felmegy a vérnyomása az embernek, ha önök szónokolnak demokráciáról és jogállamiságról. Mert mégiscsak önök kerítették körbe kordonokkal ezt az épületet; önök lövettek a békésen tüntető tömegbe [[Gréczy Zsolt közbeszól.]] [[Gréczy Zsolt közbeszól.]] önök voltak azok, akik ahelyett, hogy ezért bocsánatot kértek volna, még ki is tüntették a felelősöket. (Gréczy Zsolt közbeszól.) Ezek alapján hogyan is kérhetnek önök számon bárkit is? [[Közbeszólás a DK soraiból: Ez egy érv?]] Ha logókban kellene leírnunk az önök politikáját, akkor a demokráciafelfogásuknak gumilövedék, a szakpolitikájuknak egy ragadós kéz [[Szabó Timea közbeszól.]] az ideológiájuknak pedig egy vörös csillag lenne a logója. Nem szeretnénk újra [[Arató Gergely: Most a Fideszről beszélsz, ugye?]] ezeket látni. Tisztelt Képviselő Úr! Ha már itt vagyunk, akkor szeretnék még egy dologra reagálni. Azt, hogy az ország mire számíthat önöktől, jól mutatja az a politika, amit az elmúlt hónapokban önök felmutattak, például az a politika, amit Gyurcsány Ferenc felesége folytatott Brüsszelben. Ennek egyrészt az a lényege [[Arató Gergely: Dobrev Klára, jegyezd meg a nevét, úgy hívják! Az elnök csenget.]] hogy a magyar kormány jelöltjeit folyamatosan fúrják Brüsszelben. Nem nagyon tudunk mondani még egy olyan tagállamot, ahol az ellenzéki képviselők ilyen vehemenciával gáncsolják a saját országuk jelöltjeit. [[Szabó Timea: Nem! Csak a tieiteket! Csak az Orbán-jelölteket!]] November 4e van, és november 4-én nem tudunk nem arra gondolni, hogy a baloldal semmit sem változott: hamarabb állnak külföldiek oldalára, mint a saját országukéra. És van egy másik súlyos elem az önök brüsszeli politikájában: újra azért kampányolnak, hogy Magyarország ne kaphasson uniós forrásokat [[Közbeszólás az ellenzék soraiból: Ne hazudj!]] a kormány ne tudjon dönteni azok szétosztásáról. [[Közbeszólás az ellenzék soraiból. Az elnök csenget.]] Erre is nehéz szavakat találni, azért nehéz, mert ha [[Szabó Timea: Féltek!]] ez megvalósulna, annak nem a kormány, nem a Fidesz, hanem az egész ország lenne a kárvallottja. [[Közbeszólás a kormánypártok soraiból: Úgy van!]] Egyrészt: ha a kormány nem kap uniós forrásokat, ha az ország nem kap uniós forrásokat, akkor az egyáltalán nem azt jelenti, hogy a baloldali vezetésű városok azt megkapnák, sokkal inkább olyan országokba [[Szabó Timea: Tiborcz István nem fogja megkapni!]] menne a pénz, ahol nincs ilyen típusú ellenzéki aknamunka. Másrészt, ha önök a baloldal vezette önkormányzatokhoz áramoltatnák a pénzeket, az csak azt bizonyítja, hogy politikai alapon akarják azokat szétosztani, ezzel éppen a baloldal kerül szembe a sokat hangoztatott alapvető uniós értékekkel. Gyurcsány Ferenc felesége [[Arató Gergely: Dobrev Klára!]] egyszer már vezette az uniós forrásokat koordináló ügynökséget [[Szabó Timea: Szégyelljétek magatokat!]] az ismert eredménnyel. Családi cégük több száz milliós megrendelést is kapott Brüsszelből, de úgy látszik, hogy ez nem elég. Ez nem elég; újra az uniós forrásokra fáj a foguk, amit politikai alapon akarnak szétosztani. És ez az ügy semmi mást nem bizonyít, csak azt, hogy a politikájuk mozgatórugója most sem az ország gyarapodása, hanem a megszerezhető konc és hatalom. [[Szabó Timea: Ezt tényleg mondja egy fideszes…]] Úgyhogy a mi politikai közösségünknek sok feladata van, de most keletkezett még egy feladata: nem szabad hagynunk, hogy visszajöjjön az a posztkommunista klán, amelyik egyszer már majdnem térdre kényszerítette ezt az országot. [[Arató Gergely: A Fideszről beszélünk, ugye?]] Köszönöm, hogy meghallgattak. [[Taps a kormánypártok soraiban.]]
Köszönöm szépen az államtitkár úr válaszát. Tisztelt Országgyűlés! Napirend előtti felszólalásra jelentkezett Szabó Timea frakcióvezető asszony, a Párbeszéd frakciójából: „Aktuális ügyekről” címmel. Öné a szó, képviselő asszony.
Tisztelt Képviselőtársaim! Holnap új időszámítás kezdődik Budapesten: Karácsony Gergely főpolgármester vezetésével holnap tartja alakuló ülését az új fővárosi képviselő-testület. Holnapról végre hivatalosan is vége Budapest kilenc éve tartó elnyomásának, holnaptól vége a fideszes haverok kiváltságainak, holnaptól Budapest újra mindenkié. [[13.20]] Holnaptól vége a gyűlöletkeltésnek, az ellenséggyártásnak, holnaptól egy összetartó és szolidáris várost építünk. Holnaptól vége a szegénységben élők kilenc éve tartó üldözésének, holnaptól a kiszolgáltatott társaink végre segítséget kapnak és nem büntetést. Holnaptól vége a kilenc éve tartó hazug propagandagyártásnak, holnaptól végre az igazsághoz férhetnek majd hozzá az emberek. Holnaptól vége a kilencévi térkövezésnek, holnaptól mi fákat fogunk ültetni Budapesten. A Fővárosi Közgyűlés holnap olyan fontos határozatokkal kezdi meg a munkáját, amelyek megmutatják, hogy Karácsony Gergely egy emberséges és élhető jövőt kínál a budapestieknek. Ez az élhető jövő a klímaváltozásra való felkészüléssel kezdődik, éppen ezért hirdeti ki holnap az új főpolgármester a klímavészhelyzetet. Amíg önök gúnyolódnak a klímaváltozáson, addig az Európai Bizottság egy felméréséből kiderül, hogy minden magyar ember aggódik a klímaváltozás miatt, hiszen pontosan tudják, hogy húsz év múlva az a világ, amit most ismerünk, nem létezik majd. A Párbeszéd társelnöke, Karácsony Gergely szerencsére ennél felelősségteljesebb politikát folytat, és azonnal megkezdi a klímavédelmi intézkedések kidolgozását. Szintén holnapi döntés lesz a rabszolgatörvény betiltása minden fővárosi intézményben. Amíg Orbán Viktor és önök még mindig az emberek agyondolgoztatásában hisznek, addig Budapest és a szabad városok megmutatják, hogy lehet úgy is városokat vezetni, hogy nem hajszoljuk infarktusba vagy rákos betegségbe az embereket, az agyonstresszelt munkavállalókat, hanem emberhez méltó életet biztosítunk minden dolgozónak. Aztán napirenden lesz az egyik legégetőbb probléma, az egészségügy is. Karácsony Gergely megígérte, hogy addig nem épül stadion Budapesten, amíg nem lesz minden kerületben CT és MR, és ehhez tartja is magát. A fővárosi testület holnap elfogadja ezért Karácsony Gergely javaslatát, hogy azonnal kezdődjön meg a fővárosban az egészségügy fejlesztése. Aztán Óbuda-Békásmegyer országgyűlési képviselőjeként nekem különösen fontos a Római-part sorsa, és holnap végre ebben is rendet teszünk. Az emberek akarata fog érvényesülni, hiszen nem lesz mobilgát a Római-parton. Nem hagyjuk, hogy fideszes ingatlanspekulánsok kivágják a fákat, és tönkretegyék családok tízezreinek a pihenőhelyét. Végül holnap Karácsony vezetésével elfogadják a civilek „Ez a minimum!” átláthatósági programját is. Vége a fideszes átláthatatlan közbeszerzéseknek, a követhetetlen vagyonosodásoknak a fővárosban. Tisztelt Képviselőtársaim! Ez csak néhány az első lépések közül Budapest új életében. De ez a néhány lépés is pontosan azt mutatja, hogy innentől nem a fideszes politikusok gazdagodása, hanem az emberek jóléte lesz az első. Tudjuk persze azt, hogy Orbán Viktor már most azon gondolkozik, hogy hogyan tudja szétverni Budapest új vezetését. Tudjuk, hogy Orbán Viktor megőrül attól a gondolattól, hogy az új emberséges és szolidáris vezetés 2022-ben az ő kormányzásának is a végét jelentheti majd. Tudjuk, hogy Orbán Viktor pontosan arra játszik, hogy éket verjen az egyesült ellenzéken. Úgyis összevesznek majd, úgysem lehet ezt a koalíciót összetartani gondolja Orbán. Hát, van egy rossz hírünk Orbán Viktornak: ez az egység nem fog szétesni, mi nem fogunk egymásnak esni. Nem fognak tudni éket verni közénk, mert a választók mögöttünk állnak, és a választóink egyértelműen letették a voksukat e mellé az egység mellé. Igen, lesznek nehézségek, biztosan lesznek olyan kérdések, amelyekben nem fogunk teljesen egyetérteni, és igen, néha biztosan nehezebb lesz összetartani ezt a csapatot. De üzenjük Orbán Viktornak azt, hogy százszor is inkább vállaljuk az egymás közötti nézeteltéréseket, amelyeket meg fogunk oldani, mint azt, hogy még négy évig, 2022 után az ő zsarnokságában kelljen élnie ennek az országnak. Ez a gondolat fog minket vezetni az elkövetkezendő két évben, öt évben és tíz évben, ez fogja vezetni a választóinkat és a mi munkánkat is. Nincs az a nézeteltérés, amelyik fontosabb lesz annál, mintsem hogy ’22-ben leváltsuk a gyűlöletkormányt, és egy emberséges, boldog országot teremtsünk. És ezt meg is fogjuk csinálni, tisztelt fideszes képviselőtársaim, mindenkivel közösen. Köszönöm, hogy meghallgattak.
Tisztelt Országgyűlés! A kormány nevében Dömötör Csaba államtitkár úr válaszol az elhangzottakra. Öné a szó, államtitkár úr.
Köszönöm a szót, elnök úr. Tisztelt Képviselő Asszony! Hogy mire lehet önöktől számítani a jövőben, minden másnál jobban mutatja, hogy mit tettek és mit nem tettek az elmúlt napokban. Kezdődik az egész ott, hogy sok helyen az volt az újonnan megválasztott vezetők első gondolata, hogy hogyan is lehetne megkerülni a testületet. Ez történt Zuglóban, de Óbudán is egyszerűsíteni akarták az ingatlaneladáshoz szükséges döntéseket. Annyira jellemző, tisztelt képviselő asszony, hogy ha lehetőségük van rá, akkor azonnal rámennek az ingatlanértékesítésekre! Annyira 2006, de annyira 2006! Mit említett ön? Átláthatóságot. Egy héttel ezelőtt úgy mondta az újonnan megválasztott zuglói polgármester azt, hogy eddig sem volt és ezután sincs tervben, hogy ingatlanokat értékesítsenek, hogy ugyanazon a napon jelent meg a Népszavában egy rakás hirdetés ingatlaneladásokról úgy, hogy azokat a zuglói önkormányzat adta fel. Ennyiben áll az önök átláthatósága! [[Szabó Timea folyamatosan közbeszól.]] De nemcsak ebben lopakodik vissza a múlt. Nézzük meg, mondjuk, a főpolgármester-helyetteseket! Lesz belőlük vagy öt. Öt! [[Szabó Timea: Hát, ez katasztrófa!]] Öt felügyelő Karácsony Gergely mögött és fölött, köztük egy olyan MSZP-s vezető, aki a Hagyó-korszakban a közbeszerzési bizottság vezetője volt. A közbeszerzési bizottság vezetője. Volt egyetlen szava a négyesmetró-beruházás kapcsán, ahol kitalicskázták a pénzt? Aztán jön vissza Gy. Németh Erzsébet is, ő is helyettes lesz, ő frakcióvezető volt a Demszky-érában. Frakcióvezető! A Kiss Ambrus nevű helyettes már 2003-ban közel volt a Gyurcsány-Bajnai-Medgyessy-tűzhöz, tanácsadó volt a Miniszterelnöki Hivatalban, de volt Kiss Péter kabinetfőnöke, és az Őszöd utáni időkben államtitkár is. Itt is van egy szépen kifejlett megújulás. Már csak Hagyó Miklós parizere hiányzik. [[Szabó Timea folyamatosan közbeszól.]] Aztán beszéljünk egy másik jelenségről, arról, hogy olyan dolgokat terveznek, olyan döntéseket terveznek, amiről a kampányban egy szó nem volt. Egy szó nem volt! Hát volt arról szó, hogy nem támogatják a több száz milliárdos újbudai szuperkórházat? Volt erről szó? Egy szót nem mondtak erről. A XI. kerületi polgármester meg akarja ezt fúrni. Úgyhogy ha holnap napirendre veszik az egészségügyi dolgokat, akkor legyen szíves, kezdjék azzal, hogy konzultálnak az újonnan megválasztott baloldali polgármesterekkel, mert úgy látszik, hogy ők nem akarnak új szuperkórházat. [[Szabó Timea: Meg fogjuk tenni!]] S az összes többi fejlesztés ügyében arra biztatom önöket, hogy alakítsák ki az álláspontjukat, mert a kormány hiába akar nagy fejlesztéseket Budapesten, ha ezt az újonnan megválasztott vezetés meg akarja akadályozni. Ez ugyanúgy vonatkozik a Liget Budapest-beruházásra, mint a sportlétesítményekre vagy a közlekedési fejlesztésekre is. Önök gyakran kampányolnak bürokráciacsökkentéssel. Azt már említettem, hogy a Városházán ötre nő a főpolgármester-helyettesek száma. [[Szabó Timea: Kétszáz államtitkár van!]] Óbudán három helyett öt helyettes lesz. A XI. kerületben duplázódik a polgármester-helyettesek száma, s a hírek szerint Terézvárosban is dupla annyi lesz, többek között Karácsony Gergely korábbi titkárságvezetője is kap egy ilyen alpolgármesteri helyet. És ez még csak a kezdet. Ennyit arról, hogy önöknek mennyire hatékony a városvezetői gyakorlatuk. Csak az számít önöknek, hogy minden szereplő kapjon pozíciót; ahány logó, ahány pártlogó, annyi tisztség és annyi kifizetés. S van még egy dolog, ami szerintem fontos: visszatért az ideológiai hadviselés. Karácsony Gergely azt ígérte, hogy azokat is szeretné képviselni, akik nem szavaztak rá. Ehhez képest megindult az ideológiai gőzhenger. Mondják már meg, hogy mit ártott Szent István ahhoz, hogy ne akarják a szobrát kiállítani a róla elnevezett parkban?! Mit ártott? Kérdezem egyébként a Jobbikot, hogy hogy érzik magukat ebben az új koalícióban. És nem áll meg itt a történet. Maguk szólásszabadságra hivatkoznak, de a ferencvárosi újonnan megválasztott polgármester személyesen akarja felügyelni a kerületi lapot. S van olyan fővárosi napilap, amit el akarnak lehetetleníteni. [[Szabó Timea folyamatosan közbeszól. Az elnök csenget.]] A kultúra szabadságát hirdetik, de már most megüzenték igazgatóknak, hogy ha új pályázatok lesznek, ők biztosan nem nyernek. Ennyit az önök pályáztatási gyakorlatáról. Szóval mindent összefoglalva, az önök szabadsága azt fogja jelenteni, hogy csak és kizárólag baloldali és liberális körök jutnak majd levegőhöz. Tényleg visszatért a Demszky-korszak! Ezt tudomásul vesszük, csak ne hivatkozzanak arra, hogy mindenkit képviselnek. A demokráciát pedig, legyenek szívesek, ne Gyurcsány Ferenc árnyékából hirdessék! Köszönöm, hogy meghallgattak. [[Taps a kormánypártok soraiban.]]
Köszönöm szépen államtitkár úr válaszát. Tisztelt Szabó Timea Frakcióvezető Asszony! Én úgy emlékszem, hogy államtitkár úr önt végighallgatta, ön pedig egész idő alatt kommentált és üvöltözött. Értelmetlen! [[Szabó Timea: Nem üvöltöztem!]] Legyen kedves, ne vitatkozzon! [[Szabó Timea: Miért ne? De igenis vitatkozom!]] Köszönöm. [[13.30]] Tisztelt Országgyűlés! Szintén napirend előtti felszólalásra jelentkezett Keresztes László Lóránt frakcióvezető úr, LMP-képviselőcsoport: „Tisztelet a hősöknek, szégyen a hazaárulókra!” címmel. Öné a szó, frakcióvezető úr.
Köszönöm szépen a lehetőséget, tisztelt elnök úr. Azt gondolom, annyi kérést mindenképpen megfogalmazhatok itt mindannyiunk felé, tisztelt képviselőtársaim felé, hogy a nemzeti gyásznapon, azt hiszem, rendkívül fontos, hogy mindenki képviselő kicsit nagyobb méltósággal gyakorolja képviselői feladatait. [[Taps a kormánypártok soraiban.]] Hozzáteszem, hogy ez, úgy gondolom, érvényes kell legyen a velem szemben ülő, magát nemzetinek meghatározó képviselőkre is, akik folyamatosan belebeszéltek, belekiabáltak ellenzéki képviselőtársak felszólalásába.Nos, nekünk nagyon határozott véleményünk, hogy a nemzeti gyásznapon a parlamenti ülést nem kezdhetjük mással, mint hogy emlékezünk azokra a hősökre, akik 1956-ban az életüket áldozták, vagy éppen az életüket kockáztatták azért, hogy Magyarország egy szabad ország lehessen. Ez egy tiszta forradalom és szabadságharc volt, ahol bátrak ezrei vették föl a harcot egy legyőzhetetlennek tűnő ellenféllel, a szovjethatalommal szemben. Külön megemlékeznék azokról, akik az utolsó pillanatig vagy éppen már azon túl is folytatták ezt a hősies küzdelmet. Engedjék meg, hogy külön szóljak, külön tisztelettel adózzak azok emléke előtt, akiket ma már úgy hívunk, hogy a „mecseki láthatatlanok”, akik a legtovább, a szovjet inváziót követően még hetekig ellenálltak a Mecsek hegyeiben, erdeiben, fegyveresen küzdöttek a szovjetek és a kollaboránsok ellen. Ezek a bátor harcosok azért folytatták a küzdelmet, mert bíztak abban, hogy Magyarországot külső segítség éri. Ugyanakkor pontosan tudjuk, hogy ez hiú reménynek bizonyult. Hiszen Magyarországot akkor nagyhatalmi érdekek játékszerévé tették, nagyhatalmi alkuk prédájává vált országunk. Pontosan tudjuk, hogy mi történt a forradalom leverése után, az árulás, a megtorlás, gazemberség évtizedei következtek, a kommunizmus fennmaradó évtizedeiben. Azt a helyzetet, ami 1956-ban jellemző volt, amikor szovjet katonák gyilkolták a magyar embereket, amikor Budapesten gyakorlatilag háborús helyzet volt, nem lehet összevetni a mai helyzettel, az teljesen egyértelmű. Ugyanakkor azt ki kell mondanunk, és látnunk kell, hogy a nemzet elárulása, a nemzetellenes politika ma jelen van. És szintén jelen van a nagyhatalmi érdekeknek való kiszolgáltatása az országnak. A napokban Kövér László házelnök úr egy olyan megfogalmazással élt, hogy nem lehet hatalomra engedni azokat, akik megtagadják a nemzetet. Azt gondolom, már hatalmon vannak azok az erők. Orbán Viktor és a Fidesz már mindent elfelejtett, amit soha nem lehetett volna elfelejteni. Mindenkinek megbocsátottak, akiknek soha nem lehetett volna megbocsátani, és mindennel szembemennek, minden olyan értékkel szembemennek, amiért egykor harcosan kiálltak. Azt gondolom, ezt ki kell mondanunk a mai napon is, miközben tisztelettel emlékezünk a hősökre. Orbán Viktor és kormánya a hatalmon maradás érdekében kiszolgáltatja ismét az országot a nagyhatalmi érdekeknek. Kiszolgáltatja az orosz érdekeknek, kínai érdekeknek vagy éppen, ha úgy hozza a politikai széljárás, akkor a török érdekeknek. Úgy is mondhatjuk, hogy Kádár János a szovjet tankokat használta, Orbán Viktor pedig az orosz atomvonatot használta ahhoz, hogy uralkodását meghosszabbíthassa. Jól tudjuk mindannyian, hogy Magyarországon generációkat fog eladósítani a paksi bővítés hazugsága, az oroszoknak kiadott sokmilliárdos projektje. Azt is tudjuk, hogy a Budapest-Belgrád vasútvonal-fejlesztés közel ezermilliárdos projektje semmilyen módon nem igazolható a magyar nemzeti érdekek szempontjából, annál inkább a kínai érdekek oldaláról vizsgálva. Ki kell mondanunk, hogy a nagyhatalmi érdekek kiszolgálása és a magyar nemzeti érdekekkel szemben folytatott kormányzás és politika nem más, mint nemzetárulás. Azt gondolom, a Fidesz politikájának legszomorúbb eredménye, ha a mai helyzet nem is, mindenképpen összevethető ’56 szomorú örökségével. Orbán Viktor kormányzásának eredménye az a döbbenetes mértékű elvándorlás, ami több százezer embert érintett. 2011-től kezdve jól láthatjuk a számokat, hogy hányan kényszerültek elhagyni az országot gazdasági okokból. Családok ezrei szakadtak szét véglegesen. És még arra is utalnunk kell, hogy cinikus módon a Fidesz-kormány azzal is meggyalázza a kommunizmus diktatúrájának áldozatait, hogy folyamatosan akadályozza az állambiztonsági múlt feltárását. Pontosan tudjuk, hogy eddig 19 alkalommal szavazták le magukat nemzetinek valló képviselőtársaim az állambiztonsági múlt feltárását. Hamarosan erre 20. alkalommal is lesz lehetőség, hogy odaálljanak, és lelkiismeretük szerint megpróbáljanak szavazni. Hozzáteszem, nyilván illúziónk nincsen. Nemsokára ez a javaslat ismét az Országgyűlés napirendjén lesz. Összességében azzal zárnám felszólalásomat, és azt gondolom, ebben konszenzus van, hogy a mai nap legfontosabb üzenete, hogy tisztelet a hősöknek, ugyanakkor szégyen a nemzetárulókra. Köszönöm.
Köszönöm. Tisztelt Országgyűlés! A kormány nevében Rétvári Bence államtitkár úr válaszol az elhangzottakra. Öné a szó, államtitkár úr.
Köszönöm szépen a szót, elnök úr. Tisztelt Frakcióvezető Úr! Tisztelt Ház! Ön azzal kezdte a felszólalását, hogy szükség van a parlament méltóságának nagyobb fokú védelmére. Ezzel mi itt, a patkó kormánypárti részén teljes mértékben egyetértünk, tisztelt képviselő úr. De nem hisszük azt, hogy tőlünk kellene félteni bármennyire is a parlament méltóságát. Azt gondolom, nézzen egy kicsit magától jobbra, egy kicsit balra, nézzen hátra.Gondoljon vissza, pár héttel ezelőtt mit művelt itt Hadházy Ákos, a magyar parlamentben! Az, az ön szavait idézve, a parlament nagyobb méltóságát szolgálta? Ön tett neki egyetlenegy megjegyzést is, volt párttársának, egykori elnökének, hogy esetleg ezt nem kellett volna? És az ellenzék számára is jobb lett volna, ha ezt a lépését nem teszi meg? Vagy amikor újdonsült szövetségesei, a jobbikosok elfoglalták a pulpitust itt a parlamentben, és nem engedték az elnököt, hogy lebonyolítsa a szavazást, ezzel kapcsolatban ön tett megjegyzést az új szövetségeseinek, hogy talán ez nem a parlament nagyobb méltóságát szolgálta? Vagy tavaly december 12-én, amikor már ön is itt volt a parlamentben, esetleg ellenezte a saját frakciójuk ülésén, ha volt ilyen egyáltalán, hogy azt a fajta magatartást ne tanúsítsák, amiben sípoltak, doboltak, szirénáztak, és mindennel megpróbálták megakadályozni az Országgyűlést a döntések meghozatalában? December 12-én, amikor többek között olyan dolgokról is döntöttünk, mint a gyermekek otthongondozási díjának a bevezetése vagy a nevelőszülői gyed bevezetése, vajon akkor is felszólalt, és akkor is védte a Ház nagyobb méltóságát? Én arra biztatom, hogy ha már elindult ezen az úton, menjen tovább, ne álljon meg félúton, és mondja el ezeknek a képviselőtársainak, hogy ilyeneket ne tegyenek. Ennyit az első megjegyzéséről, tisztelt képviselő úr, a Ház méltóságáról. Azt hiszem, ezért valóban önök tehetnek a legtöbbet az ellenzéki padsorokban, hogy méltó legyen Magyarország parlamentjének színvonala a magyar választókhoz, és ne engedjenek meg maguknak olyan akciókat a parlamentben, amilyeneket egyébként Európa, az Európai Unió egyetlenegy parlamentjében sem enged meg egyetlenegy képviselő sem. Sőt, még az Európai Unió parlamentjében sem enged meg senki magának, csak és kizárólag a magyar ellenzék jelen felállással itt, a magyar parlamentben. Sehol máshol Európában ezt senki nem engedi meg magának, ami a parlament méltóságának védelmét illeti, tisztelt képviselő úr. Abban egytértek önnel, hogy óriási bátorsága volt 63 évvel ezelőtt azoknak a magyaroknak, akik a világ legerősebb hadseregével szálltak szembe, akik nem méricskéltek, nem a kompromisszumokat keresték, hanem a szabadságot keresték. Egy iszonyatos kommunista elnyomás időszakának pár esztendeje után akár az életüket is feláldozták azért, hogy ők maguk, a családjuk vagy a hazájuk szabaddá válhasson. És bizony, tisztelt képviselő úr, nem fejtette ki végig ezt a gondolatmenetet, de hiába bíztak abban, hogy bárki az úgynevezett fejlett nyugati világból idejön, és a demokratikus értékek mentén egy 1500 karakteres közleménynél többet megtesz; hogy bármifajta, akár katonai erődemonstrációval, akár bármilyen gazdasági szankcióval, de térdre kényszeríti a Magyarországot elnyomó Szovjetuniót, és az úgynevezett fejlett nyugati világ, a demokrácia letéteményese bármit megtesz azért, hogy a Magyarországon törvényellenesen állomásozó szovjet csapatok, hiszen az ’55-ös osztrák kivonulás után nem állomásozhattak volna itt, ennek a nemzetközi jogszabálynak a betartását elérjék a Szovjetuniónál, tisztelt képviselő úr. Nem tették ezt. És ez egy örök tanulság nekünk, hogy mi, magyarok magunkra számíthatunk. Önök itt folyamatosan brüsszeli ukázokat keresnek, különböző londoni elemzőket idéznek, vagy New Yorkból jött utasításokat próbálnak követni mindenféle, úgynevezett nyílt hálózatokból ahelyett, hogy végre a sarkukra állnának. Az LMP-ben megvolt ennek a lehetősége, kár, hogy beleolvadt ebbe a balliberális, valamilyen politikai konglomerátumba, amelyben most vannak, és megpróbálják az utolsó karakterjegyeiket is eltüntetni. Nos, tehát kár, hogy nem tanulták meg abból, hogy a nemzeti érdek szolgálata a legfontosabb. Tisztelt Képviselő Úr! Éppen ezért a nemzeti érdek szolgálata pontosan a magyar érdekből indul ki, ahogy írtuk az Alaptörvényünkben is, a mai szabadságunk ’56-ból fakad. Tisztelt Képviselő Úr! Itt ön orosz, kínai meg török érdekről beszél. És amikor Merkel és Macron Putyinnal és Erdoğannal kézen fogva, együtt állapodnak meg különböző dolgokról, ön is ismeri ezeknek a találkozóknak a beszámolóit, akkor miért nem megy el sem a német nagykövetség elé, sem a francia nagykövetség elé tiltakozni, hogy miért kézen fogva állapodnak meg? Ami pedig az állambiztonsági múlt feltárását illeti, tisztelt képviselő úr, ez az Országgyűlés másfél-két ciklussal ezelőtt azért állította fel a Nemzeti Emlékezet Bizottságát, hogy a teljes hatalomgyakorlási mechanizmusát bemutassa a kommunista diktatúrának [[Szi-lágyi György: Hogy ne lehessen nyilvánosságra hozni az ügynökaktákat.]] Elfogadtuk ezzel a törvénymódosítással azt a jogszabályt is, amelyben mindenki kikérheti azokat az iratokat, amelyek rá vonatkozhatnak, és utána nyilvánosságra hozhatja. Mindenki, aki úgy gondolja, hogy be akarja mutatni akár a saját, személyes példáján keresztül is a kommunista diktatúra embertelen működését, az általunk elfogadott törvény alapján most már végre megteheti. Köszönöm szépen. [[Taps a kormánypárti padsorokban.]] [[13.40]]
Megköszönöm államtitkár úr válaszát. Tisztelt Országgyűlés! Napirend előtti felszólalásra jelentkezett Tóth Bertalan frakcióvezető úr, MSZP-képviselőcsoport: „Aktuális ügyekről” címmel. Öné a szó, frakcióvezető úr.
Köszönöm a szót, elnök úr. Tisztelt Képviselőtársaim! 63 évvel ezelőtt, november 4-én kezdődött meg az 1956-os forradalom és szabadságharc leverése, Magyarország megszállása, amelyet követően sok száz szabadságszerető embert kivégeztek, tízezrek kerültek börtönbe, és a forradalom során több ezren adták az életüket a szabadságért. Nemzeti gyásznappal emlékezünk erre az eseményre, de a mai napot nézve, a mai aktualitást nézve valóban nemzeti gyásznap van. Sajnos ma odáig jutottunk, hogy a mai elnyomó hatalom, Orbán rendszere ugyanazt teszi, amire 63 éve nemet mondtak a magyarok. Üldözi a vélemény szabadságát, kontrollálja a sajtót, megsérti a jogegyenlőséget, tiporja a jogbiztonságot, tagadja a szolidaritást. Az elnyomás eszközei finomodtak és modernebbek lettek, de a lényeg ugyanaz: az ellenfelek megfélemlítése, gyalázása, morális megsemmisítése, félelem-, gyűlöletkeltés, bűnbakképzés és manipuláció, korrupció minden mennyiségben. Azt láthatjuk, tisztelt képviselőtársaim, hogy sem Áder, sem Orbán nem értette meg október 13-a üzenetét. Hogy elég volt a fideszes kiskirályok hatalmi tobzódásából, elég volt a korrupcióból, elég volt az ostoba, hazug propagandából. Ha ugyanis megértették volna az üzenetet, Áder János kezdeményezésére ma, egy újabb november 4-én nem kellene dönteni két, a magyar demokrácia aláásásában tevékenyen szerepet vállaló fideszes káderről, Poltról és Handóról. Ők azok, akik az elnyomó rendszer hű katonáiként tevékenyen részt vettek a jogállam lebontásában és a demokrácia leépítésében. Máshol ezért büntetés jár, de Orbán rendszerében új megbízatás vagy alkotmánybírói kinevezés. Tisztelt Képviselőtársaim! Mi valljuk, hogy a fékek és egyensúlyok rendszere nem egy hülyeség, ahogy az elnyomó hatalom állampártjának választmányi elnöke fogalmazott, hanem az olyan a demokráciának, mint a levegő az embernek. Ha nincs, ha nem működik, megszűnik, meghal. Ha meg demokráciában nem működik a hatalmi ágak szétválasztásának rendszere, felszámolják a fékek és ellensúlyok rendszerét, ott egyeduralom, önkényuralom jön létre, azaz megszűnik a demokrácia, ahogy ez történt a weimari Németországban is. Éppen ezért arcpirítónak tartjuk, hogy olyan ember kerülhet újra a vádhatóság élére, aki nem független az állampárttól. Polt Péterrel az élen az ügyészi felső vezetés és néhány bizalmasa ugyanis az elnyomó fideszes hatalomnak nem is kiszolgálója, hanem legfontosabb pillére. A rendszer alapvető működésének jellemzője az, hogy a maffiamódszerekkel folytatott állami korrupciót az ügyészség elősegíti azzal, hogy nem tesz semmit, Polt Péter bűnpártoló. Ezért nem is fogjuk támogatni sem őt, sem Handó Tünde kinevezését. Tisztelt Képviselőtársaim! Valóban nemzeti gyásznap, a szabadság és a demokrácia gyásznapja a mai, hiszen nemrég járt Magyarországon Putyin orosz elnök, és érkezik Erdoğan török elnök, a miniszterelnök meghívására. És ha itt hallhattuk államtitkár úr felvetését is a szabadsággal kapcsolatban a gyászról beszélünk, annak idején, 1956 novemberében egy kialakult, a világban tapasztalható konfliktus miatt a nyugati világ szemet hunyt Magyarország megszállása felett. És ma a miniszterelnökünk nemhogy szemet huny, hanem kifejezetten támogat egy olyan katonai akciót, amely egy, a szabadságát féltő, szerető nép elnyomásáról, ártatlan tagjai irtásáról, megöléséről szól. Ugyanis megint van a világban egy olyan hatalmi egyezség, amely szemet huny e felett. Nem beszélek másról, mint hogy a magyar miniszterelnök szembe köpi az 1956-ös hősöket azzal, hogy kifejezetten támogat egy ilyen beavatkozást. Itt a Parlament épületében mondta el: mi azzal a probléma, hogy Szíriába szíreket telepítenek be? Akkor azzal sem volt probléma, amikor svábokat telepítettek ki, és magyarokat telepítettek Magyarországra? Az sem volt probléma? [[Dr. Völner Pál: Ti csináltátok!]] Ez a szabadság gyásza, ez az, amivel szembe köpi a forradalom emlékét, azzal, hogy egy agresszort támogat, és ez ellen kell tiltakoznunk. [[Németh Szilárd István: A vérbírók hol vannak?]] És október 13-a üzenet kellett volna hogy legyen, hogy megértsék a magyar emberek szavát. [[Dömötör Csaba: Persze!]] És végezetül Dömötör államtitkár úrnak csak annyit szeretnék mondani: jól áll az ellenzéki szerep, tessék megszokni! Köszönöm szépen.
Tisztelt Országgyűlés! A kormány nevében Rétvári Bence államtitkár úr válaszol az elhangzottakra. Államtitkár úr, öné a szó.
Köszönöm szépen a szót, elnök úr. Tisztelt Frakcióvezető Úr! Tisztelt Ház! Nem tud kilépni a saját gondolkodási gyűrűjéből a Magyar Szocialista Párt, évtizedek nem voltak erre elegendők, és most az utolsó mondataival ugyanezt támasztotta alá, tisztelt képviselő úr. Egy ilyen párhuzamot felállítani, hogy szír embereket a saját szülőföldjükre segítenek, hogy vissza tudjanak térni amit egyébként sok más ország tesz, így Magyarország is, amikor újjáépít Irakban vagy máshol házakat, hogy visszamenjenek , és ön ezt párhuzamba állítja azzal, hogy felvidéki magyarokat arról a szülőföldjükről, ahol ezer éve éltek, a II. világháború végén erőszakkal kitelepítettek, és áttelepítettek Magyarországra, ahol semmilyen ősük korábban nem élt, hiszen ők a Felvidéken éltek, felvidéki magyarok voltak! És ön ebből a kettőből párhuzamot állít föl, ez pontosan ugyanannak a gondolkodásnak a továbbvitele, amit a II. világháború utáni kommunista csehszlovák állampárt és mindenki más rá akart erőltetni a világra: hogy igazából a mostani trianoni Magyarország területén kívül nem is éltek soha semmikor magyarok. [[Gréczy Zsolt: Gyilkosokat védesz!]] És ön ugyanezzel a párhuzammal, ugyanezt a narratívát erősíti fel, képviselő úr; ahelyett, hogy megvédené a határon túli magyar közösségeket, ahelyett azt mondja, hogy jogszerű az, ha a határon túli magyarokat a Felvidékről Magyarországra erőszakkal áttelepítenek. Elfogadhatatlan, tisztelt képviselő úr! És amit önök itt 2010 óta művelnek, nincs olyan fél év, hogy önök ne temetnék el a magyar sajtószabadságot. [[Gréczy Zsolt: Már el van temetve!]] Miközben a legolvasottabb hírportál az önök vitorlájába fújja a szelet. A legnézettebb híradó, az RTL Klub híradója szintén az önök javára szerkeszt híreket. A legnézettebb hírtelevízió, az ATV szintén nem vádolható kormánypárti elfogultsággal. És ezután ön feláll itt a parlamentben, azt mondja, hogy Magyarországon nincsen sajtószabadság, és az ellenzéknek nincsenek lehetőségei. Csak a legolvasottabb hírportál, a legnézettebb tévéhíradó és a legnézettebb hírcsatorna. Tisztelt Képviselő Úr! Ha ekkora lenne a jogbizonytalanság Magyarországon, mint amiről ön itt a bevezetőjében beszélt, akkor mégis miért jönne ennyi befektető Magyarországra? Miért bővülne ennyire a gazdaság? Miért épülne ennyi lakás, ha az emberek nem éreznék, a magyar cégek és külföldi cégek nem éreznék egyaránt, hogy igen, Magyarországon lehet tervezni? Pont most van kiszámíthatóság, nem mint az önök idejében, 2010 előtt, amikor hónapról hónapra Gyurcsány Ferenc újabb 10 pontokat meg 50 pontokat meg 40 pontokat hirdetett, amiben egy közös volt, hogy egyiket sem tartotta be. Tisztelt Képviselő Úr! Azt is a leghatározottabban visszautasítom, hogy ön azt mondja, és előtte Szabó frakcióvezető asszony is, hogy a szolidaritás ne lenne jellemző erre a kormányzatra. Tisztelt Képviselő Úr! Hála istennek, Magyarországon a társadalmi kirekesztődésben és nélkülözésben lévő embereknek a száma olyan alacsony szintet ért el az önök által közkedvelt OECD kimutatásai szerint, amire legalább egy évtizede nem volt példa, tisztelt képviselő úr. Milliós nagyságrendben tudtak emberek a létbizonytalanságból végre a biztosabb, kiszámítható, középosztályi életformába előrelépni, és ez e kormány adópolitikájának és gazdaságpolitikájának köszönhető. Úgyhogy egyáltalán nem tudjuk elfogadni, sőt a legnagyobb mértékben vitatkozunk: az önök segélyekre épülő országával szemben mi 800 ezer ember számára tudtuk megteremteni a lehetőséget, hogy munkát tudjanak vállalni. Azzal pedig ön teljes mértékben félreértelmezte a választók üzenetét, mert ön azt mondta, hogy azzal a felhatalmazással beszél itt, hogy az önkormányzati választásokon mintha az önök pártja többséget szerzett volna. Tisztelt Képviselő Úr! Ezt a kormányzatot a ciklus félidejéhez közelegve a választók egyértelmű többsége, jóval több mint 50 százaléka a különböző önkormányzati listákon és polgármester-választásokon a bizalmáról biztosította. Kevés kormánypárt mondhatja el magáról, kevés kormánypárti szövetség mondhatja el magáról, hogy a ciklus körülbelül felénél is ilyen mértékű támogatása van. Ön egy nemlétező magaslatról beszél, mert a második helyről beszél úgy, mintha az első helyen lenne, tisztelt képviselő úr. Teljes mértékben félreértelmezte a választók üzenetét. A fékek és ellensúlyok és jogállamiság kapcsán, tisztelt képviselő úr, pedig önök az önkormányzati törvényről is mindig így beszéltek: amikor önök vesztettek az önkormányzati választáson, illegitim volt az önkormányzati választási törvény, most, hogy pár helyen sikerült visszaszerezniük olyan pozíciót, amelyeket még 2006-ban is nagyjából birtokoltak, most hirtelen legitim lett az önkormányzati választási törvény. Amit pedig a legfőbbügyész-jelöltről mondott, teljes mértékben szintén visszautasítjuk. Hiszen Göncz Árpád volt az első köztársasági elnök, aki őt legfőbb ügyésznek javasolta esetleg ön Göncz Árpáddal sem értett egyet ebben a döntésében így utólag? Az ő emlékét sem tiszteli, tisztelt képviselő úr? [[13.50]] Három államfő jelölte Polt Pétert. Azért támadják önök politikai érvekkel, mert semmifajta szakmai érvvel nem tudják támadni, hiszen kevesebb, mint a felére csökkent 2010 óta a bűncselekmények száma. Bármilyen európai uniós kimutatást néz, abban egyértelműen az látható, hogy a magyar büntetőhatóság működése sokkal [[Az elnök a csengő megkocogtatásával jelzi az idő leteltét.]] hatékonyabb, beleértve azt is, hogy az OLAF által kezdeményezett ügyekben sokkal magasabb [[Az elnök ismét csenget.]] 45 százalékos a vádemelési arány, mint az uniós átlag 36 százalék. Ezeket önök nem mondják, csak politikai támadást intéznek ellene. Köszönöm szépen. [[Taps a kormánypárti padsorokban.]]
Megköszönöm államtitkár úr válaszát. Tisztelt Országgyűlés! Szintén napirend előtti felszólalásra jelentkezett Ander Balázs képviselő úr, Jobbik-képviselőcsoport: „Fideszes csalások és hazugságok a hatalmuk megtartása érdekében” címmel. Öné a szó.
Köszönöm a szót, elnök úr. Tisztelt Képviselőtársaim! A közismerten makulátlan kormánypárti képviselők kedvéért akkor kezdjük egy idézettel:„Zsákodban ne legyen kétféle súly, egy nehezebb és egy könnyebb. Házadban ne tarts kétféle űrmértéket, egy nagyobbat és egy kisebbet. Hibátlan és pontos legyen a súlyod, hibátlan és pontos legyen az űrmértéked, hogy sokáig élj azon a földön, amelyet az Úr, a te Istened ad neked. Mert utálat tárgya az Úr, a Te Istened szemében, aki ilyet tesz, aki csal.” A képzetlenebb farizeusok kedvéért: Mózes V. könyvének 25. fejezete a kettős mércéről, a csalásról, a hazugságról. Ebből a kettős mércéből és ebből a hazugságból lett elege október 13-án a jászberényi polgároknak, ahol ugyan kis többséggel, de mégiscsak az ellenzék közös jelöltje, Budai Lóránt győzött, 42,6 százalék fölötti eredményt elérve. Ez nem tetszett önöknek, holott mindent elkövettek annak érdekében, hogy a várost a karmaik között tudják továbbra is tartani, de ez nem így sikerült. Nem jött össze a tervük, ezért ezt a választási eredményt megsemmisítették, és új választás lesz november 10-én ebben a kicsiny magyar városban, illetve nem is olyan kicsi, hogyha hazai mércével mérjük, hiszen még mindig laknak ott vagy 27 ezren, holott a lakosság itt is csökken, dinamikusan csökken. Minden nyolcadik lélek eltűnt ebből a városból az elmúlt évtizedek alatt, de helyette hoztak önök ukrán vendégmunkásokat. Nos, ebből a kettős mércéből, ezekből a hazugságokból lett elegük az ottaniaknak; amikor önök a családokra hivatkoznak, de az ottani polgármesterük, illetve polgármesterjelöltjük kitúrt az önkormányzati bérlakásból egy háromgyermekes, egészségügyben dolgozó családanyát, mondván, hogy csupán kéthavi kauciót tudott felajánlani, ő viszont háromhavit szurkolt le a városnak, hogy aztán ebbe a 85 négyzetméteres lakásba be tudjon költözni az új partnerével. Aztán önök hivatkoznak átláthatóságra, transzparenciára. De mi is fémjelezhetné jobban az önök valódi ténykedését, mi lehetne ennek a címere, mint azok a ledarált iratokkal telitöltött, telitömött zsákok, amelyekről bizony ott keringenek az interneten a képek Jászberény kapcsán is? Aztán beszélnek sajtószabadságról, illetve furcsa módon arról, hogy itt megbillent ez az egyensúly Magyarországon is, hovatovább ezt hallottuk államtitkár úrtól is itt az előbb, az ellenzék került médiafölénybe. Hát akkor nézzük csak, hogyan történt a dolog! Megnyeri Budai Lóránt ezt a választást, és az önkormányzati lap őt meg sem kérdezi, hanem megszólaltatja a térség egyéni országgyűlési képviselőjét, a kiszolgáltatott munkását kazánba záró Pócs Jánost, valamint megszólaltatja a bukott fideszes polgármestert; Budai Lórántot, a győztest nem. No, ez önök szerint a sajtószabadság, a fideszes, narancsszínű sajtószabadság. Erre azt mondjuk, hogy nem kérünk belőle, és erre mondták azt a jászberényi polgárok, hogy ők sem kérnek belőle. Hivatkoznak önök a családokra, hivatkoznak arra, hogy a munkásoknak megpróbálnak megfelelő életkörülményeket teremteni. Hadd utaljak itt akkor Szatmári Ildikóra, egy ottani fideszes önkormányzati képviselőre, aki volt képes azt kiírni a Facebookra, hogy a külföldre távozott fiatalok számára az ottlét tulajdonképpen csak egy buli, és „füves sütin élnek”. Azt is írta ő, hogy Magyarországon a külföldi viszonylathoz képest fenékig tejföl van, csak ezt önök, fiatalok nem látják. A felháborító és elfogadhatatlan kijelentések után ugyan bocsánatot, elnézést kért, de jól felfűzhető ez ugyanarra a logikára, amit még ugye Zsiga Marcell eresztett itt el, hogy 47 ezerből meg lehet élni, aztán a Kósa Lajos-i magasságokra hadd utaljak, aki azt mondta a Kossuth Rádióban még valamikor, hogy képtelenség, hogy a rettenetes munkahelyi és bérviszonyok, valamint azok kilátástalansága miatt menekülnek el annyian az országból. Kérem szépen, az egész mögött, mint valami vezérlőcsillag, de én inkább úgy fogalmaznék, hogy egyfajta dölyfös kasznárként ott van Orbán Viktor és az ő szellemisége. Amit Szaúd-Arábiában ottani arab befektetőknek mondott, azt mondja, hogy „minőségéhez képest meglepően olcsó a magyar munkaerő, a munka törvénykönyve pedig rendkívül rugalmas” szégyen, gyalázat, hogy ezzel akarnak ide befektetőket csábítani! Erre fűzték fel az egész társadalom- és gazdaságpolitikájukat, ezért van az, hogy rengetegen elmenekültek Jászberényből is, de sebaj, hoztak önök helyettük háromezer ukrán vendégmunkást erre a magyar településre. Én azt kérem a jászoktól, a jászberényiektől, hogy ugyanúgy vegyék vissza a szabadságot, mint amikor 1702-ben I. Lipót elvette a szabadságukat és a német lovagrendnek adta, de 1745-ben ezt a jászok visszaszerezték. Szerezzék vissza most, november 10-én, és mondjanak nemet erre az úrhatnám, dölyfös kiskirály-politikára, a kisgömböcök uralmára! [[Az elnök a csengő megkocogtatásával jelzi az idő leteltét.]] Köszönöm szépen. [[Taps a Jobbik, az LMP és a Párbeszéd soraiban.]]
Tisztelt Országgyűlés! A kormány nevében Orbán Balázs államtitkár úr válaszol az elhangzottakra. Öné a szó, államtitkár úr.
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Először is, ha már itt szóba hozott települési és önkormányzati választási ügyeket, akkor még egyszer engedje meg, hogy gratuláljak minden megválasztott településvezetőnek és önkormányzati képviselőnek, és jó munkát kívánjak nekik. Arra azért felhívnám a figyelmét, hogy az a megválasztott településvezetők legitimitását és az ő munkájukat erősíti, hogy törvényes keretek között kerülnek megválasztásra. Ezért én azt javasolnám önnek, hogy ha a választási szervek, amelyek döntéseivel szemben bírósági felülvizsgálatnak van lehetősége, megállapítják, hogy egy választást újból meg kell tartani, akkor ezt mi, politikusok itt a parlamentben ne minősítsük, hanem akkor kívánjunk sok sikert minden jelöltnek, és mondjuk azt, hogy győzzön a jobbik. Mert ha elkezdjük minősíteni… mert ha elkezdjük minősíteni a dolgokat, akkor egy vékony jégre tévedünk, és ezen a vékony jégen a demokrácia talaján állva nem érdemes lennünk, úgyhogy azt javaslom önnek is, hogy ezeket a minősítéseket tartsa meg magának. Nagyon örülök, hogy egyébként megtapsolták a „jobbik” kifejezés elhangzását, ugyanis az a helyzet, hogy ha megnézzük az önkormányzati választás eredményeit, ami egyébként, azt gondolom, az önök pártja szempontjából tragikus kimenetelű volt, ugyanúgy, ahogy az európai parlamenti választás és a parlamenti választás is tavaly áprilisban, akkor azt láthatjuk, hogy csak olyan jelöltek tudtak győzedelmeskedni, akik nem vállalták fel a Jobbik nevet, nem vállalták fel önöket. Olyan jelöltek nyertek, akiket önök saját magukhoz kötnek, akik nem a Jobbik színeiben indultak el. [[Németh Szilárd István: Együtt cimbalmoztak a komcsikkal!]] Az a helyzet, hogy annyira ciki a párt, annyira nem menő a Jobbik kifejezés, hogy azok, akiket egyébként településvezetőnek megválasztottak, azok sem vállalták fel ezt az örökséget meg ezt a hátteret, amit önök itt a parlamentben biztosítanak számukra. Ebből kiindulva azt nem tudom, hogy a jászberényi jelöltnek egyébként segíteni foge az, hogy ön itt kampányolt mellette, vagy esetleg ártani majd meglátjuk. A másik pedig, és valószínűleg a két dolog összefügg egymással, és ha már november 4-ről sokat beszéltünk, akkor engedjék meg, hogy a legnagyobb tisztelet és az emlékezés hangján hadd utaljak végre vissza november 4-re. Számomra november 4-ének és önmagának az ötvenhatos forradalomnak az a máig ható tanulsága mondom én úgy, hogy a rendszerváltozás környékén születtem , hogy igazából az igazság és a hazugság között nem nehéz különbséget tenni. Hiába vannak óriási erők, akik nyomják teli torokból a hazugságot, hogy milyen jó lesz majd szocializmust építeni, hogy milyen jó lesz majd a magyaroknak, ha a Szovjetunió bábáskodik fölöttük, az igazság és a hazugság mindig elválik egymástól, mindig kiderül. Ha hátralépünk, akkor látjuk azt, hogy kinek van igaza és kinek nincs igaza. A helyzet mégiscsak az, hogy önök ülnek a parlamenti patkónak azon az oldalán, önök ülnek a posztkommunisták mellett, és mi ülünk az antikommunista oldalon [[Zaj és közbeszólások a Jobbik soraiból: Nézz már körül! Nézz már körül!]] mégiscsak az igazság és a hazugság így válik el egymástól. [[Zaj. Az elnök csenget.]] Mégiscsak arról van szó, hogy ebben a pártban vannak azok, és ennek a pártnak van olyan miniszterelnöke, aki küzdött a kommunista rendszer ellen, akik ellen elvileg önök is küzdöttek 2006-ban. [[14.00]] Én azt olvastam, hogy a Jobbik állítólag a 2002-2010 közötti kormányzás antitéziseként jött létre. Szeretném felhívni a figyelmüket, hogy ha meghallgatják a napirend előtti felszólalásokat, itt van a 2002-2010 közötti kormányzás. Önök annak a frakcióvezetőnek tapsolnak, aki azt a pártot vezeti, aki közjogi értelemben is az MSZMP-nek az utódpártja. [[Közbeszólás a Jobbik soraiból: Ki tapsol neki?]] És ők beszélnek szabadságról; és ők beszélnek antikommunizmusról! [[Bana Tibor: Putyin!]] És ők beszélnek arról, hogy mit kell tenni sajtószabadság kérdésében. És önök pedig nem tesznek semmi mást, hanem azt csinálják, hogy a hatalomért fogják, és beállnak mögéjük, beállnak velük szembe. Az oké, hogy felszalámizódnak, ez is egy kommunista taktika, de mégiscsak beállnak mögéjük. Hallgatták itt két héttel ezelőtt Gyurcsány Ferencet, amikor a szerecsenmosdató beszédet elmondta [[Szilágyi György: Tetszettek volna kilenc év alatt elszámoltatni egy személyt!]] 2006 újraértékelésével kapcsolatban? Önök mit csináltak? [[Szilágyi György: Kilenc év alatt egy embert is tetszettek volna elszámoltatni! Az elnök csenget.]] Tapsoltak annak a beszédnek! Ezért mondom még egyszer: ’56 üzenete és november 4e üzenete az, hogy az igazság és a hazugság végül mindig elválik egymástól, és önök a történelem rossz oldalára álltak. [[Közbeszólás a Fidesz soraiból: Úgy van!]] Köszönöm szépen a figyelmet. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Napirend előtti felszólalásra jelentkezett Vejkey Imre képviselő úr, KDNP-képviselőcsoport: „A 3. Magyar Nemzeti Imareggeli margójára” címmel. Öné a szó, képviselő úr.
Tisztelt Elnök Úr! Tisztelt Ház! Tisztelt Képviselőtársaim! Köszönöm a szót. De először a csendé legyen a szó! Tisztelet, ima és fejhajtás az 1956-os szabadságharcunk hőseinek. [[Pillanatnyi szünet.]] Köszönöm, hogy emlékeztünk rájuk, és imádkoztunk értük. Tisztelt Hölgyeim és Uraim! Most engedjék meg, hogy beszámoljak önöknek a harmadik magyar nemzeti imareggeliről, melyet a 2019. október 24-26. közötti három napon rendeztünk meg. Teleki László társelnökömmel és Balog Zoltán alapító miniszter úrral közösen küldött meghívásunkat sokan elfogadták, 26 országból közel 200-an jöttek el kongresszusi emberek, szenátorok, egyes országok nemzeti imareggelijének a vezetői, a világ működésére ráhatással bíró emberek, mert úgy gondolták, hogy együtt kell munkálkodnunk az Úr dicsőségére. Vagyis eljöttek a világ minden tájáról, hogy ugyanabból a szőlőtőkéből, Jézus Krisztusból táplálkozzunk, és az ő dicsőségére gyümölcsöt teremjünk. Itt volt körünkben Wes Anderson Washingtonból, az amerikai imareggelik vezetője, elnöki főtanácsadó; Robert Ilatov Jeruzsálemből, a knesszet volt tagja, miniszterelnöki főtanácsadó; Rudolf Decker Németországból, a CDU-CSU doyenje, volt képviselő, a német parlamenti imacsoport alapítója és örökös tiszteletbeli vezetője; Timo Soini Finnország volt miniszterelnök-helyettese és volt külügyminisztere; Michael Leary Londonból, a Christian Embassy igazgatója, Leo van Dösburg Brüsszelből, az Európai Keresztény Politikai Mozgalom igazgatója; Gudrun Kugler asszony Bécsből, parlamenti képviselő, a családok pártfogója, az imareggeli osztrák főszervezője; Kyoichi Tanaka úr, a japán császár delegáltja, a japán nemzeti imareggeli vezetője. De, hölgyeim és uraim, mindezen magasrangú vendégek ellenére a legfontosabb vendégünk mégis a „Világ Királya” volt. Tisztelt Hölgyeim és Uraim! A harmadik magyar nemzeti imareggeli központi témája a teremtett világ védelme, az emberiség védelme és ezáltal a család volt. Vagyis nem kevesebbre vállalkoztunk, mint arra, hogy a lélek által Isten művének a megóvására hívjuk fel a világ figyelmét. Rávilágítottunk arra, hogy a nyereségvágy, a mohóság és a szeretetlenség pusztítja a teremtett világot, pusztítja az emberi kapcsolatokat és a családokat. Rávilágítottunk arra is, hogy a modern technikai világ növekvő lelketlensége nemcsak az egyén személytelenségére, hanem a létezés alapjának a megkérdőjelezésére is tör. A nagyvilágban a gazdaság és a politika egyre kevésbé áll az élet szolgálatában, és egyre kevésbé áll a társadalom alapsejtje, a család szolgálatában. A halál kultúrája dívik, már nem a közjó, nem a nemzedékeken átívelő igazság számít, hanem a valóság helyett csak a hamis és manipulált virtuális valóság. Az emberiség legfőbb problémája az, hogy eltávolodott Istentől. A legnagyobb gondjaink nem fizikai, hanem spirituális, vagyis lelki és szellemi természetűek. Az egész teremtett világ azért szenved, mert az emberek nem Isten képmását tükrözik vissza. Mit látunk mi a másik emberben, akár itt, az alsóházi ülésteremben is? Csak a pénzt és a hatalmat? Vagy csak az ezek megszerzésére való törekvést? Vagy esetleg látjuk a másik istenarcúságát is? Tisztelt Hölgyeim és Uraim! A gyűlölet rossz tanácsadó. A kapott szabadsággal és talentumokkal élnünk és nem visszaélnünk kell. Fel kell ismernünk emberi hatalmunk korlátait, alázatosabbnak kell lennünk, hogy egy egységes és egészséges bolygót tudjunk hagyni gyermekeinkre és unokáinkra. Ne feledjék: az emberiség többre hivatott annál, mint amit ma magunk körül látunk. Tisztelt Hölgyeim és Uraim! Végül engedjék meg, hogy a rendezvény záróimáját megosszam önökkel. Urunk, szembesítettél bennünket a természet pusztulásával. Szembesítettél azzal is, hogy az ember és ember közötti kapcsolatok és a családok miképpen pusztulnak, és azt mondod, alig van már lejjebb. De azt is mondod, hogy soha nincs késő, mert az elveszett értékeink visszaszerzése nem lehetetlen, csak a te utadra kell visszatalálnunk. Keressétek Istent, és szívetek újraéled! Köszönöm megtisztelő figyelmüket. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! A kormány nevében Rétvári Bence államtitkár úr válaszol az elhangzottakra. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Sokan Magyarországon is, akik követik a parlament munkáját, talán joggal vetik fel, hogy miért nem látnak több olyan ügyet, amelyben minden választott képviselő egyet tud érteni. És ez nemcsak Magyarországon felvetett jogos választói igény, hanem a világ számtalan országában ez megfogalmazódik. Kellenek olyan értékek ez az emberek elvárása szinte minden országban , amelyek a politikai megosztottságon felül állnak, amelyek egyesíteni tudnak embereket, még akkor is, ha különböző pártállásúak, és a hétköznapjaikban a vita az élet természetes része.A kereszténység lehet egy ilyen érték mindnyájunk számára, amely összeköthet bárkit, bármilyen pártállású is. Az imareggelik talán kevésbé ismertek Magyarországon, pedig nagyon hosszú történetre nyúlnak vissza. Amerikából indult ez a kezdeményezés, hiszen Eisenhower amerikai elnök is azt látta, hogy a republikánusok és a demokraták között nagyon megromlott a viszony, és kellett valamit keresni, ami a két szemben álló politikai pólus között hidat képezhet, és ekkor Douglas Coe-val, az imareggelik alapítójával közösen létrehozták az azóta is működő kongresszusi imareggeliket. Sőt, ezek nemzetközi szintet is elértek, és ekkor jött létre a nemzeti imareggeli, a National Prayer Breakfast. Először 1953-ban volt nemzeti imareggeli. Február első csütörtökén tartják ezt az Egyesült Államokban, és azóta minden amerikai elnök ezen részt vesz. Ezen a közös keresztény imádságon ott volt Trump elnök, de elődje Obama is, elődje George Bush, ifjabb Bush is, Bill Clinton is, és minden másik elnök is részt vett ezeken az imareggeliken. Most már több ezer vendég jelenlétében zajlanak ezek az Egyesült Államokban, 65 esztendő alatt sok-sok ezer ember megfordult ezeken, és bár különböző országokból érkeznek, különböző pártállásúak, lehet, hogy a saját országaikban egymással szemben álló pártokat képviselnek, de itt, az imareggelin mégis közösen imádkoznak, közösen fohászkodnak a békéért, a szegények megsegítéséért, a társadalmi egyenlőtlenségek felszámolásáért, és büszkék lehetünk arra, hogy magyar politikusok most már rendre meghívást kapnak ezekre az amerikai imareggelikre. Ahogy Amerikában is egy republikánus és egy demokrata politikus a társelnöke az imareggelinek, Magyarországon is így volt: Vejkey Imre kormánypárti és Teleki László ellenzéki képviselő volt az, aki társelnökként elindította ezt az imareggelit, Balog Zoltán volt miniszter, országgyűlési képviselő pedig alapítóként viselte gondját, és vitte előre az első magyar nemzeti imareggelit. Tavaly is már 16 országból közel 200 hazai és külföldi vendég vett ezen részt, sőt arra a ritka diplomáciai alkalomra is sor került köszönhetően Vejkey elnök úr közbenjárásának is , hogy az amerikai kongresszus elnöke külön levélben köszöntötte az imareggelit. [[14.10]] Erre ritkán kerül sor, mondjuk akkor, amikor Carter elnök ilyen köszöntőt küldött a Szent Korona ’78-as, Magyarországra visszaszállítása kapcsán. Itt volt tavaly Beata Szydło volt lengyel miniszterelnök, Brownback rendkívüli elnöki meghatalmazott és nagykövet, továbbá Pete Marocco amerikai külügyminiszter-helyettes. A magyar nemzeti imareggeli hat éve működik, és ahogy említettem, ez volt a harmadik nemzeti imareggeli. Mindez itt és más országban is arra hívja fel a figyelmet, hogy a hit nem lehet csupán magánügy. A kereszténység nem szorítható ki a közélet, a jog és a politika bástyáin kívülre. Mi 40 évig olyan időszakot éltünk meg, amikor nemcsak hogy a jog, de a hétköznapi élet falain kívülre akarták szorítani a hitet, de ennek az időszaknak még egy nehéz öröksége, hogy nehezen tudunk a hitről a közösségi tereinkben, akár politikai vagy közéleti mezőkben beszélni. De ez az imareggeli is Amerikában és a világ minden országában arra hívja föl a figyelmet, hogy igenis a keresztény hit megvallásának és kifejezésének helye van a politika világán belül is; nem feltétlenül a parlamenti viták során, olyan alkalmakkor, amikor közös pontot keresünk képviselők és képviselők között, ez megtörténhet. Így van ez 1981 óta Ausztriában a Gebetsfrühstück szervezésében, így van Kanadában minden évben a National Prayer Breakfasten, így van Nagy-Britanniában a National Parliamentary Prayer Breakfasten, ahol 700 parlamenti képviselő fordult már meg, és számtalan más, nemcsak európai, hanem afrikai országban is. Azt hiszem, hogy sokak számára felemelő és egyedi élmény volt, amikor tavaly a Parlament Felsőházi üléstermében több tucat országból érkező több száz ember a maga nyelvén imádkozta el az Úr imáját, és így próbált valamit tenni egy boldogabb és békésebb világért. Köszönjük minden szervezőnek, köszönjük minden résztvevőnek, hogy ezt komolyan gondolta, komolyan vette, és hozzátett valamit egy jobb világért. Köszönöm szépen. [[Taps a kormánypárti padsorokban.]]
Megköszönöm államtitkár úr válaszát. Tisztelt Országgyűlés! Szintén napirend előtti felszólalásra jelentkezett Németh Zsolt képviselő úr, Fidesz-képviselőcsoport:, a Külügyi bizottság elnöke: „Aktuális ügyek” címmel. Öné a szó, elnök úr.
Tisztelt Elnök Úr! Tisztelt Ház! Tisztelt Államtitkár Úr! A múlt héten valóban Budapesten járt Vlagyimir Putyin orosz államfő. Engedjenek meg néhány megjegyzést ezzel kapcsolatban! Meggyőződésem, hogy Magyarország a Nyugat és Oroszország javuló együttműködésében érdekelt. Ha Európa nyugati és keleti fele, ha a NATO és Oroszország közötti kapcsolatok jobbak, akkor azzal Magyarország is nyer. [[Arató Gergely közbeszól.]] [[Arató Gergely közbeszól.]] A magyar politika célja az, hogy minden nagyhatalom érdekelt legyen hazánk sikerében, de különösen azok, amelyek regionális szempontból döntő befolyást gyakorolnak az életére.Ebbe illeszkedik a magyar-orosz együttműködés is, mert noha Magyarország a NATO-nak és az Európai Uniónak is tagja és az is marad ennek minden következményével (Arató Gergely közbeszól.), ez nem zárja ki bizonyos kérdésekben a politikai együttműködést Oroszországgal. Ennek kiemelt területei a globális kérdések, például a Közel-Kelet, a keresztény közösségek védelme szerte a világban vagy a migráció, ugyanis mindkét ország ismeri az abban rejlő veszedelmeket. A Közel-Kelet stabilitása ügyében van politikai együttműködés Magyarország és Oroszország között. Ha a közel-keleti térség destabilizálódik, akkor onnan növekvő számban érkeznek migránsok Európa felé, ezért Magyarország abban érdekelt, hogy a Közel-Keleten, Szíriában, Irakban mielőbb katonai és politikai stabilitás szülessen. Az együttműködés az Irakban élő kurdokra is kiterjed, mert az erbíli kurd kormányzatot Magyarország katonai kiképzéssel, katonákkal és pénzügyileg is támogatja. Kötelességünknek tartjuk, hogy a „Hungary Helps” program keretében a bajba jutott keresztény közösségek segítését is elősegítsük. Ezért partnereinkkel, így köztük Oroszországgal közösen egyházi épületeket állítunk helyre, és olyan üzemeket építünk, amelyek hozzájárulhatnak a lakosság élelmezéséhez, ezenkívül iskolákat, kórházakat épít Magyarország, falvakat állít helyre, ahova az elmenekült emberek visszatérhetnek. A migráció szempontjából különösen fontos számunkra a török álláspont is, hiszen Törökország meghatározó tényezője a Közel-Keletnek. Erdoğan elnök, aki valóban a napokban szintén Magyarországra látogat, bejelentette, ha a világ nem vállal át a terhekből, ha az Európai Unió nem ad pénzt, akkor ezeket az embereket kénytelen kiengedni. A migránsok vagy Szíria vagy Európa felé mehetnek. Ahhoz, hogy Szíria felé, vagyis hazafelé induljanak, katonailag stabilizálni kell az ottani területeket. A törökök szeretnének létrehozni egy új biztonsági zónát. Ha azonban a törökök az Európa felé nyitó kaput nyitják ki, akkor százezer szám fognak újra érkezni migránsok Görögországba, a Balkánra, onnan pedig akár a magyar vagy a horvát határhoz. Az az elemi magyar érdekünk, hogy a szíriai stabilizáció sikerrel járjon. Az elmúlt napok egyeztetései, megállapodásai török, amerikai, orosz, kurd és szír viszonylatban kifejezetten biztatóak. Ugyancsak friss fejlemény, tisztelt képviselőtársaim, hogy a múlt héten újabb állomásához ért a Brüsszel kontra Magyarország között zajló kvótaper a főtanácsnoki indítvány ismertetésével. Az látszik, hogy a távozó brüsszeli Bizottság még mindig ragaszkodik a migránsok Magyarországra telepítéséhez. Szeretnénk világossá tenni: nem kérünk sem a 2015-ös, sem a jövőbeni migránskvótákból. A magyar emberek számos alkalommal kifejezték, hogy nem kérnek a betelepítésből. Arra kérjük a kormányt, ne engedjen semmiféle nyomásnak a migránskvóta ügyében; sem az egyszeri, sem az állandó, sem a régi, sem a most formálódó migránskvótából nem kérünk. Elképesztőnek és diszkriminatívnak tartjuk, hogy az utolsó heteit töltő brüsszeli Bizottság még ma is hadjáratot folytat hazánk ellen egy négy évvel ezelőtt, teljesen jogtalanul elfogadott és már rég lejárt határozat végre nem hajtása miatt, ráadásul úgy, hogy azt hazánkon kívül számos más ország sem hajtotta végre. Köszönöm szépen a figyelmüket. [[Taps a kormánypárti padsorokban.]]
Köszönöm szépen, elnök úr. Tisztelt Országgyűlés! A kormány nevében Magyar Levente államtitkár úr, miniszterhelyettes válaszol. Államtitkár úr, öné a szó.
Köszönöm a szót, elnök úr. Tisztelt Elnök Úr! Tisztelt Ház! Tisztelt Képviselő Úr! Köszönöm a szóba hozott témákat. Kétségtelen, hogy Magyarországon fontos diplomáciai események zajlottak az elmúlt napokban, és fognak a következőkben is. Itt járt az orosz elnök, akivel egy pragmatikus, érdekalapú együttműködést folytat hazánk immár évek óta. Ne feledjük el, hogy Vlagyimir Putyin immáron 20 éve vezeti Oroszországot, és egy olyan partnerséget sikerült kialakítani, amely ma már egészen kézzelfogható előnyökkel jár Magyarország számára, mind például, hogy fel vannak töltve a gáztározóink, mint például, hogy a magyar energiabiztonság és az energiadiverzifikáció szempontjából oly fontos paksi beruházásunk kifejezetten jól áll, és a Déli Áramlattal kapcsolatban is előrehaladott tárgyalásokat folytatunk Oroszországgal konkrétan azért, hogy a magyar energiaellátási útvonalak több irányból érjék el hazánkat. Tisztelt Hölgyeim és Uraim! Tisztelt Ház! Nem csak érdekalapú az Oroszországgal folytatott együttműködésünk; annak most már van értékdimenziója is, hiszen a közel-keleti keresztények… ugyebár a balliberális oldalnak kedvelt gúnytémája a keresztényüldözés melletti kiállásunk. Oroszországgal olyan együttműködést alakítottunk ki az elmúlt hónapokban, amely példaértékű lehet a világ minden országa számára, hiszen bebizonyította azt, hogy vannak olyan hatalmak a világban, amelyeket érdekel még ez a téma, és nem félnek néven nevezni a problémát: a keresztények elleni szisztematikus genocídium, ami zajlik a Közel-Keleten [[Arató Gergely közbeszól.]] , az az oroszokon kívül vajmi kevés nagyhatalom érdeklődését és főleg aktivitását váltotta ki. Oroszországgal ezen a területen hatékonyan együtt tudunk működni, miután az elmúlt években Magyarország több milliárd forintból épített újjá falvakat és városokat, hozott létre olyan infrastruktúrát, alapellátó infrastruktúrát a Közel-Keleten, amely elüldözött keresztények visszatelepítését tette lehetővé. [[14.20]] Tisztelt Ház! Idekapcsolódik a kurd ügyekben az elmúlt napokban fellángolt vita. Néhány számadattal szeretném alátámasztani azt, hogy Magyarország mi mindent tett a kurdokért az elmúlt időszakban. Bizonyára tudják, hogy Magyarország komoly katonai kontingenst állomásoztat Erbíl mellett. Ennek a kontingensnek a maximális létszáma megközelítette a 200 főt, jelenleg is több mint 160 katonánk szolgál Iraki Kurdisztánban. Néhány olyan ország van csak a világon, néhány olyan nagyhatalom van csak a világon, amelyik ennél nagyobb katonai szerepvállalást tesz a kurdok biztonsága érdekében. Az Egyesült Királyság, Olaszország és Kanada hasonló nagyságrendű katonai kontingenssel van jelen a Közel-Keleten, mint Magyarország, és jelentősen csak a németek és az amerikaiak haladják meg azt a katonai szerepvállalást, amit Magyarország tesz a kurdok biztonsága érdekében. Ne felejtsék el, hogy a kurd harcosokat kiképezzük, és biztonságot nyújtunk egy olyan régióban, amit az ottani beavatkozások az elmúlt években instabillá tettek. Franciaország hozzájárulása nem éri el a magyar hozzájárulást, Románia egy fővel van jelen, Belgium 24 fővel, Norvégia 70 fővel, és sorolhatnám hosszan, Magyarország közel 200-as szerepvállalása egészen magasnak számít. Ami Törökországot illeti: Törökország egy másik olyan partnerünk Oroszország mellett, amelyik közvetlen hatást gyakorol a régiónkra. A harmadik ilyen közvetlen hatást gyakorló hatalom a térségben Németország, amely államnak a külügyminisztere éppen ma tartózkodik Magyarországon. Elmondhatjuk tehát, hogy sikeres az a politikánk, hogy ezzel a három hatalommal folyamatos érdekegyeztetés révén megtaláljuk azokat a közös pontokat, amelyek mentén a magyar érdekek kiépíthetők. Törökországot nem csak a mostani közel-keleti helyzettel kapcsolatban szeretném kiemelni, mint olyan partnert, amelyikre folyamatosan oda kell figyelnünk. Ha követik a török fejleményeket, és kitekintenek egy kicsit a régiónkban, akkor látják, hogy kevés olyan hatalom rendelkezik befolyással a régiónkban, mint Törökország, amelyik a Balkánon rendkívüli módon aktív, és gazdasági támogatásokkal nagyon fontos pozíciókat foglalt el, már csak ezért is oda kell rájuk figyelnünk. Ami a közel-keleti háborús eseményeket illeti, tisztelt Ház, az Európai Unió egy olyan helyzetbe lavírozta magát az elmúlt években, hogy önmagát szolgáltatta ki a törököknek, önmagát, a saját biztonságát adta a törökök kezébe, és most bizony azzal a választással szembesülünk, hogy a Törökországgal való viszonyunk alakítása függvényében bármikor ezt az úgynevezett migránscsapot a törökök megnyithatják. Ezt szeretnénk elkerülni, ezért támogatunk egyébként a németekkel, a német védelmi miniszterrel például összhangban [[Az elnök a csengő megkocogtatásával jelzi az időkeret leteltét.]] egy olyan politikát, amelyik a Törökországban tartózkodó négymillió menekült hazatelepítését célozza. Köszönöm szépen a szót. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! A napirend előtti felszólalások végére értünk. Felkérem Hiszékeny Dezső jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Rig Lajos, Jobbik; Hajdu László, DK; Keresztes László Lóránt, LMP; Varga-Damm Andrea, Jobbik; Magyar Zoltán, Jobbik.A keddi napon napirend előtti felszólalásra jelentkeztek a következő képviselők: Mellár Tamás, Párbeszéd; Varju László, DK; Ungár Péter, LMP; Gurmai Zita, MSZP; Brenner Koloman, Jobbik; Nacsa Lőrinc, KDNP; Halász János, Fidesz. A keddi napon napirend utáni felszólalásra jelentkezett Z. Kárpát Dániel, Jobbik; Keresztes László Lóránt, LMP; Nunkovics Tibor, Jobbik; Magyar Zoltán, Jobbik. A szerdai napon napirend utáni felszólalásra jelentkezett Z. Kárpát Dániel, Jobbik.
Köszönöm szépen, jegyző úr. Tisztelt Országgyűlés! Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. Kérem, foglalják el helyüket, és ellenőrizzék, hogy kártyájukat elhelyeztéke a szavazógépben. Köszönöm.Tisztelt Országgyűlés! Most a napirend módosítására tett indítványról döntünk. A Fidesz képviselőcsoportja azt javasolta, hogy a keddi ülésnapon az öntözéses gazdálkodásról szóló T/7845. számú törvényjavaslat általános vitájára a lezárásig a magyar-szlovén államhatár új, 2018. évi határokmányainak kihirdetéséről szóló T/7841. számú törvényjavaslat általános vitáját követő napirendi pontként kerüljön sor. Aki ezzel egyetért, kérem, kézfelemeléssel szavazzon! [[Szavazás.]] Köszönöm. Megállapítom, hogy az Országgyűlés látható többsége a javaslatot elfogadta. Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadjae a napirendi ajánlást az előbbiekben elfogadott módosítással. Kérem, kézfelemeléssel szavazzanak! [[Szavazás.]] Köszönöm. Megállapítom, hogy az Országgyűlés látható többsége a napirendet elfogadta. Tisztelt Országgyűlés! Soron következik a Nemzeti Média- és Hírközlési Hatóság Médiatanácsa tagjait jelölő eseti bizottság létrehozásáról szóló H/7888. számú határozati javaslat határozathozatala. Tájékoztatom önöket, hogy az Országgyűlés által korábban felállított Nemzeti Média- és Hírközlési Hatóság Médiatanácsa tagjait jelölő eseti bizottság nem tudott sikeresen jelölni, így a 20/2019. országgyűlési határozat 10. pontja alapján megszűnt, és a médiaszolgáltatásokról és a tömegkommunikációról szóló 2010. évi CLXXXV. törvény 124. §-a értelmében szükséges egy új jelölőbizottságot felállítani. Mivel az új jelölőbizottság létrehozásáról szóló előterjesztéshez módosító javaslat nem érkezett, a határozathozatal során a határozati javaslat benyújtott szövegéről döntünk. Felhívom figyelmüket, hogy a határozati javaslatról az Országgyűlés vita nélkül határoz. Kérdezem a tisztelt Országgyűlést, elfogadjae a H/7888. számú határozati javaslatot. Kérem, most szavazzanak! [[Szavazás.]] Az Országgyűlés a határozati javaslatot 170 egyhangú igen szavazattal elfogadta. Felhívom a frakcióvezetők figyelmét, hogy a Házbizottság múlt heti ülésén elhangzottaknak megfelelően az eseti bizottság tisztségviselőire és tagjaira vonatkozó személyi javaslatuk megtételére a mai napon 19 óráig van lehetőségük. A személyi javaslatról történő határozathozatalra a holnapi ülésnapon kerül sor. Tisztelt Országgyűlés! Személyi javaslatról való döntésre a mai napon nem kerül sor. Tisztelt Országgyűlés! Most, 14 óra 27 perckor áttérünk az interpellációk tárgyalására. Tisztelt Országgyűlés! Lukács László György, a Jobbik képviselője, interpellációt nyújtott be az emberi erőforrások miniszteréhez: „Hagyjae csődbe menni a kórházakat a Kormány” címmel. Lukács László György képviselő urat illeti a szó.
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Államtitkár úr, a kérdésem ön előtt nem lesz ismeretlen, hiszen én ezt már feltettem önnek egyszer, azonban akkor teljes választ nem kaptunk rá, így továbbra is időszerű a kórházak adósságáról és a kórházak jövőjéről beszélni. Az vitán felül áll, hogy az elmúlt egy évtized egyik legnagyobb egészségügyi kudarca, hogy nem sikerült megállítani a kórházak hónapról hónapra történő eladósodását. Évekkel ezelőtt a kórházi adósságok havonta átlagban 2-3 milliárd forinttal nőttek, 2019-re odáig jutottunk, hogy már havi 5-6 milliárd forinttal nő az intézmények tartozása. A nyár végi tartozók között, de most már mondhatjuk, ősz eleji tartozók között ott van rekordméretű, majdnem rekordméretű tartozással a Szolnok megyei Hetényi Géza Kórház, amely egy kisebb város, település éves költségvetésének az összegével, kétmilliárd forintnál is nagyobb összeggel tartozik. Gulyás Gergely, a Miniszterelnökséget vezető miniszter jelentette ki egy kormányinfón, ami nem túl rózsás jövőt jelent a kórházaknak, méghozzá azt, hogy a miniszter szerint ez az utolsó év, amikor a kormány utólag kifizeti a kórházak felhalmozódott adósságát. Tehát 2020-ban, ha képződik adósság, ha nem, a kormány nem fogja kifizetni a csőd szélén táncoló intézmények tartozásait. Nézzük hát, miért is halmozódhat fel egy-egy kórházi adósság! Oka lehet a beavatkozások alacsony összegű állami térítése, azaz a kórházak nem kapnak annyi pénzt az államtól egy-egy műtétre, egy-egy beavatkozásra, mint amennyibe az valójában kerül. De ott van például a technológia nyomása is, hiszen mindannyian tudjuk, egyre drágábbak azok az eszközök, amelyeket a kórházakban használnak, egyre magasabb színvonalon kell biztosítani. Összességében évente 50-60 milliárd forintnyi adósságot halmoznak fel főként a beszállítók felé a kórházak, és a nekik szolgálatással tartozók csak abban reménykedhetnek, hogy a kórházak az év végén 40-50 milliárd forintos egyszeri segítséget kapnak, ahogy az elmúlt években is volt, és abból tudják enyhíteni a kintlévőségeiket. [[14.30]] Így tehát láthatjuk, hogy a kórházi adósságok halmozódásának valójában két eredménye lesz vagy lehet. Az egyik: ha a kormány nem rendezi azokat, akkor az ellátás színvonala nagymértékben csökken. Ennek a betegek látják a kárát, különösen azért, mert úgynevezett barkácsmódszerekkel kénytelenek dolgozni az orvosok, ellátók, kórházak és egyes osztályok. Sőt, az is egyik következménye lehet, hogy akár kórházak és osztályok fognak bezárni, hogyha a kórházak nem tudják csökkenteni az adósságukat. Így vagy úgy, tisztelt államtitkár úr, mind a kettő azt eredményezheti, hogy sem a betegek, sem pedig az egészségügyben dolgozók nem lesznek biztonságban, és a hazai ellátás színvonala romlani fog. Tisztelt Államtitkár Úr! Mindezekre tekintettel várom válaszát: hagyjae 2020-ban csődbe menni a kórházakat a növekvő adósságok miatt a kormány, vagy akkor is rendezni fogja az adósságokat? Mit tesz a kormány, hogy megmentse a csőd szélén táncoló kórházakat? Foge és talán ez a legfontosabb kérdés kórházi osztályokat vagy kórházakat bezárni a kormány 2020-ban? Köszönöm szépen.
Köszönöm. Tisztelt Országgyűlés! Az interpellációra Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Önöktől és az önök baloldali szövetségeseitől azt már valamelyest megszoktuk, hogy kórházakat zárnak be, hiszen az önök nevéhez köthető a Svábhegyi Gyermekkórház, az OPNI, a Szabolcs Utcai Kórház és a Schöpf-Merei Kórház bezárása, de egy új műfajt indítottak az elmúlt napokban, tisztelt képviselő úr, amikor már kórházépítést is elleneznek. Önök a választási kampányban azt mondták, hogy stadionstopot hirdetnek, ehhez képest László Imre, az ön volt képviselőtársa, most megválasztott újbudai polgármester viszont kórházstopot akar bevezetni Újbudán, a XI. kerületben. [[Dr. Vadai Ágnes: Nem ezt mondta!]] Azt mondta, hogy nincs szükség egy új, zöldmezős, XXI. századi igényekre épített és annak teljesen megfelelő kórház építésére [[Dr. Vadai Ágnes: Nem ezt mondta! Arató Gergely: Nem ezt mondta! Hazudsz!]] sem a Dél-Budán élők számára, sem az agglomerációban élők számára, hanem neki más elképzelése van: azt szeretné, hogyha ez a pénz inkább az ő volt munkahelyére vándorolna. De új, zöldmezős, XXI. századi szuperkórház építését [[Gréczy Zsolt: Tíz évetek volt rá, Bence! Miért nem építettétek fel?]] ő mint polgármester nem támogatja. Azt hiszem, méltán vagyunk kíváncsiak arra is, hogy a Jobbiknak mi az álláspontja. Itt Szabó Timea, a Párbeszéd képviselője ezt megerősítette, tehát nyilvánvalóan innentől kezdve a Párbeszéd és Karácsony Gergely álláspontja is, hiszen a pártjának a frakcióvezetője hangosan és harsányan támogatta ezt a javaslatot, hogy ne épüljön Dél-Budán új centrum. A DK-s bekiabálások is ezt erősítik, hiszen a DK-ból jött László Imre polgármester úr is. [[Dr. Vadai Ágnes: Szövegértés!]] Kíváncsiak vagyunk, tisztelt képviselő úr, hogy a Jobbiknak mi az álláspontja, önök is kórházépítési stopot hirdetnéneke Dél-Budán, és önök is azt mondanák, hogy megakadályozzák azt, hogy Dél-Budán egy teljesen új kórház épüljön. [[Gréczy Zsolt: Tíz év, Bence! Nem tettetek semmit! Az elnök csenget.]] Miközben egyébként az önök által támogatott Gajda Péter, XIX. kerületi polgármester azt mondta, hogy szeretné, ha stadiont építenének, és ha a Honvéd-stadion felújítása, megújítása, felépítése megtörténne, azt örömmel venné. Tehát mintha a választások óta pont az ellenkezőjét mondanák, mint annak előtte, tisztelt képviselő úr. Amit az elmúlt időszakban sikerült megtennünk a kórházak érdekében, tudja, abban az időszakban, amikor ön még azt hirdette, hogy külföldre közvetít magyar orvosokat tömegesen: nos, nekünk sikerült 91 kórházat felújítanunk, 54 rendelőintézetet és 107 mentőállomást korszerűvé tennünk. Mindemellett 23 teljesen új rendelőintézetet építettünk föl, és 34 új mentőállomás jött létre. Ez azt jelenti, hogy a mentőállomások többsége Magyarországon ma már új vagy felújított mentőállomás. Az „Egészséges Budapest” programban is 24 társkórházat és 32 szakrendelőt szeretnénk felújítani, hacsak ezt önök nem próbálják megakadályozni a következő hónapokban. Tisztelt Képviselő Úr! Ha megnézi, hogy mi történt az egészségügyi források tekintetében, azt láthatja, hogy az önök szövetségese által benyújtott utolsó, 2010-es és az önök által nem támogatott jövő évi, 2020-as költségvetés egészségügyi kiadási összegei között 770 milliárd forint plusz a különbség. Bár önök szeretik azt harsogni, hogy kevesebbet költ Magyarország egészségügyre, nézze meg a költségvetési törvényeket, elég egyértelműek ezek a számok: 770 milliárd forint többletet fog találni a jövő évre elfogadott költségvetésben, mint a 2010-re elfogadott költségvetésben. És ha megnézi a jövő évi költségvetés sorait, talál majd egy 40 milliárdos sort, amely az ellátórendszer hatékonyságának növelését és a jó egészségügyi rendszer fenntarthatóságának javítását célozza. Tehát mindent meg fogunk azért tenni, hogy mind a már eldöntött béremelésekre, mind a folyamatban lévő béremelésekre az ápolóknál egy 72 százalékos, négyéves béremelési periódusban vagyunk a fedezet biztosított legyen. Ehhez a 770 milliárd forint többlet a jövő évi költségvetésben a 2010-es képest biztosított. Köszönöm szépen.
Köszönömszépen államtitkár úr válaszát. Kérdezem képviselő urat, elfogadjae az államtitkári választ. Öné a szó.
Köszönöm szépen. Tisztelt Államtitkár Úr! Többek között azért nem fogadom a válaszát, mert ön nem mondta ki kategorikusan azt, amit mindenki szeretett volna hallani, hogy ez a kormány nem fog osztályokat és kórházakat bezárni. Ezt azért nem mondta ki, mert valószínűleg úgy lesz, nem akart hazudni, nem akart egy újabb hazugsággal itt a magyarok szemébe nézni. Mert önök azt fogják tervezni és önök azon dolgoznak, hogy így vagy úgy [[Dr. Rétvári Bence: Lesz kórházstop, vagy nem?]] de ha a kórházakat az adósságból nem mentik ki [[Dr. Rétvári Bence: Kórházstop?]] akkor osztályok vagy kórházak zárjanak be. [[Dr. Rétvári Bence: Lesz újbudai kórházstop?]] Tisztelt Államtitkár Úr! A másik, hogy önök hogy állnak a kórházi adóssághoz. [[Dr. Rétvári Bence: Újbudai kórházstop?]] [[Dr. Rétvári Bence: Újbudai kórházstop?]] Önök azzal a taktikával érkeztek ebbe a versenybe, hogy nesze, sánta, itt egy púp. (Dr. Rétvári Bence: Újbudai kórházstop?) Önök adtak a kórházaknak elektromos autókat ajándékba, amiről aztán kiderült, hogy azért valójában fizetni kell havi díjat. Ez az önök hozzáállása a kórházi adóssághoz, hogy aki tartozik, fizessen még többet, mert valakinek jó biznisze lesz. [[Közbeszólás a Jobbik soraiból: Szégyen!]] Az pedig, hogy a szuperkórházról mit lehet mondani: szuperkórháznak lennie kell, nem egy kórházat kell kiemelni, sok kórháznak kell segíteni. [[Gréczy Zsolt: Tíz évük volt, hogy megcsinálják!]] A budapesti ellátást tíz éve rendbe kellett volna tenni, mi tartott ennyi ideig, államtitkár úr? [[Közbeszólás a Jobbik soraiból: Úgy van! Taps az ellenzék soraiból.]]
Tisztelt Országgyűlés! Ugyan nem mondta ki képviselő úr [[Közbeszólások a Jobbik soraiból: De! Szilágyi György: Azzal kezdte!]] de úgy érzékeltem a szavaiból, hogy nem fogadja el a választ. Tehát kérdezem a tisztelt Országgyűlést, elfogadjae azt. Kérem, szavazzanak! [[Szavazás.]] Az Országgyűlés az államtitkári választ 122 igen szavazattal, 39 nem ellenében, 1 tartózkodás mellett elfogadta. Tisztelt Országgyűlés! Bangóné Borbély Ildikó, az MSZP képviselője, interpellációt nyújtott be az innovációért és technológiáért felelős miniszterhez: „Mikor lesz pontos, tiszta és kiszámítható Magyarországon a vasúti közlekedés?” címmel. Képviselő asszony, öné a szó.
Köszönöm szépen, elnök úr. Tisztelt Államtitkár Úr! Tisztelt Képviselőtársak! Múlt héten tettem fel egy szóbeli kérdést, ahol államtitkár úrnak az volt a válasza, hogy a 2010 előtti időszakra mutogatott vissza, és arról nem beszélt, hogy az elmúlt kilenc évben hogyan ártottak önök a MÁV-nak, hogyan ártottak önök az utasoknak. Hadd osszam meg önnel a múlt heti tapasztalatomat és a ma reggeli tapasztalatomat! Múlt héten mentem haza, mivel kellett szembesülni? Felsővezeték-szakadás volt a Budapest-Szolnok-Nyíregyháza vonalon. Több mint száz percet késtek a vonatok. Ma reggel kimentünk a vasútállomásra, őszi szünet után első nap a gyerekeknek, hónap eleje van, az egész jegyeladási rendszer bedőlt már korán reggel, nem tudtak az utasok, a diákok bérletet, jegyet venni. Reggel hét óra körül már ezzel kezdtük a hetet. Majd az ember felült a Budapestre tartó vonatra, és megint mivel kellett szembesülnie? Felsővezeték-szakadással. Fél tíz helyett, tisztelt államtitkár úr, sikerült megérkezni fél tizenkettőkor. Hét órakor elindul az ember dolgozni, és nem sikerül Budapestre felérnie 11 órára. [[Moraj a kormánypártok soraiból. Az elnök csenget.]] Nem csak azért mondom el, tisztelt államtitkár úr, mert ez mai jelenség; ez hetente többször fordul elő már hónapok óta, évek óta. Tisztelt Államtitkár Úr! Én szeretném, ha válaszában nem arra mutogatna, hogy 2010 előtt mi történt, hanem azt mondaná el nekünk, amit válaszában is múlt héten, hogy mikor tud majd olyan kiszámítható módon az ember ezen a tömegközlekedési eszközön utazni, amikor nem azt tapasztalja, hogy koszos, szinte minősíthetetlen állapotban lévő kocsikra tud az ember felszállni. Majd erről is el fogom mondani, hogy hogyan takarítanak ma a vasúttársaságoknál. És nem úgy indul el reggel munkába vagy iskolába, hogy zokogó diákokkal kell találkozni reggel… [[Moraj a kormánypártok soraiban.]] Igen, zokogó diákokkal, mert nem tudják, hogy melyik vonattal induljanak el, hogy egyáltalán órára… [[Közbekiáltások a kormánypárti padsorokból. Az elnök csenget.]] Ne kiabáljanak, képviselő urak, mert azt sem tudják, hogy miről beszélek, mert önök már nagyon régen nem ültek vonaton. [[Közbeszólások a kormánypártok soraiból. Az elnök csenget.]] Államtitkár úr, azt szeretném megkérdezni, amit leírtam az interpellációban is, hogy mikor fog az előfordulni Magyarországon a miatt a létszámhiány miatt, önök is tudják, mert írásbeli kérdésemre többször válaszoltak, hogy több mint ezerfős létszámhiány van a vasúttársaságoknál, és most év végére közel ötezer vasúti dolgozó tervezi, hogy nyugdíjba vonul , hogy tragédiába fog torkollni az a fajta létszámhiány, amiről önök nem hajlandók beszélni. [[14.40]] És ki lesz azért a felelős, ha Magyarországon olyan tragédia fog bekövetkezni, aminek már tényleg önök lesznek az okozói, mert évek óta nem hajlandóak rendbe szedni azokat a problémákat [[Az elnök csengetéssel jelzi az időkeret leteltét.]] amelyek ma a MÁV-ot jellemzik? Köszönöm szépen, és várom válaszát, államtitkár úr.
Tisztelt Országgyűlés! Az interpellációra a miniszterelnök úr megbízásából a téma szerint feladat- és hatáskörrel rendelkező Bártfai-Mager Andrea nemzeti vagyon kezeléséért felelős tárca nélküli miniszter asszony megbízásából Fónagy János államtitkár úr válaszol. Öné a szó, államtitkár úr.
Köszönöm, elnök úr. Tisztelt Ház! Tisztelt Képviselő Asszony! Köszönöm, hogy figyelemmel kíséri a MÁV munkáját. [[Derültség a kormánypártok soraiban.]] Ön egy-egy rossz példát említett. [[Dr. Vadai Ágnes: Nem egy-egy rosszat, rendszeresen előfordul!]] Engedje meg, hogy én is elmondjam, hogy naponta 3900 vonat indul el és 32 500 darab autóbusz. Ön egy-egy rossz példát mondott, én több tízezer jobb példát tudok mondani. Abban is egyetértek önnel, hogy nincs az a használt szőnyeg, amit ne lehetne még tisztábbra kitisztítani. [[Arató Gergely: Jöjjön egyszer a lajosmizsei vonalon, bármikor!]] Önt már sajnos nem tudom túlüvölteni, arra én már nem vagyok alkalmas, de megpróbálok a képviselő asszonynak választ adni. Az elvégzett kárpittisztítások száma 25 százalékkal több, mint korábban, mondom az ön észrevételeire, és ebben az évben már majdnem kétszer annyi, mint három évvel ezelőtt. Tehát az, hogy a dologban lépegetünk előre, vitathatatlan, javult a járművek belső tisztasága. Egyébként általános kérdésére, hogy mikor javul a helyzet: az elkövetkezendő években, 2024-ig 1700 milliárd forintot költünk a MÁV-ra; 2014 és 2016 között 63 darab új Flirt motorvonatot szereztünk be; az IC+ kocsik gyártásának eredményeként 20 darab új IC-kocsi állt be; 2020 elejétől 11 darab nagy kapacitású, 600 férőhelyes motorvonat áll be. Az utazóközönség, a síró gyermekekkel együtt, nem osztja az ön tragikus nézetét. 2015-től a mai napig 4 millióval nőtt a vasúton utazók száma, ellentétben a korábbi évtizedekkel, amikor folyamatosan csökkent. Az elmúlt években megváltozott a trend, és növekszik a vonaton utazók száma. A tavaly év végi adatok alapján a Budapest-Tatabánya útvonalon 24 százalékkal választották többen a vonatközlekedést. Az esztergomi és székesfehérvári vonatokon 22-22 százalékkal volt magasabb a növekedés. Tisztelt Képviselő Asszony! Az elmúlt három évben több mint 30 százalékos, hogy egészen konkrét legyek, 35 százalékos bérnövekedés volt a MÁV-nál. Egyébként a fluktuáció lényegesen kisebb, mint a népgazdaság többi ágazatában, úgyhogy kérem, ne keltsen ön pánikot azzal, hogy nincs munkaerő. Vannak létszámgondok, mint mindenütt az európai gazdaságban [[Dr. Vadai Ágnes: Koszosak a kocsik, büdösek!]] itt is vannak, de a vasút a biztonságos közlekedéshez szükséges létszámot tudja biztosítani; ez így volt tegnap, így volt ma, és így lesz holnap is. Kérem, hogy válassza ön is a vasútat, utazzon vonattal! Köszönöm szépen. [[Taps a kormánypártok soraiban.]]
Megköszönöm államtitkár úr válaszát, és megkérdezem képviselő asszonyt, elfogadjae az államtitkári választ. Öné a szó.
Köszönöm szépen, államtitkár úr. Hát, államtitkár úr, ha mindenki annyit utazna vonaton, mint én, akkor nem azt mondanák, hogy pánikot keltek. Amúgy meghívom államtitkár urat, holnap megyek haza, vonattal fogok menni, jöjjön velem, kísérjen el! Amúgy nagyon jó lett volna, ha ott ül a vonaton [[Az elnök csenget.]] mert emlegették ma reggel a politikusokat, amikor ott álltunk minden állomáson tíz percet. [[Zaj. Az elnök ismét csenget.]] Államtitkár úr! Én sem tudom a fideszeseket már túlkiabálni. Hadd mondjam el, hogyan takarítanak ma az intercity vonaton! Beérkezik az intercity a Nyugati pályaudvarra, felszáll négy takarító: az egyik a szemetet szedi, a másik partvissal végigmegy a közlekedősoron, a harmadik bemegy a mosdóba, mert elöl-hátul mosdó van, tudja, államtitkár úr, és abba a koszos vízbe, amit egy hete nem ürítettek ki, beleteszi a kis rongyocskáját, kitakarítja a mosdót, majd bejön a kupéba, és letörli ugyanazzal a ronggyal az asztalt. Na már most, államtitkár úr [[Az elnök csengetéssel jelzi az időkeret leteltét.]] , évek óta így zajlik a takarítás a vonatokon.
Képviselő asszony! Lejárt az ideje, képviselő asszony!
Nem lehet elfogadni azt, ami ma zajlik a vasúttársaságoknál. Köszönöm szépen.
Köszönöm. Tisztelt Országgyűlés! Képviselő asszony nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 121 igen szavazattal, 40 nem ellenében, 1 tartózkodás mellett elfogadta. Tisztelt Országgyűlés! Arató Gergely, a DK képviselője, interpellációt nyújtott be a belügyminiszterhez: „Miért adnak zöld utat a választási csalásoknak az EP-választáson is?” címmel. Képviselő úr ezt az interpellációt március 27-én nyújtotta be, erről tájékoztatom a tisztelt Országgyűlést. A szöveghűségre kérem majd képviselő urat. Tisztelt Országgyűlés, Arató Gergely képviselő urat illeti a szó.
Tisztelt Ház! Tisztelt Elnök Úr! Valóban, a cím kissé idejétmúlt, de a probléma nem oldódott meg azóta se, épp ezért ez az interpelláció aktuálisabb, mint benyújtása idején, ugyanis jól látható módon a választási csalások felderítése azóta sem szerepel az első ezer feladat között [[Nacsa Lőrinc: …ismételjük meg!]] a rendőrség teendői között. A tavaly áprilisi választási csalásokkal kapcsolatban 249 nyomozást rendeltek el, ennek több mint fele, 151 nyomozás még mindig folyamatban van, nem értesültünk róla, hogy a nyár folyamán lezárták volna közülük bármelyiket, és továbbra sem tudjuk azt, hogy hány összecsalt mandátummal ülnek bent fideszes képviselőtársaink, hány összecsalt mandátum biztosította önöknek a kétharmados többséget. [[Zaj, felzúdulás a kormánypártok soraiban. Az elnök csenget.]] Az európai szabályok előírják, hogy minden polgárnak csak egy szavazata lehet, és a tagállamok felelőssége ezt ellenőrizni. Ennek ellenére ma semmilyen akadálya sincs annak, hogy egy határon túli, mondjuk, egy magyar-román kettős állampolgár kétszer is leszavazzon, egyszer Romániában, egyszer Magyarországon ez az uniós választásra vonatkozik természetesen. Az a helyzet, tisztelt államtitkár úr, hogy az önök kötelessége az lenne, hogy elejét vegyék az ilyen csalásoknak, de semmit nem tettek ennek érdekében. Mint ahogy nem tettek semmit annak az elterjedt választási csalásnak a megelőzése érdekében sem, és ez az önkormányzati választásokra is hasonlóképpen jellemző volt, folyamatosan megjelennek a hírek arról, hogy fiktív lakcímekkel jelentkeznek be állampolgárok elsősorban az ukrán határ mellett, és ezekkel a fiktív lakcímekkel aztán részt vesznek a szavazásokban, eldönthetik azt, hogy kik képviseljék az ott élőket akár az Országgyűlésben, akár az Európai Parlamentben, akár pedig a helyi önkormányzatokban. És önök nem tesznek semmit. Emlékeznek arra, ebből még konfliktus is volt már az önkormányzati választásokon, és biztos vagyok benne, hogy egyre több konfliktus lesz belőle. [[Nacsa Lőrinc: Szöveghűség!]] Ennek alapján kérdezem aztán államtitkár urat, hogy miért nem zárultak le még mindig a 2018-as választási csalásokat vizsgáló nyomozások. Politikai megrendelés áll e mögött a lassúság mögött? Miért nem tesz eleget az Európai Parlamenttel kapcsolatban a kormány annak az uniós kötelességének, hogy megakadályozza, hogy a határon túli kettős állampolgárok kétszer szavazzanak? Miért nem ellenőrzik, hogy akinek van határon túli és magyarországi lakcíme is, az mind a két helyen szavaz-e? Miért nem ellenőrzik azt, hogy aki EU-tagországban él, az nem nyilatkozotte úgy egy másik tagországban, hogy nem ilyen ország területén él, és ezért a magyar választáson is szavazhat levélben? Vane valamilyen kormányközi együttműködés folyamatban a környező uniós tagállamokkal arra vonatkozóan, hogy ellenőrizzék, a határon túli kettős állampolgárok nem szavaznake kétszer? Miért nézik évek óta tétlenül, hogy ukránok tízezrei nyilvánvalóan fiktíven jelentkeznek be magyar lakcímekre? Miért nem kerítik kézre a mai napig az ukrán nyugdíjasok migrációjának, valamint az állampolgársági és választási csalások szervezőit? [[Az elnök csengetéssel jelzi az időkeret leteltét.]] És végül: miért adnak zöld utat a választási csalásoknak az EP-választásokon is meg a többi választáson is? Köszönöm szépen a lehetőséget. [[Taps a DK és az MSZP soraiban.]]
Tisztelt Országgyűlés! Az interpellációra Kontrát Károly államtitkár úr válaszol. Államtitkár úr, öné a szó.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Ami a 2018-as választási csalások nyomozását illeti, jó hírrel tudok szolgálni, hiszen ön is tanúja lehetett annak, amikor Varju Lászlónak, az ön képviselőtársának az ügyében a parlament tájékoztatást kapott és döntést hozott. [[Taps a kormánypártok soraiban.]] [[14.50]] Arra is szeretném fölhívni a figyelmét, hogy az interpellációját, úgy, ahogy elnök úr elmondta, 2019. március 27-én adta be, de a Demokratikus Koalíciónak eddig nem volt fontos, hogy az elhangozzon, hogy azt sorra vetesse. Ma november 4-ét írunk, időközben lezajlott a választás, amelynek a tisztaságáért ön márciusban aggódott [[Dr. Vadai Ágnes: Most is aktuális!]] , sőt túl vagyunk az önkormányzati voksolásokon is. Magyarország demokratikus jogállam, ahol senki nem állhat a törvények fölött [[Gréczy Zsolt: Kivéve a Czeglédy-ügyben.]] a törvények mindenkire egyaránt vonatkoznak. A rendőrség általános nyomozóhatósági jogkörében a büntetőeljárást minden esetben a törvényeknek megfelelően megindítja, lefolytatja, és végrehajt minden törvényes eljárási cselekményt. [[Z. Kárpát Dániel: Masszív ez az épület, de azért óvatosan!]] Felhívom a figyelmét arra is, hogy a magyar parlament 1990 óta töretlenül tartja magát ahhoz a gyakorlathoz, hogy a válaszadó a folyamatban lévő büntetőügyekben az ügy részleteiről nem nyilatkozik. Ezt a gyakorlatot mi is tartjuk annak érdekében, hogy ne legyen prejudikáció, és ne alkossanak esetleg megalapozatlan véleményt. Tisztelt Képviselő Úr! Határozottan visszautasítom, hogy a Fidesz-KDNP bármelyik választáson törvénytelen eszközöket használt volna. [[Derültség a DK soraiban. Szilágyi György: Éljenek a lefagyott szerverek!]] A választások az alaptörvényi rendelkezéseknek megfelelően törvényesek, befolyástól mentesek voltak. A kormányzati feladatok, amelyek a választások technikai kivitelezéséhez kapcsolódtak, szakszerűen és átlátható módon kerültek végrehajtásra. Ezt az EBESZ Demokratikus Intézmények és Emberi Jogok Hivatala is a jelentésében megerősítette. Tisztelt Képviselő Úr! A választások előkészítése, lebonyolítása a Nemzeti Választási Iroda és a Nemzeti Választási Bizottság mint független, kizárólag a törvénynek alárendelt szervek feladata. Magyarországon 10 285 szavazókör van, és minden párt jogosult a képviselőjét delegálni a választási bizottságokba. [[Dr. Vadai Ágnes: Köszönjük a lehetőséget!]] A választási panaszokat, kifogásokat első körben elbíráló független testület Magyarországon a Nemzeti Választási Bizottság. A Nemzeti Választási Bizottságban az országos listát állító jelölő szervezetek egy-egy képviselője is tag lehet, és a Demokratikus Koalíció delegáltja is részt vehetett a bizottság munkájában. Tisztelt Képviselő Úr! A kormány és a Belügyminisztérium az önök kormányával, a Gyurcsány-kormánnyal ellentétben nem fejt ki nyomást a rendőrség munkájára, a nyomozati cselekményekre. [[Dr. Vadai Ágnes: Tiborcz István, Mészáros Lőrinc!]] Képviselő asszony, megtisztelne, ha meghallgatna engem. A magyar rendőrség mindenkivel szemben föllép, aki megsérti a törvényt, függetlenül faji, etnikai vagy vallási hovatartozásától, párthovatartozásától. Feladatának ellátása során pártbefolyástól mentesen jár el. Kérem tisztelt képviselő urat, hogy önök is tartsák ezt tiszteletben. Köszönöm a figyelmüket. [[Taps a kormánypártok soraiban.]]
Megköszönöm államtitkár úr válaszát. Kérdezem képviselő urat, hogy elfogadjae az államtitkári választ. Öné a szó.
Tisztelt Államtitkár Úr! Ön, egyben a Fidesz képviselőjeként is, mint ahogy itt elmondta, elfeledkezik arról, hogy ez az interpelláció azért nem hangozhatott el, mert annak érdekében, hogy megkerülje a kormány a parlamenti ellenőrzést, sem az európai parlamenti, sem az önkormányzati választás előtt nem ülésezett a parlament. Ez ellen akkor is mindig tiltakoztunk. Másrészt azt kell mondanom önnek, hogy itt nem egyes esetekről van szó, nem egyes esetekről kérdeztem önt, hanem a rendszerszintű visszaélésekről, az aláírásokkal való rendszerszintű visszaélésről, a bejelentkezéssel való rendszerszintű visszaélésről. A választási bizottságok ezekben az ügyekben gyakran feljelentést tettek, amiket aztán a rendőrség az ügyészség bűnrészességével általában elfektet. Én erről beszéltem. Rendszerszintű probléma van, nem egyes ügyekben kértem az ön álláspontját. Végül az pedig, hogy ön koncepciós ügyeket hoz ide, mint a Varju-ügy, november 4-én, az az önök erkölcsi színvonalára jellemző. [[Felzúdulás a kormánypártok soraiban.]] A választ nem tudom elfogadni. [[Taps a DK soraiban.]]
Tisztelt Országgyűlés! Képviselő úr nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Az Országgyűlés az államtitkári választ 119 igen szavazattal, 39 nem ellenében, 1 tartózkodás mellett elfogadta. Tisztelt Országgyűlés! Demeter Márta, az LMP képviselője, interpellációt nyújtott be a pénzügyminiszterhez: „Mikor mondják fel végre a Paks 2. beruházás szerződését?” címmel. Az interpellációra a miniszterelnök úr megbízásából a téma szerint feladat- és hatáskörrel rendelkező Süli János, a Paksi Atomerőmű bővítéséért felelős tárca nélküli miniszter úr válaszol. Képviselő asszony, öné a szó.
Köszönöm a szót. Tisztelt Elnök Úr! Tisztelt Miniszter Úr! Mi évek óta figyelmeztetjük a kormányt, hogy a Paks II. beruházás felesleges, drága, veszélyes és egy rendkívül rossz üzlet. Mára odáig jutottunk, hogy a kormányzat is beismerte, hogy komoly csúszás várható a projektben. A korábbi államtitkár menesztésével a politikai felelősök keresése is megkezdődött. Most szakértők 2030-ra is teszik az egyik új blokk elkészültét. Most ott tartunk, hogy van egy rossz szerződés, egy rossz koncepció, amihez társul az idegen befolyásszerzési törekvések okán előálló nagyon komoly biztonsági kockázat is, miközben a szakmai szereplők és maga a közvélemény is nagy többségében elutasítja a paksi bővítést, a kormány mégis kitart mellette. Varga Mihály pénzügyminiszter idén február 21-én járt Moszkvában és tárgyalásokat folytatott. Ezekről a tárgyalásokról nem sietett tájékoztatni sem az Országgyűlést, sem pedig a közvéleményt. Több kérdést is tettem föl ezekkel kapcsolatban a kormány több szereplőjéhez intézve, mégsem kaptam érdemi válaszokat. Ezt követően pedig ön, miniszter úr volt az, aki elárulta, hogy megállapodtak a paksi gigahitel módosításáról. Ezt követően viszont nagyon érdekes módon a pénzügyminiszter az egyik bizottsági vitában azt fejtegette, hogy nem módosították a paksi hitelszerződést, és egyébként nem is volt szó ilyenről. A Pénzügyminisztérium a paksi beruházás pénzügyi konstrukciójának módosításával kapcsolatos közérdekűadat-igénylésemre csupán annyit tudott válaszolni, hogy ők nem minősülnek adatkezelőnek. Ebben az ügyben is pert kellett indítsak a minisztérium ellen, hogy a magyar emberek megtudhassák, már megint miről tárgyaltak a fejük fölött. A per során tett érvelésük sokat elárul a kormányzati hozzáállásról. A logikai bakugrásokkal tarkított kétségbeesett törekvés az információ eltitkolására egészen sajátos ívet írt le, egészen onnan indulva, hogy a Pénzügyminisztérium a saját meglátása szerint először is nem adatkezelő, ott folytatva, hogy a kért adat, azaz a hitel módosításáról történt megállapodás nem is létezik, azon keresztül egészen odáig, hogy ön, miniszter úr, már elmondta a nyilvános parlamenti kérdésemre itt az adatokat a parlamentben, úgy, hogy azok egyébként tíz évig nem nyilvános adatok, ezért nem kiadhatók. De a bíróság végül döntött, a közérdek az első, ki kell adják ezeket az adatokat. Az már csak hab a tortán, hogy a Pénzügyminisztérium jogi képviselője nem tudott arról nyilatkozni, hogy pontosan mikor is állapodtak meg a hitelszerződés módosításáról. Tisztelt Képviselőtársaim! Miniszter Úr! Sok oka van annak, hogy miért nem szabad a Paks II. projektet megvalósítani: veszélyes, veszteséges, drága, ökológiai és pénzügyi katasztrófa Magyarországra és a magyar emberekre is. De ha csak annál a per során is kiviláglott egy érvnél maradunk, hogy önök mennyire kezelik komolyan ezt az ügyet, akkor is világos, hogy már önmagában ezért nem szabad az önök kormányára bízni ezt a projektet, ami a magyar emberek ezermilliárdjait veszélyezteti. Kérdésem, miniszter úr: felmondjáke végre a Paks II. paktumot?
Köszönöm szépen, képviselő asszony. Tisztelt Országgyűlés! Az interpellációra Süli János miniszter úr válaszol. Öné a szó, miniszter úr.
Tisztelt Elnök Úr! Tisztelt Ház! Tisztelt Képviselő Asszony! Örülök a kérdésnek. Meg tudom erősíteni, hogy nem fogjuk fölmondani a szerződést. Ezt a szerződést nem csak mi tartjuk jónak, az önök javaslatára a brüsszeli Bizottság három évig vizsgálta a szerződéses konstrukciót, 16 hónapig leállította a munkák végzését, és a végén minden egyes ügyben megtérülés, nincs tiltott állami támogatás, biztonságos, megvalósítható, szüksége van Magyarországnak a független energiaellátás szempontjából erre a beruházásra , minden egyes kérdésben Magyarországnak adott igazat. Tehát ezek a tények, hogy meg kell építenünk. Folyamatosan 32 százalék importra szorul Magyarország villamosenergia-ellátása. Nem engedhetjük meg ezt a kitettséget. Ma még létezik a nemzetközi piacon szabad villamosenergia-vételre lehetőség, de éveken belül ez a tendencia megfordulhat, és az egész európai erőműpark 40-50 év fölötti korba léphet. A másik kérdés, hogy a Pénzügyminisztérium miről tárgyalt. Igaza van önnek, én is megerősítettem, februárban a pénzügyminiszterek egyeztettek Moszkvában arról, hogy miként kell majd módosítani a szerződést. Miből kifolyólag kell módosítani? Abból is, hogy a brüsszeli Bizottság beavatkozása 22 hónap csúszást eredményezett önmaga. Ezt a szerződésmódosítást mi a brüsszeli Bizottságon átvittük, a határidőket 22 hónappal kitoltuk. [[15.00]] A brüsszeli Bizottság is kimondta, hogy akkor lépnek érvénybe az új határidők, ha a pénzügyi finanszírozási szerződés határidejét is ehhez a műszaki szerződéshez módosítjuk. Egyébként ’26 a legelső dátum, amikor törlesztést kellene az orosz fél felé végrehajtanunk, tehát tulajdonképpen ’26-ig lehetőségünk van, hogy ezt a szerződésmódosítást végrehajtsuk. A szerződést, a pénzügyi szerződést a parlament hagyta jóvá törvénnyel, tehát anélkül nem lehetett módosítani. Önök tudnának róla, ha ez a szerződésmódosítás megtörtént volna, hiszen akkor idehoztuk volna. Tehát egy egyeztetés van folyamatban, amire akár több év lehetőségünk van. De mi szeretnénk minél hamarabb a műszaki teljesítést összerendelni a pénzügyi fizetés feltételeivel. Erről van szó. Itt nincs adateltitkolás, nincsenek félreérthető információk. Az van, amit mondtam, az egyeztetések megkezdődtek, hiszen 2017 végén már a 22 hónapos szerződésmódosítást a brüsszeli Bizottsággal jóváhagyattuk. Ezért szeretnénk összetársítani. Egyébként pedig Paks megbízható az utolsó mondataira, hogy nem biztonságos. A világ legmodernebb blokkjairól van szó, ezek harmadik generációsok, és műszakilag elő van írva, hogy telephelyen kívüli hatása semmilyen üzemzavari szituációban nem lehet. Megtérül, mint mondtam, gazdaságos, és még a brüsszeli Bizottság megállapítása alapján is 7,35 százalék profitot fog eredményezni a teljes működési idő alatt. Összehasonlításul, ha nem építjük meg, nincs klímavédelmi célkitűzés teljesítve. Egyébként 12 millió tonna szén-dioxid-kibocsátása van a közlekedésnek, Paks 17 millió tonna szén-dioxidot takarít meg. Összehasonlításul: a magyar erdők 6 millió tonna szén-dioxidot képesek fölvenni. Tehát a klímavédelmi célkitűzések szempontjából is azt mondom, hogy ennél jobb beruházás, mint hogy Paksot megépítjük, nincs. Kérem válaszom elfogadását. Köszönöm szépen. [[Taps a kormánypárti padsorokban.]]
Megköszönöm miniszter úr válaszát. Kérdezem képviselő asszonyt, elfogadjae a miniszteri választ. Öné a szó.
Köszönöm, elnök úr. Nem tudom elfogadni miniszter úr válaszát. Egészen érdekes, hogy a brüsszeli Bizottságra hivatkozik, ahogyan fogalmazott. Világosan látszik, hogy pár nyugati cég is megkapná a részét ebből a bizniszből. Azt gondolom, nem ez a mérvadó, a magyar emberek érdekét kell nézni. Miniszter úr, önnek is ez a feladata; nem nyugati érdekeket, nem keleti érdekeket, a magyar emberek érdekét. A kormánynak is ez lenne a feladata, mint ahogy a felelősség alól nem menti fel önöket, bármit is mond az Európai Bizottság.Klímavédelemmel kapcsolatban, amiket itt felsorolnak rendre, az mind-mind kozmetikázás. Önök is pontosan tudják, hogy akár egy karbonsemlegességgel kapcsolatos adatot lehet kozmetikázni, de ez nem oldja meg a dolgot. Ökológiai és pénzügyi tragédiáról beszélünk. Ráadásul akkora a csúszás a projektben, hogy 2030-ra nemhogy az első blokkot meg akarják önök nyitni, hanem már rég megújulókra kellett volna állítani a teljes magyar gazdaságot. Ha nem ezt teszik, akkor a magyar emberek jövőjét és Magyarország jövőjét veszélyeztetik. Kiállunk amellett…
Válaszát várom, képviselő asszony.
…hogy mondják föl a szerződést.
Köszönöm. Tisztelt Országgyűlés! Képviselő asszony nem fogadta el a miniszteri választ. Kérdezem önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés a miniszteri választ 120 igen szavazattal, 21 nem ellenében, 19 tartózkodás mellett elfogadta. Tisztelt Országgyűlés! Tordai Bence, a Párbeszéd képviselője, interpellációt nyújtott be a Miniszterelnökséget vezető miniszterhez: „Semjén Zsolt hobbija helyett miért nem a főváros fejlődését támogatja a Fidesz-kormány?” címmel. Az interpelláció megválaszolásával a miniszterelnök úr a téma szerint feladat- és hatáskörrel rendelkező Palkovics László innovációért és technológiáért felelős minisztert bízta meg. Az interpellációra miniszter úr felkérésére Schanda Tamás János államtitkár úr válaszol. Képviselő úr, öné a szó.
Köszönöm a szót, elnök úr. Tisztelt Államtitkár Úr! Év elején robbant ki a botrány, amikor kiderült, hogy a néhány perce még itt ülő, de most bátran kiosonó Semjén Zsolt hobbijára, egy vadászati kiállításra 50 milliárd forintot szán a kormány. 50 milliárd egy vadászkiállításra, ami hivatalosan nem is világkiállítás, de még csak nem is speciális világkiállítás, egy egyszerű vadászdzsembori. Megadva a tiszteletet a hivatásos vadászoknak, meg kell mondanom, hogy a Semjén-féle erkölcstelen és gátlástalan, korrupt hobbivadászokat a magyarok nagy többsége megveti.Megvetjük azokat, akik helikopterről háziállatokat lövöldöznek. Megvetjük azokat a korrupt figurákat, akik mindenféle vállalkozóktól milliós ajándékokat fogadnak el, ahogy Semjén Zsolt vagy éppen Orbán Viktor. A Fidesz-kormány az állatok tömeggyilkosait tízmilliárdokkal támogatja, miközben az állatvédelemre egy fillért sem áldoz. A Fidesz-kormány a hasznos budapesti fejlesztésekre nem ad pénzt, helyette a budapestiek akarata ellenére elhatározott beruházásokat erőlteti, ahogy ezt az 50 milliárdos, Semjén-féle vadászkiállítást is. 50 000 millió forintot szánnak egy vadászdzsemborira Budapesten, aminek a kulcsait 150 ezer millió forintos adóssággal adta át a fideszes főpolgármester Karácsony Gergelynek, a győztes ellenzéki jelöltnek. Mi mindent lehetne csinálni Budapesten 50 milliárd forintból? 50 milliárd forintból minden kerületi rendelőt fel lehetne szerelni CT- és MR-vizsgáló gépekkel. 50 milliárd forintból meg lehetne háromszorozni a főváros szociális bérlakásállományát. 50 milliárd forintból két évig ingyen lehetne étkeztetni minden budapesti gyereket. 50 milliárd forintból félmillió nem tízezer, félmillió! fát lehetne elültetni vagy három Városliget méretű nagyparkot létrehozni. Ha a kormány az emberek érdekét, ezen belül is a budapestiek érdekét nézné, ilyen célokra biztosítana közpénzt, amellyel egészségesebbé, zöldebbé, szolidárisabbá tehetnénk a fővárost. De a Fidesz-KDNP inkább a vezetőinek a hobbijára költi a közpénzt Budapesten is; stadionok Orbánnak, vadászbulik Semjénnek. Államtitkár Úr! Az emberek október 13-án véleményt nyilvánítottak a Fidesz Budapest-politikájáról. A Fidesz Budapesten megbukott. Ennek fényében kérdezem, mennyi lesz a Semjén-féle vadászbuli végleges összköltsége, mi lesz a rendezvényre szánt tízmilliárdok forrása, azaz milyen fővárosi beruházások maradnak el azért, hogy jusson pénz a hobbivadászok magánrendezvényére, és mikor adják fel végre az őrült hagymázas terveiket, amelyek csak a Fidesz-elit szórakozását szolgálják az emberek valós igényeinek kielégítése helyett. Várom válaszát.
Tisztelt Országgyűlés! Az interpellációra Schanda Tamás János államtitkár úr válaszol. Államtitkár úr, öné a szó.
Tisztelt Elnök úr! Tisztelt Országgyűlés! Tisztelt Képviselő Úr! Az a helyzet, hogy az interpellációjának a stílusával, az ön által képviselt abnormális politikai stílussal nem kívánunk foglalkozni. Nézzük a tényeket! Magyarország legerősebb pártszövetsége a Fidesz-KDNP, és ezen az sem tud változtatni, hogy ön és barátai arrogáns stílusban, a társadalmi és erkölcsi normákat folyamatosan átlépve folytatják úgynevezett politizálásukat. Úgyhogy, tisztelt képviselő úr, nézzük a tényeket! Az interpellációjában kifejtettekkel kapcsolatban vagy ön van megvezetve, vagy ön kíván másokat megvezetni, és egyik sem válik dicsőségére. De a tényeket elferdítve, a valóságtól távol álló kijelentéseket tenni csak azért, hogy saját politikai ambícióit kielégíthesse, nem más, mint a választópolgárok megtévesztése. Ugyanis, tisztelt képviselő úr, ön teljes félreértésben van. Milliárdokkal dobálózik, miközben azzal sincs tisztában, hogy milyen, a fővárosban megvalósuló intézkedéseket támogat a kormány. Bízunk abban, hogy a személyes tanácsaival nem segíti Karácsony Gergely döntéseit, mert akkor igencsak nagy bajban van a főváros. Ugyanis az 50 milliárd forint, amit ön itt folyamatosan ismételget, a Hungexpo felújítására van előirányozva. A felújított terület először is az eucharisztikus világkongresszusnak ad majd otthont, ez önnek nem mondhat túl sokat, én ezt értem. [[Derültség és taps a kormánypárti padsorokban.]] A későbbiek során pedig a vadászati és természeti világkiállításon túl további több száz rendezvény helyszínéül szolgál majd a jövőben, ahogy szolgált eddig is. A Hungexpo fejlesztése tehát indokolt. Célunk volt a korábbi városvezetéssel közösen, hogy Budapest végre kivívja a neki járó helyet nemcsak Európa, hanem a világ nagyvárosai között is. [[15.10]] Ezért kiemelten támogattunk minden olyan infrastrukturális [[Dr. Vadai Ágnes közbeszól.]] turisztikai, kulturális és sportcélú beruházást, amelyek hozzájárulnak Budapest fejlődéséhez. [[Dr. Vadai Ágnes: Takarítani a várost…]] Ezek a megállapodások, ahogy már többször elmondtuk, változatlanul érvényben vannak. A kormány az elmúlt időszakban korrekt viszonyt alakított ki minden önkormányzattal, és ez így lesz a jövőben is. Azt mindenesetre le kell szögeznünk, hogy Budapesten a rendszerváltás óta két korszak volt. A Demszky-korszakban koszos, büdös, rendezetlen, bűnözéstől fertőzött, fejlődésben elakadt és helyben topogó lett a város. Méltatlanná vált arra, hogy a nemzet fővárosa legyen. A kormánynak több mint 200 milliárd forint adósságot kellett átvállalnia Budapesttől. [[Gréczy Zsolt közbeszólása.]] Önök most pedig Demszky Gábort Budapest díszpolgárává akarják tenni, embereit pedig visszaemelik a hatalomba. [[Dr. Vadai Ágnes közbeszól. Az elnök csenget.]] Tarlós István főpolgármesterként azonban megmentette a fővárost a csődtől, rendet rakott. [[Dr. Vadai Ágnes: Meg is bukott…]] Budapest ma Európa egyik legdinamikusabban fejlődő városa. Tisztelt Képviselő Úr! Kérem, engedje meg, hogy néhány mondattal az ön által nóvumnak beállított ötleteire is reflektáljak. A kormány családvédelmi intézkedéseinek következtében 2,5-szeresére emelkedett a forrás, amelyből a gyermekek számára ingyenes étkezést tudunk biztosítani. Ez azt jelenti, hogy a bölcsődékben, óvodákban minden 10 gyermek közül 8-9 ingyenesen kapja az étkezéseket [[Az elnök a csengő megkocogtatásával jelzi az időkeret lejártát.]] és az iskolások körében is jóval többen jogosultak a térítésmentes étkezésre. [[Az elnök újból csenget.]] Köszönöm megtisztelő figyelmét, és kérem a válaszom elfogadását. [[Taps a kormányzó pártok padsoraiban.]]
Megköszönöm államtitkár úr válaszát. Megkérdezem képviselő urat, elfogadjae az államtitkári választ. Öné a szó.
Sajnos államtitkár úr semmilyen konkrétumot nem bírt válaszolni. Szerencsére van egy kormányhatározat 1676/2018. , ahol kötelezik a pénzügyminisztert, hogy teremtse elő a szükséges forrásokat, és már a ’18-19. évre 7, azaz 7 milliárd forintot szánnak egy olyan világkiállításra, ami nem világkiállítás, és ami 2021-ben kerül megrendezésre. Azt tudjuk, hogy ebből a 7 milliárdból 1 milliárdot biztosan Rogán Antal barátai kommunikáltak el, erről megszületett az érvényes pályázati döntés. Sajnos csak egy szereplő indult, hogy, hogy nem. De biztosak lehetünk benne, hogy ha ’18-19-ben az előkészítésre 7 milliárdot szántak, akkor ’20-21-ben valóban több tíz milliárdot fognak még erre elszórni. Az a kérdés, hogy december 31-ig milyen előterjesztéssel él a pénzügyminiszter, valóban folytatjáke azt a politikát Budapesten, ami miatt a Fidesz megbukott. Mert hiába a dicshimnuszok, önökről és a Budapest-politikájukról a választók október 13-án ítéletet mondtak.
Tisztelt Országgyűlés! Képviselő úr nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 119 igen szavazattal, 35 nem ellenében, 4 tartózkodás mellett elfogadta. Tisztelt Országgyűlés! Barcza Attila, a Fidesz képviselője, interpellációt nyújtott be a Miniszterelnökséget vezető miniszterhez: „Miképpen kívánja folytatni Magyarország Kormánya a települések fejlesztésének támogatását?” címmel. Öné a szó, képviselő úr. [[Számos kormánypárti képviselő elhagyja az üléstermet. Zaj.]]
Tisztelt Miniszter Úr! Magyarország Kormánya az első kétharmados felhatalmazást követően hozzákezdett az ország újjáépítéséhez, ami a települési önkormányzatok életében is nagy változást hozott. A baloldali vezetés kezéből kikerült települések átadás-átvételekor szembesülnie kellett a kormánynak azzal a jelentős adósságállománnyal és költségvetési hiánnyal, amit a szociálliberális kormányzás nyolc éve okozott. Ez a kormánypárti vezetés alatt, 2010-2019 között a visszájára fordult, hiszen már a Fidesz-KDNP leköszönő budapesti kerületi polgármesterei is jelentős pénzügyi többlettel, összesen mintegy 93 milliárd forinttal adták át az önkormányzatokat az utódaiknak. 2010 után a kormány ezt a tíz kerületet 46 milliárd forint adósságtól szabadította meg, ebből 42 milliárd forint olyan városrészben keletkezett, ahol korábban baloldali városvezetés volt. Összehasonlításképpen az érintett tíz fővárosi kerület esetében a számlákon összesen 71,2 milliárd forint, állampapírban vagy lekötött betétben pedig további 21,5 milliárd forint van. Ebből a VIII. kerület vonatkozásában 7 plusz 6 milliárd forint, míg a II. kerület számláján 6 milliárd forint maradt. Ezzel szemben az eddig Karácsony Gergely vezette Zugló számláján szeptember elején mindösszesen 50 millió forint volt. A Fidesz-képviselők készen állnak az együttműködésre az új vezetőkkel minden olyan ügyben, amely a városrészek érdekét szolgálja, így már a rendezés jogát elnyert férfi kézilabda-Európa-bajnokság vagy az atlétikai világbajnokság esetében egyaránt. A fentiekre tekintettel kérdezem miniszter urat, hogy miképpen kívánja folytatni Magyarország Kormánya a települések fejlesztésének támogatását. [[Taps a kormányzó pártok padsoraiban.]]
Köszönöm szépen, képviselő úr. Tisztelt Országgyűlés! Az interpellációra Orbán Balázs államtitkár úr válaszol. Öné a szó, államtitkár úr.
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Ahogy ön is említette, kilenc éve Budapest a szakadék szélén volt, nyakig az adósságban, a vezetők pedig könyökig az úgynevezett nokiás dobozokban. Mára megszűnt ez az adósságcsapda, és a sikeres magyar gazdaságpolitika, illetőleg az abból következő gazdasági növekedés révén több mint 70 százalékkal nőtt az iparűzésiadó-bevétele a városnak. Ahogy ön is említette, több mint 200 milliárd forintnyi adósságtól sikerült a várost megszabadítani; befejeződött a 4-es metró építése; megújult a 2es metró; folyamatban van a 3-as metró felújítása; meghosszabbodott villamosvonalak, járművek, közparkok, egyetemi kampuszok vannak, és még hosszan lehetne sorolni az eredményeket.Megalakult a Fővárosi Közfejlesztések Tanácsa is. Mi a magunk részéről úgy tervezzük, hogy ez fenn is marad, és ez lesz a párbeszéd fóruma, úgy, ahogy az az előző századelőn volt a millenniumi városfejlesztések időszakában. Természetesen, ha az új városvezetés nem akarja ezt működtetni, akkor azt is el tudjuk fogadni. Ahogy miniszterelnök úr is leszögezte, a kormány a maga részéről ugyanolyan feltételeket biztosít Karácsony Gergely városvezetői munkájához, mint amilyenekkel Tarlós István munkáját segítette. A kormány a mindenkori főpolgármesterrel működik együtt. Mi azt gondoljuk, hogy Budapest nem lehet csatatér. A kormány nem akar háborúzni. Mi a békés építkezés pártján állunk, úgy, ahogy az elmúlt kilenc évben is annak a pártján álltunk. Ebben az elmúlt kilenc évben a Budapesten befejezett városfejlesztések 1850 milliárd forintba kerültek, rengeteg beruházás van tervezés, előkészítés alatt. Ezeket mind tételesen végig lehet beszélni, hogy mi az, amit a főváros támogat, és mi az, amit nem. Budapesten a kormány nem fog olyan városfejlesztéseket megvalósítani, amiket a városvezetés nem támogat. Jó példa erre, mondjuk, a Liget-projekt, ami az évszázad legnagyobb kulturális városfejlesztése; régi épületek újultak meg, zöldterületek gyarapodtak, játszóterek épültek. Három olyan beruházás van, amelynek az építése még nem kezdődött el, a tervezési pályázati szakaszon túl vagyunk. Ezek jellemzően régi épületek, amelyeket új fénybe lehetne helyezni, illetőleg olyan elhanyagolt területek, amelyeket meg lehet újítani, illetőleg további zöldfelület növelésére is sor kerülhet. Mi azt gondoljuk, hogy a fővárosban óriási igény mutatkozik minőségi játszóterekre, illetőleg ifjúsági színjátszásra. E három beruházás mellett számos érv szól, hogy miért érdemes ezeket megvalósítani. Mi azt gondoljuk, hogy az ellenzék most bebizonyíthatja, hogy képes valóra váltani mindazt, amit a kampányban ígértek. Szeretnénk, ha a Fővárosi Közgyűlés világosan állást foglalna arról, hogy milyen fejlesztéseket szeretne megvalósítani, miket nem. Arra kérjük a főpolgármestert, hogy november 15-éig döntsenek a IX. kerületbe tervezett nagy kézilabdacsarnok és az atlétikai világbajnokságra épülő stadion jövőjéről. Amennyiben a főváros új vezetése nem támogatja ezeket a fejlesztéseket, akkor mi elállunk ezektől a fejlesztésektől, és a kormány eldönti, hogy mire használja fel a felszabaduló forrásokat. Magyarország Kormánya nem tervez lemondani Budapestről, amelyre eddig is és ezután is úgy tekint, mint a nemzet fővárosára és mint a budapestiek otthonára. Mi azt reméljük, hogy a megválasztott ellenzéki településvezetők is így gondolkodnak. Sajnos az első három hét tapasztalata nem ezt látszik alátámasztani, ők inkább saját boldogulásukkal és nem a város fejlesztésével vannak elfoglalva. A kormány azonban, bárhogy is alakuljon az ellenzéki habarékpárt sorsa, végig a budapestiek és a város oldalán áll. Kérem válaszom elfogadását. Köszönöm a figyelmüket. [[Taps a kormányzó pártok padsoraiban.]]
Megköszönöm államtitkár úr válaszát. Megkérdezem képviselő urat, elfogadjae az államtitkári választ. Öné a szó.
Tisztelt Államtitkár Úr! Nagyon fontosnak tartom, hogy a kormány tegyen meg mindent azért, hogy elkerülhető legyen bármelyik budapesti kerületben a felelőtlen gazdálkodás. Én azt látom néhány hét után, hogy az ellenzéki polgármesterek már több esetben korábbi felelőtlen kampányígéreteiket megváltoztatva bizonyos fejlesztések folytatását szorgalmazzák, de bízom abban, ahogy ön is említette, hogy a Fővárosi Közgyűlés ebben majd tiszta helyzetet teremt. [[15.20]] Én abban bízom, hogy nem fog megismétlődni a 2010 előtti felelőtlen gazdálkodás a fővárosban. Válaszát elfogadom. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! A képviselő úr az államtitkári választ elfogadta. Tisztelt Országgyűlés! Z. Kárpát Dániel, a Jobbik képviselője, interpellációt nyújtott be a miniszterelnök úrhoz: „Mikor lesz fontosabb az idegennél a magyar fiatal?” címmel. Az interpelláció megválaszolásával a miniszterelnök úr a téma szerint feladat- és hatáskörrel rendelkező Varga Mihály pénzügyminiszter urat bízta meg. Az interpellációra a miniszter úr felkérésére Tállai András államtitkár úr, miniszterhelyettes válaszol. Képviselő úr, öné a szó.
Tisztelt Elnök Úr! Tisztelt Ház! Az egymást követő Fidesz-KDNP-kormányok talán legnagyobb bűne a magyarországi lakhatási krízis, válság eltagadása és a probléma rendezetlenül hagyása, aminek eredményeképpen ma már nem igazán találni olyan nagyvárost, ahol egy átlagos méretű lakás százezer forint alatt kibérelhető lenne. A probléma gyökere továbbra is a kínálati oldal szűkössége. Sajnos egyáltalán nem épül elegendő új építésű lakás, de bérlakás még annál is kevesebb, sőt a módszerváltás óta a bérlakások állománya tulajdonképpen fogyatkozik, folyamatosan apad. Azt látjuk ugyanakkor, hogy Budapesten és a nagyobb városokban is kimutatható módon, főleg a belső kerületekben százával vásárolják olyan külföldiek a lakásokat, akik nem feltétlenül emberbaráti céllal jelennek meg ezen a piacon, kőkemény üzleti-befektetői céllal jelennek meg, és jellemzően azért, hogy Airbnb-vel vagy más megoldásokon keresztül külföldiek számára tegyék lakhatóvá méregdrágán ezeket az ingatlanokat, amiből kifolyólag tovább szűkül az az albérleti piac, amely az egyszeri magyar fiatal, az egyszeri magyar egyetemista számára elérhető lenne. S Magyarország Kormánya mit tett? Bevezetett egy Airbnb-szabályozást? Megfogta a problémát és felismerte azt, hogy százával vásárolnak külföldiek a belső kerületekben kerületenként lakásokat? Nem! Magyarország Kormánya nem tett semmit. Éppen ezért, bár ellenzékből ez nem divatos műfaj, mégis vállalván ezt, a Jobbik különadót vetne ki azon külföldi hátterű ingatlanvásárlásokra, amelyek tipikusan azt az ingatlanállományt érintik, amelyek adott esetben magyar fiatalok számára lehetnének lakhatóvá tehetők. Éppen ezért a pozitív oldalon természetesen kedvezményeket is megjelenítünk a beadványunkban: ha valaki 30 év alatti, hallgatói jogviszonnyal rendelkező magyar állampolgár számára adja ki a lakását, a Jobbik álláspontja szerint ezt adómentesen kell hogy megtehesse. Ugyanakkor a külföldi vásárlók tranzakcióira egy olyasfajta különadót vetnénk ki, amelynek bevételeit pántlikázott módon a Jobbik „Mi várunk” programja keretein belül bérlakásépítésre fordítanánk, és nem a piaci árú bérlakások tömegének emelésére, hanem a piaci ár feléért-harmadáért kell lakhatóvá tenni ezen új építésű bérlakásokat azon magyar fiatalok számára, akiktől elvárjuk a magyar jövendőt, elvárjuk a demográfiai fordulatot. Ez a kormány is őket próbálja kapacitálni, de ha ilyen elvárásaik vannak, ezt alá kell támasztani tettekkel, képviselőtársaim, életlehetőségeket kell biztosítani ezen magyar fiatalok számára, azt a lehetőséget, hogy itt maradjanak Magyarországon. S hogy ez mennyire fontos probléma, azt az önök sajtója is elismeri, pont a napokban a Magyar Nemzetben volt olvasható, hogy terjed a milliós négyzetméterár, már kétszer annyi közterületen van egymillió forint fölött egy új építésű lakás vagy egy régebbi négyzetméterára, mint két évvel ezelőtt. Tegyenek hát végre valamit a probléma érdemi rendezése érdekében [[Az elnök a csengő megkocogtatásával jelzi az időkeret leteltét.]] mert eltagadni ezt a lakhatási kataklizmát, a magyar jövendőt veszélyeztető folyamatot bűnnel ér fel.
Köszönöm. Tisztelt Országgyűlés! Az interpellációra Tállai András miniszterhelyettes úr válaszol. Öné a szó.
Köszönöm szépen, elnök úr. Tisztelt Országgyűlés! Tisztelt Képviselő Úr! Azt gondolom, hogy az interpellációs kérdésére, amit így tesz fel, hogy mikor lesz fontosabb az idegennél a magyar fiatal, a kormány válasza teljesen egyértelmű: mindig is a magyar fiatal volt fontosabb és az első, és ez ezután is így lesz, és ezt, úgy gondolom, hogy a kormány a gazdaságpolitikájával, társadalompolitikájával, otthonteremtési politikájával teljes mértékben alátámasztja.Van egy dolog, amiben egyetértünk, amit elmondott az interpellációjában [[Z. Kárpát Dániel: Az már egy biztos alap!]] vagyis ezt nem mondta el, csak leírta, mégpedig az, hogy a magyar családok itthon tudják vállalni gyermekeiket, és a magyar gazdaságot erősítsék adófizetőként is ebben egyetértünk. [[Z. Kárpát Dániel: Ebből már ki tudunk indulni.]] De két dologban biztosan nem értünk egyet. Az egyik az, hogy ezt a társadalompolitikai célt, amiben egyetértünk, önök adóemeléssel szeretnék elérni. [[Z. Kárpát Dániel: Nem, nincsen adó, amit megemelnénk, államtitkár úr, olvassa el!]] Ebben egészen bizonyosan nem értünk egyet, hiszen a Fidesz-KDNP-kormány nem az új adók, az adóemelések kormánya, hanem az adócsökkentés kormánya, és ezt az elmúlt évek gazdaságpolitikája, adópolitikája amelynek a csökkentés a lényege minden területen adó vonatkozásában alátámasztotta, hiszen nemhogy csökkent volna az állami költségvetés bevétele, hanem jelentősen növekedett a csökkentett adóbevételek által. Tehát ebben nem értünk egyet. Aztán abban sem értünk egyet, tisztelt képviselő úr, hogy a magyar embereket bérelt lakásba helyezzük el, más tulajdonába, legyen az önkormányzati tulajdon vagy állami tulajdon, vagy a Jobbik tulajdona. [[Derültség az ellenzéki pártok soraiban.]] Nem! A magyar kormány azt szeretné, hogy a magyar családok saját lakásukban éljenek lehetőségük szerint, és ehhez teremtette meg a családi otthonteremtési kedvezmény rendszerét. A lényege, hogy a magyar emberek, a magyar családok saját lakást tudjanak építeni, felújítani, bővíteni, és abban éljenek. Ez a rendszer már 117 ezer családot érintett meg, és mintegy 353 milliárd forint értékben vettek igénybe ezek a családok az államtól kedvezményt. Sorolhatnánk a különféle kedvezményeket, ezek közül talán még egyet említenék meg: a babaváró támogatási konstrukció keretében minden 40 év alatti, házasságban élő szabadon vehet föl hitelt, amit akár lakásvásárlásra, -felújításra is fel tud használni. Október 31-ig 35 ezer kölcsönszerződés került megkötésre. De említhetném a falusi CSOK-ot, ahol 14 milliárd forintot vettek már igénybe, és említhetek olyan intézkedéseket, amelyek teljes mértékben arra utalnak, hogy az emberek átmeneti lakásproblémája megoldódjon. Ilyen például az állami támogatás, amit tízezer dolgozó, munkavállaló tudott már igénybe venni. De mondhatnám a munkásszállók kialakítását, fenntartását, mondhatom a kollégiumi férőhelyek bővítését, a 2016-ban létrehozott programot. Ezen túl adókedvezménnyel is próbálja az állam segíteni a kínálati piac növekedését, hiszen ’18. január 1-jétől megszűnt az egészségügyi hozzájárulás a magánbérlemények kínálatának növekedése céljából. De említhetem a társaságiadó-kedvezmény rendszerét. Mi támogatásokkal, adókedvezményekkel szeretnénk ezt a társadalompolitikai célt elérni, ellentétben önökkel. Köszönöm szépen. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Kérdezem képviselő urat, elfogadjae az államtitkári választ. Öné a szó.
Tisztelt Elnök Úr! Tisztelt Ház! Nem tudom elfogadni az államtitkár úr válaszát, mert odáig sem jutott el, hogy elolvassa azt, amit én letettem a papírra. Értem én, hogy a munkatársai előkészítettek önnek egy kormányzati dicshimnuszt és propagandát zengő papirost, de én nem is beszéltem adóemelésről, államtitkár úr. Ön olyat vizionál bele, ami nincs itt. Egy olyan új típusú adó bevezetéséről beszéltünk, ami kizárólag az idegen, külföldi ingatlanvásárlókat terheli, a kedvezmények pedig kizárólag a magyar fiatalokat juttatják egy kedvezőbb élethelyzetbe. Olvassa el azt, amire válaszol, államtitkár úr! Szégyen és gyalázat, hogy az ön világából több millió magyar ember kimarad! Laktanyákról beszél, munkásszállók építéséről magyar fiatalok viszonylatában, államtitkár úr?! Hát mi történik a laktanyákban és a munkásszállókban? Cirill betűs feliratok vannak kinn, államtitkár úr! Nem magyar fiatalok élnek ott! Nem magyar ifjak kedvezményes áron bérlakáshoz jutnak, hanem mexikói munkások tüntettek múlt héten a magyarországi munkakörülmények miatt [[Az elnök a csengő megkocogtatásával jelzi az időkeret leteltét.]] , az önök munkásszállóiból kijövő emberek…
Képviselő úr, a válaszát várom.
Magyar fiataloknak kellene helyet találni…
A válaszát várom.
…egy bérlakásrendszeren keresztül.
A válaszát várom, képviselő úr.
Önök ezt nem teszik meg, elszabotálják a problémát. [[Taps a Jobbik soraiban.]]
Tisztelt Országgyűlés! A képviselő úr nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 119 igen szavazattal, 31 nem szavazat ellenében, 1 tartózkodás mellett elfogadta. [[15.30]] Tisztelt Országgyűlés! Vejkey Imre, a KDNP képviselője, interpellációt nyújtott be az emberi erőforrások miniszteréhez: „Hogyan segíti a kormány a magánélet és a munka egyensúlyát?” címmel. Vejkey Imre képviselő urat illeti a szó.
Tisztelt Elnök Úr! Köszönöm a szót. Tisztelt Államtitkár Asszony! A Fidesz-KDNP-kormány családpolitikájának középpontjában a gyermeknevelés kiemelt támogatása áll, hiszen a jövőnk miatt mindannyiunk közös érdeke, hogy egy olyan országban éljünk, ahol ösztönzik a gyermekvállalást, és segítik a gyermekek nevelését. Ehhez az elköteleződés mellett az anyagi alapot az adja, hogy Magyarország gazdasága egyre jobban teljesít, ezzel összhangban a munkahelyek növekvő biztonságával, a bérek emelkedésével és csökkenő adókkal, adó- és járulékkedvezményekkel kalkulálhatnak ma a magyar családok. A kormány 2010 óta megduplázta a családoknak nyújtott támogatások mértékét, és sok gyermekes családot segített és kíván a jövőben is segíteni, kezdve a kisgyermekektől a diákokon át a fiatal felnőttekig. Az új családtámogatási rendszer keretében bevezetésre, illetve a későbbiekben kibővítésre került a családi adókedvezmény. További intézkedésként a kormány visszaállította a hároméves gyest, és a gyed maximális összegének emelése mellett diplomásgyedet is bevezetett. A kormány az ingyenes bölcsődei és óvodai gyermekétkeztetés kiterjesztésével és az ingyenes iskolai tankönyvellátás bevezetésével több tízezer forintot hagy a gyermekes szülőknél. Bevezetésre került a lakásépítési támogatás, melyet 2015. július 1-jétől felváltott a családi otthonteremtési kedvezmény, vagyis a CSOK, melyet 2019. augusztus végéig 114 ezer család igényelt több mint 340 milliárd forint értékben. Tisztelt Államtitkár Asszony! Természetesen nem elég a családtámogatásra helyezni a hangsúlyt, az is fontos, hogy a családalapítás és a karrierépítés közül ne kelljen kizárólag az egyiket választani. Éppen ezért a család és a munka összeegyeztethetősége érdekében szükséges kormányzati intézkedéseket hozni. Tisztelt Államtitkár Asszony! A fentiek alapján kérdezem: hogyan segíti a kormány a magánélet és a munka egyensúlyát? Várom az államtitkár asszony megtisztelő válaszát. Előre is köszönöm. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Az interpellációra Novák Katalin államtitkár asszony válaszol. Államtitkár asszony, öné a szó.
Köszönöm szépen a szót. Tisztelt Elnök Úr! Tisztelt Képviselő Úr! Tisztelt Képviselőtársak! Köszönöm a kérdést, köszönöm, hogy lehetőségünk nyílik ismét erről a fontos ügyről, a családok támogatásáról beszélni itt az Országgyűlésben. 2010 óta dolgozunk azért, hogy Magyarország egy valóban családbarát ország lehessen. Az a célunk, hogy minden fiatal akkor és annyi gyermeket vállalhasson, amikor és amennyit szeretne. Ehhez szükséges az, hogy a gyermekvállalás útjában álló akadályokat elhárítsuk a fiatalok elől, szükséges az, hogy a gyermekvállalással járó anyagi terheket megszüntessük, azokat az anyagi hátrányokat, amelyeket elszenvednek azok, akik gyermeket nevelnek, a gyermektelenekhez képest, szüntessük meg, és hogy segítsük a munka és a család egyensúlyának kialakítását. Minden fiatal nőnek jogos igénye az, hogy megélhesse az anyaságnak az örömét, és ezzel párhuzamosan ne kelljen lemondania a munkájáról sem, sőt akár a hivatásáról és a karrierjéről se kelljen lemondania, a kettőt párhuzamosan megvalósíthassa. Ezért 2010 óta több lépést, több intézkedést is tettünk, ezeket csak címszavakban szeretném elmondani. Az egyik első lépésünk volt, hogy visszavezettük a gyesnek a harmadik évét. Ez azért is fontos, mert aki három évig otthon szeretne maradni a kisgyermekével, az most már ismételten megteheti, hiszen ismét hároméves Magyarországon a gyes. Bevezettük a gyed extrát 2014. január 1-jétől, ez nem akadályozza most már a nőket abban, hogy egy pici gyermek mellett, akár egy féléves gyermek mellett is visszatérjenek a munkaerőpiacra, nem szenvednek el emiatt hátrányt, mint ahogy az korábban történt, megkapják a munkabérüket is teljeskörűen, illetve emellett a családtámogatásokra is jogosultak maradnak. A 2018. évi adatok szerint közel 60 ezer nő vette igénybe a gyed extra által kínált lehetőségeket, ebből is látszik, milyen népszerű ez az édesanyák körében. Bevezettük a családi adókedvezmény rendszerét, amely jelentős anyagi támogatást nyújt a gyermekneveléshez, tehát ha dolgoznak a gyermeknevelés mellett az édesanyák, akkor megtakarításaikat a családjukra tudják fordítani a családi adókedvezménynek köszönhetően. A munkahelyvédelmi akcióterv különböző járulékkedvezményeivel segítjük a kisgyermekes édesanyák munkába állását, vagy akár azt is, hogy részmunkaidőben tudjanak dolgozni. Szintén a részmunkaidős foglalkoztatást segíti az, hogy ha egy kisgyermekes édesanya kéri a munkáltatójától azt, hogy részmunkaidőben foglalkoztassa, akkor kötelessége a munkaadónak számára a négyórás részmunkaidős munkavállalás lehetőségét biztosítani. 2019. július 1-jétől elindult a családvédelmi akcióterv, ennek egyik fontos pillére a bölcsődeépítésekről szól. Azért fejlesztjük a bölcsődei ellátórendszert, mert azt szeretnénk, ha a három év alatti kisgyermeket nevelő nők vissza tudnának úgy térni a munkaerőpiacra, hogy közben a gyermekük biztonságos napközbeni elhelyezéséről is tudnak gondoskodni. Ezért emeltük a bölcsődei dolgozók fizetését jelentősen, akár 40-50 százalékkal, ezért emeltük meg a bölcsődék finanszírozását ötszörösére ahhoz képest, amilyen 2010-ben volt, és ezért emeljük folyamatosan a bölcsődei férőhelyek számát is, építjük az új bölcsődéket, korszerűsítjük a férőhelyeket, ennek köszönhetően ma már közel kétszer annyi férőhely van, mint amennyi 2010-ben volt a bölcsődékben Magyarországon. Most is több mint 100 milliárd forint áll rendelkezésre kifejezetten bölcsődei férőhelybővítésre. Jövő év január 1-jétől szintén a családvédelmi akciótervnek köszönhetően elindul a nagyszülői gyed. Ez azt segíti, hogy ha egy családban nem szeretnék a gyermeket bölcsődébe adni, és mind a két szülő dolgozna a pici gyermek mellett, és van egy olyan, még aktív nagyszülő, aki viszont szívesen kivenné a részét az unoka neveléséből, akkor elmehet a nagyszülő is gyedre január 1-jétől. Az eredmények is látszanak, folyamatosan nő a női foglalkoztatás, csúcson van a női foglalkoztatás, felzárkóztunk az európai uniós átlaghoz ebben a tekintetben. Sok még az előttünk álló feladat, nem mondom azt, hogy minden munkát elvégeztünk már, ehhez kérem is a jövőben a képviselőtársak támogatását. Köszönöm, hogy meghallgattak. [[Taps a kormánypártok soraiban.]]
Megköszönöm az államtitkár asszony válaszát. Kérdezem a képviselő urat, elfogadjae az államtitkári választ. Öné a szó.
Tisztelt Államtitkár Asszony! Mindenekelőtt megtisztelő válaszát elfogadom. Válaszával azt üzeni a magyar társadalomnak, hogy a gyermeknevelés és a munka is érték, és mindezek nincsenek antagonisztikus ellentmondásban egymással, mindezek paralel megvalósíthatók. Azt üzeni a magyar társadalomnak, hogy a Fidesz-KDNP-kormány által segítséget nyújtunk a családoknak, nemcsak a mindennapokban, hanem a munkavégzés körülményeire való tekintettel is. Államtitkár asszony, a válaszának az üzenete fontos, de az is fontos, hogy erről az üzenetről minél többen értesüljenek. Ezért kérem az államtitkár asszonyt, hogy még fokozottabban hirdessék honfitársaink részére az általuk igénybe vehető családtámogatásokat. Még egyszer köszönve megtisztelő válaszát, további szép napot kívánok. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! A képviselő úr az államtitkári választ elfogadta.Tisztelt Országgyűlés! Korózs Lajos, az MSZP képviselője, interpellációt nyújtott be a miniszterelnök úrhoz: „Azt miért nem írta meg levelében, hogy idén és jövőre is a nyugdíjasok hiteleznek a Kormánynak, mivel a várható inflációnál alacsonyabb mértékben emelték/emelik a nyugdíjakat?” címmel. Az interpellációra a miniszterelnök úr megbízásából a téma szerint feladat- és hatáskörrel rendelkező Varga Mihály pénzügyminiszter úr képviseletében Tállai András államtitkár úr, miniszterhelyettes válaszol. Megadom a szót, képviselő úr.
Köszönöm szépen. Tisztelt Ház! Tisztelt Képviselőtársaim! Tisztelt Államtitkár Úr! A múlt évben is felhívtuk a figyelmet arra az anomáliára, amely, úgy néz ki, végigkísér itt bennünket a következő években is. Nyár végén a miniszterelnök úr levelet írt a magyar nyugdíjasoknak, amelyben arról szólt, hogy tulajdonképpen itt minden rendben van, a gazdaság teljesítménye megengedi, hogy Magyarországon nyugdíjprémiumot, illetve nyugdíj-kiegészítést fizessenek, csakhogy azt elfelejtette megírni a miniszterelnök úr, hogy azt a múlt évben is tudták, hogy magasabb lesz az infláció ebben az évben, mint amit a költségvetési törvény előírt. Ugyanebben a helyzetben vagyunk most is, mint a múlt évben; ismeretes, hogy a múlt évben elfogadott költségvetési törvény szerint 2,7 százalékos nyugdíjemelésre került sor. [[15.40]] Tehát mindenki tudta, hiszen az MNB, és a KSH most már vissza is igazolta, tehát az MNB előre prognosztizálta, a KSH visszaigazolta, hogy mintegy 3,4 százalékos inflációval kell számolni. Ez azt jelenti, hogy 0,7 százalékkal magasabb az infláció egésze, mint amilyen nyugdíjemelést a nyugdíjasok kaptak, magyarul: a nyugdíjasok egy éven keresztül finanszíroztak a kormánynak, de nem lesz a jobb a helyzet, ahogy látom, a következő évben sem. Már a költségvetési törvény tárgyalásakor lehetett látni, hiszen a Magyar Nemzeti Bank a saját honlapján nyilvánosságra hozta, hogy a jövő évben is mintegy 3,4 százalékos inflációt terveznek, nagy valószínűséggel ez be is fog következni, mégis 2,8 százalékos inflációval fogadták el a költségvetést, értelemszerűen 2,8 százalékos nyugdíjemelésre fog január 1-jén sor kerülni. Éppen ebből adódóan azt mondom most vagy azt kérdezem államtitkár úrtól, hogy miután a parlament őszi ülésszakából közel másfél hónap még hátravan, láte lehetőséget arra, hogy módosítsuk ezt a törvényi szabályozást, és a 2,8 százalékkal szemben a következő évre legalább 3,4 százalékos nyugdíjemelésre kerüljön sor, hogy a nyugdíjasok tömegei ne előre finanszírozzanak a kormánynak, amelyet majd persze novemberben nagy kegyesen a kormány visszaad egy összegben. Éppen ezért megismétlem a kérdésemet: államtitkár úr, láte lehetőséget arra, hogy a 2,8 százalékkal szemben mintegy 3,4 százalékos nyugdíjemelésre kerüljön sor január 1-jével? Válaszát várom. Köszönöm szépen a figyelmet.
Köszönöm, képviselő úr. Tisztelt Országgyűlés! Az interpellációra Tállai András államtitkár úr, miniszterhelyettes válaszol.
Köszönöm szépen, elnök úr. Tisztelt Országgyűlés! Tisztelt Képviselő Úr! Hogy is mondjam? Az ön interpellációja mindenképpen érdekes, de lehet, hogy attól több is, énszerintem hiteltelen. De az is lehet, hogy még attól is több, mondhatnám azt is, hogy hazug. [[Felzúdulás, közbeszólások az ellenzéki padsorokból.]] Tudja, miért mondom ezt? Azért mondom, mert amikor ön kormánypárti képviselő volt, és arról kellett szavaznia, hogy a nyugdíjasok nyugdíját hogyan korrigálják, megtartjáke a vásárlóértéküket, reálértéküket, akkor ön az ellen szavazott, hogy ez ne legyen meg.Önök nyolc évig kormányoztak, abból hét éven át nem tudták biztosítani a nyugdíjak állandóságát, a vásárlóértékének a megtartását. Konkrét példát is tudok mondani, hiszen az önök kormányzása alatt 10 százalékkal csökkent a nyugdíjak vásárlóértéke. Önök szüntették meg a 13. havi nyugdíjat, és most ön ideáll ezzel a politikai háttérrel, ezzel a politikai múltjával, és azt kéri számon, hogy az a kormány, a Fidesz-KDNP-kormány, aki minden évben teljesítette azt, amire önök képtelenek voltak, akkor is, mikor nehéz volt a gazdaságnak, mert 2010-11-ben, ’12-ben még nem volt ennyire erős a magyar gazdaság, akkor is tudta a kormány teljesíteni azt az ígéretét, amelynek a lényege az, hogy a nyugdíjak vásárlóértékét meg kell tartani, a nyugdíjasoknak ugyanúgy kell részesülniük a gazdaság jó teljesítményéből, mint a gazdaság többi szereplőjének, a munkavállalóknak, a vállalkozóknak. Hogy ezt számokkal is alátámasszam, 2010 és ’19 között a nyugdíjak 34,2 százalékkal nőttek. Az ennél alacsonyabb infláció következtében a vásárlóértékük pedig 10 százalékkal növekedett a Fidesz kilenc éve alatt, ellentétben az önök kormányzásával, és az ön jóváhagyásával is történt mindez. Szeretném önt megnyugtatni, hogy mind 2018-ban, mind 2019-ben, a 2020. évre is a kormány az ígéretét teljesíteni fogja. Teljesíteni fogja, az év elején betervezett, a költségvetés tervezésekor vagy az azt megelőző évben tervezett fogyasztóiár-növekedés november hónapban korrigálásra kerül. November hónapban két összeget kapnak a nyugdíjasok, egyrészt az árnövekedés miatti korrekciót, ezt több mint 2 millió 150 ezer öregségi nyugdíjas fogja megkapni, és 400 ezer egyéb nyugdíjszerű ellátásban részesülő személy is meg fogja kapni. Ennek a mértéke egyébként 25,5 milliárd forint lesz. Novemberben átlagosan 20 ezer forintos nyugdíjprémiumot és 11 ezer forintos nyugdíj-kiegészítést kapnak a nyugdíjasok. A nyugdíjprémium a gazdaság jó teljesítményével, a nyugdíj-kiegészítés pedig az infláció korrekciójával függ össze. 2019-ben tehát átlagosan mintegy 30 ezer forintot fognak megkapni a nyugdíjasok november hónapban a törvény, az elfogadott törvény értelmében. Azt gondolom, ezzel a kormányzati politikával az elmúlt kilenc évben a nyugdíjasoknak tett azon ígéret, hogy a nyugdíjak vásárlóértéke, reálértéke megmaradjon, teljesült, és a 2020. költségvetési évben is ugyanígy, a törvény által elfogadott módon teljesülni fog, ellentétben az önök kormányzati idejével. Köszönöm szépen. [[Taps a kormánypártok soraiban.]]
Megköszönöm államtitkár úr válaszát. Kérdezem képviselő urat, elfogadjae az államtitkári választ. Öné a szó.
Kezdem rögtön az elején azzal, hogy nem fogadom el ezt a választ. Államtitkár úr, mondja meg nekem, hogy ebben az interpellációban melyik tételmondat volt az, amelyik az előző 15, 20, 25, 30 évre vonatkozott. Egyetlenegy sem. Azt kérdeztem, hogy mivel nyilvánvalóan látszik, hogy jövőre 3,4 százalékos inflációval tervezi a Nemzeti Bank az inflációs rátát, láte lehetőséget arra, hogy a jövőre tervezett 2,8 százalékos nyugdíjemeléssel szemben legalább 3,4 százalékos nyugdíjemelés következzen be. Igaz, ehhez módosítani kellene a költségvetési törvényt. Ennyit kérdeztem, maga pedig összevissza papolt mindenről.Nézze, én, büszke szocialista [[Felzúdulás, közbekiáltások a kormánypárti padsorokból.]] vállalom azt, hogy hét éven keresztül fizettünk 13. havi nyugdíjat, amit önök nem adtak vissza. [[Zaj. Az elnök csenget.]] Az önök miniszterelnöke Egerben 14. havi nyugdíjat ígért a nyugdíjasoknak. Nemhogy azzal becsapta a nyugdíjasokat, évente 12-13 ezer forintot vesz ki átlagban minden magyar nyugdíjas zsebéből azzal, hogy alultervezi [[Az elnök a csengő megkocogtatásával jelzi az idő leteltét.]] az inflációt. Nem fogadom el a válaszát.
Köszönöm. Tisztelt Országgyűlés! Képviselő úr nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 119 igen szavazattal, 39 nem ellenében, 1 tartózkodás mellett elfogadta. Tisztelt Országgyűlés! Keresztes László Lóránt, az LMP képviselője, interpellációt nyújtott be a külgazdasági és külügyminiszter úrhoz: „Mi célt szolgál a Budapest-Belgrád vasútvonal a Triesztben vásárolt terület után?” címmel. Keresztes László Lóránt képviselő urat illeti a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Miniszter Úr! Nagyon örülök, hogy végre erről a fontos kérdésről, a második legnagyobb magyarországi projektről tudunk személyesen is beszélni. A Budapest-Belgrád vasútvonal felújításának projektjét önök 2017-ben még azzal indokolták, hogy ez majd lehetőséget biztosít a pireuszi kikötő elérésére. Ugyanakkor ezzel ellentétes cselekvésnek látszik az, hogy nem oly rég megtudhattuk, hogy a magyar kormány Olaszországban a trieszti kikötő területén egy területet vásárolt logisztikai bázis és kikötő létesítése céljából. Akkor miniszter úr azt nyilatkozta, hogy ez a bizonyos leendő trieszti kikötő minden magyarországi és hazai vállalkozás számára minden szállítási igényt kielégít majd. Akkor nem érthető, hogy ezek alapján mi szükség van a Budapest-Belgrád vasútvonal felújítására. Szakemberek szerint ez a gigaprojekt minden elemmel, kiegészítő elemekkel, kamatokkal együtt megközelítheti majd az ezermilliárd forintot, úgyhogy nemcsak teljesen felesleges, a magyar nemzeti érdekek szempontjából értelmezhetetlen beruházás, de igen drága is. Tehát önmagában is, ha megnézzük, hogy konkrétan milyen elemekről van szó a vasútvonal felújítása tekintetében, akkor megmagyarázhatatlanul drágának tűnik ez a projekt. Konkrét kérdéseim a miniszter úrhoz: ha a Triesztben megvalósuló leendő kikötő minden szállítási igényt kielégít, akkor mi szükség van még a pireuszi kikötő elérését célzó vasúti fejlesztésre? Ha ekkora üzlet ez a bizonyos fejlesztés, akkor ezt miért a magyar adófizetőknek kell kínai hitelből van finanszírozva megfizetni, miért nem valósítják meg a kínaiak ezt piaci alapon? Ezermilliárd forint közpénzt fognak mindennel együtt rákölteni erre a projektre hol vannak ennek a megtérülési garanciái? Hol van írásba foglalva, hogy ez a beruházás majd a magyar emberek számára megtérülhet? Tudható és látható az a folyamat, hogy a kínaiak milyen módon építik ki a saját háttérbázisaikat és milyen fejlesztéseket hajtanak végre a trieszti kikötőben is éppen most, és egyre inkább úgy tűnik, hogy legalábbis Közép-Európa felé a kínaiak sokkal inkább a trieszti kikötőt tekintik majd egy dokkolási bázisnak az egyébként a már kezelésükben lévő pireuszi kikötő helyett. Mi a garanciája, hogy egyáltalán a kínaiak akarnak majd ezen a vasútvonalon szállítani? [[15.50]] És még egy ilyen érdekesség, politikai érdekesség talán, hogy ugye, az önökkel szövetséges Északi Liga vagy Liga politikusai, illetve a Trieszt-Monfalcone kikötői hatóság vezetője is nagyon világosan lenyilatkozta, hogy látva a terveket, látva, hogy Trieszt valóban egyre fontosabb bázissá válik, teljesen értelmetlen lesz ez a bizonyos balkáni szállítási útvonal. Miniszter úr, akkor ezek szerint már politikai szövetségeseiknek sem hisznek e projekt kapcsán? Köszönöm szépen előre is válaszait.
Köszönöm szépen. Tisztelt Országgyűlés! Az interpellációra Szijjártó Péter külgazdasági és külügyminiszter úr válaszol. Miniszter úr, öné a szó.
Köszönöm a szót. Tisztelt Elnök Úr! Tisztelt Frakcióvezető Úr! Köszönöm, hogy felvetette ezt a témát itt az Országgyűlésben, hiszen valóban egy fontos kérdésről beszélünk, tekintettel arra, hogy Magyarország egy kicsi, de rendkívül nyitott gazdasággal rendelkező ország, így aztán a gazdasági teljesítményünket alapvetően határozzák meg a külső dimenziók, így alapvetően a külkereskedelmi és külgazdasági teljesítményünk. És amikor külkereskedelemről és külgazdaságról beszélünk, akkor arról is beszélnünk kell, hogy nemcsak a világpolitika, hanem a világgazdaság is elképesztő átalakulásokon megy keresztül. Azt gondolom, hogy semmiképpen sem túlzás arról beszélni, hogy egy új világrend jött létre, és ezen belül is egy teljesen új világgazdasági korszakban találjuk magunkat.Mivel a magyar gazdaság egyik legfontosabb mérőszáma az, hogy az exportunk és a GDP-nk aránya most már 86,5 százaléknál van, ezért teljesen egyértelmű, hogy számunkra az áruk gyors eljuttatása a külpiacokra kulcskérdés. Mint ahogy az is kulcskérdés, hogy Magyarország földrajzi helyzetét végre ki tudjuk használni, és a közép-európai elhelyezkedésünkből valóban hasznunk származzon. Ami az ön konkrét kérdését illeti a két kikötő kapcsán: azt tudom önnek elmondani, hogy a trieszti és a pireuszi kikötők egyáltalán nem versenytársai vagy vetélytársai egymásnak, a pireuszi kikötő és a trieszti kikötő maximum egymás kiegészítőiként sorolhatók fel. Tekintettel arra, hogy a pireuszi kikötő a legnagyobb hajók fogadására alkalmas kikötő, olyan hajókat tudnak ott fogadni, amelyek így a Távol-Keletről, a Szuezi-csatornán megérkezve a legrövidebb útvonalon ide tudnak jönni nagy európai kikötőbe. Ilyen típusú hajókat Triesztben nem tudnak fogadni. Éppen ezért, ami Pireuszban, egy kínai többségi tulajdonban lévő kikötőben zajlik, az az, hogy az oda beérkezett árukat a nagy hajókról vagy szárazföldre rakják, és onnantól kezdve vonaton vagy adott esetben kamionokkal szállítják a kontinens belseje felé, vagy átrakják őket kisebb hajókra, és többek között a trieszti kikötőbe szállítják el. Tehát ilyen módon a két kikötő nem versenytársa egymásnak. Hogy a pireuszi kikötő kihasználtsága hogy néz ki, arra azt szeretném önnek elmondani, hogy míg 2008-ban ez a kikötő 437 ezer konténernyi forgalmat bonyolított le, addig tavaly már 3,7 millió konténernyi forgalmat; ez 8,5-szeres növekedést jelent. S ahogy elnézzük az Európai Unió és Kína kereskedelmi forgalmát, ott azt látjuk, hogy tavaly már 604 milliárd eurónyi kereskedelmi forgalom bonyolódott le az Európai Unió és Kína között; ez egy 7,5 százalékos növekedés. S ahogy megnézzük, hogy a legnagyobb európai gazdaságok, a németek és a franciák milyen mértékben növelik a kereskedelmi forgalmukat Kínával 6, illetve 8 százalékos mértékben a tavalyi esztendőben, akkor azt látjuk, hogy igenis a pireuszi kikötő forgalma nem véletlenül és nem is rövid távon fog növekedni. Nekünk pedig kulcskérdés, hogy onnantól kezdve benevezzünk abba a versenybe, hogy az oda beérkező áruk melyik szárazföldi úton érik el Nyugat-Európát. És ebbe a versenybe többen is beneveztek. Beneveztünk mi is a Belgrád és Budapest közötti vasútvonal felújításával, amelynek kapcsán a kivitelezési szerződés megköttetett, a hiteltárgyalások a kínai eximbank és a Pénzügyminisztérium között még zajlanak; a kivitelezési szerződések akkor emelkednek jogerőre, illetve lépnek hatályba, hogyha a hitelszerződés is megköttetik. Még egyszer szeretném aláhúzni: az erről szóló tárgyalások még zajlanak. Összefoglalásként tehát azt tudom önnek mondani, tisztelt frakcióvezető úr, hogy kétségtelenül egy kifejezetten fontos témát érintett. A magyar külgazdasági teljesítmény szempontjából mind a pireuszi kikötőből Nyugat-Európába vezető útvonal, mind pedig a trieszti kikötő rendkívüli fontosságú most is és lesz az elkövetkezendő időszakban is. Tehát ez nem vagy-vagy kérdés, hanem mindkét területen nekünk jelen kell lennünk. Köszönöm szépen megtisztelő figyelmüket. [[Taps a kormánypártok padsoraiból.]]
Megköszönöm miniszter úr válaszát. Kérdezem frakcióvezető urat, elfogadjae a miniszteri választ.
Köszönöm a szót. Tisztelt Elnök Úr! Miniszter úr, önök, ugye, mindennel együtt közel ezermilliárdot fognak elkölteni erre az egy projektre, miközben ennek az összegnek a fele sem jut a hazai, rendkívül rossz állapotban lévő vidéki infrastruktúra fejlesztésére, például az alsóbbrendű utak fejlesztésére. Nos, ennek fényében, miniszter úr, a legfontosabb kérdésemre ön miért nem válaszolt: hol van a garancia? Ön elmondott különböző elveket, különböző célokat, különböző terveket, de ezermilliárd forint elköltésénél, azt hiszem, hogy önök tartoznak, felelősséggel tartoznak, hogy világos számításokat, gazdasági számításokkal megalapozott írásbeli garanciát mutassanak fel, hogy ez a projekt a magyar adófizetők számára valaha az életben megtérül. Miniszter úr, önök ilyen garanciát nem tudtak felmutatni, ön erre a kérdésre most nem válaszolt. És még egy adalék, hogy mennyire lesz releváns ez a szállítási útvonal. Hát, nem olyan régen olvashattuk a hírt, hogy három, ezen szállítási útvonalat érintő három országban közös döntéssel megszüntették a Belgrád-Szkopje és Szaloniki közötti vasúti személyszállítást, kihasználatlanság miatt, miniszter úr. Úgy látszik, hogy ez a projekt a kínai érdekeken kívül semmilyen más érdeket nem szolgál, a magyar nemzeti érdekekkel ellentétes. Mivel a kérdéseimre nem válaszolt miniszter úr, a válaszát természetesen nem tudom elfogadni. Köszönöm.
Köszönöm. Tisztelt Országgyűlés! Képviselő úr nem fogadta el a miniszteri választ. Kérdezem önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés a miniszteri választ 120 igen szavazattal, 41 nem ellenében, 2 tartózkodás mellett elfogadta. Tisztelt Országgyűlés! Tordai Bence, a Párbeszéd képviselője, interpellációt nyújtott be a pénzügyminiszterhez: „Mit ad a költségvetési javaslat a bérből élőknek és nyugdíjasoknak üres ígéreteken kívül?” címmel. Tordai Bence képviselő urat illeti a szó.
Köszönöm a szót, elnök úr. Tisztelt Államtitkár Úr! Kedves Polgártársak! Egy normális országban ilyenkor tárgyalnánk a költségvetést, de önök arra büszkék, hogy előbb fogadják el a jövő évi költségvetést, mint ahogy megismerhetnénk az előző évnek a tényszámait. Nemrég volt tárgyalás alatt a zárszámadási törvény, és ha most ősszel írnánk a 2020-as költségvetést, akkor például figyelemmel lehetnénk olyan dolgokra, hogy Magyarországon az egyik legmagasabb az infláció, száguldanak az élelmiszerárak, kilőttek a lakhatás költségei, és ennek megfelelően a nyugdíjasok vagy éppen a pályakezdő fiatalok nagyon nehezen tudják kigazdálkodni az előttük álló hónapot. De önök ezt is simán eltagadják, elhazudják. Példa az, amit Korózs Lajos is mondott: 2,7 százalék a nyugdíjemelés, miközben az áremelkedésről szóló hivatalos adat is 3,4 százalék. De azt is tudjuk, hogy ezt különböző módszertani trükkökkel lehet elérni, ahogy Mellár Tamás többször megvilágította, a valóságos adat ennél is magasabb. Tehát hiába az önök propagandája, a nyugdíjak veszítenek a reálértékükből, ráadásul önök arra kényszerítik a magyar nyugdíjasokat, hogy hitelezzék az államháztartást. Ennek köszönhető az, ennek az eredménye az, hogy a nyugdíjasok között 2014-17 között a szegénységi arány a duplájára nőtt. A KSH számai ezek, nehéz velük vitatkozni. Több százezer idős honfitársunk szegénységben vergődik az önök politikája miatt. De nőtt a szegénység mélysége is ’14-17 között, a szegénységi rés 16,7-ről 24 százalék fölé nőtt, ami azért történt, mert a költségvetésben nem emelik a támogatásokat, sőt, amit elvesznek a szegényektől, azt perverz módon a gazdagoknak adják oda. Egészen elképesztő, és ráadásul, ahogy felszámolják az úgynevezett segélyezési politikát, és a helyére a közmunka rendszerét állítják, úgy aztán azt is kivezetik, hiszen megint csak a zárszámadásból tudjuk, hogy a ’18-ra tervezett 225 milliárdos közmunkaprogramra csak 170 milliárdot költöttek el végső soron. Ennek az eredménye az, hogy egyre mélyül a szegénység, hogy egyre terjed az idősek között a szegénység. És hogy önök hogyan becsülik meg a közalkalmazottakat, a közszolgálatban dolgozókat, az mutatja, hogy hogyan fogalmaznak róluk. Azt mondja: „A költségvetés lehetőséget nyújt további ágazatokban életpályák indítására, folytatására, ezek tekintetében azonban a kormány a későbbiekben hoz döntést.” A költségvetésben nagyon sok közalkalmazotti csoportnak a béremeléséről egy szó sincs, mint ahogy kilenc éve több százezer közmunkásnak, közszolgálatban dolgozónak nem emelték a fizetését. [[16.00]] Ez az ország szégyene, ez az önök szégyene, és az a kérdés, hogy vajon eltérneke valaha önök ettől a gyakorlattól, vajon visszavezetike a közalkalmazotti bértáblát, vajon felemelike 60 ezerre az alapilletményt, ahogy azt évek óta követeljük, hogy végre azok, akik a köz szolgálatában dolgoznak, azok is a megérdemelt fizetést vihessék haza hó végén. Köszönöm a választ. [[Taps a DK, az MSZP és az LMP soraiból.]]
Köszönöm. Tisztelt Országgyűlés! Az interpellációra Tállai András államtitkár úr, miniszterhelyettes válaszol. Öné a szó.
Köszönöm szépen, elnök úr. Tisztelt Országgyűlés! Tisztelt Képviselő Úr! Mivel ön is egy megjegyzéssel kezdte, engedje meg, hogy én is azzal kezdjem. Egy normális frakció időben ad be interpellációt. Ezt most önök elnézték, mert kedden kellett volna beadni az interpellációt, a szerdához voltak szokva, és így nem tudtak interpellációt beadni. Ezt amit ön most próbált elmondani önök június 26-án adták be a költségvetési vitakor. [[Zaj és közbeszólások a Fidesz soraiból: Juj, de ciki!]] Egyébként valószínűleg ezért nem sikerült egyetlen szót elmondani abból a június 26-i interpellációból, amit beadott [[Dr. Rétvári Bence: Így fog működni majd a főváros is!]] mert egyébként erre a költségvetési vitában és a költségvetés elfogadásakor mindenre, mindenre választ kapott. Így aztán most halandzsázott valamit, csak egyről nem beszélt, ha már így a múltat idézzük, arról, hogy 2018-ban, amikor országgyűlési választás volt, önöknek milyen programjuk, gazdaságpolitikai programjuk volt. Ha megengedi, akkor most én felidézném azt, hogy hogyan is félti, vagy hogy bántja önt, hogy a magyar emberek jövedelme vagy a nyugdíjak értéke megmarad vagy nem marad. Először is, ha önökön múlik, 30 százalékos személyi jövedelemadót vezettek volna be. Ez le van írva [[Zaj és közbeszólások a Párbeszéd soraiból.]] , le van írva a programjukban. Harminc százalékos jövedelemadóval nehéz lenne az emberek nettó jövedelmét, annak vásárlóértékét most megtartani. A következő fontos az önök programjából: 19 százalékos társasági adót vezetnének vissza. Ez azt jelenti, hogy a cégeknek nem maradna fejlesztésre, és nem maradna béremelésre, nem tudnák finanszírozni azt a béremelést, ami például ebben az évben, az első félévben nettó értékben több mint 10 százalékkal növekedett. És ne feledjük meg azért is egyébként gratulálok, nulla százalékos párt adja ma Budapest főváros főpolgármesterét, ez viszont óriási teljesítmény az önök részéről [[Taps a Fidesz soraiból. Tordai Bence: 51 százalék! 51 százalék!]] de köszönjék [[Tordai Bence: A választóknak! Dr. Vadai Ágnes: Kinek?]] nem minősítem [[Dr. Vadai Ágnes: Na, minősítse!]] milyen szövetségeseiknek , Karácsony úr mit jelentett ki a kampányban: adót vezet be a fővárosban. [[Tordai Bence: Tiborcz-adót! A ti oligarchátok adóját!]] Adót vezet be, vagyonadót vezet be, olyan vagyonadót, amelynek senki nem tudja a határát, a mértékét. [[Tordai Bence: 500 millió!]] Az a dolog lényege, hogy önök, ha hatalomhoz jutnak, semmi más nem jut eszükbe, mint az, hogy adót kell emelni, az embereket meg kell adóztatni. [[Tordai Bence: A gazdagokat! A felső egy százalékot!]] Mindig is ez volt egyébként a baloldalnak, az önök szövetségeseinek, jóbarátjuknak a politikája, és természetesen most már a Párbeszéd is átvette ezt. Ami pedig a Fidesz-kormány bér- és jövedelempolitikáját illeti, én azt gondolom, ebben semmi szégyenkeznivaló nincs. A költségvetés különféle életpályamodelleket vezetett be, amelyeket éveken keresztül tud több lépcsőben az érintettek részére eljuttatni. Így van ez a pedagógusbérek esetében, a rendvédelmi dolgozók esetében, az egészségügyben, a szociális ágazatban és az egyéb területeken is. Ami a jövő évi bérfejlesztést illeti, a költségvetés ezt biztosítja egyrészt a céltartalékban, másrészt külön nevesítetten az egészségügy területén. Való igaz, hogy ennek konkrét mértékéről a törvény felhatalmazása alapján a kormány fog dönteni. [[Az elnöki széket dr. Latorcai János, az Országgyűlés alelnöke foglalja el.]] Arról tudom biztosítani a képviselő urat, hogy 2020-ban ugyanúgy folytatódik a jövedelemnövekmény a közszférában, mint ahogy az az elmúlt években megtörtént. Köszönöm szépen, hogy meghallgattak. [[Taps a kormánypárti padsorokban.]]
Köszönöm szépen, államtitkár úr. Köszöntöm képviselőtársaimat, és megkérdezem Tordai Bence képviselő urat, hogy elfogadjae az államtitkári választ. Parancsoljon!
Köszönöm a szót, elnök úr. Az államtitkári válasz minősíthetetlen volt. Nem tudom, mióta lehet bélyegezni aszerint a leadott [[Zaj. Az elnök csenget.]] interpellációkat, hogy pontosan mi a beadás dátuma. Egy szabályszerű interpellációra vártam volna valami érdemi választ. Az volt a kérdés, hogy a Fidesz miért egy perverz társadalompolitikát valósít meg, miért a szegényektől vesz el, és miért a gazdagokat kedvezményezi. Igen, büszkén vállalom, hogy a Párbeszéd zöld baloldali párt, büszkén vállalom, hogy a felső egy százalékot és a nagyvállalatokat meg akarjuk adóztatni, büszkén vállalom, hogy be akarjuk vezetni az alapjövedelmet, amivel a magyar emberek négyötöde jobban jár. Az, hogy önök kizárólag azt tudják elképzelni, hogy a maguk szupergazdag baráti körének hogy lehet újabb és újabb kedvezményeket nyújtani, meg a maguk lobbistáinak és kijáróembereinek, akik a nagyvállalatok érdekeit képviselik, hogyan lehet újabb és újabb kedvezményeket nyújtani, az nem jelenti azt, hogy a baloldalnak is ez az útja. Ez az önök útja, és szégyellhetik magukat érte. A választ nem fogadom el. [[Kunhalmi Ágnes: Bravó! Taps a Párbeszéd és az MSZP soraiban.]]
Köszönöm szépen, képviselő úr. Tisztelt Országgyűlés! A képviselő úr nem fogadta el az államtitkári választ, ezért kérdezem önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 122 igen szavazattal, 39 nem ellenében, 1 tartózkodás mellett elfogadta. Tisztelt Országgyűlés! Varga-Damm Andrea képviselő asszony, a Jobbik képviselője, interpellációt nyújtott be a miniszterelnök úrhoz: „A Magnitszkij-ügy margójára” címmel. Az interpellációra a miniszterelnök úr megbízásából a téma szerint feladat- és hatáskörrel rendelkező Szijjártó Péter külgazdasági és külügyminiszter úr fog válaszolni. Öné a szó, képviselő asszony. Parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! Tisztelt Miniszter Úr! Vélhetően sem önnek, sem a parlament tagjainak nem kell bemutatnunk az orosz Szergej Magnyitszkij néhai ügyvéd és adótanácsadó tragédiáját. 2008-ban feltárta az orosz állami költségvetés megcsapolásából származó bűncselekmény-sorozatot, amely az orosz Hermitage Capital vagyonkezelőhöz kötődött. Ennek az volt a jutalma, hogy ezzel a csalással az orosz hatóságok őt magát vádolták meg, börtönbe vetették, és az egészségügyi ellátatlanság, valamint bántalmazás miatt 2009 novemberében elhunyt.Ezt követően nemzetközi szervezetek alakultak arra, hogy feltárják a valóságot, amelynek során egyértelművé vált, hogy Oroszországban állami szinten adó-visszaigénylésekből dollárszázmilliókat tudtak az ügy kedvezményezettjei szerezni. A munka során elkészült az úgynevezett Magnyitszkij-lista, amely akkor több mint 60 olyan személyt tüntetett fel, akik részt vehetek a Hermitage Capital alaphoz köthető csalássorozatban és Magnyitszkij bebörtönzésében és halálában. 2012-ben az Egyesült Államok képviselőháza elfogadta az úgynevezett Magnitsky Actet, amelyben vízum- és pénzügyi szankciókat írt elő az orosz tisztségviselőkkel szemben, akik részt vettek ennek a csalássorozatnak a kivitelezésében és leplezésében. 2012 júliusában az EBESZ Parlamenti Közgyűlése határozatot fogadott el, amelyben felszólította az összes EBESZ-tagállamot vízumszankciók bevezetésére és a Magnyitszkij által feltárt csalássorozatból származó vagyonok befagyasztására. 2014 januárjában az Európa Tanács Parlamenti Közgyűlése elfogadta a „Szergej Magnyitszkij gyilkosának felelősség alóli mentesség megtagadása” című határozatot, majd 2014 áprilisában az Európai Parlament ajánlást adott ki a Miniszterek Tanácsa számára, hogy korlátozza a Magnyitszkij-ügyben érintett 32 személy beutazását az EU-országokba. 2015. december 17-én az Egyesült Államok szenátusa elfogadta a „jogállamiságért felelősséget” törvényt, amelynek indíttatása ezen ügyből fakadt. 2016-ban az Egyesült Államok 39 orosz állampolgárt szankcionált ezen ügyben való közreműködésük miatt. Ezeket a neveket meg tudják találni a szankciók alkalmazását nyilvántartó szervezet weboldalán. A 2016-os határozatokat követően Kanadában, Olaszországban, az Egyesült Királyságban, Lettországban, Hollandiában vízumszankciókat vezettek be, és a felelős személyek vagyonának zárolását rendelték el. Azóta hónapról hónapra egy-egy újabb ország alkalmazza ezeket a következményeket olyan orosz személyekkel szemben, akiknek személye egyértelműen, beazonosíthatóan kötődött a Szergej Magnyitszkij által feltárt csalássorozathoz és az ő halálához. Nincs olyan nemzetközi konferencia, nincs olyan nemzetközi szervezet tanácskozása, amely valamely témáját ne ennek az ügynek szentelné, én magam is, a legutolsó NATO Parlamenti Közgyűlésen a mi bizottságunk egyik fontos témája volt, és hónapról hónapra az országok csatlakoznak ehhez, hiszen egy rendkívül komoly és veszélyes bűnszervezetről van szó. [[Az elnök a csengő megkocogtatásával jelzi az idő leteltét.]] 2018 végén a magyar kormány megállapodást írt alá az Orosz Beruházási Bank magyarországi székhelye alapításáról, amelyben vállaltuk, hogy ezen bankhoz érkező minden alkalmazott adó- és járulékmentességet kap, diplomáciai mentességet élveznek. [[16.10]] Az Országgyűlés 2019… [[Az elnök kikapcsolja a szónok mikrofonját.]]
Ne haragudjon, képviselő asszony, három perc az ideje [[Dr. Varga-Damm Andrea: Jaj, elnézést, bocsánat! Írásban is megvan!]] és igazán, 54 másodpercig engedtem azt túlcsordulni, úgyhogy, ha megengedi… [[Taps a Jobbik soraiban Dr. Varga-Damm Andrea a képviselőtársai felé: Teljesen azt hittem, hogy négy perc.]] Az egészre négy perc időkerete van, tehát az egy perc válasszal is. Miniszter úré a szó. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselő Asszony! Köszönöm szépen, hogy felvetette ezt a témát. Az interpelláció írásbelisége miatt ezért aztán tisztában vagyok a kérdéssel is, még ha képviselőtársaim nem is, de majd a válaszból kikövetkeztetik, hogy mi lett volna a kérdése. Ön korrektül tájékoztatta a magyar Országgyűlést és a nyilvánosságot. Tehát az Egyesült Államok az elmúlt években valóban számos új jogalapot teremtett külföldi államok vagy más országok állampolgárainak vagy entitásainak szankcionálására. Ezek közül az egyik jogszabály az ön által itt említett törvény, amely 2012-től ad lehetőséget az Egyesült Államoknak más országok polgárainak vagy entitásainak szankcionálására. Tipikusan orosz kormánytisztviselők ellen használják ezt egyébként. 2016-ban az Egyesült Államok kongresszusa aztán módosította egyébként ezt a jogszabályt, így ez ennek megfelelő formában van jelenleg érvényben, és az ezen listán szereplő személyek és entitások körét évről évre felül is szokták vizsgálni. Természetesen az Egyesült Államok által meghozott ezen jogszabály jogszabályi kötelezettséget más országok számára nem keletkeztet. Magyarországra az ENSZ, illetve az Európai Unió szankciós rezsimjei bírnak kötelező hatállyal. Mindezzel együtt tisztelettel tájékoztatom önt, tisztelt képviselő asszony, hogy az úgynevezett Magnit-program alatt szereplő 54 magánszemély közül a magyar konzuli információs rendszerben egyetlenegy személy sem szerepel. Tehát velük kapcsolatban a konzuli információs rendszerben adat nem keletkezett. Emellett pedig szeretném önt tájékoztatni az itt most ugyan el nem hangzott, de írásban leadott, a Nemzetközi Beruházási Bankkal kapcsolatos kérdésekről. A Nemzetközi Beruházási Bank egy olyan bank, amelynek összesen kilenc ország a tulajdonosa. A kilenc ország többsége – öt tagja az Európai Uniónak és a NATO-nak is. És ez az öt EU- és NATO-tag jelesül Magyarország, a Cseh Köztársaság, Szlovákia, Románia és Bulgária összességében 52,1 százalékos tulajdoni aránnyal rendelkezik a bankon belül. Tehát a négy nem EU- és NATO-tag Oroszország, Mongólia, Vietnam és Kuba kisebbségben van, a szavazatokból, illetve a tulajdonosi szerkezetből 47,9 százalékkal rendelkeznek. Tehát szeretném még egyszer aláhúzni, hogy a Nemzetközi Beruházási Bank egy többségében EU- és NATO-tagállamok által birtokolt bank. Ráadásul a Nemzetközi Beruházási Banknak a Magyarországra, jelesül Budapestre költözött globális központja pontosan olyan kiváltságokkal és mentességekkel rendelkezik, mint a Budapesten működő, szerencsére egyébként meglehetősen nagy számú nemzetközi szervezet. Tehát hozzájuk képest semmifajta pluszjogosultsággal nem rendelkeznek. Másrészt szeretném önt tájékoztatni arról is, hogy a NATO-tagországok, köztük az Egyesült Államok és az Egyesült Királyság vonatkozó szolgálataival is napi kapcsolatban vagyunk annak érdekében, hogy a Nemzetközi Beruházási Bankhoz érkező munkavállalók adatai kapcsán elmondhassák a véleményüket. Eddig még nem találkoztunk olyan esettel, amely akár Magyarország, akár a NATO biztonságára nézvést fenyegetést tartalmazott volna. Szeretném tehát aláhúzni még egyszer, a kapcsolat a NATO-tagországok szolgálataival folyamatos, és kizárólag olyan döntést hozunk, amely Magyarország gazdasági és biztonsági érdekeivel egybevág. Köszönöm a kérdés felvetését. [[Taps a kormánypártok soraiban.]]
Köszönöm szépen, miniszter úr. Tisztelettel kérdezem Varga-Damm Andrea képviselő asszonyt, hogy elfogadjae a miniszteri választ. Parancsoljon!
Ritka pillanat lesz a Házban, mert kénytelen vagyok elfogadni. [[Moraj a Fidesz soraiban. Az elnök csenget.]] Nem tehetek mást, tekintettel arra, hogy ez az ügy és ez az ügycsomag nem önmagában egy kormánypártot vagy ellenzéket érint, hanem az egész országunkat, és országunk hitelességét érinti. Különösen azért vetettem fel ezt a kérdést egyébként, s természetesen nem akarok senkit megsérteni, de azt gondolom, hogy kicsit sokat jár Putyin elnök úr Magyarországra. És azért ezek a rendszeres és egyébként indokot nem találó tárgyalások és látogatások bizony felvetik azt egy ellenzéki képviselőben vagy egy ellenzéki pártban, hogy ezek a látogatások olyan viszonyokhoz is kötődhetnek, amelyekben nem lenne jó, ha hazánk részt venne. Ezért is fontos az ilyen ügyeket napirenden tartani, és akár miniszteri választ is kérni, amelyet természetesen elfogadok, mert a kérdésemre válaszolt miniszter úr, de azt kérem, hogy oszlassák el az ellenzék azon véleményét, hogy Putyin elnök úr nem kizárólagosan diplomáciai okból érkezik Magyarországra, hanem sokkal inkább üzleti oldala van ennek a kapcsolatnak. Köszönöm szépen. [[Taps a Jobbik soraiban.]]
Köszönöm szépen, képviselő asszony. Tisztelt Országgyűlés! Korózs Lajos képviselő úr, az MSZP képviselője, interpellációt nyújtott be az emberi erőforrások miniszteréhez: „Sok hűhó semmiért?! Hiába a sok „családbarát” intézkedés, mégsem születik több gyermek!” címmel. Tájékoztatom képviselő urat, hogy Novák Katalin államtitkár asszony fog válaszolni az elhangzott interpellációs kérdésre. Öné a szó, képviselő úr.
Köszönöm szépen. Tisztelt Ház! Kedves Képviselőtársaim! Évek óta halljuk, hogy milyen demográfiai problémákat old meg a kormány egy-egy intézkedésével; sajtótájékoztatók, bejelentések egymás után következnek ezekben az ügyekben, ugyanakkor, ha megvizsgáljuk a statisztikákat, akkor nem ennyire szép ez a leányzó, amelynek a fekvését vizsgálnunk kell. [[Zaj. Az elnök csenget.]] Sajnos, már egy jó ideje arról szólnak a népesedéssel kapcsolatos hírek, hogy tovább fogy a magyar lakosság, hogy kevesebb gyermek születik, mint korábban, leginkább a Nyugat-Dunántúlon, illetve a Dunántúl déli részén születik sokkal, de sokkal kevesebb gyermek. Itt az előző statisztikai adatok, vagy az elérhető statisztikai adatok azt mutatják, hogy mintegy 11 százalékkal csökkent egy év távlatában a megszületett gyerekek száma. Ahogy említettem, főleg a Dél-Dunántúlon csökken, és évtizedes mélyponton van ez az arányszám. A kormány által sokszor emlegetett és növelni kívánt teljes termékenységi arányszám 1,41 százalék volt. Az előző években mintegy 1,45-tel lehetett számolni, de úgy látszik, hogy megtorpanni látszik ez a kedvező folyamat, és inkább stagnál, vagy lehet, hogy már vissza is fordult. Ahogy említettem, az adatokat nézve láthatóan nem sokat érnek a kormány családvédelmi akciótervei. Kiszámítható családpolitikára lenne szükség, nem pedig egy-két-három évig tartó támogatásokra. Azt is szeretném megjegyezni, hogy az igaz, hogy a népességcsökkenés már évtizedekkel ezelőtt elkezdődött, ezért is egyre kevesebb a szülőképes korú nő. De ezt tetézi, hogy a kivándorlás miatt sokan már nem Magyarországon szülik meg a gyermeküket, egyes kutatások szerint Angliában, illetve más célországban élő magyar családok között jóval magasabb a termékenység, mint idehaza, tehát több gyermeket vállalnak a kint élő magyarok, mint az itthon maradók. Nyilvánvalóan ez összefügg azzal is, hogy itthon milyenek a körülmények, a bérek, milyen az egészségügyi ellátás és az oktatás színvonala. Egyértelmű, ahol biztosabbak a megélhetést szolgáló támogatások, keresetek szintje, és ahol jobb az egészségügyi ellátás, vagy ahol többet nyújt az oktatási rendszer, ott szívesebben vállalnak a szülők több gyermeket, amíg nálunk ez nem így van. Ezt, azt hiszem, nem kell különösebben magyarázni. Éppen ezért kérdezem, hogy miért elsősorban a jobb helyzetű családokat támogatják nagyobb mértékben, miért mondanak le a szegénységben élő gyerekekről és családjaikról, és miért nem teszik szélesebb körben elérhetővé az otthonteremtést segítő támogatásokat a bérből és fizetésből élők számára. Kérem, hogy válaszoljon ezekre a feltett kérdésekre, figyelmesen fogom hallgatni.
Köszönöm szépen, képviselő úr. Mint említettem, az elhangzott interpellációs kérdésre miniszter úr nevében Novák Katalin államtitkár asszony fog válaszolni. Parancsoljon, államtitkár asszony, öné a szó. [[16.20]]
Nagyon szépen köszönöm a szót, tisztelt elnök úr. Tisztelt Elnök Úr! Tisztelt Képviselőtársak! Tisztelt Képviselő Úr! Azt hiszem, szerencséje van azért, mert itt a kormányzati padsorokban nem szoktunk szexizmust kiáltani akkor, amikor bizonyos kifejezések elhangzanak, bár már lehet, hogy indokolt lett volna, amikor a leányzó fekvéséről beszélt a családtámogatások vonatkozásában. Ezt természetesen nem teszem meg, szerencséje van. [[Zaj az MSZP és a DK soraiban.]] De nemcsak önnek van szerencséje, hanem szerencséjük van a magyar választóknak is, hiszen nem különböző véleményeket kell hogy ütköztessenek egymással és az alapján kell hogy meghozzák a döntésüket, hanem tényeket és kormányzati teljesítményt tudnak egymással szembeállítani. Szembe tudják állítani az önök kormányzati teljesítményét a mi kormányzati teljesítményünkkel. Tegyük most meg ezért mi is! Ön az imént azt mondta az interpellációjában, hogy büszke szocialistaként így meg úgy tekint az önök teljesítményére. Kérdem én öntől, tisztelt képviselő úr, hogy büszke szocialistaként tekinte arra, hogy önök elvették a gyes harmadik évét a kormányzásuk alatt, büszke szocialistaként tekinte magára akkor, amikor a gyedre való jogosultság feltételét fél évről egy évre emelték fel. Büszke szocialistaként tekinte magára akkor, amikor megszüntették az egy- és kétgyerekes családok adókedvezményét, a háromgyerekesekét pedig lecsökkentették? Vagy büszkee arra, hogy az önök kormányai alatt a devizahitelek csapdájába taszították magyar családok százezreit, vagy éppen a rezsiemelésekre, adóemelésekre, amelyeket végrehajtottak? Ezt a teljesítményt állíthatjuk szembe a mostani kormány teljesítményével, és az eredményeket is. Ugyanis 2011-re az önök kormányzását követően valóban drámai mélypontra csökkent a gyermekvállalási kedv Magyarországon, és ez nem független az előző évek kormányzati teljesítményétől sem. Örülök annak, hogy mára felismerték a népességfogyás problémáját, örülök annak, hogy ma már önök is fontosnak tartják a családtámogatásokat, bár ezt most nem a kormányzás felelőssége mellett teszik. Mi a kormányzás felelőssége mellett tettük ezt 2010 óta, akkor mondtuk azt, hogy meg kell állítani a népességfogyást, és igyekeztünk azóta ezt tevékenyen meg is fordítani. Mit tettünk? Visszavezettük például a gyes harmadik évét, bevezettük a gyed extrát, most már hat hónapos kisbaba mellett is vissza lehet térni a munkaerőpiacra, és ezt nem büntetjük, mint korábban. Közel kétszeresére emelkedett a gyed maximuma, bevezettük a családi adókedvezményt, a CSOK-ot, vagy éppen július 1-jétől a családvédelmi akciótervet. S hogy a konkrét kérdéseire, felvetéseire is reflektáljak, hogy a ráfordítások hogyan alakultak. 2020-ban két és félszer annyit fordítunk a családok támogatására, mint amekkora összeg 2010-ben a költségvetésben szerepelt. A termékenységi mutató ma 21 százalékkal magasabb, mint amekkora az önök idejében volt, közel 90 ezerrel több gyermek született így meg, mintha azon a szinten állandósult volna ez a termékenységi mutató. A legfrissebb demográfiai adatok szerint negyven éve nem kötöttek annyi házasságot, mint idén augusztusban. Tehát bizakodók lehetünk a jövőre nézve is. A szegénység vagy társadalmi kirekesztettség kockázatával élő gyermekek száma 40 százalékkal csökkent az önök idejéhez képest. Én büszke vagyok arra, hogy alapvető filozófiai különbség van a megközelítésünkben. Igen, mi nem segélyt szeretnénk adni az embereknek, hanem munkalehetőséget, és szerintem sértő azt mondani, hogy a szegény emberek nem szeretnének dolgozni. Igenis a szegény emberek is szeretnének dolgozni, s dolgoznak is. Éppen ezért mi a családtámogatásokat a munkához kötjük, s éppen ezért van az, hogy ma Magyarországon akár egy minimálbér mellett is igénybe vehető a CSOK, egy minimálbér mellett is felvehető a babaváró támogatás. Tehát nem igaz az az állítása, hogy a szegény családokat bárki kizárná a családtámogatásokból. Kérem, hogy ne vegye el annak a több mint százezer családnak az örömét, akik ezekben a családtámogatásokban részesülni tudnak. S kérem, azt is értse meg, hogy ha nem önöktől fogunk tanácsot kérni a családtámogatások alakításakor. Köszönöm szépen, hogy meghallgattak. [[Taps a kormánypártok soraiban.]]
Köszönöm szépen, államtitkár asszony. Tisztelettel kérdezem Korózs Lajos képviselő urat, hogy elfogadjae az államtitkári választ. Parancsoljon, képviselő úr!
Mégiscsak jó műfaj ezt az interpelláció. Most már mindent értek, államtitkár asszony. A magyar fiatalok összeházasodnak, majd húznak Angliába, és a feleségek szülnek három gyereket Londonban. Ha minden ilyen frankó, ha minden ennyire rendben van, akkor tessék már nekem megmondani, hogy miért nem születik több gyerek. Köszönöm, nem fogadom el a válaszát.
Köszönöm szépen, képviselő úr. Tisztelt Országgyűlés! Mint hallhattuk, képviselő úr nem fogadta el az államtitkári választ. Ezért tisztelettel kérdezem önöket, hogy elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 132 igen szavazattal, 47 nem ellenében, 1 tartózkodás mellett elfogadta. Tisztelt Képviselőtársaim! Ezzel az interpellációk végére értünk. Most soron következik mentelmi ügyek határozathozatala. Tájékoztatom önöket, hogy Aradszki András KDNP-s képviselőtársunk mentelmi jogának felfüggesztésére irányuló indítvány érkezett 2019. október 18. napján a KSB 141/2019/5-I. számon a legfőbb ügyésztől közvádas ügyben. Az Országgyűlés elnöke ezt megvizsgálásra kiadta a Mentelmi bizottságnak. A Mentelmi bizottság a legfőbb ügyész úr megkeresésére H/7889. számon határozati javaslatot terjesztett elő Aradszki András képviselőtársunk mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót Hargitai Jánosnak, a Mentelmi bizottság elnökének, aki a bizottság javaslatát szóban is meg kívánja indokolni ötperces időkeretben. Parancsoljon, elnök úr, öné a szó.
Köszönöm a szót, elnök úr. Tisztelt Országgyűlés! A legfőbb ügyész átiratában indítványozta Aradszki András képviselő úr mentelmi jogának felfüggesztését közúti baleset gondatlan okozása vétsége miatt. A nyomozati anyagokból a következő tényállási elemek állapíthatók meg. A baleset 2018. december 26-án kora délután történt Érden. A képviselő úr az elsőbbségadás kötelező jelzést nem vette figyelembe, ezért egy motorkerékpárt vezető fiatalemberrel ütközött az ő személygépkocsija. A motorkerékpáros ugyan a megengedettnél nagyobb sebességgel haladt, jogosultsága sem volt motorkerékpár vezetésére, a képviselő úr nagyon körültekintően, nagyon lassan haladt az útkereszteződésben, mégis a tényállásokból az állapítható meg, hogy ha körültekintőbb a képviselő úr, akkor talán elkerülhető lett volna ez a közlekedési baleset. A sértett orrcsonttörést szenvedett, arckoponyája tört, és kisebb zúzódásokat is szenvedett. A mai bizottsági ülésen Aradszki képviselő úr megjelent, a saját felelősségét az adott ügyben elismerte, s azt is jelezte, hogy már ott a hatósággal közölte, hogy lemond a mentelmi jogáról. Nyilvánvalóan a képviselő úr azt feltételezte, hogy ez egy szabálysértési tényállás lesz, mivel a sérülések nyolc napon túl gyógyultak, ezért került az ügy az Országgyűlés elé. A bizottságunk 6 igen szavazattal az Országgyűlésnek azt javasolja, hogy a képviselő úr mentelmi jogát az adott ügyben függessze fel. Köszönöm.
Köszönöm szépen. Megkérdezem Aradszki András képviselő urat, hogy kíváne élni a felszólalás lehetőségével. [[Dr. Aradszki András: Köszönöm, nem.]] Nem kíván. Köszönöm szépen. Tisztelt Országgyűlés! Képviselőtársaim! Most a határozathozatal következik. Emlékeztetem önöket, a bizottság úgy foglalt állást, hogy a képviselő úr mentelmi jogát az Országgyűlés függessze fel. Felhívom szíves figyelmüket, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. Kérdezem ezért a tisztelt Országgyűlést, hogy felfüggesztie Aradszki András országgyűlési képviselő mentelmi jogát. Kérem, szavazzanak! [[Szavazás.]] Kimondom a határozatot: az Országgyűlés Aradszki András mentelmi jogát 181 igen szavazattal, 1 nem ellenében, tartózkodás nélkül felfüggesztette. Tisztelt Országgyűlés! Tájékoztatom önöket, hogy Varju László, a DK országgyűlési képviselője mentelmi jogának felfüggesztésére irányuló indítvány érkezett 2019. október 25. napján KSB 71/2019/17-I. számon a legfőbb ügyésztől közvádas ügyben. Az Országgyűlés elnöke ezt megvizsgálásra kiadta a Mentelmi bizottságnak. A Mentelmi bizottság a legfőbb ügyész megkeresésére H/7890. számon határozati javaslatot terjesztett elő Varju László országgyűlési képviselő mentelmi jogával kapcsolatban. Erről az Országgyűlés vita nélkül határoz. [[16.30]] A határozathozatal előtt megadom a szót Hargitai Jánosnak, a Mentelmi bizottság elnökének, aki a bizottság javaslatát szóban is meg kívánja indokolni, ötperces időkeretben. Parancsoljon, elnök úr, öné a szó.
Köszönöm a szót, elnök úr. Tisztelt Országgyűlés! A legfőbb ügyész úr átiratában indítványozza Varju László országgyűlési képviselő mentelmi jogának felfüggesztését garázdaság vétsége, valamint súlyos testi sértés bűntette miatt. A nyomozati anyagokból az alábbi tényállás olvasható ki, amit ismertetek az Országgyűléssel.2018. december 16. napján, egy tüntetéssel párhuzamosan, este 21 óra 15 perckor több képviselő az MTVA Kunigunda utcai székházába lépett be, képviselői jogállásukra hivatkozva természetesen beengedték őket. Az MTVA A épületébe kerültek. [[Zaj az ellenzéki padsorokban. – Az elnök csenget.]] Ott a biztonsági főnök figyelmeztette a képviselőket arra, hogy bizonyos helyekre nem léphetnek be. Ezt az ott lévő képviselők és Varju képviselő úr is vitatták. A biztonsági főnököt arról tájékoztatták, hogy a szerkesztőségek helyiségébe szeretnének bemenni, mert bizonyos követeléseket akarnak beolvasni. Másnap történnek az igazán érdekes események. Másnap 10 óra 20 perckor Varju képviselő úr a többiekhez képest is nagyobb elkötelezettséggel akarta érvényesíteni képviselői jogait vagy vélt képviselői jogait. [[Folyamatos zaj az ellenzéki padsorokban.]] Ahogy az átirat fogalmaz, a fegyveres biztonsági őrség sorfalának nekirontott, lökdösődés és dulakodás alakult ki közöttük. Ennek során megragadta az egyik biztonsági őr vádliját. Ez a cselekmény önmagában alkalmas arra, hogy kirívóan közösségellenes és erőszakos magatartásnak minősítsék ezt a cselekedetet. 16 óra 30 perckor, tehát aznap délután folytatódnak az eseménynek. Ekkor a képviselő úr az MTVA C épület első emeletére akar felmenni, fel is jut oda, a vezérlőhelyiségeket és a szerkesztőségek ajtajait célozza ekkor meg. A fegyveres biztonsági őrök megakadályozzák abban, hogy ezekbe a helyiségekbe bejusson. Ekkor a biztonsági parancsnok elrendeli a képviselő úr kivezetését. Varju László ellenállást tanúsít, földre fekszik vagy földre veti magát. A földről őt felemelni akaró biztonsági őrök egyikének lábát elkapja, azt kirántja. Így az a biztonsági őr a földre zuhan, és a vállán sérül meg, [[Folyamatos moraj az ellenzéki padsorokban. Az elnök csenget.]] nyolc napon túl gyógyuló sérüléseket szenved. A cselekmény minősítése a Legfőbb Ügyészség álláspontja szerint a Btk. 339. § (1) bekezdésébe ütköző garázdaság vétsége, valamint a Btk. 164. § (1) bekezdésébe ütköző és a (3) bekezdés szerint minősülő súlyos testi sértés bűntettének megállapítására alkalmas. Ezt a megalapozott gyanút tanúvallomások, igazságügyi orvosszakértői vélemény, okirati bizonyítékok alapozzák meg. A Mentelmi bizottság mai ülésén képviselő úr is megjelent, ott kifejtette azt az álláspontját, hogy ő bűncselekményt nem követett el, jogellenes magatartást nem tanúsított, mindössze saját testi épségét védte. Közvádas ügyről lévén szó, a Mentelmi bizottság többségi döntéssel döntött úgy, 4 igen, 2 nem szavazattal, hogy az adott ügyben az országgyűlési képviselő mentelmi jogát az Országgyűlés függessze fel. Köszönöm. [[Taps a kormánypárti padsorokban.]]
Köszönöm szépen, elnök úr. Tisztelt Országgyűlés! Varju László képviselő úr jelezte, hogy kíván élni a felszólalás lehetőségével, és azt kérte, hogy az emelvényről mondhassa el a felszólalását. Erre a házszabály lehetőséget ad, tisztelt képviselőtársaim. Most megvárjuk, míg Varju László képviselő úr az emelvényre följön, és annak megfelelően… Parancsoljon, képviselő úr, öné a szó. [[Varju Lászlóval együtt a szónoki emelvény lépcsőjére lép Tordai Bence, Arató Gergely, dr. Gurmai Zita, Csárdi Antal, Gréczy Zsolt, Bősz Anett és Hajdu László.]]
Köszönöm szépen. Tisztelt Honfitársaim! Demokráciák megújulhatnak, de meg is halhatnak. Ez utóbbi nálunk is megtörténhet. Háborúval, akár fegyverekkel, láttunk ilyet Törökországban, Argentínában, de lehet olyan eset is, amikor nem tábornokok, hanem választott vezetők, miniszterelnökök vagy elnökök teszik lehetetlenné és rombolják le azt a rendszert, ami egyébként őket hatalomra segítette. Némelyik vezető nem vesztegeti az idejét, hanem a lehető legrövidebb idő alatt megszünteti mindazt, amit egyébként demokráciának hívnak.Sokan tudjuk, hogy a demokrácia haldoklik Magyarországon. Megfertőzői, de inkább gyilkosai itt ülnek velem szemben, a kormánypárti partok között. [[Közbeszólások a KDNP soraiból, köztük: Gyurcsány Ferenc. A szemkilövető.]] De önöknek tudniuk kell, hogy a demokrácia lényegi próbája nem az, hogy jöne egy olyan miniszterelnök, aki a demokrácia intézményeiből saját emberekkel feltöltött politikai fegyvert csinál, hanem az a kérdés, hogy a pártok, mint ezért felelős közösségek, fel tudjáke őt tartóztatni. A Fidesz ezen a vizsgán elbukott. Elbukott, mert önök demokratához méltatlan választ adtak akkor, amikor hagyták, hogy a vezetőik a demokrácia intézményeit aláássák, saját pártemberekkel töltsék fel ezeket az intézményeket. Újra kineveznek egy politikai bunkósbotként működő ügyészt, és cserébe ő politikai eljárást indít azonnal ellenzéki pártok, a pártok képviselői ellen. Önmagukról állítják ki a bizonyítványt. Nemcsak hogy nem tudták megakadályozni, de nem is szóltak az ellen, amikor egy olyan mondat hangzott el: a fékek és egyensúlyok rendszere, az hülyeség, azt felejtsék el, annak semmi köze a jogállamhoz és a demokráciához. De nem akadályozták meg azt sem, amikor haverokkal közösen milliárdokat loptak el túlárazással, és mindehhez önök falaznak, mindehhez még akkor is, amikor nyilvánvaló a nemzetközi elítélés, a büntetés. Azt az adófizetőknek kell megfizetni. És nem szóltak önök akkor sem, amikor pártjuknak egy embere azt merte mondani a választások előtt: „Pár nap múlva elválik, mennyi hazaáruló él ebben a hazában. Aki nem a Fidesz jelöltjeire szavaz 13-án, az a saját országa ellen cselekszik. Így egyértelmű, hogy azok az emberek hazaárulók, és mint olyanok, semmi keresnivalójuk ebben az országban. Nincs szükségünk olyan magyarokra, akik nem ezt a nézetet vallják, mint mi.” Mivel nem érezték önök ezt szégyellnivalónak, ezért a választ megkapták a választóktól, hogy ilyen elveket eltűrő önkormányzati vezetőkre nincs szükség. Mindezek után… már nem önöknek mondom, hiszen önök pontosan tudják, hogy egy színtiszta koncepciós eljárás, amit csinálnak. A jelenlegi kormánypártok különös előszeretettel vádolják saját áldozataikat azzal, amit éppen ők maguk követnek el. Ebben pedig készséges partnerre találnak a bíróság által egyébként elismerten fideszesnek nevezhető ügyészségben, amely tucatjaival tussol el kormánypárti politikusokat esetleg érintő korrupciós ügyeket, de az ellenzékiek meghurcolására azonnal intézkednek. Azonban ezért a hitványságért nem az önök kenyéradó gazdája a hibás, hanem önök, akik mindent jóváhagynak, hogy jussanak egy biztató pillantásért, kis milliárdocskáért a közös asztalról. És látjuk, hogy akinek jutott ebből, az rögvest elindul, és keres magának egy helikopterecskét, egy kicsi repülőt, egy kicsi jachtot, és élvezi annak összes szolgáltatásait. Honfitársaim! Én nem követtem el semmilyen bűncselekményt. Nyilvánvaló, hogy az eljárás célja kizárólag, hogy önök az újpesti képviselő jó hírnevének csorbítását végzik. Én a demokráciáért, azért a köztársaságért küzdök társaimmal együtt, ahol egyetlen embernek sem kell félnie a véleménye miatt; a szólásszabadságért, ahol nem sajátítják ki a véleménynyilvánítás jogát. Ezt pedig önök megakadályozzák. Honfitársaim! Köszönöm az önök megtisztelő figyelmét. [[16.40]]
Tisztelt Országgyűlés! Megvárom, míg azon képviselőtársaim, akik az imént fölálltak a szószék oldalára, is elfoglalják helyüket, nehogy valamilyen formában akadályozva legyenek a szavazásban. [[Szászfalvi László: Anarchista forradalmár vagy! Üljetek le! Egy hang a Jobbik padsoraiból: Font Sanyi, hol a zászló?]] Most a határozathozatal következik. Emlékeztetem önöket, hogy a bizottság úgy foglalt állást, hogy a képviselő mentelmi jogát az Országgyűlés függessze föl. Felhívom szíves figyelmüket, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, felfüggesztie Varju László országgyűlési képviselő mentelmi jogát. Kérem, szavazzanak! [[Szavazás.]] Kimondom a határozatot: az Országgyűlés Varju László képviselő úr mentelmi jogát 138 igen szavazattal, 47 nem ellenében, tartózkodás nélkül felfüggesztette. Tisztelt Országgyűlés! Most személyi javaslatok határozathozatalával folytatjuk munkánkat. Először a Közszolgálati Közalapítvány Kuratóriuma tagjainak megválasztására és eskütételére kerül sor, majd az Alkotmánybíróság új tagjának, az alapvető jogok biztosának a Magyarországon élő nemzetiségek jogainak védelmét ellátó helyettesének, valamint a legfőbb ügyész titkos szavazással történő megválasztása, majd eskütétele következik. Tisztelt Országgyűlés! Soron következik a Közszolgálati Közalapítvány Kuratóriuma tagjainak megválasztása. Köszöntöm a jelölteket, családtagjaikat, az Országgyűlés valamennyi állandó meghívottját, vendégeinket, akik részt vesznek ülésünkön. Tájékoztatom önöket, hogy a Közszolgálati Közalapítvány Kuratóriuma hat tagjának megbízatása 2019. október 11-én lejárt. Az Országgyűlés elnöke a kormánypárti és az ellenzéki képviselőcsoportok indítványa alapján S/7848. számon terjesztette elő a kuratórium tagjaira vonatkozó javaslatát. Felkérem Hiszékeny Dezső jegyző urat, ismertesse azt. Parancsoljon, jegyző úr!
„Tisztelt Országgyűlés! Az Országgyűlés a médiaszolgáltatásokról és a tömegkommunikációról szóló 2010. évi CLXXXV. törvény 86. § (1), (2) és (10) bekezdése alapján dr. Bencze Izabellát, dr. László Miklóst, Varga Szilviát, továbbá dr. Debreczeni Józsefet, Kránitz Lászlót, dr. Silhavy Máté Tibort a Közszolgálati Közalapítvány Kuratóriuma tagjának megválasztja. Ez a határozat az elfogadáskor lép hatályba. Budapest, 2019. október 30. Kövér László”
Köszönöm, jegyző úr. Tisztelt Országgyűlés! A médiaszolgáltatásokról és a tömegkommunikációról szóló 2010. évi CLXXXV. törvény 86. § (1) és (10) bekezdése alapján az Országgyűlés a Közszolgálati Közalapítvány Kuratóriumába egyenkénti nyílt szavazással hat tagot választ kilencévi időtartamra, a jelen lévő országgyűlési képviselők kétharmadának igen szavazatával. Most a határozathozatalok következnek. Kérdezem a tisztelt Országgyűlést, megválasztjae a kuratórium tagjává dr. Bencze Izabellát. Kérem, szavazzanak! [[Szavazás.]] Kimondom a határozatot: az Országgyűlés dr. Bencze Izabellát a kuratórium tagjának 171 igen szavazattal, ellenszavazat nélkül, 4 tartózkodás mellett megválasztotta. [[Taps a kormánypárti padsorokban. A páholyban helyet foglaló dr. Bencze Izabella felállva köszöni meg a tapsot.]] Kérdezem a tisztelt Országgyűlést, megválasztjae a kuratórium tagjává dr. László Miklóst. Kérem, szavazzanak! [[Szavazás.]] Kimondom a határozatot: az Országgyűlés dr. László Miklóst a kuratórium tagjának 170 igen szavazattal, ellenszavazat nélkül, 5 tartózkodás mellett megválasztotta. (Taps a kormánypárti padsorokban. A páholyban helyet foglaló dr. László Miklós felállva köszöni meg a tapsot. Kérdezem a tisztelt Országgyűlést, megválasztjae a kuratórium tagjává Varga Szilviát. Kérem, szavazzanak! [[Szavazás.]] Kimondom a határozatot: az Országgyűlés Varga Szilviát a kuratórium tagjának 168 igen szavazattal, ellenszavazat nélkül, 5 tartózkodás mellett megválasztotta. [[Taps a kormánypárti padsorokban. A páholyban helyet foglaló Varga Szilvia felállva köszöni meg a tapsot.]] Kérdezem a tisztelt Országgyűlést, megválasztjae a kuratórium tagjává dr. Debreczeni Józsefet. Kérem, szavazzanak! [[Szavazás.]] Kimondom a határozatot: az Országgyűlés dr. Debreczeni Józsefet a kuratórium tagjának 168 igen szavazattal, ellenszavazat nélkül, 6 tartózkodás mellett megválasztotta. [[Taps a kormánypárti padsorokban. A páholyban helyet foglaló dr. Debreczeni József felállva köszöni meg a tapsot.]] Kérdezem a tisztelt Országgyűlést, megválasztjae a kuratórium tagjává Kránitz Lászlót. Kérem, szavazzanak! [[Szavazás.]] Kimondom a határozatot: az Országgyűlés Kránitz Lászlót a kuratórium tagjának 169 igen szavazattal, ellenszavazat nélkül, 5 tartózkodás mellett megválasztotta. [[Taps a kormánypárti padsorokban. A páholyban helyet foglaló Kránitz László felállva köszöni meg a tapsot.]] Kérdezem a tisztelt Országgyűlést, megválasztjae a kuratórium tagjává dr. Silhavy Máté Tibort. Kérem, szavazzanak! [[Szavazás.]] Kimondom a határozatot: az Országgyűlés dr. Silhavy Máté Tibort a kuratórium tagjának 171 igen szavazattal, ellenszavazat nélkül, 5 tartózkodás mellett megválasztotta. [[Taps a kormánypártok és a Jobbik padsoraiban. A páholyban helyet foglaló dr. Silhavy Máté Tibor felállva köszöni meg a tapsot.]] Tisztelt Országgyűlés! Most az ünnepélyes eskütételre és az esküokmány aláírására kerül sor. Tisztelettel kérem dr. Bencze Izabella és Varga Szilvia asszonyt, valamint dr. László Miklós, dr. Debreczeni József, Kránitz László és dr. Silhavy Máté Tibor urakat, fáradjanak a terem közepére, és tegyék le az esküt. [[Zaj.]] Tisztelt Országgyűlés! Megvárjuk, amíg a frissen megválasztott hölgyek és urak elfoglalják helyüket az ülésterem közepén. [[Megtörténik.]] Felkérem Szűcs Lajos jegyző urat, hogy olvassa elő az eskü szövegét, a tisztelt Országgyűlést pedig arra kérem, hogy szokásainknak megfelelően állva hallgassák meg azt. Parancsoljon, jegyző úr! [[A teremben lévők felállnak. Dr. Bencze Izabella, Varga Szilvia, dr. László Miklós, dr. Debreczeni József, Kránitz László és dr. Silhavy Máté Tibor a terem közepére lép. Dr. Szűcs Lajos előolvassa az eskü szövegét, amelyet a megválasztottak nevükkel kiegészítve megismételnek.]]
Én, dr. Bencze Izabella / Varga Szilvia / dr. László Miklós / dr. Debre-czeni József / Kránitz László / dr. Silhavy Máté Tibor fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom; a Közszolgálati Közalapítvány kuratóriumi tagi tisztségemet a magyar nemzet javára gyakorolom.Isten engem úgy segéljen! [[Nagy taps.]]
Köszönöm szépen. Kérem az Országgyűlést, foglaljon helyet. [[A teremben lévők leülnek.]] [[16.50]] A frissen esküt tetteket pedig arra kérem, hogy az esküokmányokat írják alá. [[Megtörténik. Az esküokmányt aláírató Móring József Attila gratulál a Közszolgálati Közalapítvány Kuratóriuma megválasztott tagjainak, és átadja az aláírt esküokmányok egyik példányát.]] Tisztelt Országgyűlés! Engedjék meg, hogy a megválasztott tisztségviselőknek az Országgyűlés és a magam nevében gratuláljak, munkájukhoz sok sikert kívánjak. Kérem a frakcióvezetőket, hogy most gratuláljanak a frissen esküt tetteknek. Köszönöm szépen a frissen esküt tett tisztségviselőknek a megjelenést, elhagyhatják az üléstermet. [[Megtörténik.]] Tisztelt Országgyűlés! Soron következik az Alkotmánybíróság új tagjának, továbbá az alapvető jogok biztosának a Magyarországon élő nemzetiségek jogainak védelmét ellátó helyettese, valamint a legfőbb ügyész titkos szavazással történő megválasztása. Engedjék meg, hogy megkülönböztetett tisztelettel köszöntsem a jelölteket, dr. Handó Tünde asszonyt, dr. Szalayné dr. Sándor Erzsébet asszonyt és dr. Polt Péter urat. [[Taps a kormánypártok soraiban.]] Köszöntöm a jelöltek tisztelt családtagjait, az Alkotmánybíróság megjelent tagjait, az Országgyűlés valamennyi állandó meghívottját, köszöntöm vendégeinket, akik részt vesznek mai ülésünkön. Tisztelt Országgyűlés! Tájékoztatom önöket, hogy dr. Stumpf István alkotmánybíró úr megbízatása 2019. július 22-én megszűnt. Ezúton szeretném az Országgyűlés és a magam nevében megköszönni munkáját. [[Taps a kormánypártok soraiban.]] Tisztelt Országgyűlés! Stumpf István úr helyére az Alkotmánybíróság tagjait jelölő eseti bizottság S/7821. számú javaslatában az Alkotmánybíróságról szóló 2011. évi CLI. törvény 7. § (1) bekezdésében foglalt jogkörében eljárva dr. Handó Tünde asszonyt javasolja alkotmánybíróvá megválasztani. Az Igazságügyi bizottság a jelöltet meghallgatta, megválasztását támogatta. Az erről szóló állásfoglalást, valamint a jelölt életrajzát a honlapról valamennyien megismerhettük. Az Országgyűlés az Alkotmánybíróság új tagját az országgyűlési képviselők kétharmadának szavazatával tizenkét évre választja meg az Országgyűlés elnöke által előterjesztett javaslat alapján 2020. január 1-jei hatállyal. Az országgyűlési törvény alapján a szavazás titkos. Tisztelt Országgyűlés! Tájékoztatom önöket, hogy dr. Szalayné dr. Sándor Erzsébet asszonynak, az alapvető jogok biztosának a Magyarországon élő nemzetiségek jogainak védelmét ellátó helyettesének megbízatása 2019. október 21-én megszűnt. Dr. Székely László, az alapvető jogok 2019. szeptember 25-én leköszönt biztosa az alapvető jogok biztosáról szóló 2011. évi CXI. törvény 4. § (1) bekezdése alapján azt javasolta, hogy az Országgyűlés az alapvető jogok biztosa Magyarországon élő nemzetiségek jogainak védelmét ellátó helyettesének dr. Szalayné dr. Sándor Erzsébetet válassza újra. A jelölés és a jelölt életrajza S/7580. számon a honlapon elérhető. Az Igazságügyi bizottság, a Nemzeti összetartozás bizottsága és a Magyarországi nemzetiségek bizottsága a jelöltet meghallgatta, megválasztását támogatta. A bizottságok erről szóló állásfoglalásai a honlapon megismerhetők. Tájékoztatom a tisztelt Országgyűlést, hogy az Országos Nemzetiségi Önkormányzatok Szövetsége a jelöltet egyöntetűen támogatta. Felhívom a szíves figyelmüket arra, hogy az Országgyűlés az alapvető jogok biztosának helyettesét a képviselők kétharmadának szavazatával hat évre választja meg. Ez a határozat az elfogadásakor lép hatályba. Az országgyűlési törvény alapján a szavazás titkos. Tisztelt Országgyűlés! Tájékoztatom önöket, hogy dr. Polt Péter legfőbb ügyész úr megbízatása 2019. december 14-én megszűnik. Áder János köztársasági elnök úr átiratában javaslatot tett a legfőbb ügyész úr személyére. Felkérem Szűcs Lajos jegyző urat, hogy ismertesse a köztársasági elnök úr átiratát. Parancsoljon, jegyző úr!
„Tisztelt Elnök Úr! Tájékoztatom, hogy az Alaptörvény 29. cikk (4) bekezdése alapján a legfőbb ügyész, az ügyészek és más ügyészségi alkalmazottak jogállásáról és az ügyészi életpályáról szóló 2011. év CLXIV. törvény rendelkezéseire figyelemmel a legfőbb ügyész személyére az alábbi javaslatot teszem. [[17.00]] Tisztelt Országgyűlés! Az Alaptörvény 29. cikk (4) bekezdése alapján a legfőbb ügyész, az ügyészek és más ügyészségi alkalmazottak jogállásáról és az ügyészi életpályáról szóló 2011. évi CLXIV. törvény rendelkezéseire figyelemmel legfőbb ügyésznek dr. Polt Péter jelenlegi legfőbb ügyészt javaslom. Budapest, 2019. október 18. Tisztelettel: Áder János”
Köszönöm szépen, jegyző úr. Tisztelt Országgyűlés! A jelölés és a jelölt életrajza S/7828. számon a honlapon elérhető.Felhívom képviselőtársaim szíves figyelmét, hogy az Országgyűlés a legfőbb ügyészt a képviselők kétharmadának szavazatával kilenc évre választja meg az Országgyűlés elnöke által előterjesztett javaslat alapján 2019. december 15-ei hatállyal. Az Országgyűlésről szóló törvény rendelkezései alapján a jelöltet titkos szavazással kell megválasztani. Tisztelt Országgyűlés! A titkos szavazás menete a következő: a képviselők a Duna-parti folyosón vehetik át a szavazólapokat, a képviselők neve szerinti ábécésorrendben, négy csoportban. Tájékoztatom önöket, hogy a szektoroknál három darab különböző színű szavazólapot, továbbá egy borítékot vehetnek át. Kérem, hogy az átvétel tényét az asztaloknál elhelyezett íveken aláírásukkal igazolni szíveskedjenek. Kérem, hogy a szavazás során vegyék igénybe a folyosó végén elhelyezett szavazófülkéket. Arra is kérem önöket, hogy a szavazólapon az „igen”, „nem” illetve „tartózkodom” rovatba helyezzék el jelölésüket. Most pedig felkérem Hiszékeny Dezső jegyző urat, hogy röviden ismertesse a szavazás szabályait, képviselőtársaimat pedig tisztelettel arra kérem, hogy a helyükön maradva hallgassák azt végig. Parancsoljon, jegyző úr!
Tisztelt Országgyűlés! Szavazni csak a hivatalos szavazólapokkal lehet.Érvényes szavazatnak csak az minősül, amit a szavazólapon szereplő jelöltre adtak le, neve melletti „igen”, „nem” vagy „tartózkodom” négyzetben elhelyezett két egymást metsző vonallal. Érvénytelen az a szavazat, amelyről nem lehet kétséget kizáró módon megállapítani, hogy a képviselő kire, illetve hogyan szavazott. Semmis az a szavazat, amit nem a hivatalos szavazólapon adtak le, amelyikről hiányzik a bélyegzőlenyomat, illetve, ha a szavazólapot a képviselő átveszi, de nem dobja be az urnába. Tájékoztatom önöket, hogy amennyiben a szavazólap kitöltését bárki elrontja, a szavazatszámláló bizottság urnánál tartózkodó tagjai azt bevonják és helyébe új lapot adnak ki.
Köszönöm szépen, jegyző úr. Tisztelt Országgyűlés! A szavazási idő alatt az ülésterem Duna-parti folyosóján csak képviselők, illetve a szavazásban közreműködő munkacsoport tagjai tartózkodhatnak.Bejelentem továbbá, hogy a szavazatok leadására 60 perc áll rendelkezésre, tehát erre 18 óra 3 percig van lehetőség. A szavazás eredményének ismertetésére várhatóan azt követően kerül majd sor. Tisztelt Országgyűlés! Elrendelem a titkos szavazást. (Titkos szavazás: 17.03 18.33 Elnök: dr. Latorcai János Jegyzők: dr. Szűcs Lajos és Hiszékeny Dezső)
Tisztelt Képviselőtársaim! Foglalják el helyüket! Folytatjuk munkánkat. Bejelentem, hogy a szavazatszámláló bizottság befejezte munkáját. Megállapította, hogy a titkos szavazásban 164 képviselő vett részt. A jegyzők megállapították, hogy a szavazási eljárás a jelöltekre érvényes és eredményes volt. Dr. Handó Tünde személyére az urnában megtalált szavazólapok száma alapján 164 képviselő adta le szavazatát. Ezek megoszlása a következő: az érvénytelen szavazatok száma 3, az érvényes szavazatok száma 161, amelyből az igen szavazatok száma 134, a nem szavazatok száma 27, és „tartózkodom” szavazatot senki nem adott le. Ezek alapján megállapítom, hogy az Országgyűlés dr. Handó Tündét az Alkotmánybíróság új tagjának megválasztotta. Tisztelt Országgyűlés! Dr. Szalayné dr. Sándor Erzsébet személyére az urnában megtalált szavazólapok száma alapján 164 képviselő adta le szavazatát. Ezek megoszlása a következő: az érvénytelen szavazatok száma 4, az érvényes szavazatok száma 160, amelyből az igen szavazatok száma 153, a nem szavazatok száma 4, a „tartózkodom” szavazatok száma 3. Ezek alapján az Országgyűlés dr. Szalayné dr. Sándor Erzsébetet az alapvető jogok biztosának a Magyarországon élő nemzetiségek jogainak védelmét ellátó helyettesévé megválasztotta. Tisztelt Országgyűlés! Dr. Polt Péter személyére az urnában megtalált szavazólapok száma alapján 164 képviselő adta le szavazatát. Ezek megoszlása a következő: az érvénytelen szavazatok száma 3, az érvényes szavazatok száma 161, amelyből az igen szavazatok száma 134, a nem szavazatok száma 24, „tartózkodom” szavazatot pedig senki sem adott le. Ezek alapján az Országgyűlés dr. Polt Pétert legfőbb ügyésznek megválasztotta. Tisztelt Országgyűlés! Most az ünnepélyes eskütételek és az esküokmányok aláírása következik. Felkérem dr. Handó Tünde asszonyt, dr. Szalayné dr. Sándor Erzsébet asszonyt és dr. Polt Péter urat, hogy fáradjanak együtt az ülésterem közepére, és tegyék le esküjüket. És majd arra kérem Szűcs Lajos jegyző urat, hogy külön-külön olvassa elő a három esküszöveget, a tisztelt Országgyűlést pedig majd arra kérem, hogy amint a megválasztottak már esküre felsorakoznak, akkor felállva, hagyományainknak megfelelően hallgassuk őket végig. [[A teremben lévők felállnak. Dr. Handó Tünde, dr. Szalayné dr. Sándor Erzsébet és dr. Polt Péter a terem közepére lép.]] Szűcs Lajos jegyző úré a szó. Parancsoljon, jegyző úr! [[Dr. Szűcs Lajos előolvassa az eskü szövegét.]]
Én, dr. Handó Tünde fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom; alkotmánybírói tisztségemet a magyar nemzet javára gyakorolom. Isten engem úgy segéljen!
Tisztelt Országgyűlés! Most az alapvető jogok biztosának a Magyarországon élő nemzetiségek jogainak védelmét ellátó helyettesének eskütétele következik az eskütörvény szerinti szöveggel, amelyet Szűcs Lajos jegyző úr fog előolvasni. Parancsoljon, jegyző úr! [[Dr. Szűcs Lajos előolvassa az eskü szövegét.]]
Én, dr. Szalayné dr. Sándor Erzsébet fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom; a Magyarországon élő nemzetiségek jogainak védelmét ellátó biztoshelyettesi tisztségemet a magyar nemzet javára gyakorolom. Isten engem úgy segéljen!
Tisztelt Országgyűlés! Most a legfőbb ügyész úr eskütételére kerül sor az eskütörvény és az ügyészségi szolgálati törvény szerinti szöveggel. Parancsoljon, jegyző úr! [[Dr. Szűcs Lajos előolvassa az eskü szövegét.]]
Én, dr. Polt Péter fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom; legfőbb ügyészi tisztségemet a magyar nemzet javára gyakorolom. Törvényes kötelezettségeim teljesítése során elfogulatlanul és részrehajlás nélkül járok el.Isten engem úgy segéljen!
Tisztelt Országgyűlés! Kérem, foglalják el helyüket, a megválasztott tisztségviselőket pedig arra kérem, hogy Móring József Attila jegyző úrral írják alá az esküokmányokat, lássák el azokat kézjegyükkel. [[Először dr. Handó Tünde írja alá az esküokmányokat, majd dr. Szalayné dr. Sándor Erzsébet, végül dr. Polt Péter. Az esküokmányokat aláírató Móring József Attila mindegyikőjüknek gratulál, és átadja nekik az aláírt esküokmányok egy-egy példányát. A megválasztott tisztségviselőknek elsőként Orbán Viktor, majd dr. Semjén Zsolt, Kövér László, Harrach Péter, dr. Kocsis Máté, dr. Lukács László György és Ritter Imre gratulál. Dr. Lukács László György, miközben egy kupát ad át dr. Polt Péternek: Ez önt megilleti. Okuljon belőle! Megérdemli az elmúlt kilenc év munkájáért. Közbeszólás a kormánypárti sorokból: Ennyit tudsz!]] Tisztelt Országgyűlés! Engedjék meg, hogy az Országgyűlés és a magam nevében dr. Handó Tünde asszonynak, dr. Szalayné dr. Sándor Erzsébet asszonynak és dr. Polt Péter úrnak eredményes munkát és sok sikert kívánjak. [[18.40]] Tisztelt Országgyűlés! Mielőtt áttérnénk az azonnali kérdések tárgyalására, megköszönöm eddigi munkájukat, az elnöklést átadom Jakab István alelnök úrnak. Parancsoljon, alelnök úr! [[Rövid szünet.]] [[Az elnöki széket Jakab István, az Országgyűlés alelnöke foglalja el. A jegyzői székeket Móring József Attila és Szabó Sándor foglalja el.]]
Tisztelt Országgyűlés! Kérem képviselőtársaimat, szíveskedjenek elfoglalni a helyüket, folytatjuk munkánkat. Tisztelt Országgyűlés! Jakab Péter, a Jobbik képviselője, azonnali kérdést kíván feltenni a miniszterelnök úrnak: „Meddig él vissza a Kormány az emberek türelmével?” címmel. Miniszterelnök úr halaszthatatlan közfeladat ellátása miatt válaszadásra Gulyás Gergely, Miniszterelnökséget vezető miniszter urat jelölte ki. Kérdezem képviselő urat, elfogadjae a válaszadó személyét, vagy miniszterelnök úrtól személyesen kéri a választ.
Elnök úr, két perccel ezelőtt még itt volt miniszterelnök úr…
Képviselő úr, a válaszát várom önnek…
Ne hazudják nekem azt, hogy halaszthatatlan közfeladata van!
A válaszát várom önnek! [[Jakab Péter: Jöjjön vissza, és válaszoljon! Közbeszólások a Jobbik padsoraiból: Jöjjön vissza! Dr. Rétvári Bence: Te hol voltál két perce? A folyosón üldögéltél!]] Képviselő úr, a válaszát várom önnek. [[Jakab Péter leül. Taps a Jobbik padsoraiból. Közbeszólások a Jobbik padsoraiból, többek között Z. Kárpát Dániel: Oda kell állni a választók elé! Tudjuk, hogy nem jön…]] Megvan a megfelelő eljárás, aszerint jár el miniszterelnök úr, pont. Tisztelt Országgyűlés! Lukács László György, a Jobbik képviselője, azonnali kérdést kíván feltenni miniszterelnök úrnak: „Meddig él vissza a Kormány az emberek türelmével?” címmel. Miniszterelnök úr halaszthatatlan közfeladat ellátása miatt válaszadásra Gulyás Gergely, Miniszterelnökséget vezető miniszter urat jelölte ki. Kérdezem képviselő urat, elfogadjae a válaszadó személyét, vagy személyesen…
Köszönöm szépen, elfogadom.
Öné a szó, képviselő úr.
Valóban igaz: hova tűnt Orbán Viktor, akinek halaszthatatlan közfeladata lett? Itt az előző egy percben vagy két perccel ezelőtt még itt volt, de a mai napon itt az előző pillanatban szavazta meg a fideszes többség, fogadta el és ünnepelte tapssal a népnyelv szerint csak leghűbb ügyésznek nevezett Polt Péter ismételt kinevezését [[Közbeszólások a kormányzó pártok padsoraiból, többek között Font Sándor: Hallgatóztál!]] és a hűségét a Fidesz felé, akik megszavazták, meg is hálálja, úgy tűnik. [[Közbeszólás a Jobbik padsoraiból: Bohóc!]] Van mit meghálálnia, hiszen a legmagasabb szinten blokkolta az elmúlt kilenc évben, az előző ciklusában Polt Péter a korrupciós ügyek kivizsgálását, éppen ezért a Jobbik nem is szavazta meg Polt Pétert. Ő legfeljebb a Fidesz legfőbb ügyésze, Magyarország legfőbb ügyésze biztos nem lehet. Az sem véletlen, hogy egy díjat adtunk át neki, méghozzá nem mást itt az elmúlt percekben, mint a hazai korrupció arany fokozatú támogatója díjat, hiszen ez volt az ő eddigi szakmai pályafutásának a csúcsa, ami most egy újraválasztásban csúcsosodott ki. [[Dr. Rétvári Bence: Ezért támogatjátok Gyurcsány Ferencet…]] Azért kapta, mert olyan ügyekben nem lépett, és olyan ügyekben nem volt hajlandó a józan ész határáig hiszen látni lehetett, hogy ezek az ügyek, amiket most mondani fogok, mind-mind kivizsgálást értek , nem volt hajlandó lépni a Tiborcz-ügyben, ugye, ő Orbán Viktor veje; nem volt hajlandó a Ghaith Pharaon-ügyben rendesen eljárni. De említhetnénk a Quaestor-botrányt, vagy hogy mondjak egy helyit is, a Kun-Mediátor-ügyben sem éppen szaggatta úgymond magát, hogy valami elszámoltatás legyen. De mondhatnánk az 1600 millió forintot: Farkas Flórián még mindig nem számolt el vele. Persze, egy nyomozást ez sem ér meg; de a letelepedési kötvényeket is idehozhatjuk. [[Dr. Brenner Koloman: Úgy van!]] Egy világos: az emberek azt látják, hogy a bűnüldözés a legmagasabb szinten részrehajló, befolyásolható. A szakma azt látja, hogy a vádképviselet a kelleténél jobban a kormányhoz hű. Európa pedig azt látja, hogy Polt Péter nem védi meg az európai uniós pénzeket. Ez csak egy bizonyíték, amit ma önök csináltak [[Az elnök a csengő megkocogtatásával jelzi az időkeret lejártát.]] hogy megválasztották, megszavazták Polt Pétert. Polt Péter legfeljebb [[Az elnök újból csenget.]] a Fidesz legfőbb ügyésze, és nem Magyarország legfőbb ügyésze. Köszönöm. [[Taps a Jobbik padsoraiból.]]
Tisztelt Országgyűlés! Megadom a szót Gulyás Gergely, Miniszterelnökséget vezető miniszter úrnak. Parancsoljon, miniszter úr! [[18.50]]
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Abban a nehéz helyzetben vagyok, hogy elvileg az azonnali kérdések órájában vagyunk, de kérdés nem hangzott el, nem tudom ezért aztán, mire kellene válaszolni. [[Derültség a kormánypártok soraiban. Közbeszólások a Jobbik soraiban: Hová tűnt Orbán Viktor? Meddig még? Megkérdezte, hogy a miniszterelnök hova tűnt. Z. Kárpát Dániel: Szerintem ez kiderült a felszólalásból. Dr. Rétvári Bence: És hol a Jobbik elnöke?]] Amit képviselő úr elmondott, az több szempontból nem felel meg a valóságnak. Az első kérdés nem az, hogy hova tűnt a miniszterelnök, hanem hová tűnt az előbb a Jobbik-frakció. Miután a frakcióból senki nem volt itt, ezért nehéz lett volna elvárni azt, hogy önökre bárki várakozzon. Azt is hozzátehetjük, hogy az önök által említett ügyek közül is több olyan van, ahol egyébként nyomozás van folyamatban, több olyan van, ahol büntetőeljárás bírósági szakban van. [[Közbeszólás a Jobbik soraiban: Mesélj még!]] Nyilván képviselő úrnak ma az volt a feladata, hogy egy nem különösebben színvonalas vagy humoros akció után mondja el ezt a felszólalást. Legközelebb, ha kérdést is hozzátesz, különösen, ha az a kormány illetékességi körébe tartozik ezen a területen nem lesz könnyű, hiszen az ügyészség Magyarországon független, és nincs a kormány alá rendelve, mint nagyon sok európai uniós országban , akkor örömmel tudok rá válaszolni. Köszönöm a figyelmet. [[Taps a kormánypártok soraiban.]]
Köszönöm szépen, miniszter úr, a válaszát. Viszonválaszra megadom a szót képviselő úrnak.
Miniszter úr, csak az a baj, hogy ezeket a kérdéseket, amiket meg lehet fogalmazni az országban, és itt a parlamentben feltehetünk, például hogy elfogulte vagy részrehajlóe és ez egy kérdés, nyugodtan megválaszolhatja , a magyar emberek teszik fel, hiszen azt látják sorról sorra, és akár száz okot hozhatunk arra, hogy miért nem lehet igennel szavazni Polt Péterre, mind a száz ok megállja a helyét, mind a száz vagy száznál is több esetben egy dolog történt: Polt Péter védte azokat, akik a hatalomhoz közel állnak, és Polt Péter nem számoltatta el azokat, akik részesültek abból, amit a kormány számukra kikapart. Nem jóhiszeműen fogja ő Magyarországot képviselni, és nem arról lesz híres, hogy egy sikertörténete lesz az országnak, hanem valójában a kilenc éve és a most következendő kilenc éve a demokrácia legsötétebb időszaka lesz [[Dr. Rétvári Bence: Már megint a legsötétebb?]] , és mindenki úgy fog rá emlékezni, hogy ez volt az az időszak, amikor sikeresen kiüresítették az ügyészség ellenőrző és bűnüldöző szerepét. Miniszter úr, itt nem kérdéseket kell majd feltenni, önöknek kell válaszolni ezekre a szégyenfoltokra. Köszönöm szépen. [[Taps a Jobbik soraiban.]]
Tisztelt Országgyűlés! Viszonválasz illeti meg a miniszter urat. Öné a szó, miniszter úr.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Azon gondolkodom, hogy hol találhattunk volna olyan közös pontot, ahol talán a magyar igazságszolgáltatás gyengeségeiről közösen beszélhettünk volna, és volt ilyen, hiszen a 2002 és 2010 közötti kormányzás után önök akartak mindenkit börtönbe csukni. Nem tudom, hogy jó vagy kár, hogy ez nem történt meg, de azóta összefogtak azokkal, akiket börtönbe akartak zárni. [[Közbeszólások a Jobbik soraiban: Amit nektek kellett volna megtenni! Miért nem tettétek meg az elszámoltatást?]] Ami viszont az ön által felsorolt eseteket illeti… Az elszámoltatás egy jogállamban az ügyészségre és a bíróságra tartozik [[Közbeszólások a Jobbik soraiban: Akkor nem kell választási ígéretté tenni! Akkor nem kell megígérni a kampányban! Budai Gyula! Az elnök csenget.]] éppen ezért a független ügyészség és a független bíróság a mindenkori végrehajtó hatalom előtt korlátokat szab. Az önök gondolkodásában ezek a korlátok nem biztos, hogy léteznek [[Z. Kárpát Dániel: Nem nekünk kell magyarázkodni!]] olyan szövetségeseket találtak maguknak, akiknek a gondolkodásában szintén nem léteznek ezek a korlátok, itt kétségkívül vannak közös pontok, de szeretném önöknek jelezni, hogy Áder János volt a harmadik köztársasági elnök, aki Polt Pétert legfőbb ügyésznek jelölte, egyébként Göncz Árpád volt az első köztársasági elnök, aki őt legfőbb ügyésznek jelölte. Úgy gondolom, hogy önmagában az a teljesítmény, hogy a bűncselekmények száma milyen nagy mértékben esett vissza 2010 óta, igazolja a bűnüldözés hatékonyságát. [[Z. Kárpát Dániel: A szabálysértési értékhatár ötvenezer lett… Közbeszólások. Az elnök csenget.]] Azt pedig már végképp nem akarom önökkel szemben érvként felhozni, hogy tényszerűen nem igaz, hogy kormánypárti politikusokkal vagy akár képviselőkkel szemben az ügyészség ne emelne vádat. Köszönöm a figyelmet. [[Taps a kormánypártok soraiban.]]
Köszönöm a válaszát. Tisztelt Országgyűlés! Korózs Lajos, az MSZP képviselője, azonnali kérdést kíván feltenni az emberi erőforrások miniszterének: „Ajándék lónak ne nézd a fogát!” címmel. A miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Kérdezem képviselő urat, elfogadjae a válaszadó személyét. [[Korózs Lajos jelzésére:]] Igen. Öné a szó, képviselő úr.
Tisztelt Ház! Tisztelt Államtitkár Úr! Kásler miniszter úr jó néhány nappal ezelőtt sajtótájékoztatón jelentette be, hogy mintegy 249 darab elektromos meghajtású Golf személygépkocsit vásárolnak egészségügyi intézményekbe, és ezt kvázi ajándékként kapják.Néhány nap múlva kiderült, hogy szó sincs arról, hogy ajándékot kaptak volna, hiszen miniszter úr ugyan említette, hogy mintegy hárommilliárd forintot szánnak erre a gépjárműbeszerzésre, aztán az is kiderült, hogy az intézmények nemcsak hogy nem kérték ezeket a gépjárműveket, a legtöbb intézmény nem is rendelkezik olyan töltőállomással, ahol ezeket a járműveket föl lehetne tankolni. Ezen túlmenően pedig meglepte őket az is, hogy ezért bérleti díjat kell fizetni, nem is keveset, mert autónként mintegy 54 ezer forintot. Intézményenként, azt hiszem, három gépjárművet kapnak, ezt negyedévenként kell törleszteni, amely közel másfél millió forintot jelent azoknak az intézményeknek, amelyek meglehetősen nagy adóssággal küszködnek. Éppen ezért kérdezem államtitkár urat, hogy miért vásároltak olyan gépjárműveket, amelyeket az intézmények nem is kértek. Megtisztelő válaszát várom.
Köszönöm szépen. Tisztelt Országgyűlés! Megadom a szót Rétvári Bence államtitkár úrnak.
Köszönöm szépen a szót. Tisztelt Elnök Úr! Tisztelt Képviselő Úr! Tisztelt Ház! Az ellenzék kétszínűségét jól mutatja, hogy egyrészről arról beszélnek, hogy a klímavédelem érdekében hathatós lépéseket kell tenni, és amikor az állam megvásárol 249 elektromos autót, akkor pedig kézzel-lábbal ellenzik itt a parlamentben [[Közbeszólások az ellenzéki pártok soraiban.]] hogy miért ad ajándékba a kormányzat elektromos autókat a magyar kórházaknak, egészségügyi intézményeknek. Tisztelt Képviselő Úr! Az ellenzéki hírgyártásnak vagy álhírgyártásnak egy szép példájával állunk szemben. [[Z. Kárpát Dániel: Ne beszéljetek álhírekről!]] Ön idézte itt a Népszavának a múlt heti cikkét, csak egyvalamit elfelejtett idézni, azt, hogy idézőjelbe tették a cikkben, hogy bérleti díj, hiszen ők is tudták, hogy nem bérleti díjat szed senki ezen autók után, ezért is rakta idézőjelbe a Népszava újságírója, hogy ha esetleg valamilyen eljárás indul vele szemben, ő csak kvázi bérleti díjról beszélt. [[Szilágyi György: Fél az újságíró, hogy leírja az igazat! Fél a retorziótól! Fél a független ügyészségtől, hogy esetleg perbe fogja!]] Itt arról van szó, hogy valóban egy hárommilliárd forintos programban 249 korszerű elektromos autót kapnak egészségügyi intézmények, és mellé 132 töltőállomást, hogy ezeket az autókat fel tudják tölteni. Ezeket telephely közötti közlekedésre, vérszállításra tudják használni, és sürgősségi szállításra tudják használni. De nyilvánvalóan valamekkora üzemeltetési költsége minden autónak, az elektromos autónak is van. Ebben az 53 ezer forintban, ami nem bérleti díj, képviselő úr ön is tudja, egy autó bérleti díja egy hónapra nem ennyi lenne , ebben a karbantartás díja van benne, a javítás díja van benne, a szervizszolgáltatás, a gumicsere díja, a gumiabroncsok karbantartása, a casco, a biztosítási ügyintézés és az asszisztencia. Ez az autóknál minden hónapban felmerülő, olyan költség, ami egy elektromos autónál is ugyanúgy jelentkezik, és ennek nyilván mint minden autónak költsége van minden hónapban. Ezeknek az autóknak is költsége van, csak a Népszava, mivel csak hangulatot akart kelteni, ezért ezeket a költségeket összevonta és idézőjelben bérleti díjként nevezte meg. De ez egy teljes mértékű csúsztatás, tisztelt képviselő úr, és ezzel ön is tisztában lehet, hiszen a múlt héten erről egyértelmű közleményt adtunk ki. Amelyik intézmény kéri ezeket az ingyenautókat, meg fogja kapni, amelyik nem kéri, nem fogja megkapni. De fontos dolog, hogy 250 korszerű elektromos autóval is többet tettünk a klímavédelem érdekében. Kérem, ön is támogassa már ezeket az igencsak környezetbarát javaslatokat. Köszönöm szépen. [[Taps a kormánypártok soraiban.]]
Köszönöm szépen az államtitkár úr válaszát. Viszonválaszra megadom a szót Korózs Lajos képviselő úrnak.
Köszönöm. Minden klímavédelmi intézkedést támogatni fogok és örülök is neki. Persze lehet, hogy én is pontatlanul fogalmaztam, mert nem bérleti díjat fizetnek, hanem használati díjat, ez a pontos definíció állítólag, ebben a közleményben ez szerepel, és nem 54 ezer forint ez a költség, hanem 53 987 forint 30 fillér. Ennyit hozzá kellett tenni.A másik, hogy én megnéztem, hogy ezek az elektromos autók mennyibe kerülnek a piacon: 9,5 és 10,5 millió forint között. Állítólag itt mindegyik 12 millióba került. 249 darab elektromos autónál, kérem szépen, ráadásul rendszerint, ahol már hármat vásárolnak, ott flottakedvezményeket szoktak adni, nagy valószínűséggel ugyanennyi pénzért vagy sokkal több autót kellett volna venni, vagy valaki borzasztóan jól járt. Remélem, nem így van. Köszönöm.
Köszönöm. Viszonválasz illeti meg az államtitkár urat. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Bizonyára elkerülte a figyelmét az előző válaszomban, tisztelt képviselő úr, hogy mindemellett ebben a hárommilliárd forintban 132 töltőállomás teljes kiépítése és felszerelése is szerepel, pontosan azért, hogy a hétköznapi rutinban ezeket az autókat jól tudják használni. Kérem, amikor kiszámolja a bekerülési költséget, ne az egész bruttó összeget simán csak ossza el az autók számával, hanem számolja hozzá ezt a közel 150 töltőállomás lehetőségét, amely nyilvánvalóan a későbbiekben sok más, környezetbarát meghajtású autó töltését is fogja az egészségügyi intézményekben szolgálni. Képviselő úr, szerintem ez egy jó dolog. Jó dolog, hogy végre egyre több közintézmény használ elektromos meghajtású autót. Jó dolog, hogy nem kell az autóflotta lecserélését a kórházaknak a saját költségvetésükből kigazdálkodni, hanem az állam ezt nekik ingyenesen átadja, és jó, hogy teljes mértékben kiépítve, a töltőállomástól a gumicserén át a cascóig és minden másig, az asszisztenciáig megkapják a segítséget, hogy az új autók esetében ne nekik kelljen betanulni, hogy hogyan kell egyik vagy másik problémát megoldani. [[19.00]] Szerintem ez egy jó dolog, hogy végre ebben is sikerült előrelépni. Jó lenne, hogyha önök is végre ezeknek a környezetvédelmi intézkedéseinknek tudnának itt örülni a parlamentben is. Köszönöm szépen. [[Szórványos taps a kormánypárti sorokból.]]
Köszönöm szépen államtitkár úr válaszát. Tisztelt Országgyűlés! Gréczy Zsolt, a Demokratikus Koalíció képviselője, azonnali kérdést kíván feltenni az emberi erőforrások miniszterének: „Több tízezer magyar hal meg, mire nyugdíjas lehetne miért nem cselekszik a kormány?” címmel. Miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Kérdezem képviselő urat, elfogadjae a válaszadó személyét. [[Gréczy Zsolt: Igen.]] Igen. Képviselő úr, öné a szó.
Köszönöm a szót, elnök úr. Tisztelt Ház! Elfogadom államtitkár urat válaszadónak, de itt jegyzem meg, hogy azért az tényleg nem normális eljárás, hogy a miniszter sosincs itt, és sosem válaszol egyetlen kérdésre. Ugyan már, valakik, akik döntenek az ő programjáról, tegyék már lehetővé, hogy időnként tiszteletét tegye a tisztelt Házban, elvégre ez lenne a kötelessége.És akkor most a kérdésről. Évente csaknem 30 ezer felnőtt nem éri meg a nyugdíjkorhatárt, és 60 éves kor felett már nemigen számíthatnak egészségre a magyarok. A felnőtt magyarok közül majdnem 30 ezren nem érik meg a nyugdíjkorhatárt, és döntő többségük, több mint 23 ezren már be is töltötték az 50. évüket. Akik elérik a nyugdíjkorhatárt, azok közül nem kevesen vannak, akik csak pár évig élvezhetik a megérdemelt pihenést, a 65 éves kort elérők közül ugyanis 13-14 ezren halnak meg öt éven belül. Dermesztő adat, hogyha hozzátesszük azt is, hogy átlagban mintegy 23 ezer 50 év feletti halt meg az elmúlt pár évben, vagyis a nyugdíjhoz közelebb álló korosztályokból ennyien soha nem lettek nyugdíjasok. Ha hirtelen 70 évre emelkedne a nyugdíjkorhatár, akkor az eddigi adatok alapján évente 43-44 ezer ember nem érné meg, hogy nyugdíjas legyen. Eközben még olyan adataink is vannak, hogy a 65-69 éves korúaknál emelkedik a halálozások száma. Ez a KSH adatai szerint van így. Kásler Miklós saját bevallása szerint évente 26 ezer magyar hal meg, mert nem kapják meg a megfelelő egészségügyi ellátást. Az Orbán-kormány családpolitikája és szociálpolitikája, lám, ezek az adatok is bizonyítják, megbukott. Kevesebb magyar születik, és több hal meg, mint a Gyurcsány-kormány idején. Kérdezem államtitkár urat, mit kívánnak tenni a rossz tendencia megfordítása érdekében. Köszönöm szépen. [[Szórványos taps az ellenzéki sorokból.]]
Köszönöm. Megadom a szót válaszadásra Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Még mielőtt a kérdés érdemére válaszolnék, egyszer már köztünk volt ebben egy éles vita itt a parlamentben. Soha semmikor Kásler miniszter úr és semmilyen más kormánytag nem állította azt, hogy bármilyen szám, amit ön mond mert elhangzik az a szám, amit ön mondott, meg annak a kétszerese is , az egészségügyi ellátórendszer hibájából veszítené el az életét. Múltkor ön nem tudta megmondani, hogy ezt ő mikor és hol mondta volna, mert soha nem mondta, tehát nem tud ön sem egy helyszínt, sem egy időpontot mondani, és László Imre, a dél-budai kórházstopot meghirdető képviselőtársa súgta közben a fülébe, hogy az interneten volt ez fönt valami tanulmányban. Úgyhogy kérem, képviselő úr, ne ismételgesse ezt el, mert ez nem valós.Ön azt mondta, hogy több tízezer ember hal meg az előtt, mielőtt betöltené a nyugdíjkorhatárt. Az önök kormányzásának utolsó évében, 2010-ben 35 326 ember halt meg a nyugdíjkorhatár betöltése előtt; tavaly hatezerrel kevesebb, 29 479. Ha tehát az önök kormányzása folytatódott volna, jó pár ezerrel, akár hatezerrel is több ember nem érte volna meg sajnos valóban a nyugdíjkorhatárt. Ha ön megnézi, hogy 65 éves kor fölött mennyien halnak meg sajnálatos módon, magyarul, mennyien érik meg a nyugdíjkorhatárt, és nyugdíjasként távoznak el a földi világból, akkor ott azt is látja, hogy itt egy emelkedés látható, 95 ezerről 101 500-ra. Tehát ugyanilyen, körülbelül hatezres emelkedés látható. Tehát hála istennek, egyre többen megérik ezt, és ez annak a következménye, hogy egyre nagyobb a várható élettartam Magyarországon ez többek között az egészségügyi fejlesztéseknek is köszönhető , hiszen míg ez férfiak esetében 70,5 év volt 2010-ben, most már 72,5 év, tehát több mint 2 évvel emelkedett a férfiaknál a várható élettartam, a hölgyeknél több mint 1 évvel növekedett. Tehát összességében több mint 1,5 évvel növekedett a várható élettartam, ennyivel tovább élünk, ennyivel többre számíthatnak azok, akik most is születnek, és a későbbiekben nőnek föl, úgyhogy szerencsére ennyivel több ember is tudja megérni a nyugdíjas éveket. Köszönöm szépen.
Köszönöm szépen államtitkár úr válaszát. Viszonválaszra megadom a szót. Parancsoljon, képviselő úr!
Köszönöm szépen, elnök úr. Akkor tisztázzuk! 2019. február 28. Tízezrek halnak meg, akik élhetnének. Kásler Miklós programot hirdetett. Ez egy hivatalos kormány-előterjesztésben szereplő adat, Kásler Miklós jegyzi, és ő maga jegyzi ezt az adatot. 2017-ben a legjobb időben történő beavatkozással 24 ezer haláleset megelőzhető lett volna állítja Kásler Miklós. Tehát köszönöm szépen, ezt a dolgot ezennel helyretettük. [[Dr. Rétvári Bence: Honnan idézte?]] probléma az, hogy a magyarok brutális stresszben élnek [[Dr. Rétvári Bence: Honnan idézte? Népszava?]] nem élnek biztonságban a magyarok. A nyugdíjuk nem megfelelő, hiszen még az inflációt sem követi. Ezenkívül kórházi osztályok zárnak be. Egyszerűen a nyugdíjasok a mi időnkben még az unokáikra is hagyhattak egy kis pénzt, vagy adhattak, mert volt 13. havi nyugdíj például [[Dr. Völner Pál: Amit elvettetek!]] amit önök egyébként elfelejtettek visszapótolni, és a tizennegyediket se adták vissza. Úgyhogy ez a problémája a nyugdíjasoknak, és ezért halnak meg a magyarok. Köszönöm szépen. [[Szórványos taps az ellenzéki sorokból.]]
Köszönöm szépen. Tisztelt Országgyűlés! Viszonválasz illeti meg államtitkár urat. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Nem tudom, honnan idézte ezt, valószínűleg a Népszavából, ahonnan ezeket átveszik. [[Gréczy Zsolt: Portfolio.hu!]] De ugyanakkora a hitelessége, mint az előzőeknek, amikor bérleti díjnak hívják a cascót. Ön azt mondja, hogy ezt nyilatkozta Kásler Miklós, miközben valaki valahol látott az interneten egy tanulmányt, ami ezt mondta, és innentől kezdve a miniszter szájába adják ezeket. Tisztelt Képviselő Úr! Nem hinném, hogy egy kormány… Olvassa el jobban azt a cikket, nyilván elég sokat elolvastunk mi is abban az időszakban, különböző ÁEK-es és más tanulmányokra hivatkozással teszik meg mindezt. [[Arató Gergely közbeszól.]] indez természetesen a nyugdíjasok esetében önöket nem akadályozta volna meg abban, tisztelt képviselő úr, hogy mondjuk, a „Nők 40”-et megszavazzák, vagy bármelyik ellenzéki képviselőt. Ön azt mondja, hogy azért kell egy kormánynak dolgozni, hogy minél hosszabban békés, nyugdíjas évei legyenek a magyar embereknek. Akkor a „Nők 40”-et miért nem szavazták meg? Sem önök, sem semelyik másik ellenzéki párt. Most föláll, és erről szónokol, hogy legyenek békés nyugdíjas évek. [[Szilágyi György: És mi van a „Férfiak 40”-nel? Arról is beszélj!]] Ott valahogy a „Nők 40”-et nem sikerült megszavazni, bezzeg egyhavi nyugdíjat sikerült mindenkitől elvenni. Köszönöm szépen. [[Szórványos taps a kormánypárti sorokból.]]
Köszönöm szépen, államtitkár úr. Tisztelt Országgyűlés! Schmuck Erzsébet, az LMP képviselője, azonnali kérdést kíván feltenni a miniszterelnök úrnak: „Lesze változás a kormány környezetpolitikájában?” címmel. Miniszterelnök úr halaszthatatlan közfeladat ellátása miatt válaszadásra Gulyás Gergely Miniszterelnökséget vezető miniszter urat jelölte ki. Kérdezem képviselő asszonyt, elfogadjae a válaszadó személyét, vagy személyesen miniszterelnök úrtól kéri a választ.
Köszönöm szépen. Megvárom miniszterelnök urat.
Tájékoztatom képviselő asszonyt, hogy miniszterelnök úrnak a második soron következő azonnali kérdések órájában kell válaszolnia, és ezzel minden képviselőtársamnak jelzem, hogy a vonatkozó házszabály szerint természetesen minden egyes miniszter és miniszterelnök úr kiemelten válaszol az arra alkalmas időben, amikor megfelel, de a harmadik ülésen mindenképp kötelező válaszolni.Tisztelt Országgyűlés! Hohn Krisztina, az LMP képviselője, azonnali kérdést kíván feltenni a Miniszterelnökséget vezető miniszternek: „A vidékfejlesztés sikere a vidék sikeressége, vagy politikai befolyás?” címmel. Öné a szó, képviselő asszony.
Köszönöm a szót. Tisztelt Ház! Tisztelt Miniszter Úr! A „Modern falvak” vagy „Magyar falvak” program úgy kellett a vidéknek, mint egy falat kenyér. Nagyon sok nagyon jó célt tartalmaz. [[Dr. Rétvári Bence: Itt kellene abbahagyni a felszólalást.]] Az egyik ilyen a nemzeti és helyi identitástudat erősítése, amelyeknek legalábbis az első körös pályázati elbírálása már megtörtént. Ez azért is fontos cél, mert olyan széles kört érint, és tartalmaz egy viszonylag szélesebb lehetőséget, amelyben a közösségi terek felújítására, építésére is lehet pályázni. Nagyon sok kistelepülésnek, különösen kicsiknek komoly gondot jelent, hogy ezt önmaguk finanszírozzák.A program céljait egy viszonylag széles társadalmi részvétel mellett foglalták össze, valóban helyi, valós igények alapján. A kérdés csupán az, hogy a végrehajtás képese a népesség megőrzését szolgálni ebben az átpolitizálódott közigazgatási rendszerben, ami ennek a pályázatnak a célja volt. Ha a támogatási rendszerek átpolitizálása jelentős, akkor az relatívvá teheti azokat a pályázatértékelési szempontokat, amelyek objektív vagy mérlegelési lehetőség esetén a részrehajlástól mentes döntést biztosíthatják, vagy pártpolitikai kapcsolatok erőssége határozhatja meg a támogatottak körét. [[19.10]] Ha bárki megnézi Baranya megye eredményeit, akkor a megye politikai viszonyainak legkevesebb ismeretében is kirajzolódnak azok az erővonalak, amelyek a befolyásoltság erősségét mutatják. De ezeket félrerakva is szembetűnő, hogy például Villány, a híres borvidék központja részesült támogatásban, miközben az egyik leghátrányosabb helyzetű járásnak, a Hegyháti járásnak egyetlen települése sem nyert egyetlen pályázatot sem. A kérdésem az, hogy mi ennek az oka. Illetve sok település tartaléklistára került, tartaléklistás döntést kapott; ezek szerint lesz második kör is. Erre szeretném a választ megkapni. Köszönöm.
Köszönöm szépen, képviselő asszony. Tisztelt Országgyűlés! Megadom a szót Gulyás Gergely Miniszterelnökséget vezető miniszter úrnak. Parancsoljon, miniszter úr!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Asszony! Köszönöm szépen a kérdését, és azt is köszönöm, hogy a magyar politika általános stílusától eltérő módon elismerte azt, hogy az a program, amelyet „Magyar falu” néven meghirdettünk, valóban a falusi közösségeket szolgálja, illetve azt, hogy a falusi életmód semmilyen tekintetben ne legyen hátrányos a városi életmódhoz képest, vagy legalábbis amilyen különbségek adódnak, azokat a lehető legnagyobb mértékben lehessen mérsékelni. A politikai befolyás kérdése talán azért a leginkább megkerülhető ezen településtípusnál, mert az 5 ezer fő alatti falvak több mint 90 százaléka tartozik abba a körbe, ahol független polgármesterek vannak. Éppen ezért én úgy gondolom, hogy senki nem kíván semmilyen pártpolitikai befolyást érvényesíteni. A cél az, hogy az eddigieknél is jelentősebb források álljanak rendelkezésre, hiszen jó hosszan tudnánk sorolni azokat a példákat, ahol egyébként támogatásra érdemes és támogatásra méltó programok kerültek tartaléklistára. A kormány azért dolgozik, és nagy meglepetést nem fogok elárulni, hogy vélhetően a jövő évre vonatkozóan fog is olyan döntés születni, amely ennek a programnak a forrásait tovább fogja növelni. Ezért azt remélem, hogy minden olyan fejlesztés, amely akár az ön szimpátiáját, akár mások szimpátiáját kivívta és a falusi közösségek helyben maradását, megerősödését, kulturális identitásának a kiteljesedését szolgálja, azt támogatni tudjuk. Konkrétan a Hegyháti járás ügyében az összes pályázat ezért elnézést kérek most nincs előttem, de szívesen utánanézek, és a képviselő asszonynak adok ezzel kapcsolatosan tájékoztatást. Köszönöm szépen. [[Taps a kormánypártok soraiban.]]
Köszönöm szépen, miniszter úr. Viszonválaszra megadom a szót a képviselő asszonynak.
Köszönöm szépen a választ. Néhány számot azért mondanék. A Bólyi járásban 5, a Hegyháti járásban 0, a Komlói járásban 1, a Mohácsi járásban 5, a Pécsi járásban 2, a Sellyei járásban 2, a Siklósi járásban 5, a Szentlőrinci járásban 1 pályázat lett sikeres ebben a pályázati körben. Én szeretném azt hinni, hogy ez valóban így van, és bízom benne, hogy így is lesz, hogy tényleg nem számít a politikai befolyás, már csak azért is, mert sok polgármester jelzi mint volt polgármesternek gondolják, hogy sorstársak vagyunk , hogy bizony előfordul olyan, hogy bizonyos képviselők, tisztelet a kivételnek, ezt valóban befolyásra próbálják használni. Én is kaptam már olyan üzenetet, hogy azért nem kap majd a község, ahol élek, támogatást szándékosan nem mondom a nevét, nehogy azt gondolják, hogy befolyásolni akarok bárkit , mert én ott lakom. Most megkérdezném, hogy hova kéne költöznöm, mert akkor egy olyan településre költöznék, amelyre esetleg haragszom, hogy azok se kapjanak. Az ilyenektől szerintem tartózkodni kéne, de köszönöm a választ egyébként.
Köszönöm. Tisztelt Országgyűlés! Viszonválasz illeti meg a miniszter urat. Parancsoljon, miniszter úr!
Tartózkodnék attól, hogy bármennyiben a képviselő asszony lakóhelyét leértékeljem, attól viszont nem, hogy túlbecsüljem. Tehát ha meghatározza pontosan, hogy milyen település az, ahol a „Magyar falu” program keretében értelmes, hasznos, a helyi közösség céljait szolgáló programot támogatni szükséges, akkor igyekszem a képviselő asszony segítségére lenni ebben. Köszönöm szépen. [[Taps a kormánypártok soraiban.]]
Köszönöm szépen miniszter úr válaszát. Tisztelt Országgyűlés! Kocsis-Cake Olivio, a Párbeszéd képviselője, azonnali kérdést kíván feltenni a pénzügyminiszter úrnak: „Miért nem tesz semmit a kormány az egyre nagyobb számú üzleti célú airbnb lakáskiadások ellen?” címmel. Miniszter úr halaszthatatlan közfeladat ellátása miatt válaszadásra Tállai András államtitkár urat, miniszterhelyettest jelölte ki. Kérdezem képviselő urat, hogy elfogadjae a válaszadó személyét, vagy személyesen kéri a választ.
Elfogadom.
Öné a szó, képviselő úr.
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! A napokban látott napvilágot a Colliers International tanácsadó társaság tanulmánya, közleménye, amelyből kiderül, hogy egyre nő azoknak a száma Magyarországon, akik kettőnél több lakással vannak jelen az Airbnb-piacon, tehát kifejezetten üzleti célból adnak ki lakásokat. Mára a bérbeadók 61 százaléka egynél több lakást ad bérbe ezen a piacon, s ez jócskán meghaladja a legtöbb európai nagyvárosban kialakult 40-50 százalékot, valószínűleg azért, mert ott szabályozva van ez a kérdés. Ráadásul ezen lakások jelentős része nem magyar tulajdonban van, külföldiek adják ezt ki. Tehát most nem azokról a magyar emberekről beszélek, akiknek van egy lakásuk és azt kiadják, kvázi hogy ezzel egészítsék ki szerény jövedelmüket. Ez a 61 százalék jelentősen torzítja a lakáspiacot, növeli az albérletárakat és a lakásárakat, így jelentős hátrányba kerülnek a kispénzű magyar emberek, köztük a nagyszámú fiatal, életkezdő emberek. Egy átlagos albérlet díja Budapesten meghaladja a 160 ezer forintot, ez az önök KSH-ja által mutatott átlagkereset nettójának több mint a fele. S ma is cikkezett róla már a Magyar Nemzet, hogy milliós négyzetméterárak vannak a belvárosban. Magyarán, külföldi ingatlanbefektetők nyomják fel az ingatlanárakat úgy, hogy egy átlagos magyar ember számára azok lassan megfizethetetlenek. Tisztelt Államtitkár Úr! Terveze intézkedéseket a kormány az egyre nagyobb számú, üzleti célú Airbnb-lakáskiadások ellen? Köszönöm a válaszát.
Köszönöm. Tisztelt Országgyűlés! Megadom a szót Tállai András államtitkár úrnak. Parancsoljon, államtitkár úr!
Köszönöm, elnök úr. Tisztelt Országgyűlés! Tisztelt Képviselő Úr! Valóban úgy van, ahogy képviselő úr elmondta, 2015-től lett népszerű ez a szolgáltatás Magyarországon, elsősorban Budapesten, ami az Airbnb-n keresztül végzett kereskedelmi szolgáltatásnak minősül. Megjegyzem, hogy ezt kizárólag adószám birtokában lehet elvégezni. Az Airbnb mint közösségi szolgáltató biztosítja internetes felületen keresztül a kereskedelmi célú szállásadók kínálatát, illetve az ilyen jellegű szállást igénybe vevőknek a keresletét, s mindezt legálisan teszi egyébként; legálisan, ezért ki is mondja, hogy a magyar hatóság, a magyar kormány mit tehet ilyen esetben. Azt teheti, hogy ellenőrzi ezeknek a szolgáltatásoknak, szolgáltatóknak, illetve lakást igénybe vevőknek a tevékenységét. Ezt az állami adóhatóság meg is teszi, fokozott figyelemmel kíséri az Airbnb tevékenységét, mindazokat, akik azt a felületet szálláshely-szolgáltatással igénybe veszik és folytatják. Ez a tevékenység egy elektronikus úton nyújtott szolgáltatás, ily módon az Európai Közösség országaiba távolról is nyújtható szolgáltatást végző adózóknak lehetőségük van egy úgynevezett egyablakos rendszerben elvégezni az adókötelezettségeiket. Az adóhatóság tapasztalata az, hogy általában az adózók, a szolgáltatást nyújtók az adózási kötelezettségüknek eleget tesznek, megfelelő előzetes engedéllyel az adóhatóságtól, az önkormányzattól rendelkeznek. Például ennek az ellenőrzésnek az eredményeként az adóhatóság megállapította, hogy 2015-ben 6 milliárd forint bevétel származott az ilyen jellegű tevékenységből. Köszönöm szépen.
Köszönöm szépen államtitkár úr válaszát. Megadom a szót a képviselő úrnak viszonválaszra. Parancsoljon!
Köszönöm a szót. Tisztelt Államtitkár Úr! Az volt a kérdés, hogy tervezneke valamit tenni, ezek szerint nem. Köszönöm, hogy ismertette, hogy az Airbnb hogyan működött. Egyébként felhívnám a figyelmét, hogy kezdetben ez nem arra szolgált, hogy valakik üzletszerűen több lakást fölvásároljanak, hanem aki éppen használaton kívüli lakással rendelkezik, az kiadja, és így szerezzen egy kis pénzt. Ezt nagyon sok helyen már szabályozták különböző eszközökkel, Amszterdamban, Madridban, Londonban, Brüsszelben, Bécsben, Berlinben, pontosan azért, mert a helyiek nem tudták már rendesen kifizetni a bérleti díjakat vagy nem tudtak lakást vásárolni. Azt gondolom, eljött az az idő, amikor itt is meg kell lépni ezt, hiszen életerős fiatalemberek laknak csak egy szobában, mert mást nem tudnak kifizetni, még ha az önök KSH-ja által kimutatott átlagbér nettója fölött keresnek, akkor sem. Úgyhogy ideje lenne változtatni ezen. Köszönöm szépen.
Köszönöm. Tisztelt Országgyűlés! Viszonválasz illeti meg államtitkár urat. Parancsoljon, államtitkár úr!
Azt gondolom erről a kérdésről, hogy elsősorban a lakást tulajdonló személynek kell döntenie arról, hogy az adott ingatlant hogyan hasznosítja. Ha az megfelel a magyarországi, sőt az európai uniós szabályoknak, jogszabályoknak és szabályozásnak, akkor azt tiltani, korlátozni, szabályozni csak igen-igen nehézkesen lehet. [[Tordai Bence: Nem! Könnyű! Politikai akarat kell hozzá!]] Akarat kell hozzá. Javaslom akkor, hogy a párttársával üljenek le, ő nyilatkozta azt, hogy sok barátja Airbnb-zik, és nem fizet adót. Ők nem fognak örülni annak, amit mond. [[19.20]] Ezt az embert úgy hívják, Karácsony Gergely, aki még azt is mondta, hogy egyébként szívesen látná azt, hogy ne lehessen kiadni minden szobát, illetve ne lehessen kiadni minden ingatlant. Magyarul, a tulajdonjog hasznosításában szeretné az önök főpolgármestere a budapestieket korlátozni. Nem tudom, hogy eze az irány, üljenek le, beszéljék meg, tegyenek javaslatot. Köszönöm szépen.
Köszönöm szépen államtitkár úr válaszát. Tisztelt Országgyűlés! Barcza Attila, a Fidesz képviselője, azonnali kérdést kíván feltenni a Miniszterelnökséget vezető miniszternek: „Milyen módon biztosítható az Országgyűlés akadálymentes működése?” címmel. Öné a szó, képviselő úr.
Köszönöm a szót. Tisztelt Országgyűlés! Tisztelt Miniszter Úr! Óriási felháborodást keltett Hadházy Ákos képviselő önálló akciója, amelyet az Országgyűlés október 21-i ülésnapján mutatott be. A Ház méltóságát és tekintélyét sértő módon trágár, közönséges és vulgáris kifejezéseket tartalmazó táblákat mutatott fel az ülésen elhangzó felszólalások során. Ezeket a szövegeket most nem szeretném itt szó szerint idézni. Nincs új a nap alatt, hiszen Hadházy Ákostól nem állnak távol az effajta, megbotránkoztatást keltő mutatványok, elég, ha csak felidézzük, amikor az MTVA-székházba igyekezett pókembert játszva bejutni, majd ott lyukas zokniban fetrengett, és próbálta saját igazát mindenkivel elhitetni.Hadházy képviselő úr obszcén megnyilvánulásaival nemcsak a Ház tekintélyét, hanem a politikai vita kultúráját is mélységesen rombolja. A magyar állampolgárok által demokratikus úton megválasztott kormány miniszterelnökét olyan méltatlan helyzetbe hozta tettével, amely valamennyi választópolgár szemében felháborodást keltett. Arról nem is beszélve, hogy milyen példát mutat viselkedésével a fiatal generációnak. Sajnálatos, hogy Hadházy Ákos képtelen önuralmat gyakorolni az Országházban, valamint, hogy céljai elérése érdekében a legízléstelenebb és legdurvább provokációk alkalmazásától sem riad vissza az Országgyűlésben. Aggodalomra ad okot továbbá, hogy egy magyar országgyűlési képviselő megengedhet magának olyan viselkedést, ami a nyugati parlamentek, továbbá az Európai Parlament kultúrájától is igen távol áll, és az is, hogy az ellenzék ahelyett, hogy ettől elhatárolódna, inkább védeni próbálják többen a védhetetlent. [[Folyamatos közbeszólások a Jobbik soraiból.]] Követve házelnök úr példáját, kijelenthető az, hogy gátat kell vetni annak, hogy a magyar Országgyűlésből cirkuszt csináljanak, agresszív háborús politikai csatatérré alakítsák azt. A fentiekre tekintettel kérdezem tisztelt miniszter urat, hogy milyen módon biztosítható az Országgyűlés akadálymentes működése. Köszönöm szépen. [[Taps a kormánypárti padsorokban.]]
Köszönöm, képviselő úr. Miniszter úr, öné a szó.
Tisztelt Elnök Úr! Tisztelt Országgyűlés! Tisztelt Képviselő Úr! Ugyan a kormány a házszabály, illetve az országgyűlési törvény megalkotásakor nem nyilvánított véleményt, viszont, miután én akkor az Országgyűlés alelnöke voltam, illetve országgyűlési képviselő voltam, ezért utólag is nagyon örülök annak, hogy a fegyelmi jogot, ami a ’90 utáni magyar parlamenti jogban nem létezett, megteremtettük. És bár ez akkor viták tárgya volt, de azóta többszörösen visszaigazolta az élet. Legfeljebb azon lehet vitatkozni, hogy kellően szigorú szabályokat vezettünke be, vagy pedig ennél is egyébként a nyugat-európai gyakorlatban valóban létező szigorúbb szabályokat kellett volna elfogadni.Természetesen tiltani sok mindent lehet az Országgyűlés méltóságának védelme érdekében, az országgyűlési törvény, illetve a házszabály tilt is bizonyos magatartásokat, de azt tudjuk, hogy önmagában az, hogy valami tilos, nem azt jelenti, hogy nem lehetséges. Így aztán Hadházy képviselő urat sem tudta senki attól távol tartani, hogy amikor leült, még akkor is a saját névjegyét felmutassa itt az Országgyűlésben. Köszönöm a figyelmet. [[Taps a kormánypárti padsorokban.]]
Köszönöm szépen, miniszter úr. Képviselőtársaim! Mielőtt megadom a szót viszonválaszra képviselő úrnak, szeretném jelezni, hogy ez nem párbeszéd, Szilágyi képviselő úr. Azt gondolom, talán kölcsönösen annyira tisztelhetjük egymást, hogy meghallgatjuk azt gondolom. Képviselő úr, öné a szó.
Köszönöm szépen, elnök úr. Nagyon fontosnak tartom, hogy olyan szabályok lépjenek életbe, amelyek a hasonló cselekményeknek elejét tudják venni itt, a magyar Országgyűlésben. Lehet, hogy velem van a baj, ha azt gondolom, fontos az, hogy egymást tisztelettudóan meg tudjuk hallgatni, végig tudjuk hallgatni, hogy ne kiabáljunk be, amikor a másik beszél. Nagyon sajnálom, hogy ez alatt a felszólalás alatt, ami arról szól, hogy hogyan kell a magyar Országgyűlésben viselkedni, ezt sem sikerült itt a Házban bekiabálás és elnöki rendreutasítás nélkül elmondanom. Ezt nagyon sajnálatosnak tartom, és bízom abban, hogy a magyar Országgyűlés minden képviselője a jövőben úgy tud viselkedni, amire a választók felhatalmazták, és amit a Ház méltósága megkövetel. Köszönöm szépen. [[Taps a kormánypárti padsorokban.]]
Köszönöm szépen, képviselő úr. Viszonválasz illeti meg miniszter urat. Öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Ugyan kevés okunk van arra, hogy bízzunk ebben, de mi mást tehetnénk. Valóban jó lenne, ha az Országgyűlés értelmes vitáknak lenne a színtere. Talán hosszú távon az ellenzéknek is ez jobban megérné. De miután demokráciában élünk, végső soron a választópolgároknak kell a következtetéseket levonni. Az ellenzékben sem túl jó, ha bohócok vannak, de kormányon viszont kifejezetten káros lenne, ha bohócok lennének. Jobb a bohócokat ellenzékben tartani vagy a Parlament falain kívül. Ezt a választópolgárokra kell bíznunk. Köszönöm a figyelmet. [[Taps a kormánypárti padsorokban.]]
Köszönöm miniszter úr válaszát. Tisztelt Országgyűlés! Móring József Attila, a KDNP képviselője, azonnali kérdést kíván feltenni az emberi erőforrások miniszterének: „Hogyan segíti a kormány a családok hitelterheinek csökkentését?” címmel. Miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Kérdezem képviselő urat, elfogadjae a válaszadó személyét, vagy személyesen miniszter úrtól kéri a választ. [[Móring József Attila: Elfogadom, köszönöm.]] Öné a szó, képviselő úr.
Köszönöm a szót. Valóban, az én listámon is Farkas Gergely képviselő úr következett volna, valószínűleg akkor csak helyet cseréltünk, talán ennyi belefér.Tisztelt Államtitkár Úr! Tisztelt Ház! A 2010-ben megalakult Fidesz-KDNP-kormányzat a családokat állította előtérbe. Magyarország Alaptörvénye a családról mint értékhordozó és értékteremtő alapegységről rögzítette, hogy „Magyarország védi a házasság intézményét, mint férfi és nő között önkéntes elhatározás alapján létrejött életközösséget, valamint a családot mint a nemzet fennmaradásának alapját”. Ezen elvek mentén született az új családtámogatási rendszer, amelynek keretében bevezetésre, illetve a későbbiekben kibővítésre került a családi adókedvezmény. A kormány Magyarország teljesítőképességéhez mérten folyamatosan bővítette, bővíti a családtámogatási rendszert. Ennek keretében az év elején meghirdetett hétpontos családvédelmi akcióterv elemei életbe is léptek. Ezen akcióterv egyik fontos eleme, hogy a kormány kamattámogatott kölcsönt biztosít, ami által a ténylegesen fizetett kamat alacsonyan tartható, és a törlesztőrészletek tervezhetőek. Így azok a családok is élhetnek a lehetőséggel, amelyek új otthonuk megteremtéséhez nem rendelkeznek elegendő vagyonnal. Természetesen a már meglévő gyermekekre is gondol a kormány, és a gazdaság teljesítőképességéhez mérten alakítja ki a konstrukciókat, segíti a fiatalokat. Ezen megfontolásból hozta létre az első Orbán-kormány még 2001-ben a Diákhitel Központot. 2019-ben mérföldkőhöz érkezett a diákhitel, mivel az eddigi legkedvezőbb feltételekkel igényelhető a szabad felhasználású Diákhitel1, amelynek kamatmértéke 1,99 százalékra csökkent. Ráadásul a képzési költségre használható Diákhitel2 az állami kamattámogatásnak köszönhetően változatlanul nullaszázalékos kamattal vehető fel 2019. július 1. és december 31. között. Tisztelt Államtitkár Úr! A családpolitika csak akkor lehet sikeres, ha a gyermek megszületésétől a gyermek neveléséhez is segítséget ad a kormány. Kérdezem, hogyan segíti a kormány a családok hitelterheinek csökkentését. Köszönöm szépen. [[Taps a kormánypárti padsorokban.]]
Köszönöm, képviselő úr. Tisztelt Országgyűlés! Megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Ha végignézünk Európán, kevés olyan országot találunk, valószínűleg egyet sem, amely a fiatalok életkezdését ennyiféle módon támogatná, a gyermekvállaláshoz ennyiféle segítséget nyújtana. Elég csak a CSOK-ra vagy a különböző hitelek elengedésével kapcsolatos kormányzati támogatásokra gondolni. [[19.30]] Ön utalt itt a diákhitelre, és mindannyian tudjuk, hogy azok az édesanyák, akik gyermeket vállalnak és diákhitellel is rendelkeznek, ők az első gyermek vállalásakor a diákhitel felfüggesztésével számolhatnak, majd a második gyermek megszületésekor a diákhitel részbeni elengedésével, a harmadik gyermek megszületésekor pedig az állam a teljes diákhitelt kifizeti az olyan édesanyák helyett, akik a diploma után még három gyermeket is vállaltak. De ugyanúgy nagyon fontos, hogy azzal szemben, amit 2010 előtt tapasztalhattunk, amikor az akkori kormányzat tömegesen, a magyar családok százezreit a devizahitelezés csapdájába engedte, és nem védte meg őket, nemcsak, hogy támogatás nem jutott nekik, nemcsak, hogy a forintkölcsönökhöz meglevő kamattámogatást elvette tőlük, amit az első Orbán-kormány vezetett be, hanem még egy rendkívül veszélyes konstrukciót is szabadjára engedett, és több százezer embert sodort a teljes ellehetetlenülés szélére. Ezzel szemben a CSOK bevezetése rendkívül sikeres, hiszen már 117 ezer család igényelte. Ez megközelítőleg félmillió embert, 486 ezer embert jelent, ezzel 282 ezer gyermeket segítettünk új otthonhoz. Összesen csaknem 353 milliárd forint értékben igényelték a magyar családok a CSOK-ot, és az ezen konstrukciót igénybe vevő családok 55 ezer további gyermek vállalásáról döntöttek. Ezt azzal a számmal kell összevetni, hogy körülbelül kevesebb, mint 90 ezer gyermek születik egy évben, és a CSOK-ot felvevő családok 55 ezer további gyermek születését vállalták a következő években. Mindemellett a családvédelmi akcióterv új intézkedést is bevezetett, melyre majd az egy percben térek vissza. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Viszonválaszra megadom a szót képviselő úrnak.
Köszönöm szépen. Az autóvásárláshoz nyújtott támogatás, a babaváró hitel vagy a falusi CSOK a vidéki emberek helyben maradását is támogatja, és egyúttal növeli a falvak megtartóerejét is. A médiában azok a bírálatok, amelyek arról szólnak, hogy ezek az intézkedések nem váltották be a hozzá fűzött reményeket, azt gondolom, hogy megalapozatlanok, hiszen alig néhány hónap telt el az indulásuktól, egy kisgyerek születéséhez is legalább normál esetben kilenc hónap szükséges, úgyhogy ennyi türelmet szerintem mindenképpen megérdemelnének ezek az intézkedések, és aztán majd meglátjuk. De én úgy gondolom, hogy ezek mindenképpen pozitívak, és a magyar emberek javát szolgálják. Köszönöm szépen. [[Taps a kormánypártok padsoraiból.]]
Köszönöm szépen, képviselő úr. Viszonválasz illeti meg államtitkár urat. Öné a szó, államtitkár úr.
Köszönöm szépen. Tehát július 1-je óta minden család, aki második gyermekét vállalja, számíthat arra, hogy az állam egymillió forintot kifizet a jelzáloghitel-tartozásukból. Ha megszületik a harmadik gyermek, akkor már négymillió forint támogatásra lesznek jogosultak, és további gyermekenként további egy-egy-egy millió forintra lesznek jogosultak.Jól látjuk a lakhatás terén is, mi a balliberális vezetések politikája, és mi a Fidesz-KDNP politikája. Mi támogatjuk a családoknak a saját tulajdonú ház építését és saját tulajdonú ingatlannak a vásárlását, míg a baloldaltól 2010 előtt az ingatlanadó bevezetését láttuk, amit az Alkotmánybíróság semmisített meg, és amint hatalomra kerültek a fővárosban, itt is rögtön ingatlanadó bevezetéséről döntenek. Míg mi, a Fidesz-KDNP mindenki számára az otthonteremtés lehetőségeit kívánjuk szélesíteni, állami támogatással, tízmilliós CSOK-kal, tízmilliós babaváró támogatással igyekszünk előmozdítani, a baloldal addig azokat akarja büntetni, akinek ingatlanja van, különböző módozatú ingatlanadók bevezetési kísérletével. Köszönöm szépen. [[Taps a kormánypártok padsoraiból.]]
Köszönöm szépen államtitkár úr válaszát. Tisztelt Országgyűlés! Farkas Gergely, a Jobbik képviselője, azonnali kérdést kíván feltenni a miniszterelnök úrnak: „Mennyire hiteles a kormány politikája?” címmel. Miniszterelnök úr halaszthatatlan közfeladat ellátása miatt válaszadásra Gulyás Gergely, Miniszterelnökséget vezető miniszter urat jelölte ki. Kérdezem a képviselő urat, elfogadjae a válaszadó személyét, vagy személyesen miniszterelnök úrtól kér választ. [[Farkas Gergely bólint, hogy elfogadja.]] Öné a szó, képviselő úr.
Köszönöm a szót, elnök úr. Tisztelt Ház! Tisztelt Miniszter Úr! Mennyire hiteles a kormány politikája? Így szól a kérdésünk, és az ezen cím alatt futó kérdéseink kapcsán képviselőtársaimmal azt szoktuk általában bebizonyítani, hogy mennyire hiteltelenek is önök, mennyire nincs összhang az önök kommunikációja és cselekedetei között. Én most az ellenkezőjét szeretném mondani. Ebben a témában, amiről én beszélni szeretnék, azt kell mondani, hogy összhang van az önök gondolatai és cselekedetei között. Ez a téma pedig nem más, mint az elvándorlás témája. Az elvándorlás, amely hazánk egyik legsúlyosabb problémája, olyan probléma, amit önök állandóan próbálnak bagatellizálni. Önök állandóan eltagadják ennek a problémának a nagyságát, azzal próbálnak nyugtatni minket és mindazokat, akik ezt felhozzák, hogy de hát vannak olyan országok, akik nálunk rosszabb helyzetben vannak ilyen szempontból. Tudják, ez egy olyan hasonlat, mikor van egy halálos beteg, akinek, mondjuk, fél éve van hátra az életéből, és azzal próbálják nyugtatni, hogy ne aggódjon, mert van olyan beteg is, akinek csak három hónap van hátra az életéből. Ennyit ér az önök bagatellizálása, és ezzel próbálják ezt a kérdést elkenni. És miért is mondom, hogy hitelesek? Engedjék meg, hogy idézzek az önök jászberényi képviselőjétől, Szatmári Anikótól szó szerint, aki egy pillanatában őszinteségi rohamot kapott, ha mondhatom így, és elmondta azt a gondolatot, ami alapján önök cselekszenek az elvándorolt fiatalokkal kapcsolatban. Ezt írta, szó szerint idézem: „A külföldön élő fiatalok nagy része csak bulinak tekinti az egészet, és füves sütin élnek.” Azt is mondta ez a hölgy, hogy Magyarországon a külföldi viszonyokhoz képest fenékig tejföl van, csak ezt önök, fiatalok nem látják. Tisztelt Államtitkár Úr! Tisztelt Miniszter Úr! Mi az ön véleménye erről, és mikor látják be végre, hogy az elvándorlás hazánk egyik súlyos problémája, és kezdenek el ennek megfelelően foglalkozni ezzel a kérdéskörrel? Várom érdemi válaszát. [[Taps a Jobbik soraiból.]]
Köszönöm. Tisztelt Országgyűlés! Megadom a szót Gulyás Gergely, Miniszterelnökséget vezető miniszter úrnak. Parancsoljon, miniszter úr!
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Először is szeretnék köszönetet mondani önnek azért, mert ön egy teljesen ismeretlen fideszes, talán képviselő asszony nyilatkozatát [[Szilágyi György: Politikus! Fideszes politikus!]] , nyilatkozatát fontosabbnak tartja, mint a KSH ezzel kapcsolatos adatait.
Képviselő úr!
Én ugyan valószínűleg jobb véleménnyel vagyok a kormánypártokról, mint ön, de statisztikai ügyekben javaslom, hogy a KSH adatait teljesen ne zárja ki a tájékozódásának a homlokteréből. A KSH ugyanis évről évre egyértelmű adatokat publikál a kivándorlással, illetve, hogy egész pontos fogalmat használjunk, a külföldi munkavállalással kapcsolatosan. Hiszen legyünk őszinték, amikor 2004-ben az Európai Unió tagjává váltunk, akkor pontosan tudtuk, hogy ez legkésőbb egy hétéves átmeneti időszak után a munkavállalás szabadságát is jelenti, és önmagában a külföldi munkatapasztalat vagy oktatási tapasztalat szerintem pozitívum. Az már szerintem is jobb, ha valaki utána úgy dönt, hogy hazatér Magyarországra. De két tényt szeretnék képviselő úr figyelmébe ajánlani: a tavalyi volt a második év, amikor többen jöttek haza Magyarországra, mint amennyien Magyarországon kívül vállaltak munkát, ez a KSH-adatokból egyértelműen kiderül. A másik pedig, hogy a közép-európai, tehát a 2004-ben és azt követően az Európai Unióhoz csatlakozott tagállamok közül Magyarország az első vagy második helyen áll, tehát itt a legkisebb a kivándorlás. Tehát ha ön aszerint ítéli meg a kormány tevékenységét, hogy mennyien vállalnak munkát az Európai Unió más országaiban, akkor a 13 országból Magyarország vagy a legjobb, vagy a második legjobb kormánnyal rendelkezik. Köszönöm a figyelmet. [[Taps a kormánypártok padsoraiból.]]
Köszönöm szépen, miniszter úr. Viszonválaszra megadom a szót képviselő úrnak, parancsoljon!
Őszintén meglepett, tisztelt miniszter úr, ezzel a válasszal. Márpedig azért, mert önnek ebben a helyzetben két dologgal kellett volna kezdeni a felszólalását, és azután mondhatott volna bármit a statisztikákról. El kellett volna mondania azt, hogy ön és az ön kormánya, a jelen lévő fideszesek nem értenek egyet ezzel a kijelentéssel. Ön ezt nem mondta el, és azt sem tette meg, hogy elnézést kért volna attól a több százezer külföldre kényszerült fiataltól, akik sok esetben az önök tevékenysége miatt mentek külföldre, és hagyták itt a szeretteiket, a családjukat, a hazájukat azért, mert itthon az alacsony bérekből nem tudnak egyről a kettőre lépni, mert önöknél, az önök rendszerében nem a tehetség, a szorgalom, hanem a fideszes kapcsolatok számítanak. Önnek azzal kellett volna kezdeni a magyarázkodást, hogy elnézést kér, és kijelenti azt, hogy nem ért egyet ezzel a kijelentéssel. Sajnálom, hogy ezt elmulasztotta, és ezzel több százezer honfitársunkat bántotta meg, és csatlakozott ehhez a szégyenteljes mondathoz, amit a jászberényi fideszes képviselőjük mondott el. [[Taps a Jobbik soraiból.]]
Tisztelt Országgyűlés! Viszonválasz illeti meg miniszter urat. Öné a szó, miniszter úr.
Köszönöm a szót, elnök úr. Tisztelt Képviselő Úr! Egyelőre még fideszes képviselők nyilatkozatairól nem öntől szeretnék tájékozódni. A kormány álláspontja mindig is világos volt az Európai Unió területén történő munkavállalásban. Azért csatlakoztunk az Európai Unióhoz, hogy valamennyi szabadság, mind a négy alapszabadság magyar állampolgárok számára is biztosított legyen. Ez így van. Eleve szerintem semmilyen formában ne értékeljük le azokat, akik Magyarországot bármilyen okból elhagyják, különösen, ha ezt munkavállalási céllal teszik. Ugyanakkor tényszerűen nem igazak az önök állításai, a második év volt a tavalyi, amikor többen jöttek haza, mint amennyien elmentek. Az Európai Unióban nagyon kevés olyan ország tudja ezt elmondani magáról, amely 2004-ben vagy azt követően csatlakozott, Csehországon kívül valószínűleg egyetlenegy sem. Az is tény, hogy ma Magyarországon a magyar állampolgárok sokkal nagyobb arányban vállalnak munkát, vagy ha úgy tetszik, sokkal kisebb arányban vállalnak munkát az Európai Unió más tagállamaiban, mint ahogy a 2004 után csatlakozott 13 országban. [[19.40]] Úgyhogy azt tudom csak önöknek mondani, hogy valótlanságokat állítani természetesen lehet [[Az elnök a csengő megkocogtatásával jelzi az idő leteltét.]] még annak sincsen akadálya, hogy önök fideszes képviselői nyilatkozatokat interpretáljanak. [[Az elnök ismét csenget.]] De a kormány álláspontja világos: mi azt szeretnénk, ha mindenki a szülőföldjén boldogulhatna. [[Hangok a Jobbik soraiból: Ó! Taps a kormánypárti padsorokból.]]
Megköszönöm miniszter úr válaszát. Tisztelt Országgyűlés! Gurmai Zita, az MSZP képviselője, azonnali kérdést kíván feltenni az emberi erőforrások miniszterének: „Hogy is volt ez?” címmel. A miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Kérdezem képviselő asszonyt, hogy elfogadjae a válaszadó személyét. [[Dr. Gurmai Zita: Elfogadom.]] Igen, öné a szó, képviselő asszony.
Köszönöm szépen. Tisztelt Államtitkár Úr! Tisztelt Ház! Úgy tűnik, hogy önök fizetőssé akarják tenni a háziorvosi ellátásban felmerülő esetleges vizsgálatok egy jelentős körét. A kormány ugyanis T/7847. számon törvényjavaslatot nyújtott be egyes egészségügyi tárgyú törvények jogharmonizációs célú módosításáról címmel. Ezen javaslat lehetőséget teremt arra, hogy „valamely szolgáltató nem közfinanszírozott ellátást igényeljen más szolgáltatótól, valamint ehhez kapcsolódóan az időpontfoglalási szolgáltatást is használhassa”. Vagyis magyarul ez azt jelenti, hogy a közfinanszírozott ellátást nyújtó háziorvos a hozzá forduló beteget egy fizetős magánkórházba is küldheti vizsgálatra, sőt a hozzá érkező betegeknek még időpontot is foglalhat úgy, hogy a vizsgálat költségeit a betegnek kell fizetnie. Mondhatjuk persze azt, hogy ehhez majd a beteg hozzájárulása is kell, de önök azt is tudják, hogy egy beteg mindig kényszerhelyzetben van.Mindezek alapján kérdezem államtitkár urat, valóban annak a lehetőségét kívánjáke megteremteni, hogy a háziorvos az ingyenes ellátás helyett fizetős magánkórházba küldje vizsgálatra a betegeit. Valóban így akarják átterelni a betegeket a közfinanszírozott állami ellátásból a fizetős magánellátásba? Mi alapján döntik majd el, hogy a háziorvoshoz forduló beteget fizetős ellátásban részesítik, vagy közfinanszírozott vizsgálatot kaphat? Végül is mi a céljuk ezzel a szabályozással? Várom megtisztelő válaszát, államtitkár úr.
Köszönöm szépen, képviselő asszony. Megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Asszony! Tisztelt Ház! Azt is mondhatnám, hogy egyszerű helyzetben vagyok, mert egy szóval tudok válaszolni: nem. Tehát semmifajta ilyen célja nincsen a kormánynak, mint amit ön itt elmondott. Ismertem olyan kormányt, amelynek volt ez a célja, a Magyar Szocialista Párt és a Szabad Demokraták Szövetsége alkotta ezt a konglomerátumot, ezt a kormányzatot. Ők bevezették a vizitdíjat és a kórházi napidíjat. Azért vezették be a fizetős egészségügyet, hogy minél több beteget tartsanak távol az egészségügytől, így minél kevesebb költség merüljön fel az egészségügyben, és így tudtak forrásokat kivonni az egészségügyből.Ezzel szemben mi most az elfogadott költségvetésben, a jövő évi költségvetésben 770 milliárd forinttal többet fordítunk az egészségügyre, mint a 2010-es, önök által elfogadott utolsó költségvetésben. Mi garantáltuk az embereknek, hogy ingyenes közfinanszírozott egészségügyi ellátásban részesülhetnek. Pontosan ezért újítottuk fel a kórházak egy jó részét vidéken, ezért újítottunk fel többtucatnyi rendelőintézetet, építettünk több mint húsz teljesen új járóbeteg-rendelőt, amelyben ingyenes ellátás igénybe vehető, és mindemellett több mint száz mentőállomást felújítottunk, és körülbelül harminc új mentőállomást is építettünk. A célunk továbbra is az, szemben önökkel, hogy jól elválasztott legyen az állami közfinanszírozott ellátás és a magánellátás. A magánellátás lehetőleg legyen külön épületben, teljesen elkülönítve, aki ott dolgozik, a munkaideje legyen teljesen elválasztva attól, ha esetleg az az orvos egy állami intézményben is dolgozik. Tehát minden legyen jól elválasztva, jól szétválasztva, megkülönböztethetően, ne kerüljön olyan helyzetbe egy beteg, hogy bemegy egy közfinanszírozott egészségügyi intézménybe, mondjuk, egy kórházba, és az egyik ajtónál közfinanszírozott ellátással találkozik, a másik ajtónál fizetős szolgáltatással találkozik, vagy délelőtt közfinanszírozott ingyenes ellátással találkozik, délután pedig fizetős magánellátással találkozik. Mi ezeket szétválasztanánk. Ezzel szemben önök aláírtak egy olyan többpárti nyilatkozatot a vizitdíj atyjának kidolgozásában [[Az elnök a csengő megkocogtatásával jelzi az idő leteltét.]] és szövegezésében, a Kétfarkú Kutya Párttal közösen, amely pontosan a fizetős egészségügy állami egészségügy rovására történő terjeszkedésének veszélyét hordozza önmagában. Köszönöm szépen. [[Taps a kormánypárti padsorokból.]]
Köszönöm szépen, államtitkár úr. Tisztelt Országgyűlés! Viszonválaszra megadom a szót képviselő asszonynak.
Nem nyugtatott meg a válasza, államtitkár úr, mert ez a javaslat ugyanis pontatlanul fogalmaz, és nincs összehangolva a vonatkozó egészségügyi tárgyú törvényekkel sem. Nyilvánvalóan ez a hanyagság pedig azt a gyanút veti fel, hogy ez nem véletlen, hanem szándékos. Úgyhogy úgy vélem, elengedhetetlen annak a pontosítása, hogy a háziorvos milyen körülmények között küldheti a betegét magánkórházi ellátásra. Azt gondolom, a tartósan betöltetlen háziorvosi és fogorvosi körzetek 85 százaléka a Fidesz kormányzása alatt üresedett meg, tehát mindenféleképpen úgy gondolom, hogy önök tették fizetőképessé az egészségügyet, hiszen a magán-gyógyszerkiadások egy főre lebontva mára már meghaladják az állami kiadásokat. Azt javaslom, hogy ne tetézzük az eddigi hibákat egy újabb bűntettel. Nagyon kérem, hogy gondolják át ezt a javaslatot, mert a háziorvosok által rendelt vizsgálatok fizetőssé tétele elfogadhatatlan.
Köszönöm szépen, képviselő asszony. Tisztelt Országgyűlés! Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Asszony! Tisztelt Ház! Akik erre törekedtek, egészségügyi privatizációra és ezt csak egy népszavazás tudta megállítani , azok pontosan önök voltak, amikor az emberek egyértelművé tették 2004. december 5-én, a kettős állampolgárság miatt emlékszünk arra a népszavazásra, hogy nem lehet privatizálni az egészségügyben, bármennyire is önök ezt szerették volna. [[Rig Lajos: MediSyst!]] Emlékszünk a Hospinvestre és más ügyekre, amelyekből országos ügyek is kerekedtek az önök kormányzásának hathatós támogatása mellett, és emlékszünk arra a vizitdíjjal kapcsolatos népszavazásra, amikor csak egy népszavazás tudta önöket megállítani, hogy teljes mértékben átálljanak a fizetős egészségügyre.Tisztelt Képviselő Asszony! Amiről beszél, az az önök szándéka. Amiről beszél, azzal kapcsolatban önök fogadtak el itt az Országgyűlésben törvényjavaslatokat, amikor emlékszünk utána Kóka János pártelnök úr két puszival gratulált is itt a parlamentben, ebben az ülésteremben Horváth Ágnes miniszter asszonynak, hogy mennyire ügyesen átverték az egészségügyi privatizációval kapcsolatos különböző javaslatokat, nem is beszélve, mondjuk, a kórházi széfekről és egyéb botrányos ügyekről. Ezeket mindig önök tették meg [[Az elnök a csengő megkocogtatásával jelzi az idő leteltét.]] mi ezeket a viszonyokat mindig is tisztázni akartuk, és továbbra is így van. Kérem, ne állítson valótlanságot erről a törvényjavaslatról! Köszönöm. [[Taps a kormánypárti padsorokban.]]
Megköszönöm államtitkár úr válaszát. Tisztelt Országgyűlés! 19 óra 47 perc van. Az azonnali kérdések tárgyalásának végére értünk.Tisztelt Országgyűlés! Most előterjesztések, tárgysorozatba-vételi kérelmek tárgyalásával folytatjuk munkánkat. Az LMP képviselőcsoportja indítványozta, hogy az Országgyűlés döntsön „A Magyarország Kormánya és a Kínai Népköztársaság Kormánya között a Budapest-Belgrád-vasútvonal újjáépítési beruházás magyarországi szakaszának fejlesztéséről, kivitelezéséről és finanszírozásának leállításáról” című, H/7018. számú határozati javaslat tárgysorozatba vételéről. A tárgysorozatba vételt a Gazdasági bizottság utasította el. Először megadom a szót az előterjesztőnek ötperces időkeretben. Parancsoljon, képviselő úr! Keresztes László Lóránt képviselő úrnak adom meg a szót. Megértését kérem, lényegesen több képviselő szerepelt a listámon, ki kellett válasszam. Parancsoljon, öné a szó.
Igen, köszönöm szépen a lehetőséget, elnök úr. Tisztelt Országgyűlés! Csak hogy legyen egyértelmű, hogy most miről szól ez a határozati javaslat, amit az Országgyűlés elé terjesztettünk, és aminek a tárgysorozatba vételéhez kérjük az önök támogatását, egy olyan projekt leállításáról, ami mindennel együtt a magyar adófizetőknek közel ezermilliárd forintba fog kerülni. Egy olyan felújítás, a Budapest-Belgrád vasútvonal hazai szakaszának a felújítása, amely semmilyen szinten a magyar érdekek szempontjából nem indokolható. Egy olyan projekt leállítását szeretnénk, ami Mészáros Lőrinc cégeinek 300 milliárd forintot fog fialni, ha ezt a projektet nem állítjuk le. Ma már szó volt a „Magyar falvak” programról. Tudjuk azt, hogy jövő évben a „Magyar falvak” keretén belül a teljes magyar alsóbbrendű úthálózat fejlesztésére mindössze 50 milliárd forint jut. Ezzel vessük össze ezt az ezermilliárd forintos, mondhatjuk úgy, hazaárulással egyenértékű projektet!Miről is van szó? Nézzük át részletesebben! Ma is már szó esett róla, hogy 2017-ben ezt a projektet azzal indokolta a magyar kormány, hogy ezzel a beruházással egy olyan közlekedési infrastruktúra alakul ki, ezzel a felújítással, amely a pireuszi kikötő elérését lehetővé teszi vasúti szállítás szempontjából. [[19.50]] Ugyanakkor nemrég tapasztalhattuk azt, hogy a magyar kormány a pireuszi kikötőnek konkurenciát jelentő trieszti kikötőben vásárolt egy területet azzal a céllal, hogy ott egy logisztikai bázist, illetve kikötőt építsenek, és akkor Szijjártó miniszter úr azt az egészen egyértelmű nyilatkozatot tette, hogy egy Triesztben megvalósuló kikötő a hazai cégek minden igényét ki fogja elégíteni. Tehát igazából a kormány ismerte el, hogy ez a gigaprojekt teljes mértékben értelmezhetetlen és értelmetlen. Azt is tudjuk, hogy a szakemberek szerint ez a projekt ezermilliárd forintba fog kerülni a kiegészítő elemekkel és a brutális méretű kínai hitel kamataival együtt, s ha megnézzük, hogy ez mekkora szakasz felújítására vonatkozik, akkor ez minden idők legdrágább hazai vasúti beruházása lenne, lebontva arra a bizonyos távolságra, aminek a felújítására vonatkozik. Tehát a szakemberek értetlenül állnak a költségvetés előtt, egyszerűen indokolatlan és érthetetlen az, hogy mi kerül ebben a projektben ezermilliárd forintba. Azt is hozzá kell tenni, és erre is felhívták a szakértők a figyelmet, hogy ha meg is történne ez a felújítás, tehát a magyar szakasz megépítése vagy éppen Budapest és Belgrád között annak a vasúti szakasznak a felújítása, még akkor is a teljes potenciális balkáni szállítási útvonalnak csak egy töredéke, egy nagyon kis része lesz alkalmas arra, hogy egy ilyen szállítási feladatot ellásson. És a legfontosabb probléma és a legfontosabb érv arra, hogy ezt a projektet le kell állítani, az az, hogy ez, ismétlem, a magyar adófizetőknek ezermilliárd forintjába kerül, úgy, hogy semmilyen garancia, semmilyen gazdasági számítás ezt nem támasztja alá. Tehát a magyar kormány nem mutatta be azt, hogy ez a projekt milyen módon térülhetne meg. Ennek kapcsán egyéb aktualitásokat is tapasztalhatunk, például a potenciális majdani teljes balkáni szállítási útvonalat érintően egy újabb esemény, egy újabb döntés is bemutatta azt, hogy itt valós, releváns szállítási közlekedési igény nincs, hiszen nem olyan régen döntés született a Belgrád-Szkopje-Szaloniki vasúti vonalon a személyszállítás leállításáról, egyszerűen azért, mert nem volt érdeklődés, tehát nem volt kihasználva ez a vasúti szállítási útvonal. Tehát mi azt állítjuk, hogy ezt a projektet azonnal le kell állítani, és ezt az ezermilliárd forintot, ezt a rendkívül leromlott állapotban lévő, főleg a hazai vidéki közlekedési infrastruktúra felújítására kell fordítani. Úgyhogy ezért kérem a tisztelt képviselőtársaim és ezért kérem a frakciók támogatását, hogy ezt a határozati javaslatot napirendre tudjuk venni, és a plenáris ülésen tudjunk róla vitát folytatni. Köszönöm szépen.
Köszönöm, frakcióvezető úr. Tisztelt Országgyűlés! Most képviselőcsoportonként egy-egy képviselő két-két perces felszólalására van lehetőség. Megadom a szót Ander Balázs képviselő úrnak, Jobbik-képviselőcsoport.
Köszönöm a szót, elnök úr. Tisztelt Képviselőtársaim! Ezt az elmebeteg javaslatot… ezt nem az LMP-sre értem, bocsánat [[Derültség az ellenzéki pártok soraiban.]] , hanem magára a fideszes elképzelésre! Ugye, a Budapest-Belgrád-vasútnak ez a megmagyarázhatatlan projektje szétszedhető lenne mind közlekedéspolitikai szempontból is, de hát én megfogadom Tállai államtitkár úrnak azt a veretes tanítását, hogy ne szakmaizzál te. Szétszedhető ez gazdasági, valamint társadalmi szempontból is. Hát, akkor nézegessük!Ez az ezermilliárd forint, amibe ez az egész a magyar társadalomnak kerülne, ha lebontjuk fejenként, csecsemőtől az aggastyánig, 100 ezer forint újabb adósságot jelentene minden magyar ember nyakába. A kormány ezzel a kínai hitellel akarja egyébként megfizettetni, illetve kifizetni azt a kínai térhódítást, ami megfigyelhető, hiszen ha megnézzük a két ország közötti kereskedelmet, akkor azt látjuk, hogy ez körülbelül olyan 9 milliárd dolláros volument tesz ki éves szinten. Most az a probléma, hogy ennek a kétharmada Kínából érkezik ide, egyharmad megy tőlünk oda, tehát a kereskedelmi negatívumunk döbbenetesen nagy, mintegy 800, illetve 1000 milliárd forint éves viszonylatban. Hogy ezt miért kellene tovább növelni, és ha ez nem nőne, akkor hol vannak az ezzel ellentétes hatástanulmányok, az egy nagyon jó kérdés. Ilyenekkel mi nem találkoztunk, tisztelt képviselőtársaim, éppen ezért támogatja a Jobbik az LMP-nek ezt a határozati javaslatát. Ezt az őrületet villámgyorsan le kell állítani. Ki gazdagodna ebből az egészből? A nemzet pénztárosa, az Opus nevezetű cég, illetve az az RM International Zrt. próbálom lefordítani, hogy RM, „rohadtul meggazdagszok”, mondhatta talán Mészáros, és erről nevezhette el a cégét. Én nem tudom, de egészen biztos, hogy nem kellene ezt az embert tovább gyarapítani, ennek a pénznek ezer más helyen sokkal-sokkal jobb helye lenne. Köszönöm.
Köszönöm. Tisztelt Országgyűlés! Megadom a szót Arató Gergely képviselő úrnak, Demokratikus Koalíció. Parancsoljon, képviselő úr!
Tisztelt Elnök Úr! Ha van olyan ügy a parlamentben, ami a közjó szempontjából teljesen egyértelműen elbírálható, akkor ez a vasútépítés pont egy ilyen ügy. Teljesen nyilvánvaló, hogy nincs olyan érv a Belgrád-Budapest-szupervasút építése mellett, ami bármilyen közcélnak megfelelne. Ez a vasútvonal-építés nyilvánvalóan jelentős környezeti károkat okoz, elszívja a forrásokat az egyébként borzalmasan rossz állapotban lévő magyar vasúthálózat elől. Mint megtudtuk, egy elégedett utas van, Fónagy államtitkár úr [[Derültség az ellenzéki pártok soraiban.]] , de rajta kívül mindenki más, aki mostanában vasúttal utazott, az világosan látja, hogy milyen borzasztó állapotban van a vasúthálózat. Hadd tegyek hozzá még egy szempontot! Ennek a vasútépítésnek mi tulajdonképpen a célja? Az, hogy az olcsó kínai dömpingáru minél könnyebben bejuthasson az európai uniós piacra. Azért építünk vasutat, hogy az Európai Unió piacán könnyebben versenyezhessen a kínai gyártású áru, hogy kiszoríthassa az európai, akár magyar gyártású árukat. Kínának építünk hídfőállást úgy, hogy ezt egy olyan pénzügyi konstrukcióban tesszük meg, vagy teszi meg a kormány, amely pénzügyi konstrukcióban ráadásul mi fizetjük ki a költségét mindennek. A magyar adófizetők fizetik ki a kínaiak térfoglalását az Európai Unióban, a magyar adófizetők fizetnek azért, hogy a kínai áruk beáramlása miatt elvesszenek a magyar munkahelyek. Hogy kell mondani? Hazafiatlanabb magatartást nagyon nehéz elképzelni vagy ennél pontosabban leírni. De persze tudjuk, hogy lesz olyan is, aki érdekelt lesz ebben. Például az Orbán család, aki zúzott követ szállít majd be ehhez a vasúthoz, ebben biztosak lehetünk. Ez egy elfogadhatatlan és szégyenletes projekt, és ez a minimum, hogy tárgyaljunk róla itt az Országgyűlésben. Köszönöm szépen.
Tisztelt Országgyűlés! Megadom a szót Schmuck Erzsébet képviselő asszonynak, LMP-képviselőcsoport.
Köszönöm a szót, elnök úr. Tisztelt Ház! Egyértelműen ki lehet jelenteni erről a projektről, hogy ez kínai érdeket szolgál, és nem magyar érdeket. Emlékezzünk arra, hogy amikor a projekt indult, akkor a kormány számítása szerint azt mondták, hogy ez 472 milliárd forintba fog kerülni, aminek 85 százaléka kínai hitelből lesz biztosítva, és 15 százalék lesz a magyar rész. Már most tudjuk, hogy szakértők azt mondják, hogy nem 472 milliárd forintba fog kerülni ez a beruházás, hanem el fogja érni várhatóan az ezermilliárdot. Az egy érdekes kérdés, hogy a megduplázódás hogyan fog történni. Annak is a 85 százalékát a drága kínai hitelből fogjuk fedezni, vagy pedig az a másik 500-1000 milliárd forint hirtelen zúdul a magyar állampolgárok nyakába?Itt tulajdonképpen 166 kilométeres szakaszról van szó, és kiszámították, hogy ha a megtérülést nézik, akkor körülbelül 2400 év szükséges ahhoz, hogy ez a befektetés megtérüljön, és ha azt is megnézzük, hogy egy kilométerre mennyi a fajlagos költség, az bizony közel 3 milliárd forint, ami horribilis összeg, egyszerűen elfogadhatatlan. A kiszivárgott információk szerint azt is tudjuk, hogy a kínaiak jelentős szerepet kapnak az építkezésben, itt is tetten érhető a kínai érdek. Sőt, a kínaiak azt is szeretnék, hogy ne magyar mozdonyok és kocsik közlekedjenek majd a vonalon, hanem az ő mozdonyaik és az ő kocsijaik. Így viszont azt látjuk, hogy a magyar gazdaságnak ebből semmi haszna, de tényleg semmi haszna. Kára viszont lehet, mert a vonal nemzeti parkokon megy keresztül, kisajátítások szükségesek, és a több mint ezermilliárdos adósságot pedig a magyar állampolgároknak kell kifizetniük. Kérjük, támogassák a tárgysorozatba vételt.
Köszönöm szépen, képviselő asszony. Tisztelt Országgyűlés! Megadom a szót Gurmai Zita képviselő asszonynak, MSZP-képviselőcsoport.
Köszönöm szépen a szót, elnök úr. Tisztelt Ház! Nem véletlenül készített egy határozati javaslatot az LMP ebben a kérdésben. Én mindenféleképpen úgy gondolom, hogy javaslom, hogy vegyük tárgysorozatba. Megfelelően, világosan elmondták a kollégák, hogy mennyi veszélyt rejt magában ez a fajta beruházás. Azt kell mondjam, hogy amikor nincsen elég forrásunk a magyar vasútra, hogy azt rendbe tegyük, akkor azt gondolom, hogy nem egy újabb gigaberuházással kellene egyébként foglalkoznunk. [[20.00]] Úgyhogy én mindenképpen úgy gondolom, hogy újra végig kell gondolni, hogy igenis ezt ebben a formában így, megkárosítva a magyar állampolgárokat, nem szabad folytatni. Köszönöm.
Köszönöm szépen, képviselő asszony. Tisztelt Országgyűlés! Kérdezem, hogy kíváne még valaki felszólalni a frakciók közül. [[Senki sem jelentkezik.]] Jelentkezőt nem látok. Megkérdezem frakcióvezető urat, kíváne válaszolni a vitában elhangzottakra. [[Jelzésre:]] Igen. Öné a szó kettőperces időkeretben.
Köszönöm szépen. Tisztelt Elnök Úr! Tisztelt Országgyűlés! Köszönöm szépen képviselőtársaimnak a támogató hozzászólásokat. Azt gondolom, hogy ebben az ügyben nem véletlen, hogy nagyon erőteljes konszenzus van az ellenzéki pártok között. Az szimbolikus, hogy egy ilyen fontos kérdés vitájakor egyetlen fideszes képviselő tartózkodik a teremben, és sajnálom, hogy ő sem gondolta, hogy hozzá kellene szólnia ehhez a projekthez.Még egyszer szeretném megismételni: a „Magyar falvak” program keretében a jövő évi költségvetésben 50 milliárd forintot szán az úgynevezett nemzeti kormány a vidéki infrastruktúra, a vidéki alsóbbrendű úthálózat felújítására. Ez konkrétan 450 kilométer út felújítását jelenti, miközben 17 ezer kilométernyi olyan út van ma Magyarországon, alsóbbrendű út, ami azonnali beavatkozást igényel. Ezzel szemben a magyar kormány ezermilliárd forintot akar elszórni erre az őrültségre. Egyetértek Ander képviselőtársammal, ez valóban másképp nem aposztrofálható, mint hogy őrültség ez a projekt. És valóban, ez kizárólag kínai érdekeket szolgál, illetve Mészáros Lőrinc cégeinek az érdekeit. Ők 300 milliárd forinttal részesednének. És ha ez akkora üzlet a kínaiaknak, fölmerül a kérdés, hogy a kínaiak miért nem építik meg ezt a projektet piaci alapon. Azt gondolom, teljesen egyértelmű, hogy ebben a helyzetben mi a feladatunk. Azonnal le kell állítani a projektet, és hogyha az ellenzéki felszólalások vagy éppen az LMP javaslata nem győzte meg kormánypárti képviselőtársaimat, akkor javaslom, hogy figyeljenek oda politikai partnereikre, politikai szövetségeseikre, ugyanis a Liga olasz politikusai is kimondták azt teljesen egyértelműen, hogy értelmetlen a balkáni útvonal szállításába pénzt fektetni, hiszen a kínaiak is már korábbi terveiket megváltoztatva egyre inkább a trieszti kikötőt tekintik majd közép-európai szállítási feladatok tekintetében dokkolási központnak, és a kínaiak is inkább a trieszti kikötőben fejlesztenek. Érzésem szerint a megépítés, ez a projekt nagyon jól fog jönni a kínai cégeknek, rengeteg európai uniós referenciamunkát nyernek, de eszük ágában sem lesz ezt a vonalat használni. Úgyhogy nagyon kérem, támogassák majd a holnapi napon ennek a javaslatnak a tárgysorozatba vételét. Köszönöm szépen.
Köszönöm, frakcióvezető úr. Tisztelt Országgyűlés! A döntésre a holnapi ülésnapon kerül sor. Tisztelt Országgyűlés! Az LMP képviselőcsoportja indítványozta, hogy az Országgyűlés döntsön a „Magyarország Kormánya és az Oroszországi Föderáció kormánya közötti nukleáris energia békés célú felhasználása terén folytatandó együttműködésről szóló Egyezményre való hivatkozással a Kormány által Magyarország nemzeti érdekeit sértő módon, a Paksi Erőmű új 5-6. blokkjának létesítésével összefüggésben megkötött szerződések felmondásának szükségességéről” című, H/7068. számú határozati javaslat tárgysorozatba vételéről. A tárgysorozatba vételt a Gazdasági bizottság utasította el. Tisztelt Országgyűlés! Először megadom a szót Keresztes László Lóránt frakcióvezető úrnak, LMP-képviselőcsoport. Parancsoljon!
Köszönöm szépen a lehetőséget. Tisztelt Elnök Úr! Tisztelt Országgyűlés! Ha az imént azt mondtuk, hogy egy rendkívül fontos ügyben tárgyalunk, akkor azt gondolom, hogy ennél az előterjesztésnél mondhatjuk, hogy még hangsúlyosabb. Az imént egy 1000 milliárdos kínai projektről beszéltünk, most egy alsó hangon is 4000 milliárdos projektről beszélünk, a paksi bővítés ügyéről. Ugye, pontosan tudjuk azt, hogy ez a projekt úgy került az oroszokhoz, hogy azt hazudta a magyar kormány, hogy egyedül az oroszok lesznek képesek, hogy ezt a projektet megvalósítsák. Mára kiderült, hogy ez hazugságnak bizonyult, ugyanis az oroszok a mai napig nem voltak képesek az európai uniós és a magyar szabványok szerinti terveket a fő elemek tekintetében leszállítani. Ilyen módon az engedélyezési eljárás, az az engedélyezési eljárás, aminek már rég be kellett volna fejeződni, el sem indulhatott. Nyár elején volt Süli János szakminiszter meghallgatása a Fenntartható fejlődés bizottságában, én ott feltettem a kérdést a miniszter úrnak, hogy mégis mire számít, az oroszok mikor lesznek képesek a szerződésekben rögzített feladatokat teljesíteni, és mikor indul el majd az engedélyezési eljárás ezen, ismétlem, 4000 milliárdos projekt kapcsán. Akkor Süli János miniszter úr egészen elképesztő őszinteséggel azt válaszolta, hogy fogalma sincs. És közölte azt is, ami ijesztő, hogy az oroszok most tanulják a hazai műszaki környezetet. Azok az oroszok, akik azért kapták meg ismétlem ezt a projektet pályázat nélkül, mert a magyar kormány szerint egyedül ők alkalmasak ezt a projektet megvalósítani. Teljesen világos, hogy hazugság volt az, hogy majd az így megtermelt áramból lehet ezt az orosz gigahitelt törleszteni, hiszen a hitelt már törleszteni kell akkor, amikor ezek az erőművek vagy ezek az új blokkok még el sem készülnek. Az is hazugság volt, az az érv is, hogy a Duna vize majd elegendő lesz a jelenlegi és a majdani blokkok hűtésére, hiszen láthatjuk azt, hogy a klímaváltozással erős összefüggésben a jelenlegi blokkok hűtésére sem elegendő a nyári időszakokban a Duna vízhozama. Az szintén hazugság volt és nagyon-nagyon komoly és veszélyes hazugság a kormány részéről, hogy az atomenergia kiszámítható és biztonságos lenne, hiszen ha csak megnézzük az elmúlt hetek vagy az idei év eseményeit, hát, megszámolni is nehéz lenne azokat az eseteket, amikor különböző, előre nem látható problémák kapcsán egyik vagy másik blokkját le kellett állítani a jelenleg működő Paksi Atomerőműnek. Tehát látszik az, hogy sem nem kiszámítható, sem nem biztonságos az atomerőmű. Tudjuk azt, hogy szerencsére ritkán történnek balesetek, de amikor történnek, azoknak beláthatatlan következménye van, ezt jól tudjuk mindannyian, azt hiszem. És egy nagyon-nagyon komoly probléma a paksi bővítés kapcsán, ami társadalmi és gazdasági kérdések mellett, mondhatjuk, hogy akár erkölcsi kérdéseket is felvet, hiszen sehol a világon nem megoldott a nagy aktivitású nukleáris hulladékok és a kiégett fűtőelemek kezelése, tehát az atomhulladékok végleges kezelése. Ez sem a technológia oldaláról, sem a finanszírozás, sem a megfelelő helyszínválasztás oldaláról sem megoldott feladat sehol a világon. Sehol nem épült még végleges, nagy aktivitású nukleáris hulladékok tárolására szolgáló úgynevezett atomtemető. Tudjuk azt, hogy Magyarországon egy helyszínen kísérleteznek, Pécs nyugati határaitól néhány kilométerre, Boda térségében, és ez a projekt is fölemésztett eddig több mint 10 milliárd forintot, ez is hazugságra és az ott élő emberek becsapására épült. Négy évvel ezelőtt Orbán Viktor miniszterelnök személyesen ígérte meg Pécsen, hogy nem épülhet atomtemető a pécsiek és a térségben élők jóváhagyása nélkül. Ehhez képest nem sokkal ezen miniszterelnöki ígéret után úgy módosította a kormány, az Országgyűlés fideszes többsége az atomtörvényt, hogy semmiféle jogi lehetőségük már az érintett városnak, kisvárosoknak, településeknek nincs. Magyarul egy diktátum formájában, a korábbi miniszterelnöki kijelentéssel ellentétben, megszületett az a döntés, hogy ott valahol ebben a bizonyos agyagkő formációban fog megépülni ez a bizonyos atomtemető. Ezen projekt kapcsán el kell mondani azt is, hogy jó okunk van feltételezni, hogy egyfajta háttéralku alakult ki Magyarország és az orosz partnere között a tekintetben, hogy a paksi bővítés projektjét összekapcsolják az atomtemető megépítésének az ügyével, illetve azokkal a tervekkel, melyek egy esetleges új uránbánya megnyitásával kapcsolatosak Pécsett. És hogy mennyire ijesztő realitás ez az aggodalom, azt az is bizonyítja, hogy ezen a héten, 6-7-én Magyarországon, egész pontosan Pécsen tart egy rendkívül fontos konferenciát a Roszatom nevű cég, egy olyan konferenciát, amire eddig Dél-Afrikában, illetve Moszkvában volt példa. És úgy gondoljuk, hogy ez is bizonyítéka annak, hogy létezik ez a bizonyos paktum, ez a háttéralku, és ilyen módon is a magyar kormány pontosan tisztában van azzal, hogy milyen módon árulja el a magyar érdekeket. Mi azt mondjuk, hogy ezt a projektet le kell állítani, és ehelyett olyan eljárást, olyan stratégiát kell kidolgozni, ami fokozatosan kivezeti az atomenergia használatát, és a lehető legtöbb teret biztosítja a megújuló energiáknak. Azt gondolom, hogy itt ebben a kérdésben külön kell választani magát az atomenergia felhasználását, illetve jelen projektet, a paksi bővítés ilyen módon elindított projektjét. Azt kérem képviselőtársaimtól, hogy adják meg a vita lehetőségét, támogassák, hogy ez a javaslat a plenáris ülésen napirendre kerülhessen. Köszönöm szépen.
Köszönöm szépen, frakcióvezető úr. Tisztelt Országgyűlés! Most képviselőcsoportonként egy-egy képviselő két-két perces időkeretben ismertetheti álláspontját. Megadom a szót Balczó Zoltán képviselő úrnak, Jobbik-képviselőcsoport. Parancsoljon, képviselő úr!
Elnök Úr! Köszönöm a szót. Tisztelt Országgyűlés! Az LMP benyújtott határozati javaslatában számos alapos jogos kifogás szerepel, például a vitás kérdések rendezésével kapcsolatban, a szerződő felekre vonatkozó jogok, kötelezettségek hiányosak, és tudjuk mindnyájan, hogy milyen indokolatlan titkosságok lengték körül ezt az egész szerződést. Én jómagam Kepli Lajos képviselőtársammal már 2014 februárjában benyújtottam egy javaslatot egy eseti bizottság létrehozására, mely felügyelte volna ezt a beruházást. Ugyanakkor a kritikák mellett a következő kérdést fel kell tennünk. Amennyiben kivezetjük Magyarországról a nukleáris energiát és ebben frakcióvezető úr nem hagyott kétséget, hogy ez történik , akkor ezt mivel lehet pótolni? [[20.10]] Tudniillik nem kötődünk mi annyira ehhez az orosz szerződéshez, de azt tisztán kell látni, hogyha ehelyett próbálunk egy vadonatújat, az 2040-re sem fog megszületni. Tehát azzal kell számolni, hogy a 2030-as évek elején Magyarországon kivezetjük a nukleáris energiát. Mi nagyon támogatnánk a zöldenergiát, és támogatjuk is, de tudomásul kell venni, hogy nem képes az energia 50 százalékát előállító Paks pótlására, csak törtrészére képes. És nekünk az energiabiztonság szempontjából fontos, már 32 százalék az importunk. Vegyük a német példát! Mire kényszerültek? Hiába van hatalmas megújulókapacitásuk, a szénerőműveket erőltetik. Ezt nyilvánvalóan mi nem akarjuk. Egyébként pedig a Jobbik nagyon elkötelezett a klímavédelmi célok teljesítése érdekében, és meggyőződésünk, hogy Magyarország ezt csak a nukleáris energia felhasználásával együtt tudja megteremteni. Egyébként hozzáteszem, jogos lenne már egy új nemzeti energiastratégia megalkotása, amely 2012-ben született, és világosan kellene látni még távolabbi jövőre az energiamixet. Mindezek alapján a Jobbik-frakció úgy döntött, hogy a szavazáskor tartózkodni fog. Köszönöm szépen. [[Taps a Jobbik soraiból.]]
Köszönöm, képviselő úr. Tisztelt Országgyűlés! Megadom a szót Arató Gergely képviselő úrnak, DK-képviselőcsoport. Parancsoljon, képviselő úr!
Tisztelt Elnök Úr! Tisztelt Ház! Én azt hiszem, hogy köztes álláspontot foglalok el a két előttem hozzászóló között, mert egyik oldalról jelentős mértékben osztom Keresztes Lóránt képviselő úrnak és az LMP-nek azokat az aggodalmait, amelyek erre az egy konkrét beruházásra vonatkoznak, ugyanakkor abban egyetértek képviselő úrral és a Jobbik képviselőivel, hogy nem elégséges nemet mondani erre a paksi beruházásra, hanem azt is meg kell mondani, hogy mit szeretnénk helyette. De azt gondolom, hogy egy dologban biztosan megegyezhetünk: egy korrupt, egyébként az ország érdekét nem szolgáló, az országot eladósító paksi beruházást biztosan nem szeretnénk; nem szeretnénk azt, hogy egy egyébként számos szempontból, biztonsági szempontból is kétségbe vonható roszatomos megoldás valósuljon meg; nem szeretnénk azt, hogy egyébként olyan módon, korrupt módon valósuljon meg ez a beruházás, mint ahogy ez a mai, egyáltalán megismerhető információk alapján sejthető; és ami a legfontosabb: nem szeretnénk egy ilyen súlyú kérdésben elkötelezni az országot, amelyikben nem zajlott társadalmi vita, nem zajlott szakmai vita, ahol nem ismerjük a műszaki és pénzügyi részleteket. Ezért én arra biztatom a Jobbikot is, hogy vizsgálja felül az álláspontját, támogassa azt, hogy a javaslat napirendre kerüljön, mert most erről beszélünk, hogy napirendre kerüljön ez a javaslat, és annak kapcsán lesz mód arra, hogy lefolytassuk azt a szakmai vitát, vagy elkezdjük azt a szakmai vitát, amire egyébként szükség van. A Demokratikus Koalíció tehát támogatja ezt a javaslatot. Nem mindenben értünk egyet, főleg azzal, ami az indoklásban szerepel, de azt szeretnénk, ha egy megalapozott energiastratégia alapján megalapozott döntések születnének az ország jövőjéről, és ehhez az kell, hogy először ezt a szerződést felmondjuk, ahhoz pedig az kell, hogy lefolytassuk ezt a vitát a parlamentben.
Köszönöm, képviselő úr. Tisztelt Országgyűlés! Megadom a szót Gurmai Zita képviselő asszonynak, MSZP-képviselőcsoport.
Köszönöm szépen, elnök úr. Tisztelt Ház! Mindenféleképpen a tárgysorozatba-vételi kérelmét támogatjuk az LMP-nek. Én úgy gondolom, hogy ez egy remek alkalom arra, hogy végiggondolja a kormány, hogy mennyire veszi komolyan a klímastratégiát. Tehát ez ügyben sajnálatos, hogy egyetlen miniszter vagy államtitkár sincs itt, aki kíváncsi lenne arra, hogy egyébként nekünk mi a véleményünk erről. Én is tisztelettel arra kérném csatlakozva Arató Gergely képviselőtársamhoz , hogy gondolja végig a Jobbik, hogy erről lehessen vita, hiszen pontosan arról szól ez a kérés, hogy feltétlenül lehessen az Országgyűlés falai között erről beszélni. Nyilvánvaló, hogy nagyon világos indokok vannak arra az LMP részéről, hogy miért kellene ezt a szerződést felmondani. De mindenképpen úgy gondolom, hogy fontos lenne, ha már egyszer a klímavédelmet a kormány komolyan gondolja, sőt ma Rétvári Bence válaszolt is, hogy amikor éppen csinálnak valamit most éppen a villanyautókra gondolok , akkor az mennyiben pozitív. Azt gondolom, hogy ez mindenképpen egy olyan ügy, amiben érdemes lenne újra végiggondolni azt, hogy hogyan lehetne ezt egy normális társadalmi vitával, nem egy nemzeti konzultációval, mert azokat pontosan ismerjük, hogy hogy működnek, hanem egy tisztességes társadalmi vitával végigbeszélni. Elsődlegesen ennek az az alapfeltétele, hogy itt az Országgyűlésben lehessen erről vitatkozni, ezért támogatja az MSZP-frakció.
Köszönöm szépen, képviselő asszony. Tisztelt Országgyűlés! Megadom a szót Schmuck Erzsébet képviselő asszonynak, LMP-képviselőcsoport.
Köszönöm a szót, elnök úr. Tisztelt Ház! A Jobbik hozzászólása kapcsán szeretném itt leszögezni és elmondani, ami a mostani vitában is tükröződik, illetve igen, a jobbikos képviselőtársam hozzászólásában, hogy sajnos Magyarországon soha nem biztosították azt a lehetőséget, hogy le lehessen folytatni azt a vitát, hogy az atomenergia miért kell, és miért nem kell. Évtizedeken keresztül a magyar emberek fejébe azt próbálták belesulykolni, hogy az atomenergia tiszta, olcsó és biztonságos. Nem folyt le az a vita, hogy miért nem. Paks II. kapcsán azért az kiderül, és ami erkölcsi kérdés is, hogy a nagy aktivitású hulladéknak több tízezer év a lebomlási ideje, és nincs rá biztonságos megoldás. Én kérdezem azt, hogy hogyan szereti a szülő a gyerekeit, amikor azt mondja, hogy én most marha jól élek, de te majd oldd meg azt a problémát. Tehát itt nagyon-nagyon komoly problémák vannak. És az sem igaz, hogy olcsó az atomenergia. Azért nem igaz, mert egy energiánál is az egész életciklus költségeit kell belepakolni. Itt gyakorlatilag kiemelik csak a működtetés költségeit, de amibe került, az nem épül bele az… Ne bólogasson, nézzen utána! Nem épül bele! [[Balczó Zoltán: Nem bólogatok, rázom a fejem!]] Nem épülnek bele a nagy aktivitású hulladék elhelyezésének a költségei. Tehát gyakorlatilag az atomenergia nem olcsó. A világ egy választás előtt van. Egyre nagyobb erőket fektetnek be abba, hogy megtalálják a napenergia raktározási lehetőségét. [[Balczó Zoltán: Nincs meg!]] És meg is fogják találni. [[Balczó Zoltán: Akkor tegyék vissza!]] Öt-tíz-tizenöt éven belül. Viszont az atomenergia: Paks II.-vel elkötelezzük magunkat egy olyan technológia mellett, ami ráadásul kockázatokat rejt. Ma nem biztonságos, bármikor a terrorizmus időszakában fel lehet robbantani egy atomerőművet.
Köszönöm, képviselő asszony. Tisztelt Országgyűlés! Kérdezem, kíváne még valaki élni a felszólalás lehetőségével. [[Nem érkezik jelzés.]] Jelentkezőt nem látok. [[Balczó Zoltán: Felszólalnék, csak nem lehet.]] egkérdezem frakcióvezető urat, kíváne reagálni az elhangzottakra. [[Jelzésre:]] Öné a szó.
Köszönöm szépen, elnök úr. Tisztelt Képviselőtársaim! Nagyon köszönöm a felszólalásokat, azokat a felszólalásokat is, amelyek vitában állnak a mi előterjesztésünkkel. Egyvalamit engedjenek meg, mondhatjuk, ez egy kicsit személyes is. Én pécsi vagyok, és említettem, hogy Pécsett lesz a Roszatomnak ez a bizonyos konferenciája. Ennek a konferenciának AtomÖko a címe, és arról szól, hogy megpróbálják bemutatni a nukleáris energia felhasználása és a fenntarthatóság közötti kapcsolatot. Szimbolikus a helyszínválasztás, ugyanis tudják talán képviselőtársaim, hogy Pécs határában volt korábban uránbányászati tevékenység, és aki ott él, az pontosan tudja, hogy ez a tevékenység milyen brutális környezetpusztítással járt. Tehát olyan környezetpusztítással járt, aminek a nyomait soha nem lehet eltüntetni. Eddig ennek az egykori uránbányászatnak a rekultivációja 30 milliárd forint közpénzt emésztett fel, és ez egy soha véget nem érő feladat. Tehát ahhoz, hogy megvédjük a pécsi vízbázist, éves szinten százmilliókat kell erre költeni. Aki eljön oda és körülnéz, látja ezeket a tájsebeket, látja ezt a brutális környezetpusztítást, az pontosan tudja, hogy az atomenergia nem tiszta energia. Még egy dolog: függetlenül attól, hangsúlyozom, hogy valaki támogatja az atomenergiát vagy nem, én azt gondolom, abban konszenzus lehet, hogy ez a szerződés, amit kötött a magyar kormány az orosz féllel, ez nem alkalmas arra, legalábbis, amit eddig megismerhettünk belőle, szakemberek szerint nem alkalmas arra, hogy ezt a projektet végrehajtsák, tehát egy atomerőművet megépítsenek ez alapján. Az orosz félről kiderült, hogy szakmailag nem képesek arra, hogy a magyar szabványok és az európai uniós szabványok szerint a megfelelő terveket legyártsák. Ez egyébként kiderülhetett Finnországban is, ott egy hasonló projektnél már egyértelmű, és a sajtóban is nyilvános, hogy egyszerűen nem tudják megoldani ezt a feladatot. Az is teljesen egyértelmű, hogy óriási a korrupciós kockázat ezen 4000 milliárdos projekt tekintetében. És az is világos, hogy a magyar közvélemény ezt a projektet nem támogatja. Ugyanakkor nagyon fontosak azok az érvek, azok a felvetések, amelyekkel élt képviselő úr. Én is arra kérem önöket, adják meg a lehetőséget, hogy erről tudjunk vitatkozni a magyar Országgyűlésben, hogy mi az alternatívája ennek a gigaprojektnek. [[Balczó Zoltán, dr. Becsó Károlyra mutatva: A fideszes úr nyilatkozzon!]] Kérem, támogassák, hogy napirendre kerülhessen, hogy a vitát le tudjuk folytatni. Köszönöm szépen.
Köszönöm szépen, frakcióvezető úr. Tisztelt Országgyűlés! Tájékoztatom a tisztelt Országgyűlést, hogy a döntésre a holnapi ülésnapon kerül sor. [[20.20]]
Tisztelt Országgyűlés! A Demokratikus Koalíció képviselője indítványozta, hogy az Országgyűlés döntsön „Az emberi és kisebbségi jogokról és az ezeket fenyegető szervezetekről” című, H/6417. számú határozati javaslat tárgysorozatba vételéről. A tárgysorozatba vételt az Igazságügyi bizottság utasította el. Tisztelt Országgyűlés! Először megadom a szót Arató Gergely képviselő úrnak, ötperces időkeretben, a napirendi pont előterjesztőjének. Parancsoljon!
Köszönöm szépen. Tisztelt Ház! A javaslatot még tavasszal nyújtottuk be, amikor a Mi Hazánk nevű valamicsoda masírozott Törökszentmiklóson [[Dr. Brenner Koloman: Fidesz-csicska!]] , és fenyegette az ott élő roma lakosságot, hiszen az volt az alapvető szándékunk és az ma is, hogy világossá tegyük: bár a magyar Országgyűlésben nagyon sok mindenen vitatkozunk, de abban egyetértünk, hogy elítéljük azt, ha valaki kisebbségekkel szemben, bármelyik kisebbséggel szemben erőszakos eszközökkel lép fel, elítéljük azt, ha valaki valamilyen módon megfélemlíteni akarja honfitársainknak bármelyik csoportját.Sajnos a javaslatunk csak szeptemberben kerülhetett a bizottság elé, vagy október elején pontosabban, de tulajdonképpen ma aktuálisabb, mint akkor volt, hiszen október 23-án ismét láthattuk azt, hogy ugyanaz a csoport vagy egy másik csoport, én nem igazodom el ezek között a szervezetek között nemhogy rendőrségi támogatással, de rendőrségi felvezetéssel vonulhatott fel s alá Budapest utcáin, zavarhatott meg ellenzéki rendezvényeket, vagy éppen rongálhatott meg egy szórakozóhelyet. Teljesen világos, hogy a Házban bizonyos ügyekről különbözőképpen gondolkozunk. Különbözőképpen gondolkozunk az LMBTQ-emberek jogairól, másképp gondolkozunk arról, hogy meddig szabad ebben elmenni, másképp gondolkozunk arról, hogy roma honfitársaink felemelése, integrálása érdekében mik a jó eszközök, mik a jó megoldások, másképp gondolkozunk arról, hogy milyen egyházpolitikát kell pontosan folytatni, de én biztos vagyok benne, hogy egy dologban egyetértünk az Országgyűlés mind a két oldalán és minden pártjában: a masírozás, a megfélemlítés, az erőszak nem megoldás ezekre a problémákra. Fideszes képviselőtársaink a bizottsági ülésen azt mondták, hogy tulajdonképpen ezt az Alaptörvény elrendezi meg a jogszabályok elrendezik. Az a helyzet, tisztelt képviselőtársaim, hogy a politika nemcsak a jogszabályi keretekről szól, hanem a gesztusokról is. Egyrészt most mindegy, hogy mit gondolunk arról, ez egy másik vita kérdése, hogy a rendőrség rugalmasan és sajátosan értelmezi ezeket a jogszabályi kereteket. Ha azt a politikai utasítást kapja, hogy be kell avatkozni egy szélsőséges csoporttal szemben, akkor beavatkozik, ha éppen azt az utasítást kapja, hogy nem kell beavatkozni, akkor úgy tűnik, hogy nem avatkozik be, de ez most ebből a szempontból lényegtelen, a rendőrség munkája szakszerűségének megítélése egy másik vita része. Abban azonban mindannyian egyetérthetünk, hogy a gesztus fontos, az fontos, hogy azt kimondjuk mi együtt itt a parlamentben, hogy ebben az országban ne kelljen senkinek félelemben élnie, ne kelljen senkinek a származása, a bőrszíne, a preferenciái miatt üldöztetést kiállnia, vagy ne kelljen erőszaktól félnie. Mi most ezt javasoljuk. Ez a javaslat szándékosan nagyon mértéktartóan rendelkezik ezekben a kérdésekben, mert azt a minimumot próbáltuk megtalálni benne, ami hitünk szerint a parlament egészének elfogadható. Ez az Országgyűlésnek vagy a kormánynak nem jelent újabb terhet, nincs költségvetési kihatása, nem jelent újabb jogi szabályozást. Ez egy fontos gesztus, de egy olyan gesztus, amiben mi őszintén hiszünk, hogy ha ezt megteszi az Országgyűlés, az sok honfitársunknak támogatást, megkönnyebbülést, biztonságot jelent, és szerintem ez minden parlamenti oldalnak érdeke és szándéka. Ezért kérem, hogy a napirendre vételt támogassák mindannyian. Köszönöm szépen. [[Taps a DK és az MSZP padsoraiban.]]
Köszönöm szépen, képviselő úr. Tisztelt Országgyűlés! Megadom a szót Gurmai Zita képviselő asszonynak, MSZP-képviselőcsoport.
Köszönöm szépen a szót, elnök úr. Tisztelt Ház! A Magyar Szocialista Párt frakciója támogatja a tárgysorozatba vételt.Valóban, ebben az országban nem egy helyen lehet azt tapasztalni, hogy nem azonos módon mérnek bennünket. Engem is valóban meglepett, hogy az elmúlt alkalommal a Mi Hazánk Mozgalom lazán masírozhatott, és tulajdonképpen azzal, hogy ő bejelentette, hogy Nemzeti Légió néven egyesületi formában félkatonai szervezetet szeretne létrehozni, mindenképpen úgy gondolom, hogy a jogállamban a legitim erőszak kizárólagos és törvények által szigorúan szabályozott állami monopólium, és úgy gondolom, az egyesület formailag még meg sem alakult, de máris korlátozni akarja mások alapjogait. Tehát ezért is tartom rendkívül fontosnak, függetlenül attól, hogy ki tartozik kisebbséghez vagy ki nem, hogy Arató Gergely képviselőtársam beszélt az LMBTQ-ról is. Mindenképpen ebben az országban biztonságot és nyugalmat szeretnénk, és ezek egyáltalán nem ezt jelentették nekünk. Nagyon sajnálom, hogy a bizottság ezt a javaslatot leszavazta, de adjunk esélyt arra, hogy talán most újra, különös tekintettel arra, hogy nem egy, nem kettő ilyen eset történt az elmúlt időszakban, beszélhessünk erről a Parlament falai között. Köszönöm szépen.
Köszönöm szépen, képviselő asszony. Tisztelt Országgyűlés! Megadom a szót Keresztes László Lóránt frakcióvezető úrnak, LMP-képviselőcsoport. Parancsoljon!
Köszönöm szépen, elnök úr. Tisztelt Képviselőtársam! Ez az előterjesztés, ez a határozati javaslat olyan elveket fogalmaz meg, olyan értékek mellett teszi le a voksát, amelyek természetesen, én úgy gondolom, mindenki számára támogatandók és támogathatók. Az LMP természetesen támogatni fogja a napirendre vételt, illetve bízunk benne, hogy ez napirendre is fog kerülni, és akkor az elfogadását is támogatni fogjuk.Ez valóban fontos lehet egy ilyen szimbolikus kiállásként is, amit képviselő úr az előterjesztő képviseletében megfogalmazott. Nyilván ki kell mondani azt, hogy nem elfogadható az, hogy ilyen félkatonai vagy félkatonainak látszó szervezetek vonulgassanak Magyarországon az utcákon, olyan szervezetek, amelyek deklaráltan mások, egyes csoportok megfélemlítésére jöttek létre. Ugyanakkor azért azt is el kell mondani, amellett, hogy ez egy szimbolikus lépés és egy fontos lépés, hogy ezen túl kell lépni, és a magyar állam feladata mindenkor fellépni az ilyen jellegű aktivitás ellen. Annak ellenére is természetesen ezt fontos és üdvözlendő javaslatnak tartjuk, támogatni is fogjuk, hogy látható, hogy ez a Mi Hazánk névre keresztelt, mondhatjuk, hogy egy ilyen kormányzati háttérprojekt, valószínű, nagyon úgy néz ki, hogy véget fog érni. Nagyon úgy látjuk a politikai aktualitásokból, hogy a kormány érdekeit már láthatóan nem szolgálja ez a projekt, tehát mondjuk így: valószínűleg ki fogják vezetni a magyar közéletből. Ennek ellenére úgy gondolom, rendkívül fontos ilyen szempontból, hogy maga ez az ügy napirendre kerüljön. Beszéljünk róla, és ha odáig jut a javaslat, akkor természetesen a plenáris ülésen is támogassuk azt! Köszönöm szépen.
Köszönöm szépen, frakcióvezető úr. Tisztelt Országgyűlés! Megkérdezem, kíváne még valaki felszólalni. [[Senki sem jelentkezik.]] Jelentkezőt nem látok. Megkérdezem Arató Gergely képviselő urat, kíváne válaszolni. [[Arató Gergely jelzésére:]] Igen. Öné a szó, képviselő úr.
Köszönöm szépen. Nagyon röviden szeretnék csak szólni. Szeretném megköszönni az MSZP- és az LMP-frakciónak azt, hogy e mögé az ügy mögé állt, és megértette ennek a jelentőségét. Abban bízom, hogy holnap a szavazáson be tudjuk majd bizonyítani azt együtt, az Országgyűlés összes frakciója, hogy lehetünk baloldaliak vagy jobboldaliak, konzervatívok vagy liberálisok, de alapvetően hazafiak vagyunk, és vannak olyan ügyek, amelyek mellé közösen be tudunk állni, és ezek közé tartozik az, hogy minden honfitársunk, minden magyar ember békességben, nyugalomban, erőszaktól mentesen és fenyegetéstől mentesen élhessen. Köszönöm szépen, elnök úr.
Köszönöm szépen, képviselő úr. Tisztelt Országgyűlés! A Jobbik képviselőcsoportja indítványozta, hogy az Országgyűlés döntsön „A Magyarország címerének és zászlajának használatáról, valamint állami kitüntetéseiről szóló 2011. évi CCII. törvény módosításáról” című, T/7523. számú törvényjavaslat tárgysorozatba vételéről. A tárgysorozatba vételt az Igazságügyi bizottság utasította el.Először megadom a szót az előterjesztőnek, ötperces időkeretben. Felszólalásra következik Bencsik János képviselő úr. Parancsoljon! [[20.30]]
Köszönöm a szót. Tisztelt Elnök Úr! Tisztelt Képviselőtársaim! Az előttünk fekvő 2011. évi CII. törvény azt határozza meg többek között, hogy a különböző állami kitüntetések adományozása, megítélése milyen formában történik, de hogy ezeket a kitüntetéseket pontosan mikor, milyen esetben lehet visszavonni, arról a jogszabály nem dönt, nem foglalkozik vele. Márpedig nekünk meggyőződésünk, hogy a visszavonás feltételeit ugyanúgy szabályoznia kell ennek a jogszabálynak, mint az odaítélését.Szilágyi György képviselőtársammal azért is nyújtottuk be ennek a törvénynek a módosítását, mert szeretnénk, hogyha pontosan meghatározott körülmények rendelkeznének a kitüntetések és díjak visszavonhatóságáról. Szeretném jelezni, hogy a Jobbik már korábban is nyújtott be erre vonatkozó törvényjavaslatot is, de ezt az illetékes bizottság akkor sem vette tárgysorozatba, mint ahogy most sem. A kezdeményezés apropóját egyébként az a szomorú eset adja, hogy szeptemberben vált jogerőssé az az ítélet, amelynek nyomán a bicskei gyermekotthon volt igazgatóját, Vásárhelyi Jánost jogerősen 8 év fegyházbüntetésre ítélték, miután kiderült az, hogy az intézményében tartózkodó gyermekek kárára folytatólagosan szexuális erőszakot és szexuális visszaélést követett el. Vásárhelyi János egyébként 2016-ban kapta meg a Magyar Bronz Érdemkeresztet, de a szabályozás hiányosságai miatt ezt a kitüntetését a mai napig megtarthatja, ezt senki a mai napig tőle nem kérte vissza, és ha esetleg valaki visszakérné, erre akkor sincs lehetősége, hiszen ennek a jogszabályi feltételei nincsenek meg. Szeretném felhívni a figyelmüket, hogy ezt a törvényi hiányosságot maga a köztársasági elnök is elismerte. Áder János úgy fogalmazott a 168 Óra hetilap megkeresésére, hogy „A 2011. évi CII. törvény alapján a miniszterelnök előterjesztésére a köztársasági elnök adományozza Magyarország állami kitüntetéseit. A hatályos szabályozás alapján állami kitüntetés visszavonására nincs mód”. Ennek alapján azt gondoljuk, hogy a mostani javaslatunk azt a tényállást szabályozná, amely akkor áll fenn, hogyha bizonyos kedvezményezettek erkölcsileg, morálisan válnak alkalmatlanná ennek a díjnak a viselésére. Azt gondoljuk, hogy annak érdekében, hogy a magyar társadalom morális integritását, az erkölcsi tekintélyét vissza tudjuk állítani, visszavonhatóvá kell tenni ezeket a díjakat. Meggyőződésünk ugyanakkor, és talán ez a legerősebb érvünk, hogy szégyent hoz a magyar államra, szégyent hoz a magyar nemzetre, és szégyent hoz azokra az emberekre is, akik egyébként a saját tehetségük, képességeik, tudásuk és szorgalmuk alapján kimagasló eredményeket értek el a kultúra, a tudomány és a sport területén, hogy ezeknek az embereknek osztozniuk kell köztörvényes bűnözőkkel ezeken a díjakon. Bízunk abban, hogy ez a felvetésünk képes lesz… Bár lehet, hogy a feltételezés kissé naiv, de mégis bízunk abban, hogy ez egy olyan ügy, amiben talán a pártpolitikai ellentéteket, a különböző pártpolitikai hovatartozást félretéve tudunk közös álláspontot kialakítani. Bár a bizottság leszavazása és az előttünk tátongó üres kormánypárti padsorok nem adnak okot sok bizakodásra, én mégis kérem önöket, hogy ezt a törvénymódosító javaslatunkat fontolják meg, vitassuk meg, és döntsünk ennek a módosításáról. Köszönöm szépen. [[Szórványos taps az ellenzéki sorokból.]]
Köszönöm szépen, képviselő úr. Tisztelt Országgyűlés! Most képviselőcsoportonként egy-egy képviselő 2-2 perces időkeretben ismertetheti álláspontját. Megadom a szót Gurmai Zita képviselő asszonynak, MSZP-képviselőcsoport.
Köszönöm szépen, elnök úr. Tisztelt Ház! Tisztelt Képviselő Úr! Mindenféleképpen úgy gondolom, hogy teljesen jogos a felvetés, hogy olyanok, akik állami kitüntetésben részesültek, és nem megfelelő módon viselkedtek, illetve nagyon pontosan fogalmaznak, hogy az elismerésben részesített személyt a bíróság szándékos bűncselekmény miatt jogerősen elítélte… De mindenképpen úgy gondolom, hogy ezeknek a kitüntetéseknek van egy súlya, azok, akik ezt a kitüntetést megkapják, nyilvánvaló, hogy nem véletlenül kapják meg. Tehát azt gondolom, hogy ezek presztízs erejű kitüntetések. Én igenis úgy gondolom, hogy ha valaki olyan élethelyzetbe keveredik sajnálatos módon, hogy adott esetben bűncselekményt követhessen el, ezt teljesen nyilvánvalóan nem szabályozza ez a határozat, tehát mindenképpen a Magyar Szocialista Párt frakciója támogatni fogja ezt a kezdeményezést. [[Szórványos taps az ellenzéki sorokból.]]
Köszönöm szépen, képviselő asszony. Tisztelt Országgyűlés! Megadom a szót Arató Gergely képviselő úrnak, Demokratikus Koalíció.
Tisztelt Elnök Úr! Nem akarom hosszasan elemezni a törvényjavaslatot. Annyit szeretnék csak megjegyezni és elmondani a Demokratikus Koalíció nevében, hogy ez egy valós probléma. A javasolt jogi megoldás fölvet kérdéseket. Úgy kell megalkotni ezt a jogi szabályozást, hogy ne válhasson politikai játékszerré ez a típusú kitüntetés-visszavonási lehetőség. De ezen a parlamenti szakaszban majd lehet közösen dolgozni, hogy jobb legyen ez a törvényjavaslat. Mi a napirendre tűzését mindenképpen támogatjuk. [[Szórványos taps az ellenzéki sorokból.]]
Köszönöm szépen, képviselő úr. Megadom a szót Keresztes László Lóránt frakcióvezető úrnak, LMP-képviselőcsoport.
Köszönöm a szót, elnök úr. Tisztelt Képviselőtársaim! Azt gondolom, hogy egy nagyon fontos hiányosságra, nagyon fontos szabályozatlanságra hívja fel a figyelmet a Jobbik-frakció, ezért mindenképpen köszönet jár. Önmagában az előterjesztő nevében Bencsik képviselő úr egy olyan döbbenetes esetet tárt elénk, ami miatt önmagában is rendkívül fontos lenne ezt a javaslatot napirendre venni és megszavazni, megoldani ezt a hiányosságot. De én azt gondolom, hogy mindannyian tudjuk, hogy sajnos hosszan sorolható azoknak az eseteknek a sora, amikor szükség lenne erre a jogi szabályozásra. Mindenképpen el tudom mondani, hogy az LMP-frakció támogatni fogja, hogy ez a javaslat tárgysorozatba kerüljön, és hogyha odáig eljut ez a javaslat, akkor természetesen a megszavazását is támogatjuk fogjuk. Köszönöm.
Köszönöm szépen, képviselő úr. Tisztelt Országgyűlés! [[Bencsik János: Frakcióálláspontot lehet esetleg?]] Válaszolni kíván? Megkérdezem Bencsik János képviselő urat, hogy most felszólalni kíváne a frakciója nevében két percre, és azt követően ade választ. [[Bencsik János jelzésére:]] Igen. Öné a szó, képviselő úr.
Köszönöm a szót. Tisztelt! Elnök Úr! Tisztelt Képviselőtársaim! Egyrészt szeretném megköszönni képviselőtársaim támogató hozzászólását.Amit pedig Arató Gergely képviselőtársam mondott, ez felmerülhet minden egyes ilyen esetben, hogy vajon egy adott jogintézmény nem válike politikai alkuk politikai játszótereivé. Én azt gondolom, hogy az a megfogalmazás, amit a konkrét módosításunk tartalmaz, jelesül, hogy a hiányos jogszabályt úgy módosítanánk, hogy ha az elismerésben részesített személyt a bíróság szándékos bűncselekmény miatt jogerősen elítélte, akkor az elismerés méltatlanság miatt visszavonható legyen, azt gondolom, ez kellően körülbástyázza jogilag, hogy milyen esetekben lenne ez visszavonható. Én egyébként nem gondolom azt, hogy egy köztársasági elnök akármennyire is elfogult lehet esetleg adott pártok irányában, de egy ilyen esetben talán kevésbé kell ettől tartani. Másrészt a törvénymódosításunk rendeletalkotásra kötelezés útján a kormány jogkörébe utalná a részletszabályok kidolgozását. Tehát ha esetleg a kormánypártnak ezzel kapcsolatban lenne kifogása, akkor szeretném megnyugtatni, hogy mivel itt saját maguknak is lenne lehetőségük ez ügyben javaslattal élni, ezért ebből a szempontból ellenérv nem merülhet fel. Arra szeretném még önöknek felhívni a figyelmét, amint Keresztes László Lóránt is utalt már rá, nem egy egyedi esetről van szó. Pontosan emlékszünk, hogy 2016-ban egy hasonló ügyben, egy csoportos nemi erőszak ügyében Kiss László, az úszóválogatott akkori szövetségi kapitánya esetében ez már felmerült, és akkor Szilágyi György képviselőtársunk 2016-ban be is nyújtott egy hasonló módosító indítványt. Akkor azzal az indokkal szavazták le és söpörték le az asztalról a kormánypárti képviselők, hogy ez a bűncselekmény már elévült. Mi akkor is ezt egy rossz, nem tartható indokolásnak tartottunk. Bízunk benne, hogy a mostani alkalommal egy igazságosabb és egy felelősségteljesebb döntést fognak hozni. Köszönjük szépen. [[Szórványos taps az ellenzéki sorokból.]]
Köszönöm szépen, képviselő úr. Tisztelt Országgyűlés! Most megkérdezem Bencsik János képviselő urat, hogy kíváne válaszolni a vitában elhangzottakra. Öné a szó.
Igazából csak nagyon röviden szeretném megismételni, hogy én bíztam abban, hogy itt a kormánypártok részéről is legalább egy magyarázat fel fog merülni, hogy ezt támogatják vagy miért nem támogatják. Nyilvánvalóan, mivel a kormánypárti padsorokban jelenleg egy kormánypárti képviselő tartózkodik, ezért erre nincs lehetőség, úgyhogy én is megköszönöm a többi képviselőtársamnak, hogy ezeket megtették, és bízunk benne, hogy fogják majd támogatni a javaslatot. Köszönöm szépen. [[Szórványos taps a kormánypárti sorokból.]] [[20.40]]
Köszönöm szépen, képviselő úr. Tisztelt Országgyűlés! A döntésre a holnapi ülésnapon kerül sor. Tisztelt Országgyűlés! A Jobbik képviselőcsoportja indítványozta, hogy az Országgyűlés döntsön az állatkínzókkal szembeni hatékony fellépés megteremtése érdekében a büntető törvénykönyvről szóló 2012. évi C. törvény módosításáról szóló T/7082. számú törvényjavaslat tárgysorozatba vételéről. A tárgysorozatba vételt az Igazságügyi bizottság utasította el. Először megadom a szót az előterjesztőnek ötperces időkeretben. Potocskáné Kőrösi Anita képviselő asszony következik. Parancsoljon, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Végtelenül szomorú vagyok. Én tettem egy ígéretet számtalan civil szervezetnek, magánszemélynek, akik augusztus óta megkerestek, miután benyújtottam ezt a törvényjavaslatot, de az Igazságügyi bizottság azt mondta, hogy tárgysorozatba sem kell venni. Azt az ígéretet tettem, hogy a mai napon utolsó napirendként itt a Parlament falai között meggyőzöm kormánypárti képviselőtársaimat, hogy vegyék tárgysorozatba ezt az indítványt a holnapi szavazáson. Becsó Károly képviselőtársam van jelen egyedül a kormánypárti padsorokban. Bocsánat, az elnöki pulpituson Móring József Attila és elnök úr is, de még ez is végtelenül kevés, mégis megkísérlem. 2010 óta a Jobbik frakciója nyolcadik alkalommal nyújtotta be az állatkínzás szigorítását, a büntető törvénykönyv vonatkozó rendelkezéseinek a módosítását. Ez a módosítás arra terjedne ki, hogy az eddigi megszokott bírói gyakorlat szerint maximálisan felfüggesztett börtönbüntetéssel vagy pénzbüntetéssel büntetett állatkínzók büntetését szigorítsa oly módon, hogy lehetősége legyen a bíróságnak, sőt kötelessége legyen a súlyos, minősített esetekben nem vétségként, hanem bűntettként értékelni, és letöltendő szabadságvesztéssel büntetni az állatkínzókat. Mindezt miért nyújtottuk be? Azért, mert nincs visszatartó erő jelenleg a büntető törvénykönyvben. Hogy ez a büntetési tétel sok vagy kevés? kapjuk többször a kérdést. A válasz erre az, hogy nem szeretnénk mást, mint azt, hogy itt a plenáris ülésen a kormány tagjai, az államtitkárok, a miniszterek adjanak választ arra, vagy legalább vitassuk meg, hogy mennyi az a büntetési tétel, ami valóban visszatartó erő lehet ezeknek az állatkínzóknak. Mert azért ne felejtsük el, hogy a kedvtelésből tartott állatok esetében az elmúlt időszakban számos, országos sajtóhírt megjárt esemény történt. Ezek közül két esetre szeretném most felhívni a figyelmet. Az egyik Siófokon történt még a nyár folyamán, amikor egy kutyabarát panziónak hirdetett panziótulajdonos egy kis ölebet, Muki kutyát vert agyon egy vascsővel azért, mert ugatott. A másik pedig Balotaszálláson történt, s az is szintén bejárta az országos médiát, hogy egy asszony az autó mögé kötött egy kutyát. Lehet vitatni, hogy sok vagy kevése az a büntetési tétel, amit mi javaslunk a büntető törvénykönyv módosítása során. De tisztelettel kérek innen minden frakciót, beleértve a kormánypárti frakciókat is, hogy támogassák a holnapi napon ezt a tárgysorozatba vételt, hiszen erről vitázni kell. Hallottuk, hogy a Fidelitas már elmondta a sajtónak is, hogy ők majd ki fognak dolgozni egy javaslatot. Azt mondom, hogy minket már ez sem érdekel, csak legyen már valami, történjen ebben az ügyben valami, mert 2010 óta, kilenc éve küzdünk azért, hogy változzon, módosuljon a büntető törvénykönyv. Bízom benne, hogy ez a javaslat elindít valamit, és végre valóban sor kerül a Btk. szigorítására. Köszönöm szépen. [[Taps a Jobbik soraiban.]]
Köszönöm szépen, képviselő asszony. Tisztelt Országgyűlés! Most képviselőcsoportonként egy-egy képviselő 2-2 perces időkeretben ismertetheti álláspontját. Megadom a szót Gurmai Zita képviselő asszonynak, MSZP-képviselőcsoport.
Köszönöm szépen a szót, elnök úr. Tisztelt Ház! Mindenféleképpen szeretnénk támogatni a képviselő asszony javaslatát, már csak azért is, mert nagyon világosan leírja az általános indoklásban, hogy évről évre sajnálatos módon nem csökken, hanem növekszik az állatkínzásos esetek száma hazánkban. S gyakorlatilag az újabban felbukkanó esetek kapcsán a hatóságok mind kegyetlenebb elkövetőkkel találkoznak. Persze az is egy kérdés, hogy vajon mi okozza azt, hogy ilyen mértékben agresszívabbá vált a társadalom. Ez is megérne szerintem egyszer egy vitát. Ami szerintem megint nagyon fontos, hogy az állatkínzók egy jelentős része valóban nincs tudatában annak, hogy mit is követ el, s hogy erre a törvény büntetni rendelte el őket. Én viszont azt tapasztalom, annak ellenére, hogy ha bármilyen kis büntetést is kapnak, láthatóan fittyet hánynak rá, tehát igazság szerint nincs ennek következménye. Az egy picit elriasztott, hogy 2010 óta gyakorlatilag nem történt ez ügyben semmi, márpedig én azt gondolom, hogy Magyarországon nagyon sok állatbaráttal találkozunk, és talán nem véletlen az, hogy ezt a törvényjavaslatot most nem először, nem másodszor, hanem sokadszorra hozza be a Jobbik. Én egyetértek azzal, hogy most az lenne a legfontosabb, hogy legyen egy olyan törvényi szabályozás, amiben valóban szigorítás lehetne. Azon persze lehet vitatkozni, hogy ez mennyire legyen szigorú, olyan szigorú legyen, mint amit a Jobbik szeretne, vagy ennél valamivel enyhébb. De a legfontosabb természetesen az, hogy igenis legyen itt, a Parlament falai között vita ez ügyben, mert azt gondolom, hogy az állatbarátok is számítanak erre. [[Taps a Jobbik soraiban.]]
Köszönöm szépen, képviselő asszony. Tisztelt Országgyűlés! Megadom a szót Keresztes László Lóránt képviselő úrnak, LMP-képviselőcsoport. A jelentkezés sorrendjében adtam meg a szót, nehogy ez bárkinél feszültséget generáljon. Öné a szó, képviselő úr.
Köszönöm a szót. Tisztelt Elnök Úr! Azt gondolom, hogy nagyon tiszteletreméltó az a törekvés, amit látunk a Jobbik-frakció részéről, hogy újra és újra benyújtják ezt a javaslatot, és egészen elképesztő az az ellenállás, ami a kormánypártok részéről tapasztalható. Az, hogy egy kormánypárti képviselő van a fideszes padsorokban, nem kell, hogy elvegye a kedvét a képviselő asszonynak. Képviselő úr az itt elhangzott érveket talán továbbítja a frakciótársai felé, és akkor a holnapi napon végre-valahára támogatják, hogy egyáltalán vitatkozni lehessen erről a javaslatról, bár ilyen jellegű illúzióink nincsenek. Mi magunk is megtapasztaltuk ezt, és értetlenül állunk a kormánypárti passzivitás előtt. Számtalanszor folytatunk közvetlen konzultációt állatvédő szervezetekkel, és ezek alapján kerestük meg a közvetlenül érintett minisztériumokat, ahol folyamatosan csak az üres ígéreteket kaptuk, cselekvés igazából nem volt az ügyben. Parlamenti keretek között is volt számos ilyen javaslatunk, és hasonlóképpen végződött, igazából tárgysorozatba se engedték, tehát még azt is megtagadták a fideszes képviselők, megtagadta a fideszes többség, hogy erről a kérdésről vitát folytassunk. Az teljesen egyértelmű, hogy ez egy megoldatlan, rendkívül súlyos probléma, ami pontosan az ilyen botrányos és egészen megdöbbentő esetek miatt óriási társadalmi figyelmet kap. S nyilván a magyar társadalom jól érezhetően és jól láthatóan elvárja a magyar Országgyűléstől, hogy ezt a kérdést kezelje. Tehát egyértelműen arra van szükség, hogy a büntetési tételeket szigorítani kell. Arról valóban lehet vitát folytatni, hogy milyen módon. Ugyanakkor azt is hozzá kell tenni, hogy önmagában a büntetési tételek szigorítása és a szabályozás szigorítása nem lesz elegendő, szükség van arra, hogy a végrehajtás feltételeit is meg tudjuk teremteni. Látjuk azt, hogy mind az önkormányzatoknak, mind a civil szervezeteknek elfogytak az eszközei, nem tudnak ezekben az ügyekben hatékonyan fellépni. Tehát az ügy átfogó kezelést igényel, ugyanakkor rendkívül fontos első lépés lenne, hogy ez a jogszabály-módosítás megtörténjen, a büntetési tételeket szigorítani lehessen, ezért az LMP-frakció természetesen támogatni fogja a javaslat tárgysorozatba vételét. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! Megadom a szót Arató Gergely képviselő úrnak, Demokratikus Koalíció.
Köszönöm szépen. Tisztelt Elnök Úr! Ha van olyan kérdés, amiben nem értem azt, hogy miért nincs összhang ebben az Országházban, az pont ez a kérdés. Nem hangoznak el ellenérvek, egyszerűen leszavazzák a bizottságban ezeket a javaslatokat fideszes képviselőtársaink, miközben ha valamiben, én nem hiszem, hogy különbség lenne a Ház két oldala között, akkor az az, hogy az állatvédelmet fontosnak tartjuk. Az állatok jóllétét, az állatok védelmét egészen különböző ideológiai alapállásokból is lehet fontosnak tartani. A teremtett világ védelme egy magát kereszténydemokratának vagy keresztény nemzetinek nevező pártszövetség számára ugyanolyan fontos kell legyen, mint egy másfajta megközelítésből, akár ökológiai megközelítésből közelítő politikai erő számára. [[20.50]] Azt is értem vagy azt is tapasztalom, hogy talán nem érzik képviselőtársaink azt, hogy ebben a kérdésben a társadalmi közvélemény változik. Olyan dolgok vagy olyan állatokkal kapcsolatos viselkedés, amire néhány évtizeddel ezelőtt még megértően vagy elfogadóan, vagy ha rosszallóan is, de nem különösebben súlyos ügyként tekintett a társadalom, mára ez az új korosztályok beléptével a társadalom nagy része számára elfogadhatatlanná vált. Alapvető, a társadalom egészének működését érintő problémává vált. Van egy olyan ügy, amire válaszolnia kellene a törvényhozónak, van egy olyan ügy, amiben nagyon határozott fellépést vár el tőlünk a társadalom. Időnként tartok tőle, hogy ez már-már önbíráskodásba megy át, és ezt szerintem egyikünk sem szeretné. Éppen ezért tartanám fontosnak azt, hogy találjunk megfelelő jogi megoldást. És egyetértek képviselő asszonnyal, hogy a mértékeken, a pontos megfogalmazásokon, a bűncselekmény pontos meghatározásán biztosan tudnánk vitatkozni. Egyébként a kormánynak vannak szakértői, van egy apparátusa, módjában állna akár ennél jobb módosító javaslatot tenni. De az, hogy beszélni sem hajlandóak erről, struccpolitika és vállalhatatlan. Köszönöm szépen.
Köszönöm szépen, képviselő úr. Tisztelt Országgyűlés! Megadom a szót Stummer János képviselő úrnak, Jobbik-képviselőcsoport. Parancsoljon!
Köszönöm szépen, elnök úr. Gyermekek előtt, egymás után végezte ki kutyáit a baltás öreg. Véres vasdrótot szedtek le egy kutya nyakáról. Felfüggesztettet kapott, később agyonverte kutyáját. Motor mögé kötve vonszolták a kutyát Hejőbábán. Bálamadzaggal kötötte az autó után kutyáját a balotaszállási nő. Baltával verte agyon kutyáját az egyszer már elítélt dióskáli férfi. 38 kiskutyát préseltek be egyetlen csomagtartóba Komlón. Éheztette, rövid láncra kötötte a téli fagyban kutyáját. Teknőst ütött agyon a budapesti állatkertben egy látogató. Levágták egy kutya orrát Demecserben.Milyen ember az, aki egy ilyen dolgot tesz egy védtelen állattal? És milyen ország az, ahol meg lehet tenni egy ilyen dolgot egy védtelen állattal? Hát, egy olyan ország, amikor, ha erről szó van az ország házában, a kétharmados kormánytöbbség sehol nincs, bojkottálja ezt az ülést. És bármikor, amikor szóba kerül ez a kérdés, akár itt, ebben az ülésteremben, akár bármely bizottsági ülésen, a fideszes képviselők hallgatnak, és ezzel meggyőződésem szerint bűnpártolást követnek el. [[Közbeszólás a Jobbik soraiból: Így van. Szégyen!]] Ez bűnpártolás, tisztelt hölgyeim és uraim! Miközben senkinek nem lehet kétsége afelől, hogy aki egy védtelen élőlénnyel ilyen szadista módon bánik, az az elleni fellépés kiemelt társadalmi érdek. És senkinek nem lehet kétsége afelől sem, hogy aki egyszer egy ilyet megtesz, az máskor is meg fogja tenni. És afelől sem, hogy aki ilyet tesz egy védtelen állattal, az egy emberrel is képes ezt megtenni. Ezért kérem önöket ebben a Házban ezen a késői órán, hogy amikor holnap majd döntés előtt lesz az ország házában ez a kérdés, akkor támogassák ezt a javaslatot. És kérem itt, bár az üres falaknak, az üres székeknek beszélek, hogy a fideszesek is végre vegyék észre magukat, és ne folytassák ezt a cselekedetet. Köszönöm szépen. [[Taps a Jobbik soraiban.]]
Köszönöm. Tisztelt Országgyűlés! Megkérdezem az előterjesztőt… Kérdezem, kíváne még valaki szólni. [[Dr. Becsó Károly jelentkezik.]] Jelentkezőt nem látok. Megkérdezem Potocskáné Kőrösi Anita képviselő asszonyt, kíváne mint előterjesztő válaszolni az elhangzottakra. Öné a szó.
Köszönöm a szót, elnök úr. [[Dr. Varga-Damm Andrea: Engedjék meg, hogy hadd szóljon hozzá Becsó képviselőtársunk!]]
Bocsánat, azt gondolom, ha képviselő úrnak ilyen szándéka van, akkor jelzi. Jelezte? [[Dr. Becsó Károly: Jeleztem.]] Parancsoljon! Egyelőre eddig a monitoron nem volt kedves képviselőtársam jelzése, úgyhogy… [[Taps a Jobbik soraiban.]]
Köszönöm szépen, elnök úr. Tisztelt Képviselőtársaim! Nem kívánok vitába bocsátkozni, merthogy egyetértek a bizottságom álláspontjával, amely elutasította a tárgysorozatba vételt. Egyetlenegy dolgot azért szeretnék leszögezni a jegyzőkönyv kedvéért, mert azért kemény szavak hangzottak el, hogy 2012-ben, amikor a kormány beterjesztette ezt a törvényt, aminek a módosításáról most beszélünk, nemcsak akkor, hanem most is Európa egyik legszigorúbb állatvédelmi törvénye. Beszélgethetünk persze dolgokról, most belemélyedhetnék én is, de nem kívánok különösebben, mert szerintem, bár vannak jogászkollégák, akik ezt jobban meg tudnák fogalmazni, erre nem feltétlenül a büntető törvénykönyv a legalkalmasabb, hanem amire utaltak képviselőtársaim, a megelőzés, a prevenció, sok tekintetben a nevelés. Értem a szándékot, legutóbb talán Kepli képviselő úr által volt ez a törvényjavaslat beterjesztve. Értem a szándékot, és sok tekintetben egyetértek azzal, ami elhangzik, de szeretném leszögezni, hogy ez Európa egyik legszigorúbb állatvédelmi törvénye. Köszönöm szépen.
Köszönöm szépen, képviselő úr. Tehát, tisztelt Országgyűlés… [[Jelzésre:]] [[Jelzésre:]] Sajnálom, képviselő asszony, de a házszabály köt, így aztán nincs lehetősége már további felszólalásra. Megkérdezem Potocskáné Kőrösi Anita képviselő asszonyt, kíváne válaszolni. (Jelzésre:) Igen. Öné a szó két percben. Parancsoljon!
Köszönöm szépen, és köszönöm képviselőtársamnak, hogy elmondta ezt a felszólalást. Mert ön is beismerte, hogy ebben lenne mit tenni. Az, hogy Európa legszigorúbb törvénye az állatkínzás tekintetében, attól még itt, Magyarországon megtörténnek ezek az esetek. Én nem tudtam pontosan, hogy Stummer képviselőtársam milyen felszólalással készül, de még hallgatni is borzasztó volt ezt a felsorolást, amit most tett, és ezek valóban megtörtént esetek. És erre azt mondani, hogy ez a javaslat még egy vitát sem ér meg itt a plenárison, hogy az egész parlament előtt tudjuk ütköztetni álláspontjainkat, ezt felháborítónak tartom, és bízom abban, hogy van még egy éjszaka, meg lehet ezt gondolni, és a holnapi napon lehet úgy dönteni, hogy kerüljön tárgysorozatba ez a javaslat. Köszönöm szépen. [[Taps a Jobbik padsoraiban.]]
Köszönöm szépen, képviselő asszony. Tisztelt Országgyűlés! A döntésre a holnapi ülésen kerül sor.Tisztelt Országgyűlés! Tájékoztatom önöket, hogy a dr. Polt Péter személyére leadott nem szavazatok száma tévesen került kihirdetésre. A szavazatok száma helyesen: igen szavazatok száma változatlanul 134, nem szavazatok száma 27, tartózkodó szavazatot senki nem adott le. Felhívom figyelmüket, hogy a megválasztás eredményén ez nem változtat. Megjegyzésként hozzáteszem, hogy a nem szavazatok esetében 24 szavazat lett kihirdetve, a 24 és 27 között az áthallás miatt lehetett probléma. Megértésüket kérem. Köszönöm. Tisztelt Országgyűlés! Mai napirendi pontjaink tárgyalásának végére értünk. Most a napirend utáni felszólalások következnek. Napirend utáni felszólalásra jelentkezett Rig Lajos képviselő úr, Jobbik-képviselőcsoport: „Az élet mindennél fontosabb. Az élet pénzben nem mérhető” címmel. Megadom a szót, 5 perces időkeretben.
Köszönöm szépen a szót. Tisztelt Elnök Úr! Tisztelt Képviselőtársak! A mai napirend utáni felszólalásomban körülbelül ugyanaz a téma, mint amivel már egy éve is foglalkozom, és megpróbáltam a fideszes képviselők belátását és érzületét megváltoztatni. Ez az SMA betegségben szenvedő betegek sorsa. Az elmúlt hetekben végigizgulhattuk Levente és Zente küzdelmét, küzdelmét az idővel és küzdelmüket a pénzért. Azért dotálhatjuk azt, hogy nagyon rövid időn belül egy nagyon nagy összeg gyűlt össze mind a két kisgyermeknek. Hiszen egy olyan ritka betegségben szenvednek, ami az SMA, és az erre kifejlesztett génterápiás gyógyszer egy igen drága árva gyógyszer, amelynek magyarországi ára 700 millió forint, amit a magyar költségvetés, illetve az egészségbiztosító nem fizet számukra. Ezért egy közösségi adakozás indult, ami eddig példa nélküli volt, de ezután, azt gondolom, példaértékűvé kell váljon.De sajnos ez az ördögi kör, ez a circulus vitiosus nem ért véget, hiszen az ő boldogságuk után jelentkezett egy harmadik kisgyermek, aki még csak pár hónapos. Őt Noelnek hívják, Erdélyben él, és a szülei megpróbálták, hogy ezt a kezelést ő is megkaphassa. Igen ám, de neki is 700 millió forintot kell ehhez a kezeléshez összegyűjtenie. [[21.00]] Nem mehet sajnos ez a végsőkig, hogy emberek adják össze azt, amit az állam kell hogy biztosítson. De beszéljünk egy kicsit az SMA-ról! Sokan nem tudják, hogy ennek az izomsorvadásos betegségnek három típusa van, a legsúlyosabb az 1-es típus, amikor a beteg nem tud felkelni az ágyból, a légzőizmai is lebénulhatnak, ágyban lélegeztetésre szorul; a 2-es típusú az, amikor ülni tud, illetve felállni, de járásra képtelen; a 3., a legritkább az, amikor járásra is képtelen , de az izmai hamar fáradnak. Ezekre is létezik egy terápia, amit úgy hívnak, hogy Spinraza, ezt a kezelést, van olyan beteg, aki megkapja a NEAK által, de vannak körülbelül 42-en, akiknek a kezelését elutasította a NEAK. A 40 beteg közül 30 felnőtt, és 10 gyermek vár a gyógyulásra. Nagyon sok előterjesztésünk volt, akár költségvetési, akár határozati javaslat, de sajnos megértésre nem találtunk itt a Házon belül a fideszes padsorok között. Én azt gondolom, ahogy a címben is benne van, hogy az emberi életet és az egészséget nem lehet pénzben kifejezni. Ezeknek a betegeknek ez egy 120 millió forintos költség lenne, amelyet, hozzáteszem, az Európai Unió egyéb tagállamai már ingyenesen adnak az összes ilyen típusú betegnek. Beszéljünk akkor Daniról, beszéljünk Timiről, beszéljünk Zsoltikáról, és beszéljünk Bálintkáról, akiknek a kezelését elutasította a NEAK. Mi lesz ezekkel a gyermekekkel? Mi lesz ezekkel a felnőttekkel? Lemond róluk a kormány? Egészítsük ki azt a tézist, hogy senkit nem hagyunk az út szélén, egészítsük ki azzal, hogy senkit nem hagyunk betegségben szenvedni, és nem hagyunk senkit meghalni. Ezek a betegek, ha nem kapják meg ezt a kezelést, akkor bizony meghalnak. Leáll a légzésük, mivel légzésre képtelenek, mivel ez a betegség megtámadja az ő légzőizmukat. Van egy nagyon nagy harcos köztük, akit úgy hívnak, hogy Tímea. Tímea egy egyszerű, de mégis bölcs lány, akinek a tollából nagyon sok jó dolog származik. Engedjék meg, hogy felszólalásom végén rávilágítsak arra, hogy miről szól ez a betegség az ő szemükkel, és ha meghallgatják ezt, akkor egyből megértik, hogy ők miért küzdenek ezért a gyógyszerért. A diagnózis után kétfajta út van; az első, a szerencsés, akik megkapják ezt a kezelést, ők új játékba kezdenek, ez a játék az, hogy megye már ma, ami tegnap még nem. S van egy másik út, ez a legszörnyűbb, akiket elutasítanak, és nem kapják meg ezt a kezelést, ők sajnos ezt a játékot játsszák, hogy vajon megye még ma, ami tegnap még ment. Ez a kérdés. Nem hagyjuk annyiban ezt az egészet, egy újabb határozati javaslatot nyújtottunk be a tisztelt Ház elé és a bizottságok elé, amely arról fog szólni, hogy a kormány hozzon létre egy alapot, amelybe magánszemélyek, illetve vállalkozások az adójuk 1 százalékát fel tudják ajánlani, illetve adományként tudják ezt az alapot bővíteni, és a kormány egy bizonyos kritériumrendszer szerint segítse ezeket a betegeket ahhoz, hogy túléljék ezt, és ne mondjanak le ezekről az emberekről. Köszönöm, hogy meghallgattak.
Köszönöm, képviselő úr. Tisztelt Országgyűlés! Napirend utáni felszólalásra jelentkezett Hajdu László képviselő úr, DK: „Mindenszentek és Halottak napja Rákospalotán” címmel. Megadom a szót ötperces időkeretben.
Köszönöm, elnök úr. Tisztelt Ház! Tisztelt Képviselőtársaim! Azt gondolom, hogy a hosszabbított hétvégén, de talán csütörtökkel kezdődően, pénteken, szombaton és vasárnap szinte valamennyien, akik a teremben itt vagyunk még ilyen késő este, a temetőkben jártunk, urnatemetőkben, altemplomokban. Ez a mindenszentek napja, halottak napja azt jelentette az érző emberek számára ezen a hétvégén, hogy szeretteinkre gondoltunk, a szeretteinkhez mentünk el, úgy éreztük, hogy abban a pillanatban, amikor a temetőben voltunk, velük voltunk együtt. Hívő ember és nem hívő ember is egyformán megfordult a köztemetőkben és azokon az emlékhelyeken, ahol ehhez kapcsolódó személyeket akartak köszönteni. Azt gondolom, hogy ez egy nagy szolgálat is azoknak, akik ezeken a napokon biztosították ilyen a közlekedésben a közlekedésrendészet, a temetőszolgák, akik a temetkezési vállalatok és vállalkozások munkatársai , hogy rendben és tisztaságban fogadják az érkező embereket. Egy kicsikét őrájuk is gondolok, amikor most napirend után szót kérek. Természetesen én magam is számos temetőben Budapesten érintett vagyok sajnálatos módon, ez a négy nap most szerencsésen esett, és nem egy vagy két napba kellett sűríteni; kicsit megosztottabb közönség előtt jártam végig a szeretteimet, akik Budapest szinte minden részén és még vidéken is vannak. Szeretném megemlíteni, hogy minden temetőnek a mindenszentek napján, a halottak napján, ezeken a napokon vannak hagyományai, hogy hogyan ünnepel. Rákospalotán, az én választókerületemben hagyományosan szabadtéri istentiszteletet szoktak szervezni, körülbelül 15-18 éve rendezünk ilyen eseményeket, és most nem szakadó esőben, hanem szép időben volt szombaton ez az esemény, amin nagyon sok ember vett részt, hívő és nem hívő ember, gyertyát gyújtanak, központi helyen van megszervezve; azt gondolom, megér annyit, hogy egy napirend utáni hozzászólásban halottainkról megemlékezzünk. Rákospalotán is, mint sok temetőben, úgy gondolom, olyan emberek nyugszanak, akik az életüket végigdolgozták, akik annak a településnek, egy családnak, ennek az országnak értékes alkotó emberei voltak, Rákospalotán számos rangos és neves temetett halottunk is van. Meg szeretném említeni, hogy Budai II László is, az aranycsapat tagja, aki Rákospalota szülötte, ott van eltemetve. Magam is fölkeresem ilyenkor a díszpolgárokat. Fölkerestem Budai László sírját is, zeneszerzőket, énekeseket, művészeket és nagyon szorgalmas egyszerű embereket, akik végigdolgozták az életüket, de a kerület díszpolgárait is. Fölkeresem ilyenkor a temető munkatársait, és köszönetet szoktam mondani a kerület országgyűlési képviselőjeként a temető fölkészítéséért és a szép rendért. Nem csak a közterületen kell rendet tartani, úgy gondolom. Ez olyan közösségi hely, ahol talán a legnagyobb egyetértés van ember és ember között, ahol kevés vitát lehet hallani, talán nincs is vita, ahol tudunk emberként ugyanarra gondolni, ugyanúgy könnyezni és ugyanúgy szeretettel emlékezni embertársainkra. Őnekik szerettem volna emléket állítani napirend utáni hozzászólásomban. Köszönöm, hogy meghallgattak.
Köszönöm szépen, képviselő úr. Tisztelt Országgyűlés! Napirend utáni felszólalásra jelentkezett Keresztes László Lóránt képviselő úr, LMP-képviselőcsoport: „Pécs helyzete, és a kormány felelőssége” címmel. Megadom a szót, frakcióvezető úr.
Köszönöm szépen a szót. Tisztelt Elnök Úr! Tisztelt Országgyűlés! Napirend utáni felszólalásomban otthonomról, Pécsről fogok beszélni, de azt már most előrebocsátom, hogy ennek a felszólalásnak nagyon komoly országos relevanciája van. Tudjuk azt, hogy nagyon sok olyan város, nagyon sok olyan önkormányzat van vagy került olyan helyzetbe, hogy egy hosszú ideig tartó fideszes rombolás után most ellenzéki vezetés kapta meg a lehetőséget, ugyanakkor a nehéz helyzet miatt jól láthatóan az adott település nem fogja tudni a problémáit önállóan megoldani, a kormány pedig már most elárulni látszik az ezeken a településeken élőket.Október 13-án tíz év rombolás után a Fidesz egy hatalmas verséget szenvedett; egy hasonló vereséget, mint 2009-ben az azt megelőző időszakban a várost vezető balliberális koalíció, az MSZP-SZDSZ-koalíció. [[21.10]] Nagyon szimbolikus helyszín Pécs a Fidesz uralkodása szempontjából, ugyanis 2009-ben, jól tudjuk, hogy időközi választáson itt tesztelték először élesben az úgynevezett Kubatov-listát, és hát nagyon sikeres volt ez politikai szempontból, hiszen egy kétharmados győzelmet arattak, megelőlegezve a 2010-es úgynevezett fülkeforradalmat. Szintén ebben a városban próbálták ki ilyen pilotprojekt jelleggel az úgynevezett cégfoglalásokat, hogy verőemberekkel foglaltak el vízműszolgáltató céget, közlekedési céget, hogy aztán a jogászoknak átadják a terepet, és ilyen módon nyúljanak le különböző cégeket. Hát, ennek is meglett a hatása, a befektetők kedvét tekintve mindenképpen. És ugye, ez volt az a város, ahol először ültettek egy pártbizottságot a demokratikusan megválasztott polgármester nyakára, és ilyen módon először hajtották gyámság alá a várost. A tízéves fideszes városkormányzás mérlege, hozzáteszem, hogy egy fideszes kormányzattal a háttérben az lett, hogy a regionális, nagy regionális vidéki központok közül Pécsnek immár messze a leggyengébb a gazdasága. Az egy főre jutó ipari teljesítmény alapján Baranya megye országosan az utolsó helyre került. Ugyanakkor az ingatlanadó tekintetében Pécs pedig rekorder, sehol nem látható ilyen megyeszékhely, ahol ilyen óriási terhekkel sanyargatnák a lakosságot. És a leggyászosabb mutatója a Fidesz tízéves városi rombolásának Pécs szintjén az, hogy tíz év alatt 13 ezer ember ment el kényszerűségből ebből a városból. Jól láthatóan a Fidesz ezt a vereséget nem tudja elviselni, már most, az átadás-átvétel időszakában nagyon komoly hazugságokat fogalmaztak meg. Egész komolyan az itt most jelen nem lévő Hoppál Péter képviselő úr azt találta mondani, hogy a Fidesz ledolgozta az akkori vagy a 2009-es 50 milliárdos adósságot, és még egy 7 milliárdos többletet is elő tudott állítani. Azt rendkívül fontosnak tartom itt is elmondani, hogy ez nem más, mint szemenszedett hazugság. De teljesen egyértelmű, hogy a város jelenlegi helyzete rendkívül nehéz, mondhatni, hogy csődközeli helyzetben adta át a Fidesz a most megválasztott ellenzéki többségi közgyűlésnek. A város adóssága több mint 20 milliárd forint jelenleg, és a város a költségvetését csak kormányzati mentőövekkel tudta egyensúlyban tartani. Most abban a helyzetben van ez a város, hogy a korábbi, az önkormányzati, az állami adósságátvállalás mellett megmaradt 15 milliárdos hitel mellé újabb, hozzáteszem, mutyigyanús, korrupciógyanús beszerzésekből növekedett 20 milliárd fölé a város adóssága, és egy 5,5 milliárdos fizetési kötelezettség áll fenn a város részéről a kormány felé. És az teljesen egyértelmű kell legyen mindenki számára, hogy ez nem a pécsi emberek felelőssége. Még a választás előtt Hohn Krisztina képviselőtársammal feltettünk egy kérdést a Belügyminisztériumnak, ahol arra a kérdésre kértünk egyértelmű választ, hogy ha a kormány elismeri, hogy ezért a kialakult helyzetért nem a pécsi emberek, nem a pécsi polgárok a felelősek, akkor hajlandóe a kormány látni ezt a helyzetet, és hajlandóe segítséget adni annyiban Pécsnek, hogy átvállalja ennek az adósságnak egy részét. Azt a megdöbbentő választ kaptuk immár a választások után, hogy erre ne számítson Pécs. Tehát egészen egyértelműen a magyar kormány a saját felelősségét elhárítva elárulja a pécsi embereket. Ez elfogadhatatlan, azt gondolom, ezt is ki kell mondani a magyar Országház falai között is. Hozzáteszem, hogy olyan rendszerproblémák is terhelik nemcsak Pécsen, hanem hasonló helyzetű vidéki városok helyzetét, aminek a megoldása szintén kormányzati és országgyűlési felelősség. Két példát említek: a közösségi közlekedés fenntartása sem Pécsen, sem a hasonló méretű, hasonló helyzetű vidéki nagyvárosokban önmagában nem megoldható. Tehát ezek a városok ezt a rendkívül fontos közszolgáltatást önerőből nem fogják tudni megvalósítani. Óriási szükség van arra, hogy ezzel a helyzettel a kormány kezdjen valamit, és új alapokra helyezze a finanszírozását a városi közlekedésnek azon esetekben is, ahol önkormányzati tulajdonú cégek üzemeltetik a közlekedést. A másik példa pedig, amit említeni szeretnék, a vízi közművek helyzete. Hát, Pécs esetében egy egészen döbbenetes számot tudok mondani: a következő 15 éves távlatban 20 milliárd forint többletforrásra lenne szükség ahhoz, hogy a legfontosabb közszolgáltatások működhessenek, tehát tiszta ivóvíz folyjon a csapból, illetve a szennyvíz elfolyjon. 20 milliárd forint többletforrásra van szükség. Ez is kormányzati felelősség, hogy ezt a helyzetet meg lehessen oldani. Tehát hogy egészen világos legyen mindenkinek: ha a magyar kormányzat cserben hagyja Pécset, akkor nem az új, megválasztott közgyűlést büntetik, hanem a pécsi embereket. Hasonlóképpen ez a helyzet az ország többi városában is. És ennek a helyzetnek a felelősségét, teljes politikai felelősségét a magyar kormánynak és a fideszes többségnek kell majd viselni. Köszönöm szépen.
Köszönöm, képviselő úr. Tisztelt Országgyűlés! Szintén napirend utáni felszólalásra jelentkezett Varga-Damm Andrea képviselő asszony, Jobbik-képviselőcsoport: „November 4-e: a tankok árnyékában a Haza” címmel. Képviselő asszony, öné a szó.
Köszönöm a szót, elnök úr. Tisztelt Ház! Tisztelt Képviselőtársaim! 1956. november 4-e, nulla óra: Vaszilij Kazakov hadseregtábornok átveszi a szovjet csapatok parancsnokságát Magyarországon. A hajnali órákban Dalibor Szoldatics jugoszláv nagykövet tájékoztatja, Tito üzenetet küld, miszerint a jugoszláv kormány menedéket biztosít Nagy Imrének és társainak. Hajnali 4 óra: általános szovjet támadás indul Budapest és a nagyobb városok, valamint a fontosabb katonai objektumok ellen. Budapestet Kuzma Grebennyik gárdavezérőrnagy öt hadosztállyal támadja. A szovjet egységek katonáinak jó része a Szovjetunió ázsiai részéről származik, és e hadsereg tagjainak nagy része azt sem tudta, hol, van, és kik ellen harcol. A főváros védői felvették a harcot, bár tudták, hogy az erős szovjet hadsereg ellen sok remény nincs. A támadásról, annak megindulásakor Király Béla tett jelentést telefonon a Parlamentben tartózkodó Nagy Imrének. 5 óra 20: Nagy Imre drámai hangú rádióbeszédet mond, amely a következő volt: „Itt Nagy Imre beszél, a Magyar Népköztársaság Minisztertanácsának elnöke. Ma hajnalban a szovjet csapatok támadást indítottak fővárosunk ellen, azzal a nyilvánvaló szándékkal, hogy megdöntsék a törvényes magyar kormányt. Csapataink harcban állnak. A kormány a helyén van. Ezt közlöm az ország népével és a világ közvéleményével.” Nem sokkal ezt követően a szolnoki rádió hullámhosszán közlemény hangzik el, amely szerint Nagy Imre kormányának volt minisztereiből megalakult a Magyar Forradalmi Munkás-Paraszt Kormány. Ez a kormány a Szovjetunió fegyveres erőinek segítségével megkezdte a harcát az ellenforradalom ellen. Először Münnich Ferenc négytagú kormánylistát ismertetett a miniszterelnök megnevezése nélkül. A kormány tagjai: Apró Antal ismétlem: Apró Antal , Kádár János, Kósa István, Münnich Ferenc. Nem sokkal később Kádár János már mint miniszterelnök olvassa fel kormánya felhívását és névsorát, s még reggel 6 óra előtt Nagy Imre rádión visszatérésre szólítja fel Maléter Pál honvédelmi miniszter vezetésével a Tökölre távozott katonai küldöttséget. A küldöttséget valójában tőrbe csalták tárgyalás címén, és a magyar hadsereg első számú vezetőit letartóztatták. 7 óra 14-kor a Nagy Imre-kormány nevében felkérik a szovjet hadsereget, hogy ne lőjenek, kerüljék a vérontást, és azzal indokolták ezt, hogy az oroszok a barátaink. Minek nekünk ellenség, ha ilyenek a barátaink? 7 óra 57 perc: Háy Gyula író és felesége, Éva az Írószövetség nevében a világ íróihoz és a szellemi élet vezetőihez fordult segítségért, négy nyelven: Segítsetek Magyarországon, segítsetek, segítsetek! Ez volt a szabad Kossuth rádió utolsó életjele. 8 óra 7-kor a Magyar Rádió adása zene közben megszakadt. Bibó István, mint a törvényes magyar kormány egyetlen, az Országgyűlés épületében megmaradt képviselője, kiáltványt fogalmazott meg, amelyben visszautasította azt a vádat, hogy a forradalom fasiszta vagy antikommunista lett volna. A Nagy Imre-kormány, látva a szovjet hadsereg iszonyatos túlerejét, nem kísérli meg a fegyveres ellenállást. A szovjetek a Magyar Néphadsereg valamennyi alakulatát leszerelték. Vidéken is és a fővárosban is a forradalom győzelme érdekében kisebb csapatok komolyabb ellenállást alakítottak ki, megpróbálták védeni a magyar forradalmat. A jugoszláv nagykövet, aki reggel még Nagy Imrének, a kormány tagjainak menedékjogát ígérte, közölte Nagy Imrével, hogy el kell ismernie a Kádár-kormányt. Ezt természetesen elutasították. A nap legcinikusabb eseménye az volt, hogy a szovjet kormány, miután hadseregével szétverte a magyar szabadságharcot, az angol és a francia kormánynál tiltakozott az egyiptomi városok bombázása ellen. Az 1849-es szabadságharc során az orosz cári hadsereg verte le a magyar nemzet szabadságharcát, majd 107 évvel később a szovjet kommunista hadsereg tankjaival taposta el a magyar nép szabadságharcát a kommunista diktatúrával szemben. Mindegy, hogy az orosz nép milyen hatalom árnyékában élte világát, de Magyarország történelmében csak tragédiát okozott. Nekünk, a magyar népnek nincsenek olyan szövetségeseink a világon, akik megvédenek bennünket más hatalmak beavatkozásától. Tudomásul kell vennünk, csak magunkra számíthatunk, nekünk a magyar népnek kell évszázadról évszázadra megmaradásunk érdekében a szabadságunkat megteremteni. Hiába hiszünk akár Nyugatban, akár Keletben, reményt látó politikusaink ezt teszik, de reményeim szerint a jövő nemzedék nem a határon túl, hanem a hazánk határain belül találja meg az erőt a valódi szabadsághoz, a valódi függetlenséghez és egy igazságosabb Magyarország megteremtéséhez. Köszönöm. [[Taps a Jobbik soraiból.]] [[21.20]]
Köszönöm szépen, képviselő asszony. Tisztelt Országgyűlés! Napirend utáni felszólalásra jelentkezett Magyar Zoltán képviselő úr, Jobbik képviselőcsoport: „A hazai agrárium kihívásai I.” címmel. Megadom a szót, képviselő úr.
Köszönöm a szót, elnök úr. Tisztelt Ház! Megmaradt Képviselőtársaim! Magyarul közölt cikket a New York Times a kelet-európai agrárbárókról. Ez már önmagában is érdekes, de sajnos ebben hazánk kiemelt szerepet kapott. Tehát itt ugyan Közép-Kelet-Európáról beszélünk, de a legtöbb negatív megjegyzés, amelyekkel ráadásul teljes mértékben egyet tudok érteni, ezek bizony Magyarországról szólnak. Egyáltalán nem gyakori, hogy ez a jelenség felüti a fejét, hogy egy ekkora amerikai lap foglalkozik régiónkkal és azon belül is hazánkkal, ráadásul anyanyelvünkön, de ilyen összefüggésben pedig kifejezetten szomorú, de sajnos mindenképpen igaz. Három szerző írását én egyébként az Alfahír hírportál összefoglalóján keresztül szeretném itt bemutatni röviden. Ez a három szerző „Pénzes gazdák hogyan fejik meg az Európai Uniót az oligarchák és populisták?” címen írta meg ezt az írást. Kifejezetten Fejér megyére fókuszáltak, de megemlítik, hogy sajnos az ország nagy részére is ugyanúgy igazak ezek a megállapítások, górcső alá veszik és bemutatják, hogy Magyarországon az agrártámogatások hogyan is kerülnek ahhoz a szűk elithez, akikről itt már a Ház falai között is oly sokszor említést tettem. Érdekesség, hogy Ángyán József, az önök volt államtitkára is megszólal ebben a cikkben, aki 2012-ben azért mondott le, mert nem tudott egyetérteni azzal, hogy egy szűk maffiacsalád érdekében történik például a földprivatizáció Magyarországon, és ezen keresztül az agrártámogatások egy jelentős része hozzájuk kerül és hozzájuk csoportosul.Ahogy említettem, ez a cikk kilenc országban végzett kutatásokat, de mégiscsak a magyar példák a legszembetűnőbbek, és számunkra nyilván a legfájóbbak is. Úgy fogalmaz, hogy Magyarországon a feudalizmus modern változata jön létre, melyben a munkát és a támogatást a szolgálatkészség kapja, a büntetés a jussa annak, aki nem áll be a sorba. A szerzők a kutatás adataiból arra az eredményre jutottak, hogy a támogatási rendszer szándékosan zavaros, durván aláássa az Európai Unió környezetvédelmi céljait, korrupcióval és önérdekkel átszőtt. A brüsszeli vezetés pedig azért nem lép fel a változtatás érdekében, mert a reformok veszélyeztetnék az EU egységét, pedig az agrárprogram a legnagyobb tétel az Európai Unió központi költségvetésében, ami a költségvetés 40 százalékát teszi ki. Ezzel egyébként, mint tudjuk, világviszonylatban is ez a támogatás számít a legkomolyabb agrártámogatásnak. A 28 tagú Európai Unió minden évben 65 milliárd dollárt költ a kontinens agrártámogatására, de Magyarországon és sajnos más közép-kelet-európai országokban is ennek nagy része egy jól behatárolható kör kezébe kerül. A cikk megemlíti azt is, hogy az Orbán-kormány több ezer hektár állami földet árverezett el itt azért kijavítanám, hogy ennél még sokkal súlyosabb a helyzet , és a családtagjaik, a kormánypárti politikusok családtagjai, partnereik, barátaik, szomszédjaik, műkörmöseik és egyéb ismerőseik kapták ezek jelentős részét, így ők milliós agrártámogatáshoz jutottak az Európai Uniótól. Nagyon szomorú vagyok, ahogy már említettem a felszólalásom elején is, hogy ilyen összefüggésekben kell hazánknak megjelenni egy ilyen neves amerikai lapban, és az meg még szomorúbb, hogy sajnos ezekkel a megállapításokkal nap mint nap szembesülünk, és mi is ezeket tapasztaljuk. Itt most már tényleg nem arról van szó, hogy egy-egy szereplő visszaél azzal az erőfölénnyel, azzal a birtokkoncentrációval, amit önök biztosítottak számára, hanem állami szinten, rendszerszinten működik ez a fajta pénzlenyúlás és erőkoncentráció. El lehet képzelni, hogy mondjuk, ugyanazon a földpiacon egy kistermelő, egy átlag magyar gazda hogy tudna versenyképes maradni, hogy tudna, mondjuk, újabb földbirtokot szerezni, ha ilyen szintű erőfölénnyel szembesül, és ilyen komoly támogatásban részesülnek azok, akik ugyanezen a földpiacon megjelennek. De a versenyképességgel kapcsolatban is ugyanezeket az aggasztó különbségeket tudom elmondani. Teljesen egyértelmű, hogy a magyar állam ahelyett, hogy a kicsik támogatásával, a kicsik segítésével helyzetbe tudná őket hozni, ehelyett gyakorlatilag a köz érdekéről átállt a tőke oldalára, és pont azokat támogatja, azokat erősíti tovább közpénzmilliárdokkal, akiknek nem támogatásokra lenne szükségük, hanem korlátozásokra annak érdekében, hogy életben hagyják azokat, akik náluknál szerencsétlenebb helyzetből, kevesebb kapcsolati tőkével vagy kevesebb földterülettel indulnak ugyanazon a pályán. Tehát remélem, hogy ha más nem, akkor az amerikai lap cikke jó néhány olyan állampolgárt felébreszt és beindítja a vészcsengőt, akiknél a hazai média erre eddig képtelen volt, mivel le sem hoznak többségükben hasonló jellegű cikkeket és tanulmányokat. Köszönöm a lehetőséget, elnök úr. [[Taps a Jobbik padsoraiban.]]
Köszönöm, képviselő úr. Tisztelt Országgyűlés! A napirend utáni felszólalások végére értünk. Megköszönöm munkájukat. Az Országgyűlés reggel 9 órakor folytatja ülését. Az ülésnapot bezárom.